
АНЫҚТАМАЛАР

Бұл диссертациялық жұмыста келесі терминдерге сәйкес анықтамалар қолданылған: 

	Қылмыстық жолмен алынған кірістерді жылыстату (КЖ)
	Қылмыстық жолмен алынған мүлікті жасыру, оны түрлендіру, пайдалану немесе оған иелік ету құқығына заңды түр беруге бағытталған әрекеттер жиынтығы (ҚР ҚК 218-бабына және FATF-тың 3-ұсынысына сәйкес).


	Терроризмді қаржыландыру (ТҚ)
	Террористік актілерді орындауға немесе террористік ұйымдардың қызметіне пайдалану мақсатында тікелей не жанама түрде қаражатты ұсыну немесе жинау, қаражаттың шыққан көзіне қарамастан (ҚР ҚК 258-бабына және 1999 жылғы БҰҰ Конвенциясына сәйкес).


	Бенефициарлық меншік иесі (БМИ)
	Клиентке түпкілікті түрде иелік ететін немесе оны бақылайтын, не операция оның атынан жүзеге асырылатын жеке тұлға, соның ішінде қатысу үлесінің 25 %-дан астамына ие тұлғалар (2020 жылғы 30 желтоқсандағы ҚР Үкіметінің қаулысына сәйкес).


	Қаржылық барлау бөлімшесі (ҚББ)
	Кірістерді заңсыз жолмен жылыстату және терроризмді қаржыландыруға қарсы іс-қимыл мақсатында күмәнді қаржылық операциялар туралы ақпаратты қабылдауды, жинауды, өңдеуді, талдауды және уәкілетті мемлекеттік органдарға беруді жүзеге асыратын ұлттық құзыретті орган (FATF-тың 29-ұсынысына сәйкес).


	Өзара құқықтық көмек (ӨҚК)
	Қылмыстық қудалау шеңберінде бір мемлекеттен келіп түскен сұрау бойынша екінші мемлекеттің құзыретті органдарының процессуалдық әрекеттерді орындауын көздейтін халықаралық ынтымақтастық тетігі.


	КЖ/ТҚҚ саласындағы халықаралық ынтымақтастық 
	Қылмыстық жолмен алынған кірістерді жылыстатудың және терроризмді қаржыландырудың алдын алу, оларды анықтау және жолын кесу мақсатында мемлекеттер мен халықаралық ұйымдардың шарттық, институционалдық және практикалық өзара әрекеттесу тетіктерінің жиынтығы.


	Өзара бағалау 
	FATF және өңірлік топтар шеңберінде елдердің ҚЖ/ТҚҚ жүйесінің техникалық сәйкестігі мен практикалық тиімділігін бағалау рәсімі.


	Ұлттық тәуекелдерді бағалау 
	Елдің қаржы жүйесіне төнетін қатерлер мен әлсіз тұстарды FATF-тың 1-ұсынысына сәйкес жан-жақты талдау және оның нәтижелерін Қазақстан Республикасы Үкіметінің бекітуі.


	Күмәнді операция 

	Заңды экономикалық мәніне сәйкес келмейтін, жасырын сипаттағы немесе КЖ/ТҚҚ тәуекелдерін көрсететін қаржылық операция.


	Тікелей нәтиже 

	FATF әдіснамасына сәйкес елдің КЖ/ТҚҚ жүйесінің практикалық тиімділігін бағалауға арналған 11 нәтижелік индикатор.


	Тікелей нәтиже 2 

	Халықаралық ынтымақтастық нәтижелілігі, мемлекеттің құқық қорғау, қадағалау және қаржылық барлау органдарының халықаралық әріптестермен ақпарат алмасу, тергеу және активтерді қайтару бағыттарындағы нақты тиімділігі.


	Тікелей нәтиже 6 
	Жедел қаржылық деректер мен өзге де маңызды ақпаратты құзыретті органдар ақшаны жылыстатуды және терроризмді қаржыландыруды тергеп-тексеру барысында тиісінше пайдалануы.


	Ақпарат алмасу 

	КЖ/ТҚҚ мақсатында мемлекеттердің ҚББ, реттеушілер және құқық қорғау органдары арасында мәліметтерді уақтылы және сенімді түрде беру үрдісі.


	Мемлекеттің қаржылық қауіпсіздігі 
	Қаржы жүйесінің ішкі және сыртқы қатерлерден қорғалу жағдайы, ол экономиканың тұрақты дамуын, институттардың орнықтылығын және қоғамның қаржылық тетіктерге деген сенімін қамтамасыз етеді.


	Халықаралық ынтымақтастықтың үш деңгейлі архитектурасы 
	Аналитикалық деңгейден (қаржылық барлау бөлімшелері), қадағалау деңгейінен (реттеуші органдар) және құқық қорғау деңгейінен тұратын халықаралық өзара іс-қимыл жүйесі.


	Қаржылық қауіпсіздіктің жұмсақ секьюритизациясы
	Қаржылық қауіпсіздікті қамтамасыз етуге бағытталған, бақылау және санкциялық тетіктермен қатар, ағарту, азаматтық қатысу және институционалдық сенімді тұрақтылықтың эндогенді ресурсы ретінде пайдалану арқылы іске асырылатын тәсіл.


	Трансшекаралық қаржылық операциялар 

	Мемлекеттің шекарасынан тыс жүзеге асырылатын, халықаралық тәуекелдерді қамтитын қаржылық операциялар.


	Институционалдық абсорбциялық қабілет
	Халықаралық стандарттарды, ұсынымдарды және үздік тәжірибелерді ұлттық құқықтық және институционалдық жүйеге тиімді түрде бейімдеу, енгізу және практикада қолдану мүмкіндігі.


	Институционалдық сенім 
	Мемлекеттік органдардың, қаржы секторы субъектілерінің және қоғамның бір-бірінің әрекеттерінің заңдылығы мен адалдығына деген тұрақты сенімі.


	ҚЖ/ТҚҚ тиімділігінің статистикалық контуры 
	Халықаралық ынтымақтастықтың нәтижелілігін бағалауға арналған, бірыңғай көрсеткіштер мен деректерді жинау, салыстыру және талдауды қамтитын статистикалық модель.

	Саяхат ережесі
	Төлемдер мен виртуалды активтер аударымдарын жүзеге асыру кезінде жіберуші мен алушы туралы сәйкестендіру деректерінің транзакциямен бірге берілу қағидаты

	Хавала
	Банктік жүйеден тыс жүзеге асырылатын, делдалдар желісі мен өзара сенім қағидатына негізделген бейресми ақша аудару жүйесі. Мұндай жүйелер қаржы операцияларының ашықтығының төмендігіне байланысты қылмыстық кірістерді жылыстату және терроризмді қаржыландыру тәуекелдерін арттыруы мүмкін

	Хаваладар
	Хавала жүйесі арқылы ақша аударымдарын жүзеге асыратын делдал тұлға

	Дроппер
	Заңсыз қаржы операцияларын жүргізу үшін өз банк шотын пайдалануға беретін тұлға.


БЕЛГІЛЕУЛЕР МЕН ҚЫСҚАРТУЛАР

	FATF (Financial Action Task Force)

	Қаржылық қылмыстарға қарсы жаһандық стандарттарды әзірлейтін және мемлекеттердің КЖ/ТҚҚ жүйелерін бағалайтын үкіметаралық ұйым.


	Евразиялық топ / ЕАТ

	FATF үлгісіндегі өңірлік орган, мүше мемлекеттердің КЖ/ТҚҚ жүйелерін бағалауды, үйлестіруді және стандарттарды іске асыруды қолдайды.


	Эгмонт тобы 

	Әлемнің қаржылық барлау бөлімшелерін біріктіретін халықаралық кәсіби қауымдастық.


	КЖ/ТҚҚ
	Кірістерді заңсыз жолмен жылыстатуға және терроризмді қаржыландыруға қарсы іс-қимыл.


	КЖ
	Қылмыстық жолмен алынған кірістерді жылыстату


	ТҚ
	терроризмді қаржыландыру


	ТН
	Тікелей нәтиже


	ҚМА
	Қазақстан Республикасының Қаржылық мониторинг агенттігі.


	ҚББ
	 Қаржылық барлау бөлімшесі.

	UNODC (United Nations Office on Drugs and Crime)

	Біріккен Ұлттар Ұйымының Есірткі және қылмыс жөніндегі басқармасы.

	RUSI (Royal United Services Institute)
	Қауіпсіздік, қорғаныс және халықаралық қауіптер мәселелерін зерттейтін Ұлыбританиядағы жетекші аналитикалық орталық


	Chainalysis
	Блокчейн транзакцияларын талдау және криптовалюта операцияларын бақылау бойынша аналитикалық технологиялар ұсынатын халықаралық зерттеу және талдау компаниясы


	TRM Labs
	Виртуалды активтер саласындағы қаржылық қылмыстарды анықтау және мониторинг жүргізуге арналған блокчейн аналитикасымен айналысатын халықаралық технологиялық компания


	ХВҚ

КІРІСПЕ

Диссертациялық зерттеудің жалпы сипатамасы. Диссертациялық жұмыс Қазақстан Республикасының қылмыстық кірістерді жылыстатуға және терроризмді қаржыландыруға қарсы іс-қимыл (бұдан әрі–КЖ/ТҚҚ) саласындағы халықаралық ынтымақтастығының теориялық, құқықтық және институционалдық негіздерін кешенді талдауға арналған.
Зерттеу тақырыбының өзектілігі. Жаһандану жағдайында және капиталдың еркін қозғалысы кезінде заңсыз кірістерді жылыстату мен терроризмді қаржыландыру трансұлттық сипат алуда. Яғни, бұл қылмыстар бір ғана елдің шеңберінде емес, бірнеше елдің қаржы жүйесін қамтиды. Қазақстан халықаралық экономикалық қатынастар жүйесіне белсенді қатысатын мемлекет, сондықтан осы саладағы  халықаралық ынтымақтастықтың тиімділігін қамтамасыз ету стратегиялық мәнге ие.
Халықаралық сауда, инвестициялар және қаржылық операциялардың тереңдеуі экономикалық өсімге, инновациялардың дамуына және мемлекеттер арасындағы жаһандық байланыстардың нығаюына ықпал етеді. Дүниежүзілік сауда ұйымының деректеріне сәйкес, 2023 жылы әлемдік тауарлар мен қызметтер айналымының көлемі 31 трлн АҚШ долларынан асты [1].
Осылайша, жаһандану және әлемдік қаржы ағындарының либерализациясы жағдайында аталған саладағы тиімді халықаралық ынтымақтастықты қалыптастыру халықаралық және ұлттық қауіпсіздікті қамтамасыз етудің негізгі факторларының біріне айналып отыр.
Бұл процестердің ашықтығын, әділдігін және тұрақтылығын қамтамасыз ету үшін халықаралық аренада бірыңғай «ойын ережелері» қолданылады, олар құқықтық тетіктер арқылы іске асырылады. Бұл тұрғыда халықаралық стандарттар — әсіресе FATF ұсынымдары, БҰҰ-ның көпжақты келісімдері мен конвенциялары, сондай-ақ халықаралық ұйымдардың қызметі — негізгі рөл атқарады. Аталған құқықтық құралдар ұлттық заңнамаларды жаһандық стандарттарға сай үйлестіруге ғана емес, сонымен бірге қаржы жылыстатуды, терроризмді қаржыландыруды және өзге де экономикалық қылмыстарды болдырмауға бағытталған.
Мемлекеттер арасындағы күш-жігерді үйлестіру, ақпарат алмасу және бірлескен іс-қимылдар ғана кірісті жылыстату (бұдан әрі –КЖ), терроризмді қаржыландыру (бұдан әрі–ТҚ) және өзге де экономикалық қылмыстарға байланысты қатерлерге шынайы түрде қарсы тұруға мүмкіндік береді. Халықаралық ынтымақтастық жаһандық қауіпсіздік пен әділдікті нығайтудың негізіне айналып, әлемдік нарықтың барлық қатысушылары үшін тең жағдай қалыптастыруға ықпал етеді.
2024 жылы FATF-тың өзара бағалау циклінің аяқталған кезеңіне жүргізілген талдау нәтижесінде 177 елдің КЖ/ТҚҚ ұлттық жүйелері бағалаудан өткені анықталды.
Халықаралық ынтымақтастық көрсеткіштері бойынша небәрі 7 мемлекет нормативтік сәйкестікті және практикалық іске асыруды қатар қамтитын жоғары тиімділік деңгейін көрсетті. 81 мемлекетте тиімділіктің едәуір деңгейі тіркелсе, 53 ел орташа, ал 36 ел төмен деңгей көрсетті.
Бұл деректер мемлекеттер арасындағы айырмашылықтардың айтарлықтай екенін және КЖ/ТҚҚ саласындағы жаһандық күш-жігердің біркелкі емес жүзеге асырылатынын айғақтайды. Бірқатар елдер халықаралық стандарттарды үйлестіру мен іске асырудың жоғары деңгейіне қол жеткізсе, өзгелері оларды тәжірибеде қолдануда институционалдық және практикалық шектеулерге тап болуда.
FATF атап өткендей, халықаралық ынтымақтастық тиісті ақпарат пен қаржылық барлау мәліметтерін, дәлелдемелерді уақтылы ұсынуды қамтамасыз етеді және қылмыскерлер мен олардың активтеріне қатысты шаралар қабылдауға ықпал етеді [2]. Осылайша, халықаралық өзара іс-қимылдың тиімділігі жаһандық КЖ/ТҚҚ режимінің сапалық көрсеткіші ретінде көрініс табады. 
Еуразиялық мемлекет және дамып келе жатқан қаржы орталығы ретінде Қазақстан осы жаһандық үрдістерден тыс қала алмайды. Бұл тұжырымды Қылмыстық кірістерді жылыстатуға және терроризмді қаржыландыруға қарсы іс-қимыл жөніндегі Еуразиялық топтың (бұдан әрі – ЕАТ) 2022 жылғы қыркүйекте жүргізілген  миссиясының нәтижелері бойынша 2023 жылы бекітілген өзара бағалау есебі де растайды. Есеп бойынша Қазақстан 11 тікелей нәтиженің (бұдан әрі – ТН ) 7-і бойынша «едәуір» деңгей рейтингін алды, соның ішінде, халықаралық ынтымақтастық (ТН.2). Халықаралық ынтымақтастық, оның ішінде өзара құқықтық көмек, тұтастай алғанда тиімді жүзеге асырылып отыр деп бағаланды. Алайда бағалаушы сарапшылар бірқатар жүйелік және практикалық шектеулерді де атап өтті. Аталған факторлар КЖ/ТҚҚ саласындағы халықаралық ынтымақтастық мәселелерін терең әрі кешенді ғылыми зерделеудің практикалық өзектілігін айқындайды.
Сонымен қатар, Қазақстан Республикасы Қаржылық мониторинг агенттігінің 2025 жылғы Қылмыстық кірістерді жылыстату тәуекелдерін ұлттық бағалау деректеріне сәйкес, трансшекаралық операциялар ақшаны жылыстатудың жоғары тәуекел санатына жатқызылған.
Күдікті трансшекаралық операцияларды талдау олардың 72%-ы бес негізгі топта шоғырланатынын көрсетті. Атап айтқанда, жалған (нақты көрсетілмеген) қызметтер үшін төлемдер, өзара байланысты тұлғалар арасындағы қарыздар және қаржылық бақылау деңгейі төмен юрисдикциялар арқылы жүргізілетін операциялар.
Бұл деректер трансшекаралық ақшаны жылыстату схемаларының институционалдық және юрисдикциялық күрделілігін айғақтайды әрі олармен күресте халықаралық ынтымақтастықтың шешуші рөл атқаратынын көрсетеді [3, 3.1.3 б]. 
Осы үрдістер терроризмді қаржыландыру тәуекелдерін бағалау нәтижелерінде де көрініс табады. Қазақстан Республикасы Қаржылық мониторинг агенттігінің 2025 жылғы Терроризмді қаржыландыру тәуекелдерін ұлттық бағалауы (бұдан әрі – ТҚ ҰБ) терроризмді қаржыландыру мақсатында цифрлық активтерді пайдаланудың орташа тәуекел деңгейін тіркейді.
Негізгі осал тұстардың қатарында цифрлық активтердегі шоттарды жедел бұғаттау тетігінің болмауы көрсетілген.
Құжатта күдікті транзакциялар туралы ақпарат алмасу бағытындағы халықаралық ынтымақтастықты дамыту тәуекелдерді төмендетудің басым шарасы ретінде тікелей атап өтіледі [4, 1.1.б].
Осылайша, қылмыстық кірістерді жылыстату мен терроризмді қаржыландыру тәуекелдерінің трансшекаралық және цифрлық сипаты халықаралық ақпарат алмасу мен үйлестірілген іс-қимыл тетіктерін күшейтудің стратегиялық маңызын айқындайды.
Зерттеу нысаны – қаржылық қауіпсіздік бойынша жаһандық архитектура элементі ретінде Қазақстан Республикасының қылмыстық кірістерді жылыстатуға және терроризмді қаржыландыруға қарсы іс-қимыл саласындағы халықаралық ынтымақтастығы.
Зерттеу пәні –Қазақстанның КЖ/ТҚҚ саласындағы халықаралық стандарттар мен міндеттемелерін іске асырудың институционалдық, құқықтық және ұйымдастырушылық механизмдері және олардың тиімділігін айқындайтын факторлар, оның ішінде FATF ұсынымдарын (әсіресе Ұ.36-40 және ТН2) енгізу, ЕАТ қызметіне қатысу және шетелдік юрисдикциялармен екіжақты өзара іс-қимыл.
Диссертация тақырыбын зертеудің мақсаты мен міндеттері. Зерттеудің мақсаты – КЖ/ТҚҚ саласындағы халықаралық стандарттар мен өзара бағалау тетіктері негізінде Қазақстан Республикасының халықаралық ынтымақтастығының тиімділігін құқықтық, институционалдық және практикалық тұрғыдан талдау, оның негізгі проблемалары мен шектеулерін айқындау және халықаралық ынтымақтастықты жетілдіруге бағытталған, уәкілетті органдарға арналған практикалық ұсынымдарды әзірлеу.
Зерттеудің мақсатына қол жеткізу үшін мынадай міндеттер қойылды:
1. Қылмыстық жолмен алынған кірістерді жылыстату мен терроризмді қаржыландырудың эволюциясын, ұғымдық және мәндік сипаттамаларын, сондай-ақ осы саладағы халықаралық ынтымақтастықты түсіндіретін негізгі теориялық және философиялық-әлеуметтік тәсілдерді зерделеу;
2. КЖ/ТҚҚ саласындағы халықаралық-құқықтық негіздер мен стандарттарды – FATF ұсынымдарын, БҰҰ конвенциялары мен резолюцияларын, Еуразиялық топтың, Эгмонт тобының және өзге де халықаралық институттардың қызметін — талдау және олардың жаһандық халықаралық ынтымақтастық жүйесін қалыптастырудағы рөлін бағалау;
3. Қазақстан Республикасындағы КЖ/ТҚҚ саласындағы халықаралық ынтымақтастықтың құқықтық және институционалдық тетіктерін зерттеу — ұлттық заңнаманы, уәкілетті органдар жүйесі мен ақпараттық инфрақұрылымды талдау және олардың халықаралық стандарттарға сәйкестік деңгейін анықтау;
4. Қазақстан Республикасының КЖ/ТҚҚ саласындағы халықаралық ынтымақтастығының тиімділігін FATF, Еуразиялық топ және өзге халықаралық ұйымдардың өзара бағалау материалдары мен есептері негізінде бағалау, сондай-ақ негізгі заңнамалық, институционалдық және практикалық шектеулерді айқындау;
5. Қазақстанның КЖ/ТҚҚ саласындағы халықаралық ынтымақтастығын жетілдіруге бағытталған уәкілетті органдарға арналған практикалық ұсынымдарды әзірлеу.
Тақырыптың ғылыми тұрғыдан зерттелу деңгейі: КЖ/ТҚҚ проблематикасы пәнаралық сипатқа ие және экономикалық-құқықтық, саяси, әлеуметтанулық және халықаралық-құқықтық зерттеулерде көрініс тапқан. Пәндік тәсілдердің алуан түрлілігі КЖ/ТҚҚ саласындағы халықаралық ынтымақтастық туралы тұтас ғылыми түсінікті қалыптастыруға ықпал етеді. Осыған байланысты зерттеу тақырыбына қатысты ғылыми еңбектерді жүйелеу мен талдау ерекше маңызға ие.
Отандық ғылыми әдебиеттен айырмашылығы, КЖ/ТҚҚ саласындағы халықаралық ынтымақтастық мәселелері шетелдік ғылымда әлдеқайда кең әрі терең зерттелген. Шетелдік ғылыми еңбектерде КЖ/ТҚҚ проблематикасы халықаралық қатынастар мен жаһандық басқару контекстінде қарастырылады, бұл осы саладағы халықаралық ынтымақтастықты кешенді түрде талдауға мүмкіндік береді.
Халықаралық қатынастар теориясы бойынша шетелдік еңбектер КЖ/ТҚҚ саласындағы халықаралық ынтымақтастықты зерттеудің теориялық негізін құрайды. К. Гебхардтың жұмысында мемлекеттер мен халықаралық институттардың трансұлттық қатерлерге қарсы іс-қимыл барысындағы өзара әрекеттесуін көпдеңгейлі талдау тұжырымдамасы ұсынылады [5]. С. МакГлинчидің редакциясымен жарық көрген ұжымдық басылымда халықаралық жүйені, оның институттарын және ынтымақтастық нысандарын түсіндірудің заманауи тәсілдері жинақталған, бұл зерттеуге әдіснамалық тереңдік пен концептуалдық тұтастық береді [6]. К. Гебхардтың көпдеңгейлі талдау тұжырымдамасы және С. МакГлинчи редакциясымен жарияланған еңбектегі халықаралық қатынастар теорияларының жүйеленуі Қазақстанның КЖ/ТҚҚ халықаралық архитектурасындағы позициясын зерттеу үшін әдіснамалық рамка қалыптастырады – ғаламдық деңгейден (FATF, БҰҰ) бастап, аймақтық деңгейге (ЕАТ) және негізгі серіктестермен екіжақты ынтымақтастыққа дейін. Бұл теориялық тәсілдер Қазақстанның орташа табысты және транзиттік экономикасы бар мемлекет ретінде жаһандық қаржылық реттеу режимдеріне қалай кіретінің және халықаралық стандарттарды имплементациялау барысында қандай бейімделу стратегияларын пайдаланатынын талдауға мүмкіндік береді.
КЖ/ТҚҚ халықаралық стандарттарының қалыптасуы мен эволюциясына, сондай-ақ олардың әлемнің түрлі өңірлерінде енгізілуіне арналған шетелдік зерттеулер ішінде М. Пиетаның еңбектерін атап өтуге болады. Оның жұмыстарында FATF-тың институционалдық рөлі, халықаралық қылмыстық және қаржылық құқықтың дамуына әсері, сондай-ақ ақшаны жылыстатуға және терроризмді қаржыландыруға қарсы іс-қимылдың әмбебап және өңірлік құқықтық тетіктерін қалыптастыру үдерісі жан-жақты қарастырылған [7]. Терроризмді қаржыландыруға қарсы күрестің халықаралық-құқықтық аспектілерін ғылыми тұрғыдан түсіндіруге И. Бантекас елеулі үлес қосқан. Ол терроризмді қаржыландыру қылмысының құқықтық табиғатын және нормативтік базаны қалыптастырудағы халықаралық конвенциялар мен БҰҰ қарарларының рөлін зерттейді [8]. М. Пиета мен И. Бантекастың еңбектері Қазақстан заңнамасының халықаралық стандарттар эволюциясының ықпалымен қалай өзгергенін, ұлттық КЖ/ТҚҚ жүйесінің ғаламдық талаптармен қаншалықты үндесетінін және континенталдық құқықтық жүйе мен посткеңестік кеңістік ерекшеліктерінде FATF ұсынымдарын имплементациялаудың спецификасын бағалауға мүмкіндік береді.
Халықаралық КЖ/ТҚҚ режимдерінің табиғаты мен тиімділігі мәселесіне М. Леви мен П. Ройтердің еңбектері зор үлес қосқан. Олар жаһандық КЖ/ТҚҚ жүйесінің институционалдық күрделілігін және қылмыспен күрестегі шектеулі нәтижелерін сын тұрғысынан бағалайды [9]. Ұқсас көзқарастар Н. Гилмор мен Т. Хикстің жұмысында да көрініс тапқан. Авторлар енгізілген шаралардың ауқымы мен олардың нақты тиімділігі арасындағы алшақтыққа назар аударады. Олар стандарттардың шамадан тыс формализациясы, «формальды сәйкестік» тәсілінің басымдығы және бақылау рәсімдеріне тым қатты бағдарлану халықаралық бастамалардың практикалық әсерін әлсірететінін атап өтеді. Осылайша, М. Леви мен П. Ройтердің, сондай-ақ Н. Гилмор мен Т. Хикстің еңбектері қазіргі КЖ/ТҚҚ жүйесін тиімділік пен қонымдылық өлшемдері тұрғысынан қайта қарастыру қажеттілігін көрсетеді [10].
Халықаралық стандарттарға қатысты сындарлы көзқарас М. Хайдеманның еңбектерінде де көрініс тапқан. Автор Экономикалық ынтымақтастық және даму ұйымы (бұдан әрі –ЭЫДҰ) мен FATF аясында әзірленген нормалардың кейде жеткілікті құқықтық сараптамасыз енгізілетінін, қаржылық ашықтық пен негізгі құқықтарды қорғау арасындағы тепе-теңдікті сақтау қажеттігін атап өтеді. Сондай-ақ ол жаһандық КЖ/ТҚҚ жүйесінің тоталды бақылау тетігіне айналу қаупіне назар аударады [11]. Де-рискинг (de-risking), қаржылық шеттету және коммерциялық емес ұйымдар қызметінің шектелуі сияқты FATF стандарттарының жанама салдарларын талдайтын сындарлы зерттеулер де дүниежүзілік әдебиетте орын алған. Бұл бағытты Дж. Павлидис, Т. Китинг, С. Реймер және И. Чейз ұсынады [12; 13]. Олар FATF-тың жаһандық қаржылық қауіпсіздік институты ретіндегі маңызын жоққа шығармай, оның стандарттарының күтпеген әлеуметтік және институционалдық әсерлеріне назар аударады.
КЖ/ТҚҚ саласындағы халықаралық ынтымақтастықтың қолданбалы аспектілерін зерттеуге А. Сривастава маңызды үлес қосқан. Оның еңбектері Азияның дамушы елдеріндегі FATF стандарттарын имплементациялау тәжірибесі мен құқық қолдану практикасындағы кедергілерді талдауға арналған [14]. Ю.В. Лафитская құқық қорғау органдарының халықаралық ынтымақтастығы мен қаржылық ақпарат алмасу мәселелерін зерттейді [15]. Д. Масчандароның еңбектері қаржылық барлау бөлімшелерінің институционалдық дизайны мен олардың тиімділігіне әсер ететін факторларға арналған [16]. Ф. Шнайдер көлеңкелі экономиканың ауқымын және ақшаны жылыстатуға қарсы шаралардың тиімділігін бағалаудың әдістемесін әзірлеген [17]. Р. Бароне халықаралық стандарттардың қаржы секторының дамуына әсерін талдайды [18], ал М. Фримен халықаралық қаржылық ақпарат алмасу тетіктерін және трансшекаралық ынтымақтастықтың құқықтық негіздерін зерттейді [19].  Ди Луччидің еңбектері санкциялық режимдердің тиімділігі мен ФРОМУ-ға қарсы тетіктерге арналған [20], ал Г.Ю. Негляд халықаралық қылмыстық құқық пен экстрадиция мәселелерін қаржылық қылмыстар контекстінде қарастырады [21].
Осылайша, шетелдік ғылымда КЖ/ТҚҚ жаһандық жүйесін талдаудың екі өзара толықтыратын бағыты айқындалады: институционалдық-қолданбалы бағыт — тиімділікті арттыру және қолданылатын шаралардың өлшемділігін қамтамасыз ету қажеттілігіне баса назар аударады (Леви, Ройтер, Гилмор, Хикс); критикалық-құқықтық бағыт — шамадан тыс бақылау мен құқықтарды шектеу тәуекелдеріне көңіл бөледі (Хайдеман, Павлидис, Китинг, Реймер, Чейз). Екі бағыт та КЖ/ТҚҚ халықаралық режимін нәтижелілік, ашықтық және құқықтық мемлекеттің қағидаттарына сәйкестік тұрғысынан реформалау қажеттілігін көрсетеді. Аталған зерттеулердің жиынтығы Қазақстанның КЖ/ТҚҚ жаһандық жүйесіне кірігу ерекшеліктерін талдауға берік әдіснамалық және эмпирикалық негіз береді.
Қазақстандық ғылыми мектепке келсек, қаржылық мониторинг жүйесінің қалыптасуы мен дамуы мәселелеріне М. Өтебаевтың «Қазақстанның қаржылық мониторингінің архитектурасы және алгоритмдері» еңбегі арналған [22]. Қазақстанның ақшаны жылыстатуға және терроризмді қаржыландыруға қарсы іс-қимылдың қазіргі заманғы мәселелері Қазақстан сарапшылары тобының және ЕАТ тобының «Еуразиялық аймақ мемлекеттерінің КЖ/ТҚ ұлттық жүйелерінің ерекшеліктері» 1-том. Қазақстан Республикасы еңбегінде көрініс тапты [23]. Ахметова Ә. және авторлары Қазақстан Республикасының қолданыстағы қаржылық мониторинг жүйесіне экономикалық және ұйымдастырушылық-қаржылық аспектілер тұрғысынан жан-жақты талдау жүргізді [24].
Заң ғылымында КЖ/ТҚ саласындағы құқықтық реттеу және халықаралық өзара іс-қимыл мәселелеріне де назар бөлінеді. Отандық заң ғылымының қылмыстық кірістерді заңдастыруға және терроризмді қаржыландыруға қарсы күрестің халықаралық аспектілерін тереңірек зерделеуге ұмтылысын Сидорова Н.В., Л.Қ. Құсайнова және т.б. ұжымдық еңбегінде атап өтуге болады [25]. Салалық зерттеулер арасында Сигаев Е.А., Селезнева И.В. және Дускалиев А.С. авторлары Қазақстанның футбол секторындағы қаржылық мониторинг проблемаларын қылмыстық кірістерді заңдастыру тәуекелдері тұрғысынан алғаш рет талдады [26].
Халықаралық және аймақтық қауіпсіздік мәселелері бойынша Қ.И. Байзақова мен Ж.Д. Қошербаевтың оқу құралы аймақтық кооперацияның ерекшелігін және көпжақты ынтымақтастықтың жаһандық қауіпсіздікті қамтамасыз етудегі маңыздылығын ашады [27]. М.Т. Лаумулиннің іргелі еңбегінде аймақ жаһандық акторлардың мүдделері қиылысатын стратегиялық кеңістік ретінде қарастырылады, терроризм, трансұлттық қылмыстылық және ұжымдық қауіпсіздік жүйесін қалыптастыру қажеттілігі арасындағы өзара байланыс ашылады [28].Т. Касенованың еңбектері Орталық Азия елдеріндегі терроризмді қаржыландыруға қарсы іс-қимылдың ерекшеліктерін, өңірлік қатерлерді және мемлекеттердің трансшекаралық ынтымақтастығын талдауда ерекше құнды [29]. 
Осылайша, қазақстандық ғылыми әдебиетте КЖ/ТҚҚ мәселелері көбіне салалық және бытыраңқы талдау аясында қарастырылып, халықаралық ынтымақтастықтың жүйелік өлшемі жеткілікті деңгейде кешенді зерделенбеген. Осы диссертациялық зерттеу аталған теориялық және әдіснамалық олқылықты толықтыруға бағытталған.
Диссертацияның деректік негіздері. Зерттеліп отырған тақырыпқа қатысты дереккөздер мазмұндық және функционалдық сипатына қарай бірнеше топқа бөлінді.
Бірінші топ – халықаралық нормативтік-құқықтық құжаттар. Дереккөздердің бірінші тобына КЖ/ТҚҚ саласындағы халықаралық құқықтық негізді қалыптастыратын әмбебап және аймақтық құжаттар енгізілді. Атап айтқанда, FATF-тың 40 ұсынымы және түсіндірме жазбалары; БҰҰ-ның 1988 жылғы Вена конвенциясы, 2000 жылғы Палермо конвенциясы, 1999 жылғы Терроризмді қаржыландыруға қарсы конвенциясы; 2005 жылғы Варшава конвенциясы; БҰҰ Қауіпсіздік Кеңесінің терроризм мен санкциялық режимдерге қатысты қарарлары; ЕАТ шеңберіндегі құжаттар мен өзара бағалау есептері; Эгмонт тобы материалдары.
Бұл құжаттар КЖ/ТҚҚ жаһандық режимінің нормативтік архитектурасын талдауға және Қазақстанның халықаралық міндеттемелерін бағалауға негіз болды.
Екінші топ–Қазақстан Республикасының ұлттық нормативтік және институционалдық құжаттары. Атап айтқанда, ҚР «Қылмыстық кірістерді заңдастыруға (жылыстатуға) және терроризмді қаржыландыруға қарсы іс-қимыл туралы» Заңы; Қылмыстық кодекс пен өзге де салалық заңнамалар; Қаржылық мониторинг агенттігінің нормативтік актілері; 2025 жылғы КЖ/ТҚҚ тәуекелдерін ұлттық бағалау; 2025 жылғы ТҚ тәуекелдерін ұлттық бағалау;Үкімет қаулылары мен ведомстволық бұйрықтар енгізілді.
Аталған құжаттар ұлттық КЖ/ТҚҚ жүйесінің құқықтық және институционалдық дамуын талдауға мүмкіндік берді.
Үшінші топ – халықаралық және аймақтық ұйымдардың ресми материалдары.Атап айтқанда, FATF өзара бағалау есептері;ЕАТ есептері; ХВҚ (IMF), Дүниежүзілік банк, UNODC материалдары; Basel AML Index деректері; халықаралық статистикалық және аналитикалық есептер енгізілді.
Аталған деректер Қазақстанның жаһандық қаржылық қауіпсіздік архитектурасындағы позициясын салыстырмалы талдауға мүмкіндік берді.
Төртінші топ– ғылыми және талдамалық жарияланымдар. Бұл топқа отандық және шетелдік ғалымдардың, КЖ/ТҚҚ халықаралық режимі; FATF стандарттарының эволюциясы; халықаралық ынтымақтастық; қаржылық барлау бөлімшелері  мәселелері жөніндегі еңбектері енгізілді.
Сонымен қатар халықаралық рецензияланатын журналдар, Scopus және Web of Science базаларындағы мақалалар пайдаланылды.
Зерттеу жұмысының теориялық-методологиялық негіздері. Зерттеу жұмысында Қазақстан Республикасының КЖ/ТҚҚ саласындағы халықаралық ынтымақтастығын кешенді талдау мақсатында халықаралық қатынастар ғылымының бірқатар теориялық тұжырымдамалары пайдаланылды.
 Неолибералдық институционализм (А. Стейн,Дж. Най, Р. Кеохейн) – халықаралық анархия жағдайында да белгісіздікті және транзакциялық шығындарды төмендететін халықаралық институттар мен режимдерді құру арқылы халықаралық ынтымақтастық мүмкіндіктерін ашады [30; 31; 32]. КЖ/ТҚҚ саласына қатысты бұл теориялық шеңбер FATF формальды емес халықаралық ұйым ретінде мемлекеттердің іс-қимылдарының үйлесімділігін қалай қамтамасыз ететінін түсіндіруге мүмкіндік береді –бұл өзара бағалаулар мен мониторинг рәсімдері арқылы өзара күту жүйесін, есептілік стандарттарын және peer pressure механизмдерін қалыптастыра отырып, мемдержаттық билік болмаған жағдайда жүзеге асырылады;
Халықаралық режимдер теориясы (С. Краснер) – КЖ/ТҚҚ саласында мемлекеттердің мінез-құлқын реттейтін нормалар, ережелер және рәсімдер құрылымын тұрақты қағидаттар мен үйлестіру механизмдерінің жиынтығы ретінде түсіндіреді [33]. КЖ/ТҚҚ жаһандық режимі нормативтік деңгейді (FATF-тың 40 Ұсынымы, БҰҰ-ның халықаралық конвенциялары), институционалдық деңгейді (FATF, Эгмонт тобы, ЕАГ сияқты аймақтық органдар) және рәсімдік деңгейді (өзара бағалаулар, техникалық миссиялар, ақпарат алмасу) қамтитын жүйе ретінде талданады. Бұл тәсіл тек формальды ережелерді ғана емес, сонымен қатар олардың эволюциясының, бейімделуінің және әртүрлі ұлттық контекстерде енгізілуінің механизмдерін зерттеуге мүмкіндік береді;
Институционалдық даму теориясы (Д. Аджемоглу, Дж. Робинсон) мемлекеттің тұрақты дамуы мен басқару тиімділігі институттардың сапасы мен олардың ашық, инклюзивті болуына байланысты екенін көрсетеді [34]. КЖ/ТҚҚ саласында бұл тәсіл Қазақстанның халықаралық ынтымақтастығын тек келісімдер жиынтығы ретінде емес, тиімді бақылау тетіктері мен құқықтарды қорғау арасындағы теңгерімді қамтамасыз ететін институционалдық жүйенің дамуы ретінде қарастыруға мүмкіндік береді.
 Әлеуметтік капитал және институционалдық сенім концепциялары (П. Бурдьё, Ф. Фукуяма). Бурдьё әлеуметтік капиталды институционалдық өзара іс-қимылдың тұрақты желілерінен туындайтын және акторлардың үйлестіру мен ұжымдық іс-қимылға қабілеттілігін айқындайтын ресурс ретінде енгізеді. Фукуяма сенім мәдениеті мен әлеуметтік жауапкершіліктің экономикалық және институционалдық тиімділіктің критикалық факторлары екенін көрсетеді [35; 36].Осы концепцияларды КЖ/ТҚҚ саласына бейімдеу ведомствоаралық өзара іс-қимылдың сапасы мен институционалдық сенім деңгейін ұлттық қаржылық мониторинг жүйесінің нәтижелілігінің негізгі детерминанттары ретінде операционализациялауға мүмкіндік береді.
Диссертациялық жұмыстың ғылыми жаңалығы. Қазақстан Республикасының КЖ/ТҚҚ саласындағы халықаралық ынтымақтастығының институционалдық және құқықтық тетіктерін кешенді талдау нәтижесінде бірқатар ғылыми жаңалықтар негізделді. Атап айтқанда:
-Халықаралық ынтымақтастықтың тиімділігін түсіндіретін үш компоненттен тұратын теориялық-әдіснамалық модель әзірленді - ұлттық ақпараттық база, институционалдық үйлесімділік және аналитикалық құзыреттер;
- Қазақстан Республикасының КЖ/ТҚҚ саласындағы халықаралық ынтымақтастығының құқықтық тиімділігін төмендететін екі нормативтік алшақтық анықталды: бенефициарлық меншік иелерінің мемлекеттік тізіліміндегі мәліметтерді халықаралық ақпарат алмасу тетіктерімен тікелей байланыстыратын құқықтық нормалардың болмауы және уәкілетті органның өз бастамасымен (спонтанды) ақпарат алмасуын құқықтық реттеудің жеткіліксіздігі; оларды жоюдың нормативтік бағыттары негізделді;
- Халықаралық ынтымақтастықтың тиімділігін төмендететін фактор ретінде институционалдық асимметрия феномені және статистикалық есептің тұрақсыздығы өзара байланысты факторлар ретінде ғылыми тұрғыдан негізделді;
- Қаржылық қауіпсіздіктің «жұмсақ секьюритизациясы» тұжырымдамасы енгізілді және институционалдық сенімнің КЖ/ТҚҚ жүйесінің тиімділігіне тікелей ықпалы дәлелденді;
- КЖ/ТҚҚ саласындағы халықаралық ынтымақтастықты кеңейтудің геосаяси моделі негізделді .
Зерттеу жұмысының қорғауға ұсынылатын негізгі тұжырымдары:
1. КЖ/ТҚҚ саласындағы халықаралық ынтымақтастықтың тиімділігін айқындайтын үш компоненттен тұратын теориялық-әдіснамалық модель негізделді:
Халықаралық ынтымақтастықтың тиімділігі = Ақпараттық база × Институционалдық үйлесімділік × Аналитикалық құзыреттер
Модельдің компоненттері сапалық деңгейлер (жоғары / орташа / төмен) арқылы операционализацияланады. Мультипликативті сипат халықаралық ынтымақтастықтың нәтижелілігі жекелеген элементтердің формальды дамуына емес, олардың өзара теңгерімді жұмыс істеуіне тәуелді екенін көрсетеді – бір компоненттің әлсіздігі қалғандарының жоғары деңгейімен өтелмейді. Модельдің қолданбалы жарамдылығы Қазақстан, Грузия, Армения және Қырғызстанның салыстырмалы талдауы арқылы эмпирикалық тұрғыдан расталды.
2. Қазақстан Республикасының КЖ/ТҚҚ саласындағы ұлттық заңнамасы FATF стандарттарына техникалық сәйкестік тұрғысынан жоғары деңгейге ие болғанына қарамастан, халықаралық ынтымақтастықтың практикалық тиімділігін шектейтін екі нормативтік алшақтық анықталды: бенефициарлық меншік иелерінің мемлекеттік тізіліміндегі мәліметтерді халықаралық ақпарат алмасу тетіктерімен тікелей байланыстыратын құқықтық нормалардың жеткіліксіздігі және уәкілетті органның өз бастамасымен (спонтанды) ақпарат алмасуын құқықтық реттеудің жеткіліксіздігі. Аталған олқылықтарды жою үшін 6-1 және 19-2-баптарды өзара құқықтық байланыстыру, бенефициарлық меншік туралы мәліметтерді халықаралық ынтымақтастық мақсатында пайдаланудың нақты тәртібін бекіту және спонтанды ақпарат алмасудың құқықтық тетіктерін нақтылау ұсынылды.
3. Зерттеу барысында Қазақстан Республикасының КЖ/ТҚҚ саласындағы халықаралық ынтымақтастығының тиімділігін шектейтін екі негізгі институционалдық фактор анықталды. 
Біріншіден, реттеуші мемлекеттік органдар арасындағы халықаралық өзара іс-қимыл тетіктерінің даму деңгейінде айқын институционалдық асимметрияның бар екені негізделді, бұл трансшекаралық қадағалау мен превентивтік шаралардың үйлесімді жүзеге асырылуына кедергі келтіреді.
Екіншіден, халықаралық ынтымақтастық нәтижелерін жүйелі түрде дәлелдеуге мүмкіндік беретін тұрақты статистикалық есептің бірізді болмауы халықаралық бағалау рәсімдерінде тиімділіктің толық көрініс табуына тосқауыл болатыны көрсетілді. Осылайша, зерттеуде алғаш рет институционалдық асимметрия мен статистикалық контурдың тұрақсыздығы халықаралық ынтымақтастықтың практикалық нәтижелілігін төмендететін өзара байланысты факторлар ретінде ғылыми тұрғыдан негізделді.
4. Зерттеуде қаржылық қауіпсіздіктің «жұмсақ секьюритизациясы» тұжырымдамасы Қазақстан контекстінде алғаш рет ғылыми тұрғыдан негізделді. Бұл тұжырымдама бақылауды күшейтуге негізделген дәстүрлі репрессивтік тәсілге балама ретінде ұсынылып, институционалдық сенімді -мемлекеттік органдар арасындағы және мемлекет пен жеке сектор арасындағы - КЖ/ТҚҚ жүйесінің тиімділігін айқындайтын эндогенді ресурс ретінде қарастырады. Тұжырымдаманың қолданбалы өлшемі ретінде аналитикалық, қадағалау, құқық қорғау, жеке сектор және өңірлік контурлардан тұратын бесэлементті мақсатты институционалдық модель ұсынылды. Бұл модель халықаралық ынтымақтастықтың реактивті сипатын проактивті сипатқа айналдыруға және Қазақстанның халықаралық серіктестер алдындағы сенімді серіктес ретіндегі беделін арттыруға бағытталған.
5. Зерттеуде Қазақстан Республикасының КЖ/ТҚҚ саласындағы халықаралық ынтымақтастық географиясын кеңейтудің құралы ретінде АӨСШК мен ЕАТ арасындағы институционалдық интеграцияны қалыптастырудың тұжырымдамасы алғаш рет ғылыми тұрғыдан негізделді. АӨСШК-ге ЕАТ жанынан бақылаушы мәртебе беру саяси-декларативті өзара іс-қимылды КЖ/ТҚҚ саласындағы практикалық техникалық ынтымақтастық тетіктеріне айналдыруға мүмкіндік береді деп негізделді. Қазақстанның АӨСШК бастамашысы және ЕАТ негізін қалаушы мемлекет ретіндегі ерекше позициясы бұл интеграцияны ілгерілету үшін қажетті легитимділік пен стратегиялық әлеуетті қамтамасыз етеді. ШЫҰ-дан айырмашылығы, АӨСШК құрамына ШЫҰ-ға мүше емес Израиль, Үндістан, Иран және Түркия сияқты мемлекеттер де кіреді, бұл КЖ/ТҚҚ саласындағы ынтымақтастықтың географиялық және институционалдық ауқымын айтарлықтай кеңейтеді.
Диссертациялық жұмыстың теориялық және тәжірбиелік құндылықтары. Зерттеу нәтижелерінің қолданылу аясы кең.  КЖ/ТҚҚ саласындағы мемлекеттік саясатты жетілдіруде, ұлттық заңнаманы халықаралық стандарттарға сәйкестендіруде, уәкілетті органдардың халықаралық өзара іс-қимыл тетіктерін нығайтуда, сондай-ақ салалық кадрларды даярлау және ғылыми-білім беру бағдарламаларын әзірлеу барысында пайдаланылуы мүмкін.
Зерттеу жұмысының сыннан өтуі және мақұлдануы. Диссертация Қазақстан Республикасы Президенті жанындағы Мемлекеттік басқару академиясы Дипломатия институтында талқылаудан өтті.Сонымен қатар, ҚР Білім және ғылым министрлігі Білім және ғылым саласындағы бақылау комитеті ұсынған отандық ғылыми журналдарда   ағылшын және орыс тілдерінде 2 ғылыми мақала және Скопус базасына енетін шетелдік ғылыми журналда ағылшын тілде 1 ғылыми мақала жарық көрді.
Диссертациялық жұмыстың құрылымы. Диссертация кіріспеден, үш 
тараудан, қорытындыдан, пайдаланылған әдебиеттер тізімінен тұрады. 
Диссертацияның жалпы көлемі – 151 бет.












1 ҚЫЛМЫСТЫҚ ЖОЛМЕН АЛЫНҒАН ТАБЫСТАРДЫ ЖЫЛЫСТАТУ ЖӘНЕ  ТЕРРОРИЗМДІ  ҚАРЖЫЛАНДЫРУҒА ҚАРСЫ  ІС-ҚИМЫЛДЫҢ  ТЕОРИЯЛЫҚ  НЕГІЗДЕРІ

1.1 Қылмыстық жолмен алынған кірістерді жылыстату мен терроризмді қаржыландырудың эволюциясы, ұғымы және мәндік сипаттамалары
Осы тарау КЖ/ТҚҚ саласындағы халықаралық ынтымақтастықтың қалыптасуы мен дамуын теориялық және әдіснамалық тұрғыдан негіздеуге арналған. Тарауда қылмыстық жолмен алынған кірістерді жылыстату мен терроризмді қаржыландыру ұғымдарының эволюциясы, халықаралық-құқықтық стандарттардың қалыптасуы, сондай-ақ жаһандық КЖ/ТҚҚ жүйесіндегі халықаралық ынтымақтастықтың қазіргі жай-күйі мен негізгі сын-тегеуріндері қарастырылады. Сонымен қатар осы саладағы ғылыми зерттелу деңгейіне талдау жасалып, негізгі теориялық тәсілдер мен тұжырымдамалар жүйеленеді.
Тарихи алғышарттарға жүгіну қазіргі КЖ/ТҚҚ күн тәртібінің қалай қалыптасқанын, сондай-ақ табыстарды жылыстату мен терроризмді қаржыландырудың бүгінде неге тек қаржы жүйесіне ғана емес, мемлекеттердің жалпы тұрақтылығына төнетін қауіп ретінде қарастырылатынын түсіну үшін қажет. Кейінгі бөлімдерде жылыстату және терроризмді қаржыландыру өзара байланысты, бірақ табиғаты мен құқықтық режимі бойынша ерекшеленетін құбылыстар ретінде талданады; сонымен бірге оларға қатысты көзқарастар эволюциясы заңсыз байытуды моральдық-философиялық тұрғыдан сынаудан арнайы халықаралық стандарттар мен ынтымақтастық режимдерін қалыптастыруға дейінгі сатылы өзгерісті көрсетеді.
Қылмыстық табыстарды жылыстату: тарихи тамырлар және сыбайлас жемқорлықпен байланысы
«Ақшаны жылыстату» термині кейбір зерттеушілер мен танымал әдебиетте 1920-жылдары АҚШ-тағы «құрғақ заң» кезеңімен байланыстырылады– атап айтқанда, алкогольдің заңсыз айналымынан түскен табысты жасыру үшін заңды бизнесті пайдаланған Альфонс Капоне қызметімен. Алайда тарихи-құқықтық деректер бұл этимологияның нақты расталмағанын көрсетеді: термин  ресми қаржылық-құқықтық айналымға 1970-80 жылдары енді – алғаш рет 1973 жылы Уотергейт жанжалына қатысты баспасөзде қолданылды, ал кейінірек АҚШ-тың федералдық заңнамасында заңды түрде бекітілді. Осылайша, «ақшаны жылыстату» – әлдеқайда көне мінез-құлықтық және институционалдық тамырлары бар құбылыстың қазіргі терминологиялық қабығы ғана.
Дегенмен, терминнің салыстырмалы түрде кеш қалыптасуы құбылыстың өзінің де жаңа екенін білдірмейді. Заңсыз алынған мүлікті жасыру, заңдастыру немесе заңды сипат беру әрекеттері адамзат тарихында ертеден кездескен. Сондықтан қылмыстық табыстарды жылыстатудың тарихи тамырларын түсіну үшін антикалық ойшылдардың мемлекет, билік және жеке пайда мәселелері жөніндегі көзқарастарына назар аудару маңызды.
Аристотель де атаққұмарлық пен пайдақорлық саналы қылмыстардың және билікті асыра пайдалану әрекеттерінің қайнар көзі болып табылатынын, мемлекеттік істердің жеке мүддеге құрбан етілетінін атап өткен [37]. «Заңдар» еңбегінде Платон елдің тұрақтылығын билеушілер мен сайлаушылардың ізгілігімен байланыстырып, заңға бағына білу қабілеті билік жүргізу өнерінен маңыздырақ екенін, ал лауазымдарға қол жеткізу адалдық пен заңға мойынсұну рухында тәрбиеленуге негізделуі тиіс екенін көрсеткен [38]. Бұл пайымдауларда «сыбайлас жемқорлық» немесе «табыстарды жылыстату» терминдері қолданылмаса да, іс жүзінде өкілеттіктерді теріс пайдалану жағдайын және заңсыз пайдаға заңды байлық бейнесін беру ұмтылысын сипаттайды.
Сонымен қатар, антикалық философтардың еңбектерінде ерекше назар аударатын мәселе – заңның үстемдігі мен биліктің моральдық жауапкершілігінің өзара байланысы. Платон да, Аристотель де мемлекеттік қызметті жеке байлыққа қол жеткізу құралы ретінде пайдалануды мемлекеттің тұрақтылығына төнетін қауіп ретінде қарастырды. Қазіргі криминологиялық тұрғыдан мұндай пайымдаулар сыбайлас жемқорлықтың бастапқы кезеңі мен одан алынған заңсыз табыстарды кейіннен жасыру немесе заңды айналымға енгізу арасындағы себеп-салдарлық байланысты түсіндіруге мүмкіндік береді. Сондықтан бұл еңбектерде бүгінгі түсініктегі ақшаны жылыстату институты болмаса да, оның алғышарттары ретінде қарастырылатын заңсыз баю, мемлекеттік билікті жеке пайдаға пайдалану және қоғамнан алынған кірістердің шынайы шығу тегін жасыру мәселелері айқын көрініс тапқан.
Ежелгі үнді ойшылы Каутильяның «Артхашастра» («Байлық пен мемлекеттік басқару туралы трактат») еңбегінде мемлекеттік қаражатты жымқырудың және шенеуніктердің «жасырын табыстарының» тәсілдері жан-жақты талданып, оларды анықтау әдістері көрсетіледі: жасырын бақылау, хабаршыларды пайдалану, өмір сүру деңгейін ресми табыстармен салыстыру, мүлікті бақылау және заңсыз алынған қаражатты қазына пайдасына өндіріп алу. Каутилья мемлекеттік қызметшілердің қаржылық тәртібін бақылауды тиімді мемлекеттік басқарудың негізгі элементтерінің бірі ретінде қарастырды. Ол мемлекеттік қаражатты жымқырудың көптеген тәсілдерін жіктеп, оларды анықтау үшін кешенді бақылау жүйесін ұсынады. Мұндай жүйеге құпия бақылау жүргізу, сенімді хабаршыларды пайдалану, шенеуніктің өмір сүру деңгейін оның ресми табысымен салыстыру, мүліктің шығу тегін тексеру, сондай-ақ заңсыз иемденілген қаражатты мемлекет қазынасына қайтару шаралары енгізілген. Ерекше назар оның «жасырын табыстармен өмір сүретін адамдарды» анықтау жөніндегі ұсынымдарына аударылады. Каутилья «бәрі қазынаға байланысты» екенін атап өтіп, өсімқорлық, алаяқтық мәмілелер, өкілеттіктерді асыра пайдалану және иемдену қазынаның азаюына әкелетінін жазады [39]. Бұл тұжырымдар қазіргі қаржылық мониторинг құралдарына, бенефициарлық меншікті айқындауға және декларацияланған табыстар мен нақты табыстар арасындағы сәйкессіздікті талдауға тұжырымдамалық жағынан жақын. Бұл тәсілдер қазіргі қаржылық мониторинг жүйесінде қолданылатын тәуекелге бағдарланған бақылау, күмәнді операцияларды талдау, бенефициарлық меншікті анықтау және активтердің заңды шығу тегін тексеру сияқты құралдардың тарихи бастаулары ретінде қарастырылуы мүмкін.
Ортағасырлық Шығыс философиясы заңсыз байытумен күрестің этикалық негіздерін дамытты. «Қайырымды қала тұрғындарының көзқарастары жайлы трактатында» Әл-Фараби билеушілер мен азаматтар жоғары ізгіліктер мен ортақ игілікке бағытталған қоғам моделін сипаттап, билікті жеке пайда үшін пайдалануды саяси қауымдастықты күйрететін құбылыс ретінде қарастырады [40]. Юсуф Хас Хаджиб Баласағұни «Құтадғу білік» еңбегінде мемлекеттік қызметтің негізгі қағидаттары ретінде әділдік, адалдық, қанағатшылдық пен ұстамдылықты қарастырып, бұл қасиеттерді ел басқарудың басты моральдық негізі ретінде сипаттайды [41]. Екі жағдайда да заңсыз байыту мен билікті теріс пайдалану биліктің легитимділігін және әлеуметтік тұрақтылықты бұзатын құбылыстар ретінде айыпталады. Әл-Фараби мен Баласағұни еңбектерінің ерекшелігі – олар заңсыз байытуды тек құқықтық мәселе ретінде емес, ең алдымен қоғамдық сенімнің бұзылуы ретінде бағалайды. Мемлекеттік биліктің легитимділігі халықтың сеніміне негізделетіндіктен, жеке мүддені қоғамдық мүддеден жоғары қою мемлекеттің тұрақтылығын әлсіретеді. Осы тұрғыдан олардың көзқарастары қазіргі халықаралық ұйымдардың адалдық, ашықтық және мемлекеттік басқарудың тиімділігі жөніндегі қағидаттарымен үндеседі. Бұл идеялар қазіргі халықаралық ұйымдардың адалдық, ашықтық және тиімді мемлекеттік басқару қағидаттарымен мазмұндық тұрғыдан үндес келеді және кейіннен қалыптасқан халықаралық сыбайлас жемқорлыққа қарсы әрі КЖ/ТҚҚ стандарттарының құндылықтық негіздерімен сабақтасады.
Рим империясындағы тарихи мысалдар мемлекеттік міндеттерді атқару кезіндегі теріс әрекеттердің заңсыз иемденілген қаражатты «заңдастыру» талпыныстарымен қатар жүргенін көрсетеді. Қылмыстық жазаланатын әрекеттерге қазыналық ақшаны ысырап ету мен иемдену жатты; кінәлілер infamia — азаматтық құқықтар мен абыройдан айыру жазасына тартылды [42]. Осылайша, антикалық құқықтың өзінде негізсіз байытудың, оны жасырудың және әділеттілікті қалпына келтіруге бағытталған санкциялардың өзара байланысы байқалады.
Қазақтың тарихи-әдеби дәстүрі де жемқорлық жолымен алынған табыстарды қазіргі түсініктегі жылыстатуға жақын тәжірибелерді бейнелейді. XVIII–XIX ғасырлардағы жыраулар мен ақындардың поэзиясында биліктің сатқындығы, лауазымдардың сатып алынуы және қызметке тағайындалғандар жұмсаған «шығындарын» халық есебінен ресми түрде заңды болып көрінетін алым-жұмымдар, айыппұлдар және өзге де талаптар арқылы қайтаруға ұмтылуы сыналады. «Мал шашып қазақ құмар шен алмаққа» (Ә. Найманбаев) деген жолдар мен «болыс болдым, мінеки, бар малымды шығындап...» (А. Құнанбайұлы) деген байқаулар бастапқыда заңсыз төленген лауазым құнын әкімшілік өкілеттіктер арқылы «өтеу» әрекетін көрсетеді, осылайша жемқорлықтан түскен табысқа заңды қызметтік кіріс бейнесін береді [43]. Қазақ әдеби мұрасындағы бұл мысалдардың ерекшелігі – олар заңсыз алынған қаражатты кейіннен мемлекеттік өкілеттіктерді пайдалану арқылы өтеу механизмін сипаттайды. Басқаша айтқанда, қызметке заңсыз жолмен қол жеткізуге жұмсалған шығын кейін халықтан заңды алымдар, айыппұлдар немесе әкімшілік шешімдер арқылы қайтарылды. Экономикалық мазмұны тұрғысынан мұндай әрекеттер заңсыз жолмен алынған қаражаттың шығу тегін бүркемелеп, оған заңды мемлекеттік кіріс сипатын беруге бағытталған механизм ретінде қарастырылуы мүмкін. Сондықтан бұл шығармалар қазіргі криминологиялық әдебиетте қолданылатын «қылмыстық табыстарды интеграциялау» кезеңінің тарихи алғышарттарын бейнелейтін маңызды дереккөздердің бірі болып табылады. Қазіргі криминология терминдерімен айтқанда, бұл – қылмыстық жолмен алынған табыстарды жылыстатудың ерте нысандарын сипаттау.
Бұл дереккөздер – антикалық философтардан бастап қазақ ойшылдарына дейін – адам табиғатының заңсыз байытуға және оған заңды табыс кейпін беруге ұмтылуының тұрақтылығын көрсетеді. Қазіргі қаржыны жылыстату схемалары сол баяғы мінез-құлық үлгілерін қайталайды, бірақ анағұрлым күрделі қаржылық және технологиялық ортада жүзеге асырылады. Демек, тарихи тұрғыдан өзгергені адамның заңсыз баюға ұмтылысы емес, оны жүзеге асырудың құралдары мен ауқымы болды. Осылайша, тарихи эволюция құқық бұзушылықтың мәнін емес, оны жүзеге асыру тәсілдерінің күрделенуін көрсетеді. Егер ежелгі дәуірде мұндай әрекеттер негізінен мемлекеттік қызметті теріс пайдалану, сауда мәмілелері немесе жеке ықпал арқылы іске асырылса, қазіргі кезеңде трансұлттық қаржы жүйесінің дамуы, электрондық төлемдер, офшорлық құрылымдар, номиналды меншік иелері және виртуалды активтер заңсыз кірістерді жасырудың анағұрлым күрделі тәсілдерін қалыптастырды. Сондықтан қазіргі ақшаны жылыстатуға қарсы халықаралық режим тарихи тұрғыдан жаңа құбылыспен емес, адамзатқа бұрыннан белгілі заңсыз байытудың жаңа институционалдық және технологиялық нысандарымен күрес жүргізіп отыр.
Алайда ХХ ғасырдың екінші жартысынан бастап бұл құбылыс сапалық жаңа деңгейге көтерілді. ХХ ғасырдағы халықаралық сауданың өсуі, банк жүйесінің және қаржы нарықтарының дамуы, ал 1980–1990 жылдардағы қаржылық жаһандану, Ч. Фергюссон атап өткендей, бақылаудың әлсіреуімен және реттеуші институттардың бытыраңқылығымен қатар жүрді, бұл офшорлық юрисдикциялардың, күрделі қаржы құралдарының және көлеңкелі қаржы секторының рөлін күшейтіп, заңсыз табыстарды жылыстату үшін қолайлы орта қалыптастырды [44].
Терроризмді қаржыландыру: құбылыстың және институционалдық жауаптардың эволюциясы
Терроризмді қаржыландыруды талдау үшін терроризмнің өзі предикаттық қылмыс ретінде күрделі құбылыс екенін ескеру қажет. Көптеген юрисдикцияларда әлі күнге дейін терроризмнің бірыңғай құқықтық анықтамасы жоқ, бұл ТҚ ретінде саралануға жататын операцияларды айқындауды қиындатады. Duncan Gaswaga ғалымдар мен халықаралық ұйымдар ұсынған терроризмнің 130-дан астам әртүрлі анықтамасы бар екенін атап өтеді [45]. Әдетте олардың барлығында ортақ элементтер кездеседі: зорлық-зомбылық немесе оны қолдану қаупі, халықты немесе белгілі бір топты үрейлендіру арқылы саяси, идеологиялық немесе діни мақсаттарға қол жеткізуге бағытталуы.
Марта Креншоу терроризмнің көпқырлылығын атап өтеді: террористердің қатарына революционерлер, ұлтшылдар, сепаратистер, анархистер және реакциялық күштер кіруі мүмкін, бұл оларды әмбебап түрде саралауды және, тиісінше, олардың қаржыландыруын тоқтатуға бірыңғай тәсілді қалыптастыруды қиындатады [46]. Бір акторларды «еркіндік үшін күресушілер» деп бағалаудан бастап террористер ретінде тануға дейінгі алшақтық активтерді бұғаттау мен ақпарат алмасуды қоса алғанда, халықаралық ынтымақтастықты күрделендіреді.
Саяси уәжделген зорлық тарихы террористік қызметті қаржыландырудың терең тамырлары бар екенін көрсетеді. Ж. Шальян мен А. Блин терроризмнің антикалық дәуірден «Аль-Каидаға» дейінгі эволюциясын қарастырып, әртүрлі топтардың ұйымдасуы мен ресурстық қамтамасыз етілуіндегі ортақ белгілерді атап өтеді [47]. Ерте мысалдар ретінде біздің заманымыздың I ғасырындағы Иудеядағы сикарийлер мен зелоттар, сондай-ақ XI–XIII ғасырларда бекіністер желісін құрып, тұрақты ресурстық базаға сүйенген низарит-исмаилиттер (ассассиндер) келтіріледі [48; 49].
«Терроризм» термині қазіргі мағынада Ұлы француз революциясы мен 1793–1794 жж. якобиндік террор кезінде қалыптаса бастады, сол кезде зорлық мемлекеттік саясаттың құралы ретінде қолданылды [50]. ХІХ– ХХ ғасырдың басында индивидуалды террор мен революциялық зорлық (карбонарийлер, Ресейдің народниктері және т.б.) әрекеттерді дайындау мен жүзеге асыру үшін ұйымдық және қаржылық ресурстарды қажет етті [51]. Еуропа мен АҚШ-та мемлекет басшыларын және саяси қайраткерлерді өлтіруді қамтыған анархо-террористік әрекеттер толқыны белсенділердің трансшекаралық қозғалысы мен оларды қолдауды бақылау қажеттілігі мәселесін айқындады [52].
Югославия королі Александр мен Францияның сыртқы істер министрі Жан-Луи Бартуның 1934 ж. өлтірілуі терроризмге қарсы іс-қимылдың халықаралық-құқықтық негізін әзірлеуге алғашқы талпынысқа түрткі болды. Терроризмнің алдын алу және оны жазалау туралы 1937 ж. Ұлттар Лигасының конвенциясы күшіне енбегеніне қарамастан, террорлық қылмыстарды халық арасында немесе белгілі бір топ арасында үрей жағдайын тудыруға бағытталған зорлық әрекеттері ретінде айқындады [53; 54]. 1914 ж. серб барлау құрылымдарының қолдауына ие болған эрцгерцог Франц Фердинандтың өлтірілуі сияқты оқиғалар террористік актілердің мемлекеттік демеушілікке ие болуы мүмкін екенін және кең ауқымды халықаралық салдарларға әкелетінін көрсетті [55].
ХХ ғасырдың екінші жартысында терроризмнің жекелеген нысандарына қарсы бағытталған арнайы халықаралық шарттар жүйесі қалыптасты: Әуе кемелерін басып алуға қарсы күрес жөніндегі конвенция (1970), Азаматтық авиация қауіпсіздігіне заңсыз араласуға қарсы күрес жөніндегі конвенция (1971), Теңізде жүзу қауіпсіздігіне қарсы заңсыз актілермен күрес жөніндегі конвенция (1988), Террористік жарылыстармен күрес жөніндегі конвенция (1997) [56–59]. Бұл актілер халықаралық ынтымақтастықтың негізін нығайтты, бірақ қаржылық құрамдас бөлік әлі дербес бағыт ретінде айқындалмаған еді.
1994 ж. 9 желтоқсанда БҰҰ Бас Ассамблеясы қабылдаған халықаралық терроризмді жою шаралары туралы декларация (49/60-қарар) халықаралық терроризмді бейбітшілік пен қауіпсіздікке төнген ауыр қатер ретінде таныды және мемлекеттердің оны тікелей немесе жанама қолдауына жол берілмейтінін атап өтті [60]. БҰҰ Қауіпсіздік Кеңесінің 1189 (1998) қарары мемлекеттерден террористік актілерді ұйымдастырудан, айдап салудан және қаржыландырудан, сондай-ақ өз аумағын оларды дайындауға және жүзеге асыруға жәрдемдесу үшін пайдалануға тыйылуды талап етті [61].
Терроризмді қаржыландыруға қарсы күрес жөніндегі 1999 жылғы 9 желтоқсандағы Халықаралық конвенцияның қабылдануы, ол 2002 жылғы 10 сәуірде күшіне енген, шешуші кезең болды. Конвенция мемлекеттерді террористік актілерді қаржыландыруды қылмыстық жауаптылыққа жатқызуға, террористердің қаражатын бұғаттауға және мұндай қылмыстарды тергеу мен қудалау бойынша халықаралық ынтымақтастықты қамтамасыз етуге міндеттеді [62]. Осылайша, терроризмді қаржыландыру дербес құрам ретінде белгіленіп, ал қаржы жүйесі алдын алу бақылауының негізгі объектілерінің біріне айналды.
Тарихи талдау қылмыстық жолмен алынған табыстарды жылыстату мен терроризмді қаржыландырудың тарихи эволюциясын және олардың халықаралық қауіпсіздікке төндіретін қатер ретінде біртіндеп қалыптасқанын көрсетеді. Алайда осы құбылыстарды ғылыми тұрғыдан зерттеу үшін ең алдымен олардың қазіргі халықаралық-құқықтық мазмұны мен ұғымдық аппаратын нақтылау қажет.
Ұғымдық аппараттың дұрыстығы– халықаралық-құқықтық талдаудың негізі.
Ақшаны жылыстату – қылмыстық жолмен алынған табыстардың заңды көрініс беруі үшін оларды жасыру немесе маскировкалау процесі. Классикалық модель үш кезеңнен тұрады:
– орналастыру (placement);
– қабаттау (layering);
– интеграция (integration).
Ақшаны жылыстату және терроризмді қаржыландыруға қарсы күрес жөніндегі анықтамалық нұсқаулықта, сондай-ақ IX арнайы ұсынымға қатысты толықтыруда, сөз қылмыстық табыстар туралы болып отырғаны, яғни қылмыстық мүліктің өзіне емес, сол мүліктен алынған табысқа қатысты екені ерекше атап өтіледі.
FATF-тың 3-ұсынымына берілген түсіндірме жазбаға сәйкес, КЖ-ны қылмыстық жауаптылыққа жатқызу 1988 жылғы Вена және 2000 жылғы Палермо конвенцияларының ережелеріне негізделуі тиіс. Бұл конвенциялар қылмыстық жолмен алынған мүліктің сипатын, көзін, тұрған орнын немесе құқықтарын жасыру, маскировкалау, түрлендіру немесе беру әрекеттерін қамтиды.
Қазақстан ұлттық құқық жүйесінде жылыстату – алдын ала қылмыстық жолмен алынғанын білетін мүлікке қатысты, оған заңды сипат беру мақсатында мәмілелер жасау немесе әрекеттерді орындау, оның ішінде делдалдық жасау ретінде анықталады (КЖ/ТҚҚ туралы ҚР заңы).
Терроризмді қаржыландыру –қаражатты немесе өзге де ресурстарды террористік актілерді жасау мақсатында беру немесе жинау, мұны біле отырып немесе ниеттене отырып жүзеге асыру (1999 ж. Терроризмді қаржыландыруға қарсы күрес жөніндегі халықаралық конвенцияның 2-бабы).
FATF-тың 5-ұсынысы ТҚ-ны дәл осы негізде қылмыстық жауаптылыққа жатқызуды талап етеді.
Қазақстандық құқықта ТҚ – террористік қызметпен байланысты тұлғаларға немесе ұйымдарға ақша, мүлік, қызмет немесе өзге көмекті қасақана көрсету (КЖ/ТҚҚ туралы ҚР заңы).
Осылайша, КЖ және ТҚ ұғымдары халықаралық-құқықтық тұрғыдан айқындалды. Енді бұл құбылыстарға қарсы халықаралық ынтымақтастықтың теориялық негіздерін қарастырайық.
КЖ/ТҚҚ саласындағы халықаралық ынтымақтастықты талдаудың теориялық тәсілдері
КЖ/ТҚҚ саласында мемлекеттердің өзара іс-қимылын түсіну үшін халықаралық қатынастар теорияларына және мемлекеттердің не үшін суверенитетін шектеп, ортақ ережелерді сақтап, өзара бақылауға қатысуға келісетінін түсіндіретін әлеуметтік-философиялық тұжырымдамаларға сүйену қажет.
Т. Кун атап өткендей, ғылыми және практикалық тәсілдердің дамуы парадигмалардың алмасу логикасына бағынады [63]. Жаһандық КЖ/ТҚҚ режимінің қалыптасуын ашықтыққа, сенімге және ұжымдық қауіпсіздікке негізделген халықаралық қаржылық ынтымақтастықтың жаңа парадигмасы ретінде қарастыруға болады.
ҚЖ/ТҚҚ саласындағы халықаралық ынтымақтастықтың тиімділігі тек формалды құқықтық тетіктердің болуымен ғана емес, сонымен қатар институционалдық сенім деңгейімен және қоғамда заңға мойынсыну мәдениетінің қалыптасуымен айқындалады. Аталған факторлардың мемлекеттік басқару мен әлеуметтік тәртіптің тұрақтылығындағы рөлі классикалық әлеуметтік-экономикалық және социологиялық теорияларда жан-жақты негізделген. Атап айтқанда, М. Вебер [64] легитимді билік пен рационалды-құқықтық тәртіптің маңызын, А. Смит [65] экономикалық қатынастардағы моральдық негіздер мен өзара сенімнің рөлін, Э. Дюркгейм [66] әлеуметтік нормалар мен ұжымдық тәртіптің тұрақтылыққа ықпалын, ал Ф. Фукуяма [36] институционалдық сенімді қоғамның ұзақ мерзімді дамуының шешуші факторы ретінде қарастырады. КЖ/ТҚҚ саласына қатысты бұл тұжырымдар мынаны білдіреді: мемлекет ішінде заңға мойынсыну мәдениеті, ведомствоаралық сенім және жеке сектордың ынтымақтастыққа дайындығы қалыптаспаса, халықаралық шарттар мен келісімдердің болуы халықаралық ынтымақтастықтың нақты нәтижелілігіне кепілдік бермейді. Осы тұрғыдан алғанда, мемлекет пен қоғам арасындағы ішкі адалдық мәдениеті мен өзара сенім қалыптаспайынша, ҚЖ/ТҚҚ саласындағы халықаралық ынтымақтастықтың практикалық мазмұны шектеулі болып, ол көбінесе формалды сипатта ғана жүзеге асады.Бұл тезис зерттеудің эмпирикалық бөлімінде Қазақстан мысалында тексеріледі.
Бұл идеялар қазіргі «қаржылық ашықтық этикасымен» тікелей ұштасады.Айырмашылығы мынада: егер классикалық теориялар ішкі әлеуметтік тәртіпті сипаттаса, қаржылық ашықтық этикасы осы қағидаттарды мемлекетаралық өзара іс-қимыл деңгейіне көтереді – халықаралық серіктестер арасындағы сенімнің негізі ретінде.
Неолибералдық институционализмге сәйкес (Р. Кеохейн, Дж. Най), анархиялық халықаралық жүйеде мемлекеттер өзара іс-қимылдан пайда көре отырып, белгісіздікті және трансакциялық шығындарды азайту мақсатында тұрақты халықаралық институттар құрады [31; 32]. А. Стейн атап өткендей, институттар мүдделер қайшылығын жоймайды, бірақ оны басқарылатын етіп, болжамдылық пен өзара жауапкершілікті қалыптастырады [67]. Осылайша, халықаралық ынтымақтастық – бұл альтруизм емес, мемлекеттердің ұзақ мерзімді ұтымды таңдауы.
КЖ/ТҚҚ саласына қатысты неолибералдық институционализм FATF-тың бірегей институционалдық феномен ретіндегі табиғатын түсіндіреді. FATF –формальды халықаралық ұйым емес, үкіметаралық орган. Алайда оның өзара бағалаулар, peer pressure механизмі және «сұр»/«қара» тізімдер арқылы мемлекеттердің мінез-құлқына ықпал ету қабілеті кез келген формальды халықаралық ұйымның мүмкіндігінен асып түседі. Бұл дәл Кеохейн мен Най сипаттаған тетік: мемлекет жоғары билік болмаса да халықаралық күтулерге сәйкес мінез-құлық қалыптастырады – өйткені бұл оның ұзақ мерзімді мүддесіне сай.
Қазақстан контекстінде бұл теория елдің FATF, ЕАТ және Эгмонт желісіне қатысуын тек формальды міндеттеме ретінде емес, халықаралық белгісіздікті азайту және серіктестер алдындағы сенімділікті арттырудың рационалды стратегиясы ретінде түсіндіруге мүмкіндік береді. Атап айтқанда, ЕАТ-тың өзара бағалау рәсімі Қазақстан үшін трансакциялық шығындарды төмендетеді – серіктес мемлекеттер жеке тексеру жүргізбестен, бағалау нәтижелеріне сүйене отырып ынтымақтастыққа дайын болады.
Халықаралық режимдер теориясына сәйкес (С. Краснер, Дж. Рагги), режим — бұл белгілі бір салада мемлекеттердің күтулері тоғысатын қағидаттар, нормалар, ережелер және шешім қабылдау рәсімдерінің жиынтығы [33; 68]. Режимдер мемлекеттердің мінез-құлқын тікелей мәжбүрлеу арқылы емес, олардың мүдделері мен күтілімдерін айқындап, өзара жауапкершілік нормаларын қалыптастыру арқылы үйлестіреді.
КЖ/ТҚҚ жаһандық режимі үш өзара байланысты деңгейден тұрады: нормативтік деңгей –FATF-тың 40 Ұсынымы мен БҰҰ конвенциялары; институционалдық деңгей – FATF, Эгмонт тобы, ЕАТ сияқты аймақтық органдар; рәсімдік деңгей– өзара бағалаулар, техникалық миссиялар және ақпарат алмасу тетіктері. Бұл үш деңгейдің өзара әрекеттесуі режимнің тұрақтылығын және мемлекеттердің оған бағынуын қамтамасыз етеді.
Қазақстан үшін режимдер теориясы елдің FATF, ЕАТ және Эгмонт желісіне қатысуын тек формальды міндеттеме ретінде емес, халықаралық күтулер жүйесіне кірігудің рационалды стратегиясы ретінде түсіндіруге мүмкіндік береді. Режим шеңберінде өзара бағалаулар peer pressure механизмі ретінде жұмыс істейді – бұл Қазақстанның 2023 жылғы ЕАТ бағалауының нәтижелері мен кейінгі реформалық іс-қимыл жоспарымен нақты расталады.
Институционалдық даму теориясына сәйкес (Д. Аджемоглу, Дж. Робинсон), мемлекеттердің ұзақ мерзімді экономикалық және саяси тұрақтылығы биліктің шоғырлануымен емес, инклюзивті институттардың –яғни кең қатысуды, есептілікті және бәсекелестікті қамтамасыз ететін жүйелердің – болуымен айқындалады. Экстрактивті институттар қысқа мерзімде нәтиже бере алғанымен, ұзақ мерзімде инновациялар мен ынтымақтастықтың алғышарттарын жояды.
КЖ/ТҚҚ саласына қатысты бұл теория екі маңызды сұраққа жауап береді. Біріншіден, неліктен формальды сәйкестігі жоғары мемлекеттер халықаралық ынтымақтастықта төмен нәтиже көрсетеді – себебі олардың институттары экстрактивті сипатта болып, нақты ынтымақтастыққа емес, имитацияға бейімделген. Екіншіден, тиімді халықаралық ынтымақтастық үшін тек заңнаманың болуы жеткіліксіз –ҚМА-нің тәуелсіздігі, шешім қабылдаудың ашықтығы және жеке сектордың нақты қатысуы сияқты институционалдық сапа факторлары шешуші рөл атқарады.
Қазақстан контекстінде Аджемоглу-Робинсон тәсілі елдің халықаралық ынтымақтастығын тек келісімдер жиынтығы ретінде емес, бақылау тиімділігі мен құқықтарды қорғау арасындағы теңгерімді қамтамасыз ететін институционалдық жүйенің дамуы ретінде қарастыруға мүмкіндік береді. ЕАТ-тың 2023 жылғы өзара бағалауы осы теңгерімнің әлі толық қалыптаспағанын – институционалдық үйлесімділік пен аналитикалық құзыреттер ақпараттық инфрақұрылымның даму деңгейінен артта қалып отырғанын – көрсетеді.
Әлеуметтік капитал және институционалдық сенім концепциялары (П. Бурдьё, Ф. Фукуяма) КЖ/ТҚҚ саласындағы халықаралық ынтымақтастықтың тиімділігін түсіндірудің маңызды теориялық құралы болып табылады.
Бурдьё әлеуметтік капиталды институционалдық өзара іс-қимылдың тұрақты желілерінен туындайтын ресурс ретінде қарастырады. Бұл ресурс акторлардың үйлестіру мен ұжымдық іс-қимылға қабілеттілігін айқындайды – яғни желінің тығыздығы мен сенімділігі неғұрлым жоғары болса, ұжымдық іс-қимылдың трансакциялық шығындары соғұрлым төмен болады. КЖ/ТҚҚ саласына қатысты бұл тұжырымдама ҚМА мен құқық қорғау органдарының, жеке сектор субъектілерінің, сондай-ақ ұлттық ҚББ мен шетелдік серіктес қаржылық барлау бөлімшелерінің арасындағы тұрақты өзара іс-қимыл мен кәсіби байланыстар желісі халықаралық ынтымақтастықтың нақты нәтижелілігін айқындайтын әлеуметтік капиталдың маңызды нысаны болып табылатынын білдіреді.
Фукуяма сенім мәдениеті мен әлеуметтік жауапкершіліктің экономикалық және институционалдық тиімділіктің критикалық факторлары екенін көрсетеді. Сенімнің төмен деңгейі трансакциялық шығындарды арттырып, формальды бақылау тетіктеріне шамадан тыс сүйенуге мәжбүр етеді– бұл өз кезегінде жүйенің икемділігі мен проактивтілігін төмендетеді. КЖ/ТҚҚ контекстінде бұл шетелдік серіктестердің бір-біріне деген сенім деңгейі ақпарат алмасудың жылдамдығына, толықтығына және спонтанды сипатына тікелей әсер ететінін білдіреді.
Осы екі концепцияның синтезі КЖ/ТҚҚ саласындағы халықаралық ынтымақтастықты тек құқықтық міндеттемелер жиынтығы ретінде емес, әлеуметтік капиталға негізделген желілік жүйе ретінде қарастыруға мүмкіндік береді. Қазақстан контекстінде бұл ведомствоаралық өзара іс-қимылдың сапасы мен институционалдық сенім деңгейін ұлттық қаржылық мониторинг жүйесінің нәтижелілігінің негізгі детерминанттары ретінде операционализациялауға мүмкіндік береді – бұл тұжырымдама зерттеудің үшінші тарауындағы практикалық ұсынымдардың теориялық негізін құрайды.
Осылайша, зерттеуде қолданылған теориялық тәсілдер өзара толықтырушы аналитикалық жүйені қалыптастырады. Неолибералдық институционализм мен режимдер теориясы халықаралық ынтымақтастықтың неліктен және қалай қалыптасатынын түсіндірсе, Аджемоглу-Робинсон теориясы оның тиімділігін айқындайтын институционалдық факторларды ашады. Бурдьё мен Фукуяманың концепциялары халықаралық өзара іс-қимылдың әлеуметтік негізін – сенім мен әлеуметтік капиталды – операционализациялауға мүмкіндік береді. Аталған теориялық рамка Қазақстанның КЖ/ТҚҚ саласындағы халықаралық ынтымақтастығын құқықтық, институционалдық және әлеуметтік өлшемдерде кешенді талдаудың әдіснамалық негізін құрайды.

1.2 Қылмыстық жолмен алынған кірістерді жылыстатуға, терроризмді қаржыландыруға қарсы іс-қимыл саласындағы халықаралық-құқықтық негіздер мен стандарттар
КЖ/ТҚҚ саласындағы халықаралық ынтымақтастық халықаралық нормалардың мазмұнына ғана емес, мемлекеттердің саяси ерік-жігеріне, олардың стратегиялық мүдделерінің тоғысуына және жаһандық қатерлерді қабылдауына тәуелді көпдеңгейлі, динамикалық жүйе болып табылады. Теориялық-құқықтық талдау ынтымақтастықтың нормативтік қаңқасын ғана емес, оның осал тұстарын да көруге мүмкіндік береді: ұлттық құқықтық тәртіптердің айырмашылықтары, институционалдық әлеуеттің асимметриясы, халықаралық міндеттемелерді түсіну мен орындаудағы біркелкі еместік.
Халықаралық құқықтық режимнің ерекшелігі оның классикалық халықаралық шарттармен ғана шектелмеуінде. КЖ/ТҚҚ саласында «қатаң құқық» (hard law) пен «жұмсақ құқық» (soft law) элементтері қатар қолданылады. Егер халықаралық конвенциялар мемлекеттер үшін заңды міндеттемелер туындатса, FATF ұсынымдары формальды түрде міндетті халықаралық шарт мәртебесіне ие емес. Соған қарамастан, олар өзара бағалау, кейінгі мониторинг және жоғары тәуекелді юрисдикцияларды айқындау тетіктері арқылы мемлекеттердің ұлттық саясаты мен заңнамасына нақты ықпал етеді. Осылайша, халықаралық стандарттардың орындалуы тек құқықтық міндеттемелермен ғана емес, сондай-ақ халықаралық қаржы жүйесіне толыққанды қатысу қажеттілігімен де қамтамасыз етіледі.
Бұл жерде әмбебап және өңірлік құралдар – FATF ұсынымдары, БҰҰ конвенциялары мен қарарлары, өңірлік ұйымдардың келісімдері, құқықтық көмек туралы екіжақты шарттар шешуші рөл атқарады. Бұл актілер бірыңғай бағдарларды айқындап, ұлттық құқықтық тәртіптердің трансформациясын ынталандырады, қылмыстық-құқықтық тәсілдердің үйлесімділігіне, қаржылық мониторинг субъектілеріне қойылатын талаптардың біріздендірілуіне және ақпарат алмасу мен өзара құқықтық көмек тетіктерінің дамуына алып келеді.
Мемлекеттің халықаралық ынтымақтастыққа тартылу деңгейі, бір жағынан, оның ұлттық қаржылық мониторинг және реттеу жүйесінің жетілуімен, екінші жағынан– жаһандық және өңірлік режимдерге интеграциялану деңгейімен айқындалады. Басты бағыттар мыналар болып табылады:
– табыстарды жылыстату және терроризмді қаржыландыру бойынша қылмыстық-құқықтық өлшемдерді біріздендіру;
–превентивтік шаралар мен қаржылық мониторинг субъектілеріне қойылатын талаптарды стандарттау;
– ҚББ-рі арасындағы жедел ақпарат алмасуды институционализациялау;
– құқық қорғау органдарының өзара іс-қимылы практикасын дамыту (сотқа дейінгі тергеу, конфискация, өзара құқықтық көмек);
– халықаралық рәсімдер шеңберінде құзыретті органдардың тиімді үйлестіруі.
Осылайша, КЖ/ТҚҚ саласындағы халықаралық ынтымақтастықты ұлттық және халықаралық тәсілдердің келісімділігіне және мемлекеттердің саяси, құқықтық және институционалдық кедергілерді еңсеру қабілетіне тәуелді динамикалық жүйе ретінде қарастыру қажет.
КЖ/ТҚҚ-ның халықаралық құқықтық тетіктері
Қазіргі КЖ/ТҚҚ халықаралық-құқықтық жүйесі біртіндеп қалыптасты – алғашқы ұсынымдар мен декларациялардан мемлекеттердің стандарттары, институттары мен ынтымақтастық тетіктерін біріктіретін кешенді жаһандық режимге дейін.
Қылмыстық табыстарға қатысты жылыстату (laundered) терминін тікелей қолданған алғашқы құжаттардың бірі – Еуропа Кеңесі Министрлер комитетінің № R (80) 10 ұсынымы (1980 ж.) болды. Онда банк секторына арналған негізгі шаралар ұсынылды: клиентті сәйкестендіру, ірі операцияларды бақылау, құқық қорғау органдарымен өзара іс-қимыл.
Маңызды қадамдардың бірі – Базель банк қадағалау комитетінің 1988 ж. мәлімдемесі болды, онда алғаш рет «клиентіңді біл»  қағидаты және күмәнді клиенттерге қызмет көрсетуден бас тарту идеясы тұжырымдалды. Бұл ережелер банк жүйесін қылмыстық мақсатта пайдаланудың алдын алудың практикалық бағытын айқындады.
1989 жылы «Үлкен жетілік» елдері FATF-ты құрды, ал 1990 жылы-ақ КЖ алдын алу саласындағы бірінші әмбебап халықаралық стандарт – 40 ұсыным қабылданды. Кейіннен, 1995 жылы, қаржылық ақпараттың жедел алмасуын қамтамасыз ететін ҚББ желісі ретінде Эгмонт тобы құрылды.
2000-жылдардың басында FATF үлгісі бойынша өңірлік топтар желісі институционалдандырылды. Оларды қауымдасқан мүшелер ретінде тану белгілі бір критерийлерді (FATF ұсынымдарын мойындау, өзара бағалаулар жүргізу, типологияларды талдау және т.б.) сақтауды көздейді және FATF құжаттарына, оқыту бағдарламаларына және жобаларға қатысуға қол жеткізу береді.
2001 жылғы 11 қыркүйектегі террористік шабуылдар бетбұрысты кезең болды: FATF терроризмді қаржыландыруға қарсы күрес жөніндегі сегіз арнайы ұсынымды жариялап, оған ТҚ-ны қылмыстық жауаптылыққа жатқызу, күдікті операцияларды анықтау және террористердің активтерін бұғаттау шараларын енгізді.
2003 жылы FATF 40 Ұсынымын түбегейлі қайта қарады. Негізгі өзгерістер бенефициарлық меншік иелерін айқындау талаптарын күшейтуге, тәуекелге негізделген тәсілді (risk-based approach) енгізуге және саяси маңызы бар тұлғаларға  қатысты нормаларды нақтылауға бағытталды. Бұл қайта қарау FATF стандарттарын жаңа қаржылық қылмыс схемаларына бейімдеудің алғашқы ірі кезеңі болды.
Маңызды кезеңдердің бірі – БҰҰ ҚК-нің 1617 (2005 ж.) қарары болды, ол мемлекеттерді FATF ұсынымдарын орындауға ресми түрде шақырып, олардың мәртебесін жаһандық стандарт ретінде бекітті.
2012 жылы FATF стандарттарының қазіргі қолданыстағы редакциясы қабылданды. 40 Ұсыным түбегейлі қайта құрылымдалып, тиімділікті бағалаудың жаңа әдіснамасы – он бір тікелей нәтиже жүйесі – енгізілді. Бұл реформа формальды техникалық сәйкестікті бағалаудан нақты нәтижелілікті өлшеуге көшуді білдірді. Дәл осы редакция негізінде Қазақстанның 2023 жылғы өзара бағалауы жүргізілді.
2019 жылы FATF 15-Ұсынымына түзетулер енгізіп, виртуалды активтер мен виртуалды актив қызметін ұсынушыларға  қатысты талаптарды бекітті. «Саяхат ережесі»  деп аталған норма виртуалды активтер арқылы жүзеге асырылатын аударымдарда жіберуші мен алушы туралы ақпаратты міндетті түрде тіркеуді талап етеді. Бұл өзгеріс цифрлық активтердің КЖ/ТҚҚ тәуекелдерін арттыруына байланысты туындады және ҚР АФМ-нің 2025 жылғы ұлттық тәуекелдер бағалауында орта деңгейдегі тәуекел ретінде тіркелген.
Бүгінде FATF миссиясына мыналар кіреді:
1. КЖ/ТҚҚ әдістері мен үрдістерін талдау;
2. 40 ұсынымды әзірлеу және жаңарту (КЖ/ТҚҚ саясаты, конфискация, ТҚ, превентивтік шаралар, бенефициарлық меншік ашықтығы, құзырлы органдардың өкілеттіктері, халықаралық ынтымақтастық);
3. өзара бағалауларды жүргізу (тиімділік және техникалық сәйкестік);
4.  жоғары тәуекелді юрисдикцияларды айқындау («сұр» және «қара» тізімдер).
Осылайша, әмбебап нормалар (БҰҰ, FATF) өңірлік тетіктермен ұштасатын, ал орындаудың негізгі құралы өзара бағалау мен кейінгі мониторинг жүйесі болып табылатын жаһандық КЖ/ТҚҚ желісі қалыптасты.
FATF стандарттарының эволюциясы халықаралық қоғамдастықтың қаржылық қылмыстардың табиғатын түсінуінің өзгергенін көрсетеді. Егер бастапқы кезеңде басты назар қылмыстық жолмен алынған кірістерді жылыстатуға қарсы іс-қимылға аударылса, кейінгі кезеңдерде терроризмді қаржыландыру, жаппай қырып-жою қаруын таратуды қаржыландыру, заңды тұлғалардың ашықтығы, цифрлық активтер және жаңа қаржылық технологиялармен байланысты тәуекелдер қамтылды. Бұл халықаралық стандарттардың статикалық емес, жаһандық қаржы жүйесіндегі өзгерістерге бейімделетін динамикалық реттеу құралы екенін көрсетеді.
КЖ/ТҚҚ-ның конвенциялық базасы және оның ұлттық құқыққа әсері
FATF-тың 36-ұсынымына сәйкес, мемлекеттер негізгі халықаралық конвенцияларды ратификациялауға және имплементациялауға міндетті:
1. БҰҰ-ның Вена конвенциясы (1988 ж.);
2. Терроризмді қаржыландыруға қарсы күрес туралы халықаралық конвенция (1999 ж.);
3.Трансұлттық ұйымдасқан қылмысқа қарсы БҰҰ Палермо конвенциясы (2000 ж.);
4. БҰҰ-ның Сыбайлас жемқорлыққа қарсы конвенциясы (2003 ж.).
Қосымша өңірлік құжаттар да ескеріледі: Страсбург конвенциясы (1990 ж.), Будапешт конвенциясы (2001 ж.), Терроризмге қарсы Межамерикалық конвенция (2002 ж.), Варшава конвенциясы (2005 ж.). Алайда бұл құжаттарды ескеру – міндетті талап емес, FATF тарапынан ұсынылатын нұсқаулық сипатындағы ұсыным болып табылады.
Халықаралық міндеттемелер мен FATF бағалау тетіктерінің ықпалымен Қазақстан ұлттық заңнамасын жаңғыртты: ҚК мен ҚПК-ге түзетулер енгізілді, қаржылық мониторинг туралы заң қайта қаралды, бенефициарлық меншік иелерінің мемлекеттік тізімі енгізілді, клиенттерді сәйкестендіру рәсімдері және трансшекаралық аударымдарды бақылау күшейтілді.
Бұл халықаралық ынтымақтастықтың ұлттық құқықтық тәртіпке айқын трансформациялық әсер ететінін, КЖ/ТҚҚ жүйесінің тұрақтылығын және құқық қолданудың ашықтығын арттыратынын дәлелдейді.
Қазіргі халықаралық КЖ/ТҚҚ жүйесі – жаһандық стандарттар (FATF, БҰҰ), өңірлік тетіктер және ұлттық қаржылық мониторинг жүйелері үйлескен көпдеңгейлі режим. Жұмсақ ұсынымдардан кешенді стандарттарға және тиімділікті бағалау жүйесіне көшу КЖ/ТҚҚ механизмдерінің тұрақтылығын арттырып, олардың ұлттық реформаларға ықпалын күшейтті. 
Қазақстан үшін халықаралық құқықтық стандарттардың маңызы тек формальды сәйкестікті қамтамасыз етумен шектелмейді. Оларды тиімді іске асыру халықаралық ақпарат алмасу жүйесіне толыққанды қатысуға, шетелдік құзыретті органдармен өзара сенім деңгейін арттыруға және трансұлттық қаржылық қылмыстарды тергеудің тиімділігін күшейтуге мүмкіндік береді. Сондықтан халықаралық-құқықтық негіздерді ұлттық құқыққа имплементациялау үздіксіз процесс ретінде қарастырылуы тиіс, өйткені FATF стандарттарының жаңартылуы мемлекеттердің құқықтық және институционалдық тетіктерін де тұрақты түрде жетілдіруді талап етеді.

1.3 Жаһандық қылмыстық жолмен алынған кірістерді жылыстатуға, терроризмді қаржыландыруға қарсы іс-қимыл жүйесіндегі халықаралық ынтымақтастықтың қазіргі жағдайы

Бұл тармақта қылмыстық жолмен алынған табыстарды жылыстатуға және терроризмді қаржыландыруға қарсы іс-қимыл саласындағы халықаралық ынтымақтастықтың қазіргі архитектурасы, сондай-ақ мемлекеттердің жаһандық өзара іс-қимылының тиімділігін айқындайтын негізгі үрдістер мен жаңа сын-қатерлер талданады.
Ынтымақтастық архитектурасы және халықаралық ұйымдардың рөлі. Қазіргі халықаралық ынтымақтастық жүйесі Екінші дүниежүзілік соғыстан кейін қалыптасқан трансшекаралық қатерлерге жаһандық жауап ретінде пайда болды. БҰҰ Жарғысының 1-бабында халықаралық ынтымақтастықты әлеуметтік-экономикалық және гуманитарлық міндеттерді шешудің, сондай-ақ мемлекеттердің іс-әрекеттерін үйлестірудің негізгі құралы ретінде дамыту қажеттілігі атап көрсетілген [69].
КЖ/ТҚҚ саласындағы өзара іс-қимылдың институционалдық қаңқасын бірнеше негізгі құрылымдар айқындайды:
FATF және FATF үлгісіндегі өңірлік топтар (EAТ, APG, MONEYVAL және т.б.) – 40 ұсынымды қалыптастыру, өзара бағалау рәсімдерін жүргізу және жаһандық күн тәртібін айқындау арқылы халықаралық стандарттарды белгілейді;
БҰҰ (Қауіпсіздік Кеңесі, Терроризмге қарсы комитет, UNCAC және UNTOC конвенциялары) – санкциялар режимін, өзара құқықтық көмек тетіктерін және активтерді қайтару институттарын қамтитын халықаралық-құқықтық шеңберді қалыптастырады;
Эгмонт тобы – әлемнің ҚББ-лары арасындағы қаржылық барлау алмасуды қамтамасыз ететін жаһандық желі ретінде операциялық деңгейде маңызды рөл атқарады;
Салалық халықаралық институттар (ХВҚ, Дүниежүзілік банк, ЭЫДҰ, Интерпол) – әдістемелік, талдамалық және техникалық қолдау көрсетіп, елдердің институционалдық әлеуетін нығайтады.
Аталған құрылымдардың үйлесімді әрекеттесуі көпдеңгейлі халықаралық архитектураны қалыптастырады. Бұл архитектурада нормалар, құқықтық тетіктер және операциялық механизмдер өзара «байланысқан» жүйе ретінде жұмыс істеп, тәжірибелердің үйлесімділігін, стандарттардың біріздендірілуін және жаһандық қаржылық қауіпсіздік тетіктерінің тұрақтылығын қамтамасыз етеді.
Төменде осы көпдеңгейлі архитектураның құрылымын көрнекі түрде бейнелейтін сызба ұсынылған, бұл 1-суретте ұсынылған деректермен расталады

Сурет 1- КЖ/ТҚҚ саласындағы халықаралық ынтымақтастықтың көпдеңгейлі архитектурасы. Ескерту – автормен әзірленді.




2024 жылы қылмыстық жолмен алынған табыстарды жылыстатуға және терроризмді қаржыландыруға қарсы іс-қимыл жөніндегі жаһандық желінің өзара бағалаудың кезекті циклі аяқталды. Бұл цикл ұлттық КЖ/ТҚҚ жүйелерінің күшті және әлсіз жақтарын анықтап қана қоймай, халықаралық ынтымақтастықты әрі қарай талдаудың негізіне айналды. Халықаралық ынтымақтастық деңгейі екі өлшем бойынша бағаланады: техникалық сәйкестік және жүйенің тиімділігі.
FATF стандарттарына техникалық сәйкестік: R36–R40 және сабақтас талаптар
1-кестеде көрсетілгендей, техникалық сәйкестік блогының құрамына R36 (халықаралық құқықтық құралдар), R37 (өзара құқықтық көмек), R38 (бұғаттау/конфискация), R39 (экстрадиция) және R40 (ынтымақтастықтың өзге нысандары) кіреді. Сабақтас элементтер: R9 (банк құпиясы ақпарат алмасуға кедергі келтірмеуі тиіс), R24 (бенефициарлық меншік ашықтығы - деректерге қолжетімділік/алмасу), R32 (қолма-қол ақша/курьерлердің қозғалысын бақылау және халықаралық сигналдармен алмасу) [70].
Соңғы циклдердің жиынтық қорытындылары көрсеткендей: көптеген елдерде R36–R40 бойынша «сәйкес келеді/айтарлықтай сәйкес келеді» деңгейлері байқалады, алайда «толық сәйкестік» әлі де тар сегмент болып отыр. Әсіресе құқықтық көмектің жылдамдығы, сұраулар мен жауаптардың сапасы, рәсімдердің цифрландырылуы және құзырлы органдар арасындағы тұрақты өзара іс-қимыл арналары маңызды болып табылатын бағыттарда.

Кесте 1 -FATF-тың халықаралық ынтымақтастыққа қатысты ұсынымдары (R36–R40) бойынша елдердің техникалық сәйкестік деңгейі
	Ұсыным
	Сәйкес келеді
	Айтарлықтай сәйкес келеді
	Ішінара сәйкес келеді
	Сәйкес келмейд

	R36
	48 ел
	108 ел
	21 ел
	–

	R37
	30 ел
	128 ел
	18 ел
	1 ел

	R38
	31 ел
	109 ел
	36 ел
	1 ел

	R39
	45 ел
	115 ел
	16 ел
	1 ел

	R40
	11 ел
	142 ел
	22 ел
	2 ел



Кестеде көріп отырғанымыздай, мемлекеттердің басым бөлігі R36–R40 бойынша «сәйкес келеді» немесе «айтарлықтай сәйкес келеді» деңгейлеріне жеткенімен, толық сәйкестіктің үлесі шектеулі. Бұл әсіресе құқықтық көмектің жеделдігі, ақпарат алмасудың сапасы, активтерді бұғаттау және қайтару тетіктерінің тиімділігі сияқты практикалық аспектілерде институционалдық әлсіздіктердің әлі де бар екенін көрсетеді.
Тәжірибедегі тиімділік: Тікелей нәтиже  2
Екінші тұғыр — тиімділік. 2-кестеде көрсетілгендей, халықаралық ынтымақтастық тұрғысынан негізгі мән ТН 2-ге тиесілі, ол елдің халықаралық құқықтық көмек пен қаржылық барлау ақпаратын алу және беру қабілетін, қылмыстық қудалауды, активтерді тұтқындау мен конфискациялау шараларын үйлестіруді, яғни істерді нақты практикалық нәтижеге дейін жеткізу әлеуетін сипаттайды.
Басты кедергілер:
–институционалдық базаның әлсіздігі,
– ведомстволар арасындағы үйлестірудің жеткіліксіздігі,
– білікті мамандардың тапшылығы,
– КЖ/ТҚҚ шараларын іске асыруға арналған ресурстардың шектеулілігі.

Кесте 2 -ТН.2 (халықаралық ынтымақтастық тиімділігі) бойынша елдердің нәтижелік деңгейлері
	Нәтижелік деңгейі
	Елдер саны

	Жоғары
	7 ел

	Айтарлықтай
	81 ел

	Орташа
	53 ел

	Төмен
	36 ел



Кесте ТН.2 бойынша бағаланған мемлекеттердің басым бөлігі «айтарлықтай» немесе «орташа» деңгейде тұрғанын көрсетеді. «Жоғары» нәтижеге небәрі 7 ел ғана қол жеткізген, бұл халықаралық ынтымақтастықтың практикалық тиімділігіне қойылатын талаптардың өте жоғары екенін және оның институционалдық тұрғыдан күрделі сипатқа ие екенін айғақтайды. «Төмен» деңгейдегі 36 елде құқықтық көмек алмасудың баяулығы, ақпараттық үйлесімсіздік, ресурстардың жеткіліксіздігі және үйлестіру тетіктерінің әлсіздігі жиі байқалады.
Алайда «төмен» нәтиже автоматты түрде сәтсіздік ретінде қарастырылмайды. Бұл – FATF стандарттарының экономикаға ықпалын ескере отырып, көптеген елдердің жүйесін кезең-кезеңімен дамытуға ұмтылып жатқанын көрсететін қалыпты даму кезеңі.
Жалпы алғанда, бұл тенденциялар ТН.2–нің тек формалды рәсімдердің орындалуына емес, нақты істерді нәтижеге жеткізу қабілетіне негізделетінін дәлелдейді.
Basel AML Index 2024 есебіне сәйкес 3- кестеде көрсетілгендей , соңғы жылдары халықаралық ынтымақтастықтың, қаржылық барлау және дәлелдемелермен алмасудың сапасын өлшейтін ТН 2  көрсеткіші бойынша орташа тиімділік деңгейінің төмендеуі байқалады. Атап айтқанда, ТН2 бойынша жаһандық тиімділік көрсеткіші 2021 жылғы 49 %-дан 2024 жылы 44 %-ға дейін төмендеген, бұл бағалау қамтуының 115-тен 178 ел мен юрисдикцияға дейін кеңейгеніне қарамастан байқалып отыр [71].

Кесте 3 - Basel AML Index деректері бойынша ТН2 жаһандық тиімділігінің төмендеуі (2021–2024 жж.)
	Тікелей нәтиже
	Орташа тиімділік

	ТН2: Халықаралық ынтымақтастық  және қаржылық барлау ақпаратымен  алмасу
	44 % ↓ (49 %-дан)



Мұндай жағдай мынаны дәлелдейді: заңнама мен институттардың формалды түрде болуы жеткіліксіз – ведомстволар арасындағы өзара іс-қимыл тетіктерінің реальды жұмыс істеуі, кадр даярлығы және КЖ/ТҚҚ шараларын практикалық қолдану әлі де негізгі қиындықтар болып отыр. Қауіп-қатерлердің трансұлттық сипатына байланысты халықаралық ынтымақтастықтың сапасы – құқықтық та, операциялық та тұрғыдан – айрықша маңызға ие.
Зерттеу нәтижелері көрсеткендей, мемлекеттердің FATF ұсынымдарын имплементациялауға ұмтылысы іс жүзінде барлық өңірлерде байқалады. Бұл тек халықаралық қысым мен бедел тәуекелдерімен ғана емес, ең алдымен елдердің өздерінің экономикалық және қаржылық мүдделерімен түсіндіріледі. Өйткені КЖ/ТҚҚ саласы халықаралық қаржы нарықтарына қолжетімділікпен, инвестициялармен, корреспонденттік банк желісімен және рейтингтермен тікелей байланысты, сондықтан мемлекеттер қаржылық ашықтық пен сенімнің негізгі бағдарлары ретінде FATF стандарттарын ескеруге мәжбүр.
Бұл қорытынды эмпирикалық деректермен де расталады. Basel AML Index деректеріне сәйкес, көптеген елдерде КЖ/ТҚҚ саласындағы халықаралық стандарттарға техникалық сәйкестік деңгейінің оң динамикасы байқалады. FATF-тың төртінші өзара бағалау раунды 2013 жылы басталғалы бері оның 40 ұсынымы бойынша техникалық сәйкестіктің орташа жаһандық деңгейі 12 пайыздық пунктке артқан. Бұл ілгерілеудің негізгі бөлігі бұрын көрсеткіштері төмен болған мемлекеттердің КЖ/ТҚҚ саласындағы құқықтық және институционалдық инфрақұрылымның базалық талаптарын біртіндеп орындауы есебінен қамтамасыз етілді. Аталған үрдіс КЖ/ТҚҚ стандарттарының жаһандық жүйесінен тыс қалған юрисдикциялар санының қысқарып келе жатқанын білдіреді [71].
Алайда техникалық сәйкестіктің жаһандық деңгейде артуы КЖ/ТҚҚ жүйелерінің практикалық тиімділігінің автоматты түрде жоғарылауын қамтамасыз етіп отырған жоқ. Бұл тұжырым БҰҰ Қауіпсіздік Кеңесінің Терроризмге қарсы комитетінің Атқарушы дирекциясы  дайындаған 2023 жылғы тақырыптық бағалау есебінде нақтылана түседі. Аталған есепке сәйкес, көптеген мемлекеттерде терроризмді қаржыландыруды қылмыстық қудалау саласында негізгі проблемалар заңнамалық базаның жетіспеушілігімен емес, қаржылық барлау деректерін тергеу мен сотта дәлел ретінде пайдалану, параллель қаржылық тергеулер жүргізу, ведомствоаралық және халықаралық ынтымақтастықты іске асыру тетіктерінің әлсіздігімен байланысты. Осылайша, КЖ/ТҚҚ стандарттарының формалды енгізілуі мен олардың құқық қолдану практикасына тиімді трансформациясы арасындағы алшақтық сақталуда[72].
Демек, жоғарыда көрсеткендей FATF стандарттарына техникалық сәйкестіктің (R36–R40 және сабақтас ұсынымдар) көптеген елдерде формалды түрде қамтамасыз етілгенін көрсетеді. Мемлекеттердің басым бөлігі халықаралық ынтымақтастыққа қатысты ұсынымдар бойынша «сәйкес келеді» немесе «айтарлықтай сәйкес келеді» деңгейлеріне қол жеткізгенімен, толық сәйкестік әлі де шектеулі сипатқа ие. Бұл, ең алдымен, құқықтық көмек алмасудың жеделдігі, ақпараттың сапасы, рәсімдердің цифрландырылуы және құзырлы органдар арасындағы тұрақты өзара іс-қимыл тетіктерінің жеткіліксіз дамуымен түсіндіріледі.
Сонымен қатар, техникалық сәйкестіктің артуы халықаралық ынтымақтастықтың практикалық тиімділігінің автоматты түрде жоғарылауына әкелмейтіні анықталды. ТН2 (халықаралық ынтымақтастықтың тиімділігі) бойынша бағалау нәтижелері «жоғары» деңгейге жеткен елдердің саны өте шектеулі екенін көрсетеді, ал көптеген мемлекеттер үшін тиімділік мәселесі институционалдық, кадрлық және ресурстық шектеулермен байланысты болып отыр. Basel AML Index және БҰҰ CTED деректері формалды құқықтық базаның болуы мен оны нақты істерде іске асыру қабілеті арасындағы алшақтықтың сақталып отырғанын дәлелдейді. Осы тұрғыдан алғанда, халықаралық ынтымақтастық КЖ/ТҚҚ жүйесінің ең күрделі әрі нәтижеге бағытталған элементі ретінде мемлекеттерден тек нормативтік үйлестіруді емес, сонымен қатар институционалдық және операциялық деңгейде тұрақты өзара іс-қимылды талап етеді.
Алайда халықаралық ынтымақтастықтың тиімділігі тек жаһандық деңгейдегі ортақ көрсеткіштер арқылы толық бағаланбайды. FATF өзара бағалау нәтижелері, Basel AML Index және басқа халықаралық бағалау құралдары мемлекеттердің тәуекел деңгейі, институционалдық әлеуеті және құқықтық жүйелерінің даму дәрежесі өңірлер бойынша айтарлықтай ерекшеленетінін көрсетеді. Сондықтан КЖ/ТҚҚ саласындағы халықаралық ынтымақтастықтың қазіргі жағдайын объективті бағалау үшін жаһандық үрдістермен қатар өңірлік ерекшеліктерді де талдау қажет. Мұндай тәсіл халықаралық стандарттардың әртүрлі өңірлерде іске асырылу ерекшеліктерін, ынтымақтастықтың тиімділігіне ықпал ететін факторларды және өңірлік тәуекелдердің сипатын айқындауға мүмкіндік береді.
Өңірлік тәуекел профилдері 
Өңірлік деңгейдегі талдау халықаралық ынтымақтастықтың нақты жұмыс істеу тетіктерін түсіну үшін ерекше маңызға ие. FATF ұсынымдары барлық мемлекеттер үшін бірыңғай халықаралық стандарттарды белгілегенімен, олардың практикалық іске асырылуы әр өңірдің саяси, экономикалық, құқықтық және институционалдық ерекшеліктеріне тәуелді. Сондықтан халықаралық ынтымақтастықтың тиімділігі тек жаһандық стандарттардың мазмұнымен ғана емес, сондай-ақ өңірлік қауіп-қатерлердің сипатына, мемлекеттердің өзара байланыс деңгейіне және өңірлік ұйымдардың институционалдық әлеуетіне де байланысты қалыптасады. 
Бұл тұрғыда өңірлік тәуекелдерді талдау бірнеше себеп бойынша маңызды. Біріншіден, әрбір өңірде заңсыз қаржы ағындарының негізгі көздері мен оларды жылыстату тәсілдері әртүрлі. Кейбір мемлекеттерде басым қауіп табиғи ресурстардың заңсыз айналымымен байланысты болса, басқа өңірлерде негізгі тәуекелдер сыбайлас жемқорлық, ұйымдасқан қылмыс, көлеңкелі экономика немесе жоғары технологиялық қаржылық қылмыстар арқылы қалыптасады. Екіншіден, өңірлердің институционалдық даму деңгейі де айтарлықтай ерекшеленеді. Қаржылық барлау бөлімшелерінің мүмкіндіктері, құқық қорғау органдары арасындағы өзара іс-қимыл, сот жүйесінің тиімділігі және цифрлық инфрақұрылымның дамуы халықаралық ынтымақтастықтың нақты нәтижелеріне тікелей ықпал етеді.
Сонымен қатар, өңірлік ынтымақтастық қазіргі таңда жаһандық КЖ/ТҚҚ архитектурасының маңызды элементіне айналды. FATF үлгісі бойынша құрылған өңірлік органдар (FATF-Style Regional Bodies – FSRBs) халықаралық стандарттарды енгізумен қатар, өзара бағалау жүргізу, типологиялық зерттеулер әзірлеу, тәжірибе алмасу және өңірлік ерекшеліктерді ескеретін ұсынымдар қалыптастыру арқылы жаһандық және ұлттық деңгейлер арасындағы байланысты қамтамасыз етеді. Осылайша, жаһандық стандарттардың тиімділігі көп жағдайда олардың өңірлік институттар арқылы бейімделуіне және іске асырылуына тәуелді.
Қазақстан үшін де өңірлік өлшемнің маңызы ерекше. Ел Еуразиялық экономикалық және көлік дәліздерінің қиылысында орналасқандықтан, заңсыз қаржы ағындары, трансшекаралық ұйымдасқан қылмыс, санкциялық тәуекелдер, виртуалды активтердің айналымы және бейресми ақша аудару жүйелері сияқты қауіптер көбіне өңірлік сипатқа ие. Осыған байланысты Қазақстанның КЖ/ТҚҚ жүйесінің тиімділігі ұлттық заңнаманың сапасымен ғана емес, Еуразиялық өңір мемлекеттерімен, FATF үлгісіндегі өңірлік ұйымдармен және халықаралық серіктестермен тұрақты әрі нәтижелі ынтымақтастық орната алу қабілетімен де айқындалады.
Сондықтан өңірлік тәуекел профилдерін талдау жаһандық үрдістерді нақты географиялық және институционалдық контексте бағалауға мүмкіндік береді. Мұндай тәсіл халықаралық ынтымақтастықтың тиімділігіне ықпал ететін факторларды тереңірек түсіндіруге және әр өңір үшін басым қатерлердің ерекшеліктерін айқындауға негіз болады.
Әлемдік өңірлердің негізгі тәуекел профильдері төмендегідей көрініс табады:
Африка
Африка өңірінде КЖ/ТҚҚ саласындағы тәуекелдер табиғи ресурстардың заңсыз айналымымен, қарулы топтардың қаржыландыру арналарының сақталуымен, мемлекеттік институттардың әлсіздігімен және қаржылық инклюзия деңгейінің төмендігімен сипатталады. Шығыс және Оңтүстік Африка елдеріне жүргізілген FATF типтес өңірлік тобы ESAAMLG  зерттеулері алтын, алмас және өзге де бағалы тастардың заңсыз саудасы кірістерді жылыстату мен терроризмді қаржыландырудың маңызды көзіне айналып отырғанын көрсетеді. Бұл ретте шекаралық бақылаудың әлсіздігі, құқық қорғау және қаржылық барлау органдары арасындағы үйлестірудің жеткіліксіздігі өңірдің КЖ/ТҚҚ жүйесіне жүйелік қауіп төндіреді [73; 74]. 
Еуропалық Одақ (ЕО) ЕО-дағы негізгі трендтер:
Еуропалық Одақ КЖ/ТҚҚ саласында дамыған нормативтік және институционалдық инфрақұрылымға ие болғанымен, ішкі нарықтың терең интеграциясы, капитал қозғалысының еркіндігі және қаржылық операциялардың күрделілігі өңірге тән өзіндік тәуекелдерді қалыптастырады. Соңғы жылдары ЕО-дағы негізгі қатерлер трансшекаралық ақшаны жылыстату схемаларының күрделенуімен, бірнеше юрисдикцияны қамтитын қылмыстық желілердің белсенділігімен және үшінші елдермен қаржылық байланыстар арқылы туындайтын сыртқы тәуекелдермен байланысты [75; 76].
Осы тәуекелдерге жауап ретінде Еуропалық Одақтың ақшаны жылыстатуға және терроризмді қаржыландыруға қарсы іс-қимыл жөніндегі жаңа реттеуші топтамасы (AMLA/AMLR/AMLD) топтамасы шеңберінде КЖ/ТҚҚ реттеуін орталықтандыруға, қадағалаудың трансшекаралық ауқымын кеңейтуге және қаржылық барлау органдары мен сот құрылымдары арасындағы өзара іс-қимылды институционалдық деңгейде күшейтуге бағытталған реформаларды іске асыруда [77]. Сонымен қатар санкциялық режимдерді орындау тетіктерін жетілдіру және жоғары тәуекелді үшінші елдерге қатысты дербес бағалау құралдарын дамыту ЕО-ның сыртқы қаржылық қауіп-қатерлерді басқаруға ұмтылысын көрсетеді [78].
Цифрландыру үдерістері, соның ішінде KYC рәсімдерін біріздендіру, криптоактивтерге қатысты Travel Rule талаптарын енгізу және деректер алмасудың электрондық инфрақұрылымын дамыту, ЕО-дағы КЖ/ТҚҚ жүйесінің жаңа цифрлық тәуекелдерге бейімделу қабілетін арттыруға бағытталған [76; 77].
Еуразиялық аймақ (ЕАТ): өңірге тән қатерлер:
Еуразиялық аймақ  КЖ/ТҚҚ саласындағы тәуекелдердің аралас сипаты арқылы ерекшеленеді, бұл өңірде қолма-қол ақшаға негізделген операциялар, делдалдық және трансшекаралық схемалар, сондай-ақ цифрлық қаржы құралдарының белсенді қолданылуы қатар байқалады. ЕАТ-тың 2024 жылға арналған типологиялық мониторингі қаржы пирамидалары мен псевдоинвестициялық жобалардың кең таралуын, сыбайлас жемқорлыққа байланысты кірістерді заңдастыру схемаларын, қолма-қол ақшаның транзиттік ағымдарын және көпдеңгейлі делдал құрылымдарды пайдалануды өңірге тән негізгі қатерлер ретінде айқындайды. Сонымен қатар виртуалды активтерді, криптообмен платформаларын, «дропперлердің» реквизиттерін және шекара маңы аймақтарындағы баламалы ұйымдық нысандарды пайдалану арқылы терроризмді қаржыландырудың жаңа үлгілерінің қалыптасуы атап өтіледі, бұл өңір елдерінің КЖ/ТҚҚ жүйелері үшін қосымша операциялық және институционалдық сын-қатерлер туындатады [79].
Өңірлік тәуекелдердің ерекшеліктерімен қатар, барлық юрисдикциялар үшін ортақ жаңа сын-қатерлер де қалыптасуда – олар дәстүрлі реттеу құралдарының шектерінен асып кетуде.
Қаржылық қылмыстардың жаңа арналары.
Қазіргі кезеңде терроризмді қаржыландыру мен кірістерді жылыстату дәстүрлі қаржы институттарынан тыс, баламалы және гибридті арналар арқылы жүзеге асырылып, КЖ/ТҚҚ жүйелері үшін жаңа сын-қатерлер туындатуда. Осындай арналардың бірі – краудфандинг платформалары арқылы терроризмді қаржыландыру. FATF-тың 2023 жылғы талдауына сәйкес, бұл саладағы негізгі осалдықтар платформалардың көптігі мен олардың қызметін реттеудегі жауапкершілік шекараларының айқын еместігі, нормативтік базаның жеткіліксіздігі, краудфандингке қатысушылардың нақты сәйкестендірілмеуі, сондай-ақ жарияланған мақсаттар мен жиналған қаражатты пайдаланудың нақты бағыттары арасындағы алшақтықпен байланысты [80]. Аталған факторлар краудфандингті террористік құрылымдар үшін салыстырмалы түрде төмен тәуекелді және жасырын қаржыландыру құралына айналдырады.
Сонымен қатар, баламалы ақша аудару жүйелері, оның ішінде хавала, халықаралық деңгейде ерекше алаңдаушылық тудыруда. UNODC-тың 2023 жылғы «The Hawala System – Its Operations and Misuse» есебінде хавала жүйелерінің құжат айналымының болмауы немесе жалғандығы, транзакция мақсатының талап етілмеуі, мемлекеттік реттеудің әлсіздігі және бұл желілердің терроризмді қаржыландыру, ақшаны жылыстату және өзге де заңсыз қызмет түрлерінде қолданылу мүмкіндігі нақты көрсетіледі [81]. Бұл жүйелердің трансшекаралық және бейресми сипаты оларды құқық қорғау және қаржылық барлау органдары үшін анықтауды қиындатады.
 Технологиялық трансформация және цифрлық тәуекелдер.
 Цифрландыру үдерістері КЖ/ТҚҚ жүйелерінің тиімділігін арттырумен қатар, жаңа технологиялық тәуекелдерді де қалыптастыруда. FATF-тың 15-ұсынымына енгізілген өзгерістер, сондай-ақ ХВҚ, RUSI, Эгмонт тобы, Chainalysis және TRM Labs зерттеулері виртуалды активтер экожүйесінің бірқатар жүйелік осалдықтарын айқындайды. Олардың қатарына анонимді және құпиялылыққа бағытталған криптовалюталарды пайдалану, mixer және tumbler сервистері, cross-chain және multi-chain жылыстату схемалары, виртуалды активтер қызметін көрсетушілердің  тіркелімдерінің әлсіздігі, сондай-ақ юрисдикциялар арасындағы құқықтық реттеудің үйлеспеуі жатады [82–87]. Бұл факторлар виртуалды активтерді терроризмді қаржыландыру мен заңсыз кірістерді жасырудың тиімді құралына айналдыру қаупін күшейтеді.
Цифрлық қатерлердің тағы бір маңызды бағыты – ransomware және киберқылмыстар. FATF-тың 2023 жылғы материалдарында бопсалаушы бағдарламалармен байланысты заңсыз қаржы ағындарының айтарлықтай өскені, сондай-ақ маңызды инфрақұрылым объектілеріне жасалатын кибершабуылдардың ұлттық қауіпсіздікке тікелей қатер төндіретіні атап өтіледі [88]. FinCEN, RUSI және FATF–Эгмонт–Интерпол бірлескен зерттеулері киберкеңістіктегі заңсыз қаржылық ағымдардың күрделеніп, дәстүрлі қаржылық бақылау құралдарынан жылдам бейімделетінін көрсетеді [89–91].
Бұған қоса, жасанды интеллекттің дамуы КЖ/ТҚҚ саласындағы тәуекелдерді жаңа деңгейге шығарып отыр. Brookings Institution (2022) зерттеуіне сәйкес, жасанды интеллект алаяқтық схемаларды автоматтандыру, цифрлық технологиялар арқылы қолдан жасалған жалған құжаттар мен бейнематериалдар жасау, сондай-ақ қаржылық мониторинг жүйелерінен жалтару тәсілдерін жетілдіру арқылы қаржылық қылмыстардың ауқымын кеңейтуі мүмкін [92].
Бұл жаһандық үрдістер Қазақстан үшін бейтарап емес – олар елдің КЖ/ТҚҚ жүйесіне нақты институционалдық және реттеуші қысым туындатады. Аталған жаһандық және технологиялық трендтер Қазақстан Республикасы үшін КЖ/ТҚҚ жүйесінің тиімділігіне қойылатын халықаралық талаптардың күшеюіне алып келеді. Ең алдымен, бұл ТН 2 және FATF-тың 36–40 ұсынымдары аясында халықаралық құқықтық көмек көрсету, активтерді іздеу, бұғаттау және конфискациялау, сондай-ақ қаржылық барлау ақпаратын алмасу салаларындағы практикалық тиімділікке қатысты бағалау қысымының артуынан көрінеді. Көрсетілген жаңа қатерлер құқықтық көмектің жеделдігін, ақпараттық үйлесімділікті және трансшекаралық үйлестіру тетіктерінің нақты жұмыс істеуін талап етеді.
Виртуалды активтер саласында Саяхат ережелері (төлемдер мен виртуалды активтер бойынша жіберуші мен алушы туралы деректерді бірге алып жүру қағидаты) талаптарын енгізу, виртуалды активтер қызметін көрсетушілерді лицензиялау және блокчейндер арасындағы операцияларды мониторингтеу Қазақстан үшін реттеудің басым жаңа бағыттарына айналып отыр. Сонымен қатар UNODC деректерінде Қазақстан аумағында «хаваладар» атауымен тіркелген субъектілердің бар екені және олардың Ауғанстан, Иран, Түркия, БАӘ сияқты өңірлермен байланыс орнатқаны көрсетіледі, бұл өңірлік трансшекаралық тәуекелдердің нақты материализациясын айғақтайды [85]. Мұндай жағдайлар заңсыз қаржы тасымалын жасыру, терроризмді қаржыландыру арналарының сақталуы және қадағалау органдарына түсетін жүктеменің артуы сияқты қауіптерді күшейтеді.
Сонымен бірге санкциялық режимдердің қатаңдауы Қазақстан банктерінің корреспонденттік қатынастарға қолжетімділігіне тікелей әсер етіп, ұлттық КЖ/ТҚҚ инфрақұрылымының сапасын халықаралық қаржы нарықтарымен интеграцияның шешуші факторына айналдыруда. Бопсалаушы бағдарламалар, жасанды фальсификацияланған бейне және аудиоматериалдарға негізделген алаяқтық, сондай-ақ криптоқылмыс Қазақстан Республикасының қаржылық тұрақтылығы мен ұлттық қауіпсіздігіне ортақ трансұлттық қатерлер ретінде қарастырылуы тиіс. Жалпы алғанда, аталған қатерлердің жиынтығы халықаралық қауымдастықтың барған сайын күрделі әрі технологиялық тұрғыдан қаныққан қаржылық қылмыстар ортасына тап болып отырғанын көрсетеді. Мұндай жағдайда дәстүрлі бақылау тетіктері тиімділігін жоғалта бастайды, ал халықаралық ынтымақтастықты тереңдету, цифрлық тұрақтылықты күшейту және институционалдық үйлесімділікті арттыру жаһандық әрі ұлттық қауіпсіздіктің негізгі шарттарының біріне айналады.




2 ҚАЗАҚСТАН РЕСПУБЛИКАСЫНЫҢ ҚЫЛМЫСТЫҚ ЖОЛМЕН АЛЫНҒАН КІРІСТЕРДІ ЖЫЛЫСТАТУҒА, ТЕРРОРИЗМДІ ҚАРЖЫЛАНДЫРУҒА ҚАРСЫ ІС-ҚИМЫЛ САЛАСЫНДАҒЫ ХАЛЫҚАРАЛЫҚ ЫНТАҚТАСТЫҚТЫҢ ҚҰҚЫҚТЫҚ ЖӘНЕ ИНСТИТУЦИОНАЛДЫҚ НЕГІЗДЕРІ

2.1 Қазақстан Республикасының халықаралық міндеттемелері контекстіндегі қылмыстық жолмен алынған кірістерді жылыстатуға, терроризмді қаржыландыруға қарсы іс-қимыл саласындағы ұлттық құқықтық және институционалдық тетіктер
Халықаралық қаржылық қауіпсіздік жүйесінде кірістерді жылыстатуға және терроризмді қаржыландыруғақарсы іс-қимыл өзара байланысты және бірыңғай нормативтік-институционалдық архитектура шеңберінде қарастырылады. Бұл тәсіл FATF стандарттарында, БҰҰ-ның әмбебап конвенцияларында және өңірлік өзара бағалау тетіктерінде айқын көрініс тапқан.
FATF ұсынымдары КЖ мен ТҚ-ны екі дербес саясат бағыты ретінде емес, трансшекаралық қаржылық қатерлердің әртүрлі нысандары ретінде қамтиды және оларға қарсы іс-қимылды біртұтас жүйе аясында ұйымдастыруды талап етеді. Атап айтқанда, FATF стандарттары КЖ және ТҚ бағыттары бойынша ортақ институционалдық талаптарды белгілейді: қаржылық мониторинг жүйесінің болуы, тәуекелге негізделген тәсілді қолдану, уәкілетті органдар арасындағы ақпарат алмасу, халықаралық құқықтық көмек көрсету, сондай-ақ тиімді қадағалау және құқық қорғау тетіктерін қамтамасыз ету.
Осы тұрғыда халықаралық ынтымақтастықтың негізгі құралдары –қаржылық барлау ақпаратын алмасу, өз бастамасымен ақпарат тарату, бірлескен талдамалық жұмыс, активтерді бұғаттау мен қайтару, сондай-ақ құқықтық көмек көрсету – КЖ және ТҚ үшін ортақ болып табылады. Айырмашылықтар, негізінен, тәуекелдердің сипаты мен олардың көріну жиілігіне қатысты болса да, халықаралық стандарттар деңгейінде қойылатын институционалдық және құқықтық талаптардың өзегі бірыңғай болып қала береді.
Сондықтан КЖ және ТҚ салаларындағы халықаралық ынтымақтастықты жасанды түрде бөлу FATF логикасына және халықаралық тәжірибеге сәйкес келмейді. Керісінше, бұл бағыттарды біртұтас қаржылық қауіпсіздік архитектурасының элементтері ретінде қарастыру ғана ұлттық жүйенің тиімділігін, халықаралық өзара іс-қимылдың сапасын және бағалау рәсімдеріндегі нәтижелілікті объективті бағалауға мүмкіндік береді. Осы тәсіл диссертацияда КЖ-ға басымдық бере отырып, ТҚ тәуекелдерін тәуекелге негізделген және нормативтік контекстте қарастырудың методологиялық негізін айқындайды.
Қазақстан Республикасының халықаралық міндеттемелері контекстіндегі КЖ/ТҚҚ ұлттық құқықтық тетіктері
Кез келген мемлекеттің қаржылық мониторинг жүйесі үш негізгі міндетті шешуге бағытталады. 
Біріншіден, заңсыз экономикалық қызметке қарсы іс-қимыл. 
Екіншіден, қылмыс белгілері анықталған жағдайда – оның жасалған орнын анықтау және осындай әрекеттердің қаржылық ізін қадағалау. 
Үшіншіден, кінәлі тұлғаларды қылмыстық қудалауды қамтамасыз ету, сондай-ақ ұрланған активтерді қайтару немесе оларды заңда белгіленген тәртіппен конфискациялау.
Осы үш міндетті ел деңгейінде орындау үшін мемлекеттің КЖ/ТҚҚ-ға берік бейілділігін көрсететін саяси ерік болуы қажет.
Саяси еріктің көрініс табуының бірнеше негізгі аспектілерін бөліп көрсетуге болады:
Басымдықты көрсету – КЖ/ТҚҚ-ны ұлттық қауіпсіздіктің басым бағыттарының бірі ретінде бекітетін саяси мәлімдемелер, стратегиялық құжаттар және мемлекеттік бағдарламалар;
Заңнамалық деңгей – халықаралық стандарттарға (FATF, БҰҰ, ЕАТ және т.б.) үйлестірілген нормативтік-құқықтық базаны әзірлеу және оны жүйелі түрде жетілдіру;
Институционалдық деңгей – ведомствоаралық үйлестіруді қамтамасыз ететін мамандандырылған органдарды (қаржылық барлау, құқық қорғау және қадағалау органдары) құру және нығайту;
Ресурстық қамтамасыз ету – КЖ/ТҚҚ шараларын іске асыру үшін жеткілікті қаржылық, кадрлық және техникалық ресурстар бөлу;
Практикалық іске асыру – нормалардың тек қағаз жүзінде болуы емес, олардың нақты қолданылуы: қылмыстық істер қозғау, активтерді конфискациялау, схемаларды тоқтату;
Халықаралық ынтымақтастық – жаһандық және өңірлік бастамаларға белсенді қатысу, ақпарат алмасу, өзара құқықтық көмек жөніндегі міндеттемелерді орындау.
Басқаша айтқанда, КЖ/ТҚҚ саласындағы саяси ерік – мемлекеттің декларативті шаралармен шектелмей, ұлттық және халықаралық қаржы жүйесін қылмыстық сипаттағы қатерлерден қорғау үшін құқықтық, ұйымдық және қаржылық тетіктерді нақты әрі жүйелі түрде қолдануға дайын болуы.
Аталған аспектілердің ішінде басымдықты көрсету ерекше орын алады, өйткені дәл осы фактор КЖ/ТҚҚ-ны мемлекеттік саясаттың стратегиялық маңызды бағыты ретінде айқындаудың негізін қалыптастырады. Бұл аспект кірістерді жылыстату мен терроризмді қаржыландыруға байланысты негізгі қатерлердің ұлттық қауіпсіздік туралы заңнамада тікелей бекітілуінен және олар қаржы жүйесінің тұрақтылығын, елдің экономикалық қауіпсіздігін әлсірететін факторлар ретінде қарастырылуынан көрінеді.
Қылмыстың, соның ішінде ұйымдасқан қылмыстың өсуі, мемлекеттік органдардың қылмыстық және террористік құрылымдармен астасуы, лауазымды тұлғалардың заңсыз капитал айналымын қолдауы, сыбайлас жемқорлық, қару-жарақ пен есірткінің заңсыз айналымы, сондай-ақ мемлекеттің экономикалық қауіпсіздігіне зиян келтіру, көлеңкелі экономиканың өсуі және қаржы жүйесінің тұрақтылығының төмендеуі ұлттық қауіпсіздікке төнетін негізгі қатерлердің бірі болып табылады [93]. Осындай тізбе Қазақстан Республикасының «Қазақстан Республикасының ұлттық қауіпсіздігі туралы» Заңында бекітілген.
Табыстарды жылыстату және терроризмді қаржыландыру көрсетілген барлық құбылыстармен тығыз байланысты, бұл олардың ұлттық қауіпсіздік үшін негізгі тәуекел факторларының қатарына енгізілуіне негіз болады. Осыған байланысты кірістерді жылыстатуға және терроризмді қаржыландыруға қарсы іс-қимыл жөніндегі халықаралық және ұлттық күш-жігер қаржылық қылмыстарға қарсы күрестің құқықтық және институционалдық базасын нығайтуға бағытталған.
Экономикалық қауіпсіздік, өз кезегінде, ұлттық қауіпсіздіктің негізгі түрлерінің бірі болып табылады. Қаржы жүйесінің тұрақты жұмыс істеуі, сондай-ақ Қазақстан Республикасының даму басымдықтарына сәйкес келетін халықаралық ынтымақтастықтың жай-күйі ұлттық мүдделер қатарына енгізілген [94].
Осылайша, қаржы жүйесінің тұрақтылығын қамтамасыз ету, көлеңкелі процестерге қарсы күрес және тиімді халықаралық өзара іс-қимылды дамыту мемлекеттік саясаттың жекелеген бағыттары ғана емес, ұлттық қауіпсіздікті сақтаумен тікелей байланысты стратегиялық басымдықтар ретінде қарастырылады.
Ұлттық қауіпсіздікті іске асыруды осы салада Қазақстан Республикасының Қаржылық мониторинг агенттігі (бұдан әрі - Агенттік) жүзеге асырады. Ол кірістерді жылыстату және терроризмді қаржыландыруға қарсы іс-қимыл қызметін үйлестіруге және қаржылық мониторинг жүргізуге уәкілетті орталық атқарушы орган болып табылады.
Агенттік – тікелей Қазақстан Республикасының Президентіне бағынатын және есеп беретін мемлекеттік орган. Ол Қазақстан Республикасының КЖ/ТҚҚ туралы заңына сәйкес:
– қаржылық мониторингті жүзеге асырады;
– қылмыстық жолмен алынған табыстарды заңдастыруға (жылыстатуға), терроризмді қаржыландыруға, жаппай қырып-жою қаруын таратуды қаржыландыруға қарсы өзге де шаралар қабылдайды;
– осы органның құзыретіне жатқызылған экономикалық және қаржылық құқық бұзушылықтарды алдын алу, анықтау, жолын кесу, ашу және тергеу функцияларын орындайды .
КЖ/ТҚҚ-ның басымдық ретінде көрсетілуі сыртқы саясат өлшемінде де айқын көрінеді. Қазақстан Республикасының 2020–2030 жылдарға арналған сыртқы саясат тұжырымдамасында негізгі алты принциптің бірі ретінде ұлттық, өңірлік және жаһандық деңгейлердегі қауіпсіздік пен дамудың ажырамас байланысы бекітілген. Бұл принцип трансшекаралық сипаттағы сын-қатерлер мен қауіптерге, соның ішінде терроризм және оны қаржыландыру, қақтығыстарды реттеу және постконфликтілік елдерде бейбітшілікті орнату мәселелеріне халықаралық қауымдастықтың интеграцияланған тәсілдерін әзірлеуді көздейді [95].
Аталған ережелер Қазақстанның стратегиялық мақсаттарына қол жеткізуге қажетті шеңбер мен бағдарларды айқындайды. Бұл мақсаттардың қатарында – халықаралық және өңірлік тұрақтылық пен қауіпсіздікті қамтамасыз етуге елеулі үлес қосатын, халықаралық қоғамдастықтың белсенді және жауапты қатысушысы ретінде елдің позициясын нығайту, халықаралық бейбітшілік пен ынтымақтастықты дамыту курсын жалғастыру, сондай-ақ жаһандық және өңірлік қауіпсіздік жүйелерінің тиімділігін және өзара іс-қимылын арттыру бар.
Осы контекстте халықаралық бейбітшілікті және ынтымақтастықты нығайту, қауіпсіздік жүйелерінің тұрақтылығын қамтамасыз ету және терроризмге қарсы күрес міндеттері КЖ/ТҚҚ саласымен тікелей байланысты және осы бағыттың мемлекеттік саясаттағы басым орынға ие екенін дәлелдейді.
КЖ/ТҚҚ-ның басымдық ретінде айқындалуының маңызды дәлелі – 2009 жылғы 28 тамызда Қазақстан Республикасының «Қылмыстық жолмен алынған кірістерді заңдастыруға (жылыстатуға) және терроризмді қаржыландыруға қарсы іс-қимыл туралы» Заңының қабылдануы болды. Бұл заң кірістерді жылыстату мен терроризмді қаржыландыруға қарсы іс-қимылдың құқықтық негіздерін айқындап, қаржылық мониторинг субъектілері, уәкілетті орган және Қазақстан Республикасының өзге де мемлекеттік органдары арасындағы қатынастарды реттеді, сондай-ақ мақсатты қаржылық санкцияларды қолдану тетіктерін белгіледі.
Мұндай санкциялар терроризм әрекеттерінің алдын алуға, оны қаржыландыруды тоқтатуға және жаппай қырып-жою қаруын таратудың жолын кесуге бағытталған. Осылайша, заңда КЖ/ТҚҚ саласындағы халықаралық стандарттарға Қазақстанның берік бейілдігі ғана емес, қаржы жүйесінің қауіпсіздігін және ұлттық мүдделердің қорғалуын қамтамасыз етуге мемлекеттің практикалық дайындығы да бекітілді.
Жалпы жиынтықта бұл шаралар Қазақстанның қаржылық қылмыстарға қарсы іс-қимылды стратегиялық маңызды мемлекеттік саясат ретінде қабылдайтынын, экономикалық қауіпсіздікті, қаржы жүйесінің тұрақтылығын және елдің халықаралық беделін қорғауға бағытталған орнықты саяси ерік-жігерін айқын көрсетеді.
Осылайша, КЖ/ТҚҚ саласындағы мемлекеттің саяси ерік-жігері тек декларативтік мәлімдемелер мен стратегиялық бағдарлардан ғана емес, олардың нақты практикалық іске асырылуынан көрінеді. Аталған басымдықтарды жүзеге асырудың ең айқын құралы – заңнамалық деңгей, өйткені дәл осы деңгейде саяси шешімдер құқықтық нормаларға айналып, міндетті күшке ие болады.
Осы тұрғыдан алғанда, Қазақстан Республикасының ұлттық нормативтік-құқықтық базасын, оның халықаралық стандарттарға сәйкестігін және кірістерді жылыстатуға және терроризмді қаржыландыруға қарсы іс-қимылдың  жаһандық жүйесімен үйлесім дәрежесін қарастыру маңызды.
Бұған дейін атап өткеніміздей, 2009 жылғы 28 тамызда қабылданған «Қылмыстық жолмен алынған кірістерді жылыстатуға және терроризмді қаржыландыруға қарсы іс-қимыл туралы» Қазақстан Республикасының Заңы КЖ/ТҚҚ саласындағы негізгі құқықтық акт болып табылады. Бұл заң КЖ/ТҚҚ-ға қарсы іс-қимылдың құқықтық негіздерін айқындайды, қаржылық мониторинг субъектілері, уәкілетті орган және өзге де мемлекеттік органдар арасындағы қатынастарды реттейді, сондай-ақ мақсатты қаржылық санкцияларды қолдану тетіктерін белгілейді.
Құжат елдің қаржы жүйесін қылмыстық кірістерді жылыстату, террористік қызметті қаржыландыру және жаппай қырып-жоятын қаруды таратуды қаржыландыру мақсатында пайдаланудың алдын алуға бағытталған. Заң қаржылық мониторинг субъектілерінің күдікті және ірі қаржылық операцияларды анықтау, есепке алу және ақпарат ұсыну жөніндегі міндеттерін бекітеді, сондай-ақ КЖ/ТҚҚ саласындағы заңнама талаптарын бұзғаны үшін жауапкершілікті белгілейді.
Аталған заңның қабылдануы және іске асырылуы Қазақстан Республикасының ұлттық КЖ/ТҚҚ жүйесінің қалыптасуын қамтамасыз етті, ол FATF ұсынымдары мен БҰҰ Қауіпсіздік Кеңесінің резолюцияларын қоса алғанда, халықаралық стандарттармен үйлестірілген. Заң уәкілетті орган қызметін үйлестірудің, қаржылық операциялар ашықтығын арттырудың және қаржылық қылмыстарға қарсы институционалдық тетіктерді нығайтудың құқықтық негізі болып табылады.
Заңның мақсаты – қылмыстық жолмен алынған кірістерді заңдастыруға (жылыстатуға) және терроризмді қаржыландыруға қарсы іс-қимылдың тиімді құқықтық тетігін құру арқылы азаматтардың, қоғамның және мемлекеттің құқықтары мен заңды мүдделерін қорғау.
Заңның міндеттері мыналарды қамтиды:
қылмыстық жолмен алынған кірістерді заңдастыруға (жылыстатуға) және терроризмді қаржыландыруға қарсы іс-қимыл жасау;
КЖ/ТҚҚ саласында бірыңғай мемлекеттік саясатты іске асыру;
жалпыға танылған халықаралық стандарттарға сәйкес келетін тиімді КЖ/ТҚҚ жүйесін қалыптастыру;
КЖ/ТҚҚ саласында бірыңғай ақпараттық-талдамалық жүйені құру және жүргізу;
қылмыстық жолмен алынған кірістерді заңдастыруға мүмкіндік беретін жағдайлар мен мүмкіндіктердің алдын алу, сондай-ақ мұндай құқыққа қарсы әрекеттерге ықпал ететін осал тұстарды анықтау және жою;
қаржылық мониторинг субъектілерін және мемлекеттік органдар қызметкерлерін КЖ/ТҚҚ саласында оқыту және олардың біліктілігін арттыруды ұйымдастыру;
КЖ/ТҚҚ саласындағы халықаралық ынтымақтастықты дамыту;
КЖ/ТҚҚ мәселелері бойынша тиімді ведомствоаралық өзара іс-қимылды қамтамасыз ету.
Заң мынадай қағидаттарға негізделеді:
– барлық субъектілердің заң мен сот алдында теңдігі, құқық қолдану қызметінде әділдікті қамтамасыз ету;
– Қазақстан Республикасының қаржы жүйесін қылмыстық жолмен алынған кірістерді жылыстатумен және терроризмді қаржыландырумен байланысты қауіп-қатерлерден қорғау.
Қылмыстық жолмен алынған кірістерді жылыстатуға  және терроризмді қаржыландыруға  қарсы іс-қимыл саласындағы халықаралық ынтымақтастық КЖ/ТҚҚ туралы ҚР Заңының 3-1-бөлімімен реттеледі. Бұл ынтымақтастықтың мақсаты – кірістерді жылыстату және терроризмді қаржыландырумен байланысты қылмыстардың алдын алу, оларды анықтау, жолын кесу және тергеп-тексеру үшін шетел мемлекеттерімен және халықаралық ұйымдармен бірлескен іс-қимылды үйлестіру.
Ынтымақтастық субъектілеріне Агенттік (ұлттық қаржылық барлау органы ретінде), Қазақстанның өзге уәкілетті мемлекеттік органдары, сондай-ақ шет мемлекеттердің құзыретті органдары кіреді.
Ынтымақтастықтың мақсаты – құқыққа қарсы әрекеттердің жолын кесу, оларды анықтау және тергеп-тексеру, сондай-ақ заңсыз жолмен алынған кірістерді конфискациялау.
Ынтымақтастықтың құқықтық негізін Қазақстан Республикасының заңнамасы, халықаралық шарттар, сондай-ақ БҰҰ Қауіпсіздік Кеңесінің резолюциялары құрайды.
Халықаралық ынтымақтастық өзара іс-қимыл, өзара көмек көрсету және ақпарат алмасу қағидаттары негізінде жүзеге асырылады.
Практикада Қазақстанның КЖ/ТҚҚ саласындағы халықаралық ынтымақтастығы халықаралық ұйымдармен және серіктес мемлекеттермен өзара іс-қимыл арқылы, сондай-ақ өңірлік және жаһандық бастамаларға қатысу жолымен жүзеге асырылады. Қаржылық барлау бөлімшесі ретінде әрекет ететін Қаржылық мониторинг агенттігі халықаралық құрылымдармен ақпарат алмасуда әрі ақшаны жылыстатуға және терроризмді қаржыландыруға қарсы іс-қимыл нормаларының сақталуын қамтамасыз етуде басты рөл атқарады.
Қылмыстық жолмен алынған кірістерді жылыстату мен терроризмді қаржыландыруға қарсы іс-қимыл жүйесінің негізін құрайтын халықаралық-құқықтық актілер мемлекеттердің әмбебап міндеттемелерін айқындайды және олар FATF стандарттары арқылы іске асырылады.
Маңыздылығы ең жоғары құжаттар – БҰҰ-ның төрт конвенциясы. Олардың ережелері FATF-тың 40 ұсынымының қалыптасуына негіз болған және ұлттық заңнамаға имплементациялау үшін міндетті саналады.
36-шы FATF ұсынымына сәйкес, мемлекеттер 1988 жылғы Вена конвенциясын, 2000 жылғы Палермо конвенциясын, 2003 жылғы Мерида конвенциясын және 1999 жылғы Терроризмді қаржыландыруға қарсы күрес жөніндегі халықаралық конвенцияны толық көлемде орындауы тиіс.
Бұл ретте криминализация, конфискация, халықаралық ынтымақтастық және активтерді қайтару мәселелерін реттейтін негізгі баптарға ерекше назар аударылады [Вена конвенциясы – 3–11, 15, 17, 19-баптар; Палермо конвенциясы – 5–7, 10–16, 18–20, 24–27, 29–31, 34-баптар; Мерида конвенциясы – 14–17, 23–24, 26–31, 38, 40, 43–44, 46, 48, 50–55, 57–58-баптар; Терроризмді қаржыландыруға қарсы конвенция – 2–18-баптар].
Қазақстан Республикасы аталған халықаралық шарттарға төмендегідей тәртіппен қосылды:
– 1988 жылғы Вена конвенциясы – 1998 жылғы 29 маусымда ратификацияланған;
– 2000 жылғы Палермо конвенциясы – 2008 жылғы 4 маусымда ратификацияланған;
– 2003 жылғы Мерида конвенциясы – 2008 жылғы 4 мамырда ратификацияланған;
– 1999 жылғы Терроризмді қаржыландыруға қарсы халықаралық конвенция – 2002 жылғы 2 қазанда ратификацияланған.
Осылайша, Қазақстан халықаралық міндеттемелерге сәйкес КЖ/ТҚҚ  ұлттық жүйесін үйлестіріп, оны халықаралық стандарттарға сәйкестендірудің құқықтық базасын қалыптастырды. 
1. БҰҰ-ның Есірткі құралдарының және психотроптық заттардың заңсыз айналымына қарсы күрес туралы конвенциясы (1988 ж.) [96]
Аталған конвенция мемлекеттерге есірткі қылмыстарынан алынған кірістерді жылыстатуды қылмыстық жауапкершілікке жатқызу міндетін бекіткен алғашқы халықаралық құқықтық акт болды.
FATF талаптарына сәйкес имплементациялауға жататын баптар – 3–11, 15–17 және 19-баптар, олар төмендегілерді қамтиды:
Есірткі құралдарының заңсыз айналымына қатысты әрекеттерді қылмыстық жазаланатын іс-әрекет ретінде тану (3-бап);
Мүлікті тәркілеу және бұғаттау, сондай-ақ өзара құқықтық көмек көрсету (5–7-баптар);
Экстрадиция және халықаралық ынтымақтастық (6–7, 15–17-баптар);
Көліктерді, кемелерді бақылау және ақпарат алмасу (8–11-баптар), бұл FATF-тың 32-Рекомендациясымен тікелей сәйкес келеді;
Бірлескен тергеулер мен халықаралық операцияларды жүргізу (19-бап), бұл FATF талап ететін ақпарат алмасу және уәкілетті органдар арасындағы өзара іс-қимыл міндеттеріне сай келеді.
Осылайша, Вена конвенциясы кірістерді жылыстатуды дербес қылмыс ретінде халықаралық деңгейде мойындатудың және оған қарсы күресте мемлекеттер арасындағы жаһандық өзара көмектесу жүйесін қалыптастырудың негізін қалады.
2. Трансұлттық ұйымдасқан қылмысқа қарсы күрес туралы БҰҰ Конвенциясы (Палермо, 2000 ж.) [97]
Палермо конвенциясы ұйымдасқан қылмыс пен қылмыстық жолмен алынған кірістерді жылыстатуға қарсы халықаралық нормаларды дамытудың келесі кезеңі болды.
FATF бұл конвенцияның 5–7, 10–16, 18–20, 24–27, 29–31 және 34-баптарын ұлттық заңнамаға міндетті түрде имплементациялауды талап етеді. Аталған баптар төмендегілерді реттейді:
Ұйымдасқан қылмыстық топқа қатысуды және қылмыстық жолмен алынған кірістерді жылыстатуды қылмыстық жазаланатын іс-әрекет ретінде тану (5–6 баптар);
КЖ/ТҚҚ жүйелерін құру, соның ішінде қаржылық барлау және банк секторына қадағалау жүргізу (7-бап);
Заңды тұлғалардың жауапкершілігі, мүлікті тәркілеу және сот шешімдерін халықаралық тану (10–14-баптар);
Юрисдикция мәселелері және экстрадиция (15–16-баптар);
Халықаралық ынтымақтастық, ақпарат алмасу және бірлескен тергеулер (18–20-баптар);
Куәгерлер мен жәбірленушілерді қорғау (24–25-баптар);
Техникалық көмек көрсету және оқыту (29–31-баптар);
Мемлекеттердің Конвенция нормаларын ұлттық деңгейде орындау міндеті (34-бап).
Жалпы алғанда, Палермо конвенциясының ережелері қаржылық мониторинг институттарының  қалыптасуына, сондай-ақ КЖ/ТҚҚ саласындағы ведомствоаралық өзара іс-қимылды нығайтуға құқықтық база ретінде қызмет етті.
3. БҰҰ-ның сыбайлас жемқорлыққа қарсы конвенциясы (Мерида, 2003 ж.) [98]
Мерида конвенциясы сыбайлас жемқорлық, қылмыстық жолмен алынған кірістерді жылыстату және халықаралық ынтымақтастық, соның ішінде активтерді қайтару мәселелерін өзара байланыстырады.
FATF ұлттық деңгейде имплементациялауға тиіс келесі баптарды айқындайды:
14–17, 23–24, 26–31, 38, 40, 43–44, 46, 48, 50–55, 57–58.
Аталған баптар қамтиды:
Жылыстатуды алдын алу және анықтау шаралары (14-бап), соның ішінде қаржылық барлау бөлімшесін құру;
Парақорлық пен ұрлықты қылмыстық сипаттау (15–17-баптар);
Заңды тұлғалардың және лауазымды тұлғалардың жауапкершілігі (26–31-баптар);
Тергеу кезінде банк құпиясын алып тастау (38, 40-баптар);
Халықаралық ынтымақтастық, құқықтық көмек және экстрадиция (43–44, 46, 48-баптар);
Заманауи тергеу әдістері және активтерді тәркілеу (50–55-баптар);
Активтерді қайтару және дамушы мемлекеттерге техникалық көмек (57–58-баптар).
Бұл конвенция ұлттық деңгейдегі сыбайлас жемқорлыққа қарсы жүйелерді және активтерді қайтару тетіктерін қалыптастыруда маңызды рөл атқарады. Ол FATF-тың asset recovery (активтерді қайтару) бағыты бойынша басымдықтарын толық көрсетеді.
4. Терроризмді қаржыландыруға қарсы күрес туралы халықаралық конвенция (Нью-Йорк, 1999 ж.) [99]
Бұл Конвенция алғаш рет терроризмді қаржыландыруды дербес қылмыс ретінде криминализациялады.
FATF оның орындалуын 5, 6 және 36–40-рекомендацияларымен тікелей байланыстырады.
Негізгі ережелер 2–18-баптарда бекітілген және олар мыналарды қамтиды:
Терроризмді қаржыландыруды криминализациялау және заңды тұлғалардың жауапкершілігі (2–5-баптар);
Конфискация, активтерді бұғаттау және қаржылық операцияларды бақылау (6–8-баптар);
Өзара құқықтық көмек және экстрадиция (9–11-баптар);
Басқа халықаралық шарттармен үйлесімділік (12–14-баптар);
Имплементация шаралары және халықаралық ынтымақтастық (15–18-баптар).
1999 жылғы Конвенция терроризмді қаржыландыруға қарсы іс-қимылдың халықаралық құқықтық режимін қалыптастырып, мемлекеттер арасындағы ақпарат алмасу, экстрадиция және өзара құқықтық көмек көрсету тетіктерін нығайтты.
Осылайша, Біріккен Ұлттар Ұйымы аясында қабылданған халықаралық құқықтық актілер қылмыстық кірістерді жылыстатуға және терроризмді қаржыландыруға қарсы іс-қимылдың ғаламдық жүйесін қалыптастыруға берік негіз қалады. Веналық, Палермалық, Мерида Конвенциялары, сондай-ақ 1999 жылғы Терроризмді қаржыландыруға қарсы күрес туралы халықаралық конвенция қылмыстық қаржылық ағындарға қарсы күрестің негізгі аспектілерін — қылмыстық құқыққа енгізуден бастап конфискацияға, өзара құқықтық көмекке, экстрадицияға және активтерді қайтаруға дейін — кешенді түрде қамтиды.
Дәл осы құжаттар FATF-тың 40 Рекомендациясының негізін құрап, барлық мемлекеттер үшін міндетті әмбебап КЖ/ТҚҚ стандарттарын қалыптастыруға мүмкіндік берді. Қазақстан төрт конвенцияның да қатысушысы бола отырып, олардың нормаларын ұлттық заңнамаға имплементациялады, бұл елдің ақшаны жылыстатуға, сыбайлас жемқорлыққа және терроризмді қаржыландыруға қарсы халықаралық міндеттемелерге берік ұстанымын растайды.
Бұл Қазақстанның ғаламдық қаржылық қауіпсіздік жүйесіне интеграциялануына және FATF,  Еуразиялық топ, Эгмонт тобы сияқты халықаралық ұйымдардың қызметіне белсенді қатысуына негіз болды.
Қазақстан көрсетілген Конвенциялардағы нормаларды орындайды және олардың талаптарын сақтауды қамтамасыз етеді. Аталған ережелер ұлттық заңнамада толық көрініс тапқан.
Қазақстан Республикасының заңнамасы FATF-тың 36-ұсынымында көрсетілген негізгі халықаралық шарттарға қосылғанымен, бұл ұсынымда келтірілген конвенциялар тізбесі түпкілікті болып табылмайды. FATF мемлекеттерге өңірлік ерекшеліктері мен құқықтық реттеу қажеттіліктеріне қарай өзге де мамандандырылған халықаралық конвенцияларға қосылу мүмкіндігін қарастыруды ұсынады. Мысалы, Еуропа Кеңесінің Киберқылмыс туралы конвенциясы компьютерлік қылмыстарға қарсы іс-қимылды реттесе, Терроризмге қарсы Америкааралық конвенциясы Америка мемлекеттері ұйымына мүше елдер арасында ғана қолданылады. Ал Варшава конвенциясы қылмыстық кірістерді жылыстатуға және терроризмді қаржыландыруға қарсы іс-қимыл саласындағы халықаралық ынтымақтастықты кешенді түрде реттеуге бағытталған.
FATF ұсынған міндетті халықаралық конвенцияларда қаржылық барлау бөлімшелерінің  өзара іс-қимылына қатысты ережелер тек жекелеген нормалармен шектеледі және дербес құқықтық институт ретінде толық реттелмеген. Осыған байланысты зерттеуде 2005 жылғы Варшава конвенциясына ерекше назар аударылды. Бұл құжатта ҚББ арасындағы халықаралық ақпарат алмасудың құқықтық негіздері, алынған мәліметтерді пайдалану тәртібі, құпиялылықты сақтау және ақпаратты қорғау мәселелері жан-жақты регламенттелген. Сондықтан оның ережелері Қазақстан Республикасының ҚЖ/ТҚҚ саласындағы халықаралық ынтымақтастығын салыстырмалы-құқықтық тұрғыдан бағалауға мүмкіндік береді.
Варшава конвенциясының 46-бабы мен Қазақстан Республикасының «Қылмыстық жолмен алынған кірістерді заңдастыруға (жылыстатуға), терроризмді қаржыландыруға және жаппай қырып-жою қаруын таратуды қаржыландыруға қарсы іс-қимыл туралы» Заңының 19-2-бабын салыстырмалы талдау ұлттық заңнаманың халықаралық стандарттардың негізгі талаптарына сәйкес келетінін көрсетеді. Екі құқықтық акті де қылмыстық кірістерді жылыстатуға, терроризмді қаржыландыруға, жаппай қырып-жою қаруын таратуды қаржыландыруға және оларға байланысты қылмыстарға қарсы іс-қимыл мақсатында қаржылық барлау бөлімшелері арасында тиімді ақпарат алмасуды қамтамасыз етуге бағытталған.
Сонымен бірге ұлттық заңнамада халықаралық ынтымақтастық негізінен сұрау салу арқылы ақпарат алмасу нысанында қарастырылған. Заңның 19-1-бабында халықаралық ақпарат алмасу жалпы түрде бекітілгенімен, ҚББ-ның өз бастамасы бойынша ақпарат беруінің құқықтық негіздері мен тәртібі арнайы регламенттелмеген. Ал Варшава конвенциясының 46-бабында мұндай ақпарат алмасу халықаралық ынтымақтастықтың дербес нысаны ретінде тікелей көзделген.
Бұдан басқа, Варшава конвенциясы ақпарат алмасудың мазмұны мен рәсімдеріне қатысты егжей-тегжейлі талаптарды белгілейді. Атап айтқанда, онда сұрау салудың мазмұны, алынған ақпаратты пайдалану шарттары, құпиялылық пен дербес деректерді қорғау қағидалары, сондай-ақ ұсынылған ақпараттың пайдаланылуы туралы кері байланыс беру мүмкіндігі қарастырылған.
Ал Қазақстан Республикасының Заңының 19-2-бабы халықаралық ақпарат алмасудың практикалық тәртібін егжей-тегжейлі реттеуге басымдық береді. Онда сұрау салуларды жолдау және орындау рәсімдері, оларды қарау мерзімдері, ақпарат беруден бас тарту негіздері, сондай-ақ шетелдік құзыретті органдармен ынтымақтастық туралы келісімдер жасау мүмкіндігі белгіленген. Сонымен қатар заңда шет мемлекеттердің құзыретті органдарының ақша қаражаты мен өзге де мүлікті бұғаттау туралы сұрау салуларын орындауға қатысты арнайы норма көзделген. Мұндай ереже Варшава конвенциясының 46-бабында жоқ және ұлттық құқықтық реттеудің ерекшелігі болып табылады.
Сонымен қатар салыстырмалы талдау ұлттық заңнаманы одан әрі жетілдіруге болатын жекелеген бағыттардың бар екенін көрсетті. Біріншіден, ҚББ-ның ресми сұрау салусыз өз бастамасы бойынша ақпарат алмасу мүмкіндігі заң деңгейінде тікелей бекітілмеген. Екіншіден, ұлттық заңнамада шетелдік қаржылық барлау бөлімшесіне ұсынылған ақпараттың пайдалану нәтижелері туралы кері байланыс беру тетігі көзделмеген. Мұндай механизмдердің енгізілуі қаржылық барлау бөлімшелері арасындағы өзара сенімді нығайтып, халықаралық ынтымақтастықтың тиімділігін арттыруға ықпал етер еді.
Салыстырмалы талдау нәтижелерін жүйелеу және көрнекі түрде көрсету мақсатында 4-кесте әзірленді. Кестеде ұлттық заңнама мен Варшава конвенциясы арасындағы құқықтық реттеудің ерекшеліктері мен айырмашылықтары көрсетілген. Толық сәйкес келетін ережелер кестеге енгізілмеді, себебі олар зерттеу қорытындыларына әсер ететін айырмашылықтарды айқындамайды.

Кесте 4 - Варшава конвенциясының 46-бабы мен ҚР Заңының 19-2-бабының салыстырмалы талдауы

	Салыстыру критерийі
	Варшава конвенциясының 46-бабы
	ҚР «ҚЖКЗ/ТҚҚ  туралы» Заңының 19-2-бабы
	Бағалау

	Реттеу мақсаты
	ҚББ арасында ақпарат алмасу арқылы ҚЖКЗ/ТҚҚ-ға қарсы іс-қимылды қамтамасыз ету
	ҚЖКЗ/ТҚҚ-ға қатысы бар тұлғаларды анықтау және олардың активтерін іздестіру
	Ұлттық заң халықаралық ынтымақтастықтың практикалық мақсаттарын нақтылайды.

	Өзара іс-қимыл субъектілері
	Қаржылық барлау бөлімшелері арасында тікелей ақпарат алмасу
	Шетелдік ҚББ-мен және ұлттық құқық қорғау органдарымен өзара 
	Ұлттық заң ҚББ мен ұлттық құқық 
қорғау 

	4- кестенің жалғасы

	
	

	Салыстыру критерийі
	Варшава конвенциясының 46-бабы
	ҚР «ҚЖКЗ/ТҚҚ  туралы» Заңының 19-2-бабы
	Бағалау

	
	
	іс-қимыл
	органдарының өзара іс-қимылын нақтылайды.

	Ақпарат алмасу нысаны
	Сұрау салу негізінде және ҚББ-ның өз бастамасы бойынша ақпарат беру (spontaneous disclosure)
	Негізінен сұрау салу негізінде ақпарат алмасу
	Ұлттық заңда проактивті ақпарат алмасу тікелей бекітілмеген.

	Кері байланыс (feedback)
	Ұсынылған ақпараттың пайдаланылуы туралы кері байланыс беру мүмкіндігі қарастырылған
	Арнайы тетік көзделмеген
	Кері байланыс тетігін енгізу халықаралық ынтымақтастықтың тиімділігін арттыруы мүмкін.

	Құпиялылық және деректерді қорғау
	Құпиялылық пен ақпаратты қорғаудың арнайы талаптары белгіленген
	Құпия ақпаратты беру ұлттық заңнаманың жалпы қағидаларына сәйкес жүзеге асырылады

Кестеде көрсетілгендей, Қазақстан Республикасының ұлттық заңнамасы Варшава конвенциясында көзделген халықаралық ынтымақтастықтың негізгі қағидаларына жалпы сәйкес келеді. Сонымен қатар салыстырмалы талдау ұлттық құқықтық реттеудің бірқатар ерекшеліктерін және одан әрі жетілдіруді талап ететін жекелеген аспектілерін анықтауға мүмкіндік берді. Атап айтқанда, ұлттық заңнамада ҚББ-ның өз бастамасы бойынша ақпарат алмасу институты және ұсынылған ақпараттың пайдаланылуы туралы кері байланыс тетігі дербес құқықтық механизм ретінде бекітілмеген. Осыған байланысты аталған институттарды заңнамалық деңгейде нақтылау халықаралық ынтымақтастықтың тиімділігін арттыруға және қаржылық барлау бөлімшелері арасындағы өзара сенімді нығайтуға ықпал етеді.
Қазақстан Республикасының ақшаны жылыстатуға және терроризмді қаржыландыруға қарсы іс-қимылдың ұлттық жүйесі.
2000 жылғы Палермо конвенциясы қатысушы мемлекеттерге әкімшілік, реттеуші, құқық қорғау, қажет болған жағдайда сот органдарының ұлттық және халықаралық деңгейде өзара тиімді әрекет етуі мен ақпарат алмасуын қамтамасыз ету міндетін жүктейді. Осыған байланысты Конвенция қаржылық барлау жөніндегі мамандандырылған бөлімше құру мүмкіндігін көздейді, ол қылмыстық кірістерді жылыстату жағдайларына қатысты мәліметтерді жинайтын, талдайтын және тарататын ұлттық орталықтың функцияларын орындайды (7-бап, 1-тармақ, «b» тармақшасы).
Ұқсас нормалар 2003 жылғы БҰҰ-ның Сыбайлас жемқорлыққа қарсы конвенциясында да бекітілген: 14-баптың 1-тармақ, «b» тармақшасында ұлттық қаржылық барлау органын құру талабы көрсетілген.
Осылайша, Палермо және Мерида конвенцияларының екеуі де қаржылық барлау бөлімшелерінің институтын қылмыстық кірістерді жылыстатуға қарсы іс-қимыл саласындағы ұлттық және халықаралық деңгейдегі ведомствоаралық ынтымақтастық жүйесін құрудың негізгі шарты ретінде қарастырады.
Осы ережелерді дамыту мақсатында 2003 жылғы жаңартылған FATF-тың Қырық ұсынымында 29-ұсынымы әзірленді. Оған сәйкес, әрбір мемлекет қылмыстық кірістерді жылыстату, предикаттық қылмыстар және терроризмді қаржыландыруға байланысты күдікті операциялар туралы хабарламаларды, сондай-ақ өзге де ақпаратты қабылдайтын және талдайтын, әрі талдау нәтижелерін құзыретті органдарға беретін ұлттық орталық рөлін атқаратын қаржылық барлау бөлімшесін  құруға міндетті.
2004 жылғы қазан айында ЕАТ құрылды. Бұл ұйым мемлекеттердің КЖ/ТҚҚ саласындағы күш-жігерін үйлестіруге және FATF халықаралық стандарттарын іске асыру жөніндегі тәжірибе алмасуға бағытталған [100].
29-ұсынымға арналған Түсіндірмелі жазбада, мемлекет ҚББ құрғаннан кейін оның Эгмонт тобына қосылу мәселесін қарастыру қажеттігі атап өтіледі. Бұл ретте мемлекеттер Эгмонт тобының мақсаттары туралы Мәлімдемені және Қаржылық барлау бөлімшелерінің қылмыстық кірістерді жылыстату істері бойынша ақпарат алмасу қағидаттарын ескеруі тиіс. Аталған құжаттар ҚББ-нің негізгі міндеттері мен функцияларын айқындайды, сондай-ақ ҚББ-лар арасындағы өзара іс-қимыл мен ақпарат алмасу тетіктерін белгілейді.
Эгмонт тобы қабылдаған анықтама мен FATF-тың 29-ұсынымына  сәйкес, ҚББ-ның негізгі функциялары мыналар болып табылады: ақпаратты қабылдау, оны талдау және алынған материалдарды әрі қарай уәкілетті органдарға беру.
Бұл ретте ұлттық заңнама ҚББ-ға құпия қаржылық ақпаратты алуға да, сондай-ақ оны өз елінің құзыретті органдарына және шетел мемлекеттерінің уәкілетті органдарына беруге құқық беруі тиіс екені көзделеді.
Сонымен қатар, 29-ұсынымға  сәйкес, ҚББ-ның қаржылық ақпаратқа ғана емес, әкімшілік және құқық қорғау ақпараттарына да жедел қолжетімділігі болуы қажет екенін ескеру маңызды.
Халықаралық КЖ/ТҚҚ жүйесі ұлттық деңгейде іске асырылады, мұнда әрбір мемлекет өзіне тән институционалдық архитектураны қалыптастырады. Ұлттық құрылымдар саясат пен бақылауға жауапты мемлекеттік органдарды, сондай-ақ оларға бағынысты субъектілерді – банктерді, сақтандыру компанияларын, лизингтік ұйымдар мен қаржы секторының өзге де қатысушыларын қамтиды. Олардың үйлестірілген өзара әрекеттестігі мемлекетке халықаралық міндеттемелерді орындауға және тұрақты ұлттық КЖ/ТҚҚ жүйесін құруға мүмкіндік береді.
Қазақстандағы қаржылық мониторинг жүйесі іс жүзінде нөлден бастап қалыптасты. Маңызды бастапқы кезең ретінде 2008 жылдың сәуірінде Қаржы министрлігі құрамында Қаржылық мониторинг комитетінің құрылуы болды, ол КЖ/ТҚҚ саласындағы ұлттық саясатты іске асыру жөніндегі орталық орган ретінде айқындалды. Осы органның қызметі негізінде ұлттық жүйені халықаралық стандарттарға сәйкестендіру жұмысы ұйымдастырылды.
2008 жылдың мамыр және маусым айларында Қазақстан Республикасы жоғарыда аталған конвенцияларды ратификациялады. Бұл үдерістің заңды жалғасы КЖ/ТҚҚ туралы заң жобасын әзірлеу болды.
Параллельді түрде Қаржылық мониторинг комитеті банктер, сақтандыру ұйымдары және өзге де қаржы институттары сияқты жеке сектормен белсенді өзара іс-қимыл орната бастады. Бұл жұмыс олардың КЖ/ТҚҚ тәуекелдері туралы хабардарлығын арттыруға, сондай-ақ клиенттерді сәйкестендірудің тиімді рәсімдерін және ішкі бақылау тетіктерін енгізуге бағытталды.
28 тамыз 2009 жылы қабылданып, 2010 жылғы 9 наурызда күшіне енген «Заңсыз жолмен алынған кірістерді заңдастыруға (жылыстатуға) және терроризмді қаржыландыруға қарсы іс-қимыл туралы» Қазақстан Республикасының Заңы [101] ақшаны жылыстатуға және терроризмді қаржыландыруға қарсы күрестің құқықтық тетігін қалыптастыру мақсатында әзірленді.
Қазақстанның КЖ/ТҚҚ ұлттық жүйесі құрылған сәттен бастап ЕАТ-тың екі өзара бағалауынан өтті – 2011 және 2023 жылдары, бұл оның тиімділігін және халықаралық стандарттарды енгізу деңгейін бағалауға мүмкіндік берді.
2011 жылғы Қазақстан Республикасының алғашқы өзара бағалауының нәтижелері бойынша сарапшылар бір маңызды мәселеге назар аударды: қаржылық мониторинг жүйесінің Қаржы министрлігі құрылымында орналасуы оның оперативтік тәуелсіздігін шектейді. Мұндай жағдай күдікті операцияларды анықтау мен талдау кезінде қаржылық барлау тиімділігін төмендетуі мүмкін деп танылды.
Осыған байланысты сарапшылар Қазақстанға Комитетті тікелей Республика Президентіне бағынатын тәуелсіз органға айналдыру мүмкіндігін қарастыруды ұсынып, бұл шешім ПФР-дың жедел жұмысын және институционалдық беделін едәуір арттыратынын атап өтті [102].
ЕАТ сарапшыларының ұсынымдары кейінгі реформалардың бастамасына айналды. 2021 жылдың қаңтарында Қазақстан Қаржылық мониторинг комитетін тікелей Қазақстан Республикасы Президентіне бағынышты Қаржылық мониторинг агенттігіне  айналдыру туралы шешім қабылдады.
Бұл өзгеріс органның өкілеттіктерін кеңейтіп, қылмыстық жолмен алынған кірістерді заңдастыруды (жылыстатуды) және терроризмді қаржыландыруды анықтау мен алдын алу бойынша мемлекеттік институттардың күш-жігерін үйлестірудегі оның рөлін айтарлықтай күшейтті.
Қазақстан Республикасының Қаржылық мониторинг агенттігінің функцияларын құрылымдық және мазмұндық тұрғыдан үш негізгі бағытқа бөлуге болады.
Бірінші бағыт қаржылық мониторингті, кірістерді заңдастыруға (жылыстатуға), терроризмді қаржыландыруға және жаппай қырып-жою қаруын таратуға қаржылық қолдау көрсетуге қарсы іс-қимыл шараларын, сондай-ақ КЖ/ТҚҚ мәселелері бойынша Қазақстан Республикасының халықаралық ұйымдардағы мүдделерін білдіруді қамтиды.
Осы блок шеңберінде Агенттік күдікті қаржылық операциялар туралы ақпаратты жинайды, өңдейді және талдайды, барлау сипатындағы материалдар әзірлейді және оларды құзыретті мемлекеттік органдарға береді.
Бұдан бөлек, ҚМА халықаралық ынтымақтастықты үйлестіреді, оған шетелдік ҚББ-лармен қаржылық барлау ақпаратын алмасу, бірлескен жобаларға қатысу және халықаралық стандарттарды сақтау кіреді.
Бұл бағыт Агенттіктің ұлттық қаржылық барлау орталығы ретіндегі стратегиялық рөлін және басқа мемлекеттермен әрі халықаралық институттармен тиімді өзара іс-қимылын қамтамасыз етеді.
Екінші бағыт – өз реттеушісі жоқ субъектілердің КЖ/ТҚҚ заңнамасын сақтауын мемлекеттік бақылауға қатысты. Мұндай субъектілер қатарына мыналар жатады: заң консультанттары мен тәуелсіз мамандар; жеке кәсіпкерлер және лицензиясыз лизингтік қызметті жүзеге асыратын заңды тұлғалар; бағалы металдар мен асыл тастармен операциялар жүргізетін субъектілер; жылжымайтын мүлік бойынша делдалдық қызмет көрсетушілер; бухгалтерлік ұйымдар мен кәсіби бухгалтерлер.
Бұл функциялар блогы КЖ/ТҚҚ бойынша бірыңғай стандарттарды қамтамасыз етуге, заңнаманы айналып өту тәуекелдерін азайтуға және қаржы нарығының әлсіз санаттарына бақылау сапасын арттыруға бағытталған.
Үшінші бағыт – экономикалық және қаржылық құқықбұзушылықтардың алдын алу, анықтау, жолын кесу, ашу және тергеуді қамтиды. ҚМА құрамында осы міндеттерді орындайтын экономикалық қылмыстарға қарсы мамандандырылған қызмет – құқық қорғау блогы жұмыс істейді.
Бұл блок құқыққа қайшы әрекеттерге жедел және кешенді түрде ден қоюды қамтамасыз етеді, тергеу жүргізеді, ақпарат алмасу мәселелері бойынша басқа мемлекеттік органдармен өзара іс-қимыл жасайды және кірістерді жылыстату, терроризмді қаржыландыру және экономикалық құқықбұзушылықтармен байланысты қылмыстардың жолын кесу шараларын үйлестіреді.
Осылайша, үшінші бағыт ұлттық және халықаралық КЖ/ТҚҚ стандарттарының іске асырылуын қамтамасыз ете отырып, экономикалық қауіпсіздікті қорғау бойынша тұтас құқық қорғау тетігін қалыптастырады.
Агенттік бұл саладағы мемлекеттік институттардың күш-жігерін үйлестіруші орган болып табылады.
КЖ/ТҚҚ туралы Заңның 11-1-бабы 3-тармағына сәйкес, осы саладағы мемлекеттік саясатты әзірлеу және іске асыру, сондай-ақ оның тиімділігін арттыру мақсатында уәкілетті орган Қылмыстық кірістерді жылыстатудың (заңдастырудың) және терроризмді қаржыландырудың алдын алу жөніндегі ведомствоаралық кеңесті құрады.
Аталған кеңестің негізгі міндеті – уәкілетті және өзге де мүдделі мемлекеттік органдардың күш-жігерін үйлестіру, тәуекелдерді төмендету және бұл құқыққа қарсы әрекеттерге қарсы іс-қимыл тетіктерін жетілдіру.
Ведомствоаралық өзара іс-қимылды күшейту мақсатында Агенттік мемлекеттік реттеушілермен 10 келісімге, сондай-ақ қоғамдық бірлестіктермен 30 келісімге қол қойған.
Халықаралық ынтымақтастық шеңберінде 39 меморандум шетелдік ҚББ-лармен, және 10 келісім шетелдік құзыретті органдармен жасалды.
Қаржылық мониторинг субъектілерінен күн сайын келіп түсетін шекті және күдікті операциялар туралы хабарламалар ұлттық КЖ/ТҚҚ деректер базасында орталықтандырылған түрде жинақталумен қатар, ҚМА басқа мемлекеттік құрылымдардан келіп түсетін деректерді де белсенді пайдаланады.
Талдаудың жеделдігін қамтамасыз ету үшін бірқатар мемлекеттік ақпараттық жүйелерге автоматтандырылған ведомствоаралық қолжетімділік енгізілген, бұл қаржылық, әкімшілік және құқық қорғау сипатындағы мәліметтерді уақтылы алуға мүмкіндік береді.
Интеграцияланған салық ақпараттық жүйесі (ИНИС) – Қазақстан Республикасы Қаржы министрлігі Мемлекеттік кірістер комитеті әкімшілендіреді және банктік шоттардың болуы, заңды тұлғалардың иелері, басшылары және құрылтайшылары, қызмет түрлері, бюджетпен есеп айырысу, жеке шоттар бойынша мәліметтерді қамтиды.
«Беркут» ақпараттық жүйесі (Қазақстан Республикасы Ұлттық қауіпсіздік комитеті) – мемлекеттік шекарадан өту деректерін, сондай-ақ шетелге шығу құқығына қойылған шектеулер туралы мәліметтерді ұсынады.
Құқықтық статистика және арнайы есепке алу жөніндегі комитеттің ақпараттық жүйесі – қылмыстық және әкімшілік құқықбұзушылықтар туралы ақпаратты, сондай-ақ электрондық қылмыстық іс жүргізуді, талдау модульдерін, тергеу әрекеттерін санкциялау және мүлік пен шығуға шектеу қою туралы деректерді қамтитын Біріңғай сотқа дейінгі тергеулер тізілімінің ( бұдан әрі ЕРДР) мәліметтерін қамтиды.
Онлайн салық есептілігі жүйесі – жеке және заңды тұлғалардың салық есептілігі бойынша деректерді, декларациялар, есеп-қисаптар, есептеулер және өзге де фискалдық көрсеткіштерді алуға мүмкіндік береді.
Мемлекеттік сатып алулардың веб-порталы – мемлекеттік сатып алулардың электрондық рәсімдері туралы ақпаратты, оның ішінде жеткізушілер мен шарт сомаларын қамтиды.
Оперативтік құқық қорғау ақпаратының интеграция жүйесі – ІІМ, ҰҚК, Әділет министрлігі, Ұлттық экономика министрлігі, Денсаулық сақтау министрлігі, Ауыл шаруашылығы министрлігі және басқа да 26-дан астам мемлекеттік органдар мен ұйымдардың деректерін біріктіреді.
АРМ ЕРДР және Web ЕРДР  – досудебтік тергеулерге қатысты ақпаратқа, қабылданған бұлтартпау шараларына, жеткізілген тұлғаларды есепке алуға, қылмыстық-құқықтық статистикаға және жедел қорытынды есептерге қол жеткізуді қамтамасыз етеді.
ТАИС-2, ИС ЭСФ, ИХД, ЕХД және «Астана-1» ақпараттық жүйесі –салық және кеден органдары әкімшілендіреді, электрондық шот-фактуралар, кеден операциялары және тауарлардың шекара арқылы қозғалуы туралы деректерге қол жеткізуді қамтамасыз етеді.
Сонымен қатар, ашық дереккөздер – әлеуметтік желілер, мессенджерлер және интернет-ресурстар ақпараттары арнайы аналитикалық құралдарды қолдана отырып пайдаланылады.
Агенттік нормативтік әзірлеу, ұлттық тәуекелдерді бағалау, әдіснамалық қолдау, сондай-ақ цифрлық активтер мен жаңа қаржылық технологияларды реттеу үдерістеріне белсенді қатысады. Экономиканың цифрлануы жағдайында агенттік өз құралдарын кеңейтіп, институционалдық тәуелсіздігін нығайтуда, бұл FATF-тың ҚББ-лерғе қойылатын талаптарына толық сәйкес келеді.
Қазақстанның КЖ/ТҚҚ ұлттық жүйесі құқықтық нормалар мен қадағалау органдарының, қаржылық мониторинг құрылымдарының және құқық қорғау органдарының ұйымдық өзара іс-қимылына негізделген. Жүйенің орталық элементі – күдікті операцияларды бақылауды жүзеге асыратын қаржылық барлау бөлімі. ҚББ-дан құқық қорғау органдарына жолданған ақпарат қылмыстық істер қозғауға және сот шешімдері қабылдауға негіз болады.
Алайда мемлекеттік органдардың күш-жігері ғана жеткіліксіз. Тиімді КЖ/ТҚҚ жүйесінің ажырамас бөлігі – жеке сектордың, яғни қаржылық мониторинг субъектілерінің қатысуы. Бизнес өкілдері мен бірқатар кәсіби топтар күдікті операцияларды бастапқы деңгейде анықтау және күмәнді қаржылық ағындарды сүзгіден өткізу функцияларын орындайды.
Қаржылық ұйымдар қолдануға тиіс шараларды шартты түрде бес топқа бөлуге болады:
– Ішкі саясатты, бақылау рәсімдерін әзірлеу және кадрларды даярлау;
– Клиенттерді іскерлік қатынастар орнату кезінде тексеру;
– Операцияларды тұрақты мониторингілеу және күдікті әрекеттер туралы хабарлау;
– Клиенттік деректер мен операциялар туралы ақпаратты сақтау;
– КЖ/ТҚҚ жүйесінің ішкі аудиті және оны жаңғырту.
«Қылмыстық жолмен алынған кірістерді заңдастыруға (жылыстатуға) және терроризмді қаржыландыруға қарсы іс-қимыл туралы» Заңға сәйкес, қаржылық мониторинг субъектілері  болып қылмыстық кірістерді жылыстату немесе терроризмді қаржыландыру тәуекелдерімен байланысты қызметті жүзеге асыратын әртүрлі жеке және заңды тұлғалар табылады.
Осы санатқа жатқызылған субъектілер қатарына, атап айтқанда, мыналар кіреді:
– Банкiлер және олардың филиалдары, оның ішінде Қазақстан Республикасының резидент еместері болып табылатын банктердің филиалдары, сондай-ақ жекелеген банк операцияларын жүзеге асыратын ұйымдар (банкаралық аударымдар жүйесінің операторлары және тек инкассациямен айналысатын мамандандырылған заңды тұлғалардан басқа);
– Тауарлық биржа қатысушылары, оның ішінде биржалар, биржалық брокерлер және клирингтік орталықтар, биржалық тауарлармен операциялар жасайтын ұйымдар;
– Сақтандыру және қайта сақтандыру ұйымдары, сақтандыру брокерлері, өзара сақтандыру қоғамдары, Қазақстанның экспорттық-кредиттік агенттігі, сондай-ақ олардың резидент еместердің филиалдары;
– Зейнетақы қорлары, оның ішінде Бірыңғай жинақтаушы зейнетақы қоры және ерікті жинақтаушы зейнетақы қорлары;
– Бағалы қағаздар нарығының кәсіби қатысушылары, оның ішінде орталық депозитарий;
– Нотариустар, ақша қаражаттарының және (немесе) өзге де мүліктің айналымына байланысты нотариаттық әрекеттер жасайтын;
– Адвокаттар, заң кеңесшілері және құқық саласындағы өзге де тәуелсіз мамандар, егер олар клиент атынан немесе тапсырмасы бойынша ақша немесе мүлікпен байланысты операцияларға қатысса, оның ішінде:
жылжымайтын мүлікті сатып алу-сату мәмілелері;
клиенттің активтерін басқару (ақша, бағалы қағаздар және өзге мүлік);
банк және брокерлік шоттарды басқару;
заңды тұлғаны құру немесе басқару үшін қаражат жинау;
заңды тұлғаларды құру, сату және жалпы басқару.
–Аудиторлық ұйымдар, бухгалтерлік фирмалар және жеке бухгалтерлер, бухгалтерлік есеп және аудит саласында кәсіпкерлік қызмет жүргізетін;
– Ойын бизнесі мен лотерея операторлары;
– Пошта байланысының операторлары, ақша аударымдары қызметтерін көрсететін;
– Микроқаржылық қызметті жүзеге асыратын ұйымдар;
– Төлем ұйымдары;
– Лицензиясыз лизингтік қызмет көрсететін жеке кәсіпкерлер мен заңды тұлғалар;
– Бағалы металдар мен тастармен операциялар жүргізетін субъектілер, соның ішінде зергерлік бұйымдарды өндіру және сату;
– Жылжымайтын мүлікпен мәмілелердегі делдалдар, жеке кәсіпкерлер де, заңды тұлғалар да;
– Әлеуметтік медициналық сақтандыру қоры;
–«Астана» халықаралық қаржы орталығы  қатысушылары, олардың қызметі Қаржы қызметтерін реттеу комитеті мен уәкілетті органның келісімі бойынша FATF ұсынымдарына сәйкес қаржылық мониторингке жататын тізбе бойынша анықталады;
– Қамтамасыз етілген цифрлық активтерді шығару және айналымға жіберуді жүзеге асыратын тұлғалар.
Осылайша, Қазақстан Республикасының қаржылық мониторинг субъектілерінің ұлттық тізімі тек дәстүрлі қаржы институттарын ғана емес, сонымен қатар жылыстату және терроризмді қаржыландыру тәуекелі жоғары болып саналатын қаржыға жатпайтын сектор өкілдерін де қамтиды. Мұндай классификация халықаралық стандарттармен, ең алдымен FATF ұсынымдарымен, толық үйлеседі.
КЖ/ТҚҚ жүйесінің тиімді іске асырылуын қамтамасыз ету мақсатында, қаржылық мониторинг субъектілерінің әр санатына қатысты заң талаптарының орындалуын бақылауды жүзеге асыратын келесі уәкілетті мемлекеттік органдар бекітілген:
Қазақстан Республикасының Ұлттық Банкі  – тиісті лицензия негізінде қолма-қол шетел валютасымен айырбастау операцияларын жүзеге асырумен шектелген қызметті жүргізетін заңды тұлғаларға, сондай-ақ банкноттар, монеталар мен құндылықтарды инкассациялаумен ғана айналысатын ұйымдарға және төлем ұйымдарына бақылау жүргізеді;
Қазақстан Республикасының Мәдениет және спорт министрлігі– ойын бизнесін ұйымдастырушылар мен лотерея саласында қызметті жүзеге асыратын субъектілердің қызметін бақылауды қамтамасыз етеді;
Қазақстан Республикасы Қаржы министрлігінің Ішкі мемлекеттік аудит комитеті  – аудиторлар мен аудиторлық ұйымдардың қызметіне мемлекеттік бақылауды жүзеге асырады;
Бәсекелестікті қорғау және дамыту агенттігі  – тауарлық биржалардың қызметіне қадағалау жүргізеді;
Қазақстан Республикасының Цифрлық даму, инновациялар және аэроғарыш өнеркәсібі министрлігі және Қаржы нарығын реттеу және дамыту агенттігі  – ұлттық пошта байланысы операторының қызметін бақылауды жүзеге асырады;
Қазақстан Республикасының Әділет министрлігі  – нотариустар мен адвокаттардың қызметін бақылауға уәкілетті;
Қазақстан Республикасының Қаржы нарығын реттеу және дамыту агенттігі сондай-ақ Қазақстан Республикасының резидент емес банктерінің филиалдарына, сақтандыру (қайта сақтандыру) ұйымдарының филиалдары мен резидент емес сақтандыру брокерлеріне, сондай-ақ ұлттық пошта операторына қатысты бақылау және қадағалау өкілеттіктеріне ие.
Осылайша, мемлекеттік органдар арасындағы қадағалау өкілеттіктерін бөлу жүйесі төмендегі қағидаттарға негізделген:
КЖ/ТҚҚ туралы заңның мемлекеттік бақылау мен уәкілетті органның өкілеттіктерін бекітетін негізгі баптарына;
Салалық мемлекеттік органдар туралы нормативтік актілерге, онда аталған органдардың өз құзыретіне жататын қаржылық мониторинг субъектілеріне қатысты нақты өкілеттіктері айқындалады.
Өз кезегінде, АЖ/ТҚҚ саласындағы заңнама талаптарының сақталуына қатысты қадағалауды Қазақстан Республикасының «Прокуратура туралы» Заңының 6-бабында белгіленген өкілеттіктері шеңберінде прокуратура органдары жүзеге асырады. Осы өкілеттік аясында прокуратура заңнаманың дәл және біркелкі қолданылуын қамтамасыз етеді, оның ішінде тиісті тексерулер жүргізеді. Бұдан бөлек, Қазақстан Республикасының Әкімшілік құқық бұзушылық туралы кодексінің 805-бабының негізінде прокурор АЖ/ТҚҚ туралы заңнама талаптарын бұзғаны үшін жауапкершілікті көздейтін ӘҚБтК-нің 214-бабы бойынша әкімшілік құқық бұзушылық туралы іс қозғау құқығына ие.
Жоғарыда келтірілген талдау негізінде Қазақстан Республикасының КЖ/ТҚҚ ұлттық жүйесінің институционалдық құрылымы 2-суретте ұсынылған деректермен расталады. Ведомствоаралық кеңес КЖ/ТҚҚ саласындағы стратегиялық үйлестіру тетігі ретінде ҚМА жанында жұмыс істейді және тік иерархиялық құрылымға кірмейді.

Сурет 2-Қазақстан Республикасының КЖ/ТҚҚ ұлттық жүйесінің институционалдық құрылымы. Ескерту – автормен әзірленді.

КЖ/ТҚҚ жүйесінің тиімділігі көп жағдайда кадрлардың кәсіби деңгейі мен құзыреттілігіне байланысты.
Білікті кадрларға инвестиция салу, олардың білімін тұрақты түрде арттыру және мамандарды сертификаттау – КЖ/ТҚҚ жүйесінің орнықтылығы мен тиімділігін қамтамасыз ететін маңызды элементтер.
Кадрлық әлеуеттің қылмыстық жолмен алынған кірістерді жылыстатуға және терроризмді қаржыландыруға қарсы шаралардың тиімділігін қамтамасыз етудегі шешуші рөлін ескере отырып, Қазақстан Республикасында осы сала мамандарын кәсіби даярлау және олардың біліктілігін арттыру үшін қажетті жағдайлар жасалуда. Осы бағыттағы шаралар шеңберінде 2023 жылы Халықаралық экономика және қаржы академиясы базасында Қазақстан Республикасы Президентінің «2022–2026 жылдарға арналған қаржылық мониторингті дамыту тұжырымдамасын бекіту туралы» Жарлығын іске асыру мақсатында Қаржылық мониторинг академиясы (AML Academy) құрылды [103]. Академия АЖ/ТҚҚ жүйесінің тиімді жұмыс істеуі үшін қажет білім мен құзыреттерге ие кадрларды даярлауға бағытталған [104].
Қаржылық мониторинг академиясының негізгі мақсаты – қылмыстық жолмен алынған кірістерді заңдастыруға (жылыстатуға) және терроризмді қаржыландыруға қарсы іс-қимыл  саласында жоғары сапалы білім беру қызметтерін қамтамасыз ету.
Академияның негізгі міндеттеріне мыналар жатады: ҚР «АЖ/ТҚҚ туралы» Заңына сәйкес уәкілетті органға мәліметтер ұсынатын тұлғаларды; Қаржылық мониторинг агенттігінің қызметкерлері мен қызметшілерін; мемлекеттік органдардың өкілдерін; құқық қорғау және арнайы мемлекеттік органдардың қызметкерлерін; АЖ/ТҚҚ саласындағы қылмыстық істерді тергеу және қарауға қатысатын судьяларды; сондай-ақ тиісті шарттар жасалған жағдайда басқа да мүдделі тұлғаларды оқыту, даярлау және жүйелі түрде біліктілігін арттыру, әрі қарай сертификаттау.
АЖ/ТҚҚ саласындағы қосымша білім беру бағдарламаларын жетілдіру және одан әрі дамыту.
Ұлттық АЖ/ТҚҚ жүйесін дамыту мақсатында ғылыми, қолданбалы, талдамалық және IT-зерттеулер, бағалау іс-шаралары мен әдістемелік әзірлемелер жүргізу.
Осылайша, Қазақстан Республикасында қылмыстық жолмен алынған кірістерді жылыстатуға және терроризмді қаржыландыруға қарсы іс-қимылдың институционалдық деңгейі қаржылық барлау, құқық қорғау және қадағалау құрылымдары сияқты арнайы органдар жүйесімен, сондай-ақ жеке сектордың қатысуымен жүзеге асатын ведомствоаралық өзара іс-қимыл тетіктерімен ұсынылған. Жүргізілген талдау институционалдық архитектураның жалпы алғанда халықаралық стандарттарға сәйкес келетінін және жүйенің негізгі қатысушылары арасында қажетті деңгейдегі үйлестіруді қамтамасыз ететінін көрсетеді. Бұл АЖ/ТҚҚ саласындағы ұлттық және халықаралық міндеттемелерді тиімді орындауға мүмкіндік беретін орнықты институционалдық қолдау моделінің қалыптасқанын айғақтайды.
Қазақстан Республикасының КЖ/ТҚҚ саласындағы ұлттық құқықтық және институционалдық жүйесін ішкі тұрғыдан сипаттау маңызды болғанымен, кез келген ұлттық жүйенің шынайы тиімділігі халықаралық қауымдастық тарапынан да бағалануы тиіс. Өйткені халықаралық ынтымақтастықтың сапасы көбінесе мемлекеттің жаһандық қаржылық архитектурадағы орнымен, оған деген сенім деңгейімен және тәуекел профилімен тікелей байланысты.
Осыған байланысты халықаралық акторлардың Қазақстан Республикасын тәуекелдер, тұрақтылық және ынтымақтастық тұрғысынан қалай бағалайтынын талдау ерекше маңызға ие. Кірістерді жылыстатуға және терроризмді қаржыландыруға қарсы іс-қимыл саласындағы ұлттық жүйенің тиімділігін бағалау тек ішкі нормативтік-құқықтық және институционалдық талдаумен шектелмейді. Халықаралық ынтымақтастықтың нақты сапасы көбінесе елдің жаһандық қаржылық және қауіпсіздік архитектурасындағы орны, оған деген сенім деңгейі және тәуекелдерге төзімділігі халықаралық қауымдастық тарапынан қалай қабылданатыны арқылы айқындалады.
Осы тұрғыда халықаралық индекстер мен кешенді бағалау құралдары ұлттық КЖ/ТҚҚ жүйесіне сыртқы, салыстырмалы және тәуелсіз аналитикалық көзқарас ұсынатын маңызды дереккөз болып табылады. Мұндай индекстер FATF-тың ресми өзара бағалау рәсімдерін немесе БҰҰ конвенциялары шеңберіндегі мониторинг тетіктерін алмастырмайды. Алайда олар мемлекеттің қылмыстық қаржылық ағындарға қатысты тәуекелдерді қабылдау деңгейін, институционалдық орнықтылықты, басқару сапасын және қауіпсіздік ортасының жалпы контекстін жанама түрде көрсетеді. Дәл осы өлшемдер халықаралық қаржы институттары, шетелдік реттеушілер және ынтымақтастық серіктестері үшін практикалық маңызға ие.
Осы диссертациялық зерттеу шеңберінде Қазақстан Республикасының КЖ/ТҚҚ саласындағы орнын кешенді түрде сипаттау мақсатында төрт халықаралық индекс таңдап алынды: Global Organized Crime Index, Basel AML Index, Worldwide Governance Indicators және Global Terrorism Index. Аталған индекстерді таңдау кездейсоқ емес және олар бірін-бірі толықтыратын аналитикалық өлшемдерге негізделген.
Worldwide Governance Indicators [105] мемлекеттік басқарудың сапасын, заң үстемдігін, реттеушілік тиімділікті және институттарға деген сенім деңгейін өлшей отырып, КЖ/ТҚҚ жүйесінің институционалдық үйлесімділігі мен ұзақ мерзімді орнықтылығын бағалауға мүмкіндік береді. Аталған көрсеткіштер кірістерді жылыстатуға қарсы іс-қимылдың тиімділігі тек техникалық нормаларға емес, басқару сапасына тікелей тәуелді екенін көрсетеді.
Global Organized Crime Index [106] Қазақстанды трансұлттық ұйымдасқан қылмыс тәуекелдері контекстінде бағалауға мүмкіндік береді және кірістерді жылыстату қауіптерінің құрылымдық негізін көрсетеді. Бұл индекс КЖ тәуекелдерін жекелеген қылмыстар арқылы емес, мемлекеттердің институционалдық төзімділігі мен қарсы тұру қабілеті арқылы сипаттайды, бұл КЖ/ТҚҚ жүйесінің орнықтылығын бағалау үшін аса маңызды.
Basel AML Index  [107] халықаралық қаржы жүйесі тұрғысынан елдік AML тәуекелін кешенді түрде өлшейді және қаржылық мониторинг, қадағалау, ашықтық пен құқық қолдану сапасына қатысты тәуекелдік қабылдауды көрсетеді. Бұл индекс халықаралық банктер мен инвесторлар қолданатын логикаға жақын болғандықтан, Қазақстанның КЖ/ТҚҚ саласындағы халықаралық ынтымақтастық әлеуетін бағалауда практикалық мәнге ие.
Global Terrorism Index [108] терроризм қатерлерінің жалпы деңгейін сипаттай отырып, терроризмді қаржыландыру тәуекелдерінің Қазақстан үшін жүйелік емес, бірақ халықаралық бағалауда ескерілетін контекстуалдық фактор екенін айқындауға мүмкіндік береді. Бұл КЖ мен ТҚ салаларын біртұтас қаржылық қауіпсіздік архитектурасы аясында қарастырудың негізділігін көрсетеді.
Осылайша, аталған төрт индекс Қазақстан Республикасының КЖ/ТҚҚ жүйесін әртүрлі, бірақ өзара байланысты қырлардан — ұйымдасқан қылмыс тәуекелдері, қаржылық жүйенің осалдығы, институционалдық басқару сапасы және қауіпсіздік ортасының жалпы деңгейі тұрғысынан кешенді бағалауға мүмкіндік береді. Мұндай тәсіл халықаралық ынтымақтастықтың тиімділігі формалды құқықтық сәйкестікпен ғана емес, мемлекеттің тәуекелдерге төзімділігі мен оған деген сенім деңгейімен айқындалатынын дәлелдеуге бағытталған.
Осы негізде, төменде Қазақстан Республикасының КЖ/ТҚҚ жүйесіне қатысты халықаралық акторлар ұсынатын сыртқы бағалаулар жекелеген индекстердің деректері арқылы дәйекті түрде қарастырылады. Әрбір индекс елдің қаржылық қауіпсіздік саласындағы тәуекелдері мен институционалдық орнықтылығын әртүрлі, бірақ өзара толықтыратын өлшемдер арқылы сипаттайды.
Worldwide Governance Indicators (WGI)  деректері Қазақстан Республикасындағы кірістерді жылыстатуға және терроризмді қаржыландыруға қарсы іс-қимыл іске асатын институционалдық ортаның халықаралық қабылдануын сипаттауға мүмкіндік береді. Атап айтқанда, Political Stability and Absence of Violence/Terrorism көрсеткіші саяси тұрақсыздық пен зорлық-зомбылық, соның ішінде терроризм қаупінің салыстырмалы деңгейі жөніндегі халықаралық сараптамалық бағаларды қамтиды.
WGI индикаторлары тікелей құқықтық немесе операциялық тиімділікті өлшемейді, алайда олар мемлекетке деген сенім деңгейін, институционалдық тұрақтылықты және халықаралық ынтымақтастықты жүзеге асыру үшін қолайлы орта бар-жоғын айқындайтын маңызды контекстуалдық көрсеткіштер ретінде қызмет етеді.
Сонымен қатар, Control of Corruption индикаторы мемлекеттік биліктің жеке мүдделер үшін пайдаланылу тәуекеліне қатысты халықаралық қабылдауларды көрсетеді, бұл кірістерді жылыстатудың предикаттық қылмыстарымен және қаржылық қылмыстардың институционалдық негіздерімен тікелей байланысты. Осы көрсеткіштер жиынтығы Қазақстанның КЖ/ТҚҚ саласындағы халықаралық ынтымақтастығы формалды нормативтік сәйкестікпен ғана емес, сонымен қатар басқару сапасы мен тұрақтылыққа қатысты халықаралық сенім деңгейімен де айқындалатынын көрсетеді.
Global Organized Crime Index (GOCI) деректері негізінде Қазақстан Республикасындағы ұйымдасқан қылмыс тәуекелдерінің сипаттамасы. GOCI халықаралық деңгейде мемлекеттердің ұйымдасқан қылмысқа осалдық деңгейін және оған қарсы тұру қабілетін кешенді түрде бағалайтын аналитикалық құрал болып табылады. Индекс екі негізгі өлшемге негізделеді: қылмыстылық деңгейі (criminality) және институционалдық орнықтылық пен қарсы әрекет ету қабілеті (resilience).
2025 жылғы есепке сәйкес, Қазақстан Республикасының қылмыстылық көрсеткіші 4,45 балды құрайды. Бұл мән елде ұйымдасқан қылмыстың жекелеген түрлері сақталғанымен, олардың жүйелік әрі тотальды сипат алмағанын көрсетеді. Қазақстан жоғары қылмыстылық аймағына жатпайды, алайда оның географиялық орналасуы мен өңірлік динамикасы белгілі бір трансшекаралық тәуекелдердің тұрақты сақталуына ықпал етеді.
Қылмыстық нарықтар құрылымына талдау Қазақстанның, ең алдымен, транзиттік хаб ретіндегі рөлін көрсетеді. Есепте есірткі трафигі (әсіресе синтетикалық есірткілер), контрафактілік тауарлар, акцизделетін өнімдер (темекі, жанармай), сондай-ақ қаржылық алаяқтық пен киберқылмыстар негізгі тәуекел көздері ретінде белгіленеді. Бұл қылмыс түрлерінің көпшілігі трансшекаралық сипатқа ие және қаржылық жүйені қылмыстық кірістерді заңдастыру мақсатында пайдалануға тырысады.
Айрықша назар қаржылық қылмыстарға аударылады: есеп Қазақстанды онлайн-алаяқтықтың, салықтан жалтарудың және көлеңкелі экономиканың салыстырмалы түрде кең таралуымен сипаттайды. Халықтың елеулі бөлігінің қаржылық алаяқтық схемаларымен бетпе-бет келуі қаржылық қауіпсіздіктің әлеуметтік өлшемін күшейтудің маңыздылығын көрсетеді. Бұл аспект КЖ/ТҚҚ жүйесінің тек қадағалау емес, сонымен қатар профилактикалық және ағартушылық функцияларын дамытудың өзектілігін айқындайды.
Сонымен қатар, есеп Қазақстандағы ұйымдасқан қылмыс құрылымының классикалық мафиялық модельден біртіндеп алыстап, икемді, желілік және оппортунистік қылмыстық топтарға трансформацияланғанын көрсетеді. Мұндай құрылымдар көбіне шекара маңында, логистикалық және сауда арналары бойында әрекет етеді және жергілікті деңгейдегі институционалдық осалдықтарды пайдаланады.
Институционалдық орнықтылық тұрғысынан Қазақстанның resilience көрсеткіші 4,67 балды құрайды. Бұл мемлекетте ұйымдасқан қылмысқа қарсы күрестің базалық құқықтық және институционалдық тетіктері қалыптасқанын білдіреді. Атап айтқанда, Қазақстан негізгі халықаралық конвенцияларға қосылған, экстрадиция және өзара құқықтық көмек туралы кең ауқымды келісімдерге ие, сондай-ақ өңірлік және жаһандық деңгейде ынтымақтастық жүргізеді.
Дегенмен, есеп бірқатар жүйелік мәселелерге де назар аударады. Олардың қатарында ведомствоаралық үйлестірудің жеткіліксіздігі, параллель қаржылық тергеулердің әлсіз дамуы, сондай-ақ қаржылық қылмыстар бойынша сотталғандар үлесінің төмендігі көрсетіледі. Бұл факторлар ұйымдасқан қылмыстың қаржылық негіздерін әлсіретуде институционалдық әлеуеттің толық пайдаланылмай отырғанын аңғартады.
Осылайша, GOCI  деректері Қазақстан Республикасының ұйымдасқан қылмысқа қатысты орташа деңгейдегі тәуекел профиліне ие екенін, ал оның қаржылық қауіпсіздігі трансшекаралық қылмыстық нарықтармен, көлеңкелі экономикамен және қаржылық алаяқтықпен тығыз байланысты екенін көрсетеді. Бұл бағалау КЖ/ТҚҚ саласындағы халықаралық ынтымақтастықтың маңыздылығын, әсіресе ақпарат алмасу, бірлескен талдау және превентивтік шаралар арқылы қылмыстың қаржылық негіздерін ерте кезеңде анықтау қажеттілігін сыртқы аналитикалық дереккөздер арқылы растайды.
Basel AML Index  контекстіндегі Қазақстан Республикасының КЖ/ТҚҚ жүйесіне сыртқы бағалау. Basel AML Index 2025 деректеріне сәйкес, Қазақстан Республикасының жиынтық тәуекел көрсеткіші 5,18 балды құрайды, бұл елді ақшаны жылыстату және онымен байланысты қаржылық қылмыстар тәуекелдері бойынша орташа тәуекел деңгейіндегі (medium risk) мемлекеттер санатына жатқызады. Аталған көрсеткіш Қазақстанның жоғары тәуекелді юрисдикциялар қатарына кірмейтінін білдіреді, алайда ұлттық КЖ/ТҚҚ жүйесінде бірқатар құрылымдық осал тұстардың сақталатынын да көрсетеді.
Basel AML Index әдіснамалық тұрғыда ақшаны жылыстату немесе терроризмді қаржыландырудың нақты көлемін өлшеуді мақсат етпейді. Индекс мемлекеттердің қаржылық қылмыстарға қарсы тұру қабілетін, институционалдық орнықтылығын және тәуекелдерге осалдық деңгейін бағалауға бағытталған. Осы тұрғыдан алғанда, Қазақстанның көрсеткіші елдің КЖ/ТҚҚ саласындағы базалық институционалдық архитектурасының қалыптасқанын, алайда оның тиімділігіне әсер ететін бірқатар факторлардың бар екенін аңғартады.
Қазақстанның орташа тәуекел санатында бағалануы, ең алдымен, елде FATF стандарттарына сәйкес келетін КЖ/ТҚҚ құқықтық және институционалдық жүйесінің жұмыс істеуімен байланысты. Бұл Қазақстанның FATF-тың өзара бағалау рәсімдерінен өтуі және халықаралық қаржылық қауіпсіздік жүйесіне институционалдық тұрғыда кіріктірілуімен расталады. Сонымен қатар, индекс Қазақстанның өңірлік контексте - Шығыс Еуропа және Орталық Азия елдері тобы шеңберінде -  айтарлықтай ауытқуларсыз, салыстырмалы түрде тұрақты тәуекел профиліне ие екенін көрсетеді.
Сонымен бірге Basel AML Index деректері елдің жалпы тәуекел профиліне ықпал ететін бірқатар құрылымдық факторларға назар аударады. Олардың қатарында қаржылық ашықтық деңгейі, бенефициарлық меншік туралы ақпараттың қолжетімділігі, сыбайлас жемқорлық тәуекелдері, сондай-ақ саяси-құқықтық ортаның болжамдылығы сияқты аспектілер бар. Бұл факторлар халықаралық қаржы институттары мен шетелдік әріптестер тарапынан елдің КЖ/ТҚҚ жүйесін бағалау кезінде тәуекелдерді қабылдау деңгейіне тікелей әсер етеді.
Осы тұрғыда Basel AML Index көрсеткіштері Қазақстан Республикасының КЖ/ТҚҚ саласындағы халықаралық стандарттарға формалды сәйкестігі жеткілікті болғанымен, халықаралық ынтымақтастықтың практикалық тиімділігі мен елге деген сенім деңгейі институционалдық сапаға, басқару тұрақтылығына және қаржылық жүйенің ашықтығына тәуелді екенін көрсетеді. Бұл жағдай КЖ/ТҚҚ саласындағы халықаралық ынтымақтастықтың нәтижелілігі тек нормативтік талаптардың орындалуымен ғана емес, сонымен қатар мемлекеттің тәуекелдерге төзімділігі мен сыртқы акторлар тарапынан қабылдануымен айқындалатынын дәлелдейді.
Осылайша, Basel AML Index 2025 деректері Қазақстан Республикасының КЖ/ТҚҚ жүйесін орташа тәуекел деңгейіндегі, бірақ институционалдық дамуды және ашықтықты одан әрі нығайтуды талап ететін жүйе ретінде сипаттайды. Бұл бағалау диссертацияда негізделген тұжырымды - халықаралық ынтымақтастықтың тиімділігі нормативтік сәйкестікпен қатар институционалдық сенім мен сапалы басқаруға тәуелді екендігін - сыртқы аналитикалық дереккөздер арқылы растайды.
Global Terrorism Index (GTI) деректері  бойынша Қазақстан Республикасының бағалануы. Institute for Economics & Peace әзірлейтін GTI 2025 деректеріне сәйкес, Қазақстан Республикасы терроризмнің ықпалы жоқ елдер тобына енгізілген. Индекс шкаласы бойынша Қазақстанның көрсеткіші 0 баллды құрайды, бұл ел аумағында соңғы жылдары тіркелген террористік актілердің болмауын және терроризмнің қоғамдық қауіпсіздікке тікелей әсер етпейтінін көрсетеді. Қазақстан рейтингте 100-орында, яғни «no impact» санатында орналасқан.
Аталған бағалау Қазақстанның ішкі қауіпсіздік ортасының салыстырмалы тұрақтылығын, алдын алу шараларының тиімділігін және терроризмге қарсы институционалдық жүйенің базалық деңгейде жұмыс істеп тұрғанын аңғартады. Сонымен қатар, GTI әдіснамасы терроризм фактілерінің жоқтығын елдің тәуекелдерден толық оқшаулануы ретінде емес, қауіптің трансшекаралық сипатын ескере отырып, алдын алу мен халықаралық ынтымақтастықты тұрақты түрде қолдап отыру қажеттілігімен байланыстырады. Бұл Қазақстан үшін КЖ/ТҚҚ саласындағы халықаралық ақпарат алмасу, өңірлік қауіптерді мониторингтеу және алдын алу сипатындағы өзара іс-қимылдың маңызын сақтап отырғанын көрсетеді.
Жүргізілген талдау халықаралық индекстер мен кешенді бағалау құралдарының Қазақстан Республикасының КЖ/ТҚҚ жүйесін сыртқы, салыстырмалы және тәуелсіз тұрғыда сипаттауға мүмкіндік беретінін көрсетті. Global Organized Crime Index, Basel AML Index, Worldwide Governance Indicators және Global Terrorism Index деректері елдің қаржылық қауіпсіздік саласындағы тәуекелдері мен институционалдық орнықтылығын әртүрлі, бірақ өзара толықтыратын өлшемдер арқылы ашады.
Аталған индекстер Қазақстанның КЖ/ТҚҚ саласындағы жағдайын жоғары тәуекел аймағында емес, бірақ тұрақты институционалдық дамуды талап ететін орташа тәуекел профилі бар мемлекет ретінде сипаттайды. Бұл бағалау елде халықаралық стандарттарға сәйкес құқықтық және институционалдық база қалыптасқанын, алайда қаржылық қылмыстардың трансшекаралық сипаты, көлеңкелі экономика және басқару сапасына қатысты факторлар халықаралық акторлар тарапынан тәуекел ретінде қабылданатынын көрсетеді.
Осы тұрғыда халықаралық ынтымақтастықтың тиімділігі тек формалды нормативтік сәйкестікпен емес, мемлекеттің тәуекелдерге төзімділігімен, институционалдық сенім деңгейімен және сыртқы серіктестердің Қазақстанды жаһандық қаржылық қауіпсіздік архитектурасының сенімді қатысушысы ретінде қабылдауымен айқындалатыны негізделеді. Бұл тұжырым диссертациялық зерттеудің алдағы бөлімдерінде халықаралық ынтымақтастықтың сапалық өлшемдерін талдаудың әдіснамалық негізі ретінде қолданылады.

2.2 Қазақстан Республикасының кірістерді жылыстатуға және терроризмді қаржыландыруға қарсы іс қимыл саласындағы  өңірлік құрылымдарға қатысуы
Еуразиялық топпен жұмыс. Посткеңестік кеңістік контекстінде қылмыстық кірістерді заңдастыру және терроризмді қаржыландыруға қарсы іс-қимыл  саласында үйлестірілген тәсілдерді әзірлеу үшін өңір елдерін біріктірген ЕАТ құрылуы шешуші рөл атқарды. Дәл осы өңірлік платформа негізінде Қазақстанды қоса алғанда, қатысушы мемлекеттерде ұлттық институттар, соның ішінде қаржылық барлау бөлімшелері қалыптаса бастады. Мұндай тәсіл – «алдымен өңірлік платформа, кейін ұлттық механизмдер» – Еуразиядағы КЖ/ТҚҚ жүйесінің дамуының ерекшелігін көрсетеді және ЕАТ-тың іргелі маңызын айқындайды.
2004 жылғы 6 қазанда Мәскеуде ЕАТ Құрылтай конференциясы өтті [109]. Оған алты мемлекет-құрушы: Беларусь, Қазақстан, Қытай, Қырғыз Республикасы, Ресей және Тәжікстан өкілдері қатысты. Кейіннен топқа бақылаушы мәртебесіне ие болған елдер де қосылды– Өзбекстан (2005 ж.), Түрікменстан және Үндістан (2010 ж.).
2011 жылғы маусымда Мәскеуде ЕАТ-ты құру туралы Келісімге қол қойылып, топқа өңірлік үкіметаралық ұйым мәртебесі берілді.
Бүгінгі таңда ЕАТ өңірдің тоғыз мемлекетін біріктіреді: Беларусь, Қытай, Үндістан, Қазақстан, Қырғыз Республикасы, Ресей, Тәжікстан, Түрікменстан және Өзбекстан. Сонымен қатар, топ шеңберінде 17 мемлекет және 25 халықаралық ұйым бақылаушы мәртебесіне ие, бұл ЕАТ-тың ынтымақтастық географиясының кеңдігін және КЖ/ТҚҚ жаһандық жүйесіндегі оның рөлінің халықаралық деңгейде мойындалғанын көрсетеді. ЕАТ FATF-тың ассоциацияланған мүшесі болып табылады.
Төраға екі жылдық мерзімге мүше мемлекеттердің делегациялары ұсынған кандидатуралар негізінде Пленарлық отырыстың шешімімен бекітіледі. ЕАТ-тың тұрақты жұмыс органы болып табылатын Хатшылық мүше мемлекеттердің азаматтарынан қалыптасады және Мәскеу қаласында (Ресей Федерациясы) орналасқан. Хатшылық өз қызметін 2011 жылғы 16 маусымдағы ЕАТ туралы Келісімге, 2012 жылғы 14 ақпандағы Ресей Федерациясы Үкіметі мен ЕАТ арасындағы Келісімге, сондай-ақ ЕАТ Хатшылығы туралы Ережеге сәйкес жүзеге асырады. Сонымен қатар, ол РФ аумағында заңды тұлға құқығына ие және Пленарлық отырысқа есеп береді.
ЕАТ-тың негізгі міндеттері мыналар болып табылады:
FATF Стандарттарын мүше мемлекеттерде іске асыруға жәрдемдесу;
Қылмыстық жолмен алынған кірістерді заңдастыруға (жылыстатуға), терроризмді қаржыландыруға және жаппай қырып-жою қаруын таратуды қаржыландыруға қарсы іс-қимыл жүйелерін дамытуға бағытталған бірлескен іс-шараларды әзірлеу және іске асыру, үздік практикаларды енгізу;
FATF стандарттарына негізделген мүше мемлекеттерді өзара бағалау бағдарламасын жүзеге асыру, оның ішінде заңнамалық және өзге де шаралардың тиімділігін зерттеу;
Халықаралық мамандандырылған ұйымдармен және мүдделі мемлекеттермен халықаралық ынтымақтастық пен техникалық көмек бағдарламаларын үйлестіру;
Қылмыстық кірістерді заңдастыру (жылыстату), терроризмді қаржыландыру және жаппай қырып-жою қаруын таратуды қаржыландыру саласындағы типологиялар, тәуекелдер мен үрдістерді талдау, тәжірибе алмасу және мүше мемлекеттердің ерекшеліктерін ескере отырып қарсы шараларды әзірлеу [101].
Функционалдық тұрғыдан алғанда, ЕАТ өңірлік КЖ/ТҚҚ жүйесін дамытуда негізгі рөл атқарады: FATF стандарттары бойынша елдердің өзара бағалауын жүргізеді, ұлттық қаржылық барлау бөлімшелеріне оқыту мен техникалық көмек көрсетуді ұйымдастырады, сондай-ақ өңірдегі кірістерді жылыстату және терроризмді қаржыландыру әдістері жөнінде типологиялық зерттеулер әзірлейді.
Қазақстан үшін ЕАТ-қа қатысу КЖ/ТҚҚ салаcындағы ұлттық заңнаманы жетілдірудің, қаржылық барлау институтын күшейтудің, қаржы ағындарының ашықтығын арттырудың және елдің қаржылық қауіпсіздік саласындағы халықаралық беделін нығайтудың маңызды тетігіне айналды.
Қазақстанның «Эгмонт» тобына қатысуы. Түсіндірме жазбасында  29- Ұсынымға сәйкес, мемлекет өз аумағында қаржылық барлау бөлімшесін құрғаннан кейін оны «Эгмонт» тобына қосу мәселесін қарастыруы тиіс. Бұл ретте мемлекеттер «Эгмонт» тобының мақсаттары туралы Мәлімдемені, сондай-ақ кірістерді жылыстатуға байланысты істер бойынша қаржылық барлау бөлімшелерінің ақпарат алмасуы қағидаттарын ескеруі қажет. Аталған құжаттар ҚББ-ның негізгі міндеттері мен функцияларын, сондай-ақ олардың өзара іс-қимыл және деректермен алмасу тетіктерін айқындайтын негізгі қағидаларды қамтиды.
«Эгмонт» тобы қабылдаған анықтамаға және FATF-тың 29-рекомендациясына сәйкес, ҚББ-ның негізгі функциялары мыналар болып табылады: ақпаратты қабылдау, оны талдау және алынған материалдарды уәкілетті органдарға әрі қарай беру.
2011 жылдан бастап Қазақстан Эгмонт тобының мүшесі болып табылады, бұл елге қаржылық барлау ақпаратын алмасуға арналған қорғалған халықаралық платформаны пайдалануға мүмкіндік берді. Топқа мүшелік Қазақстанға шетелдік қаржылық барлау бөлімшелерінен (ПФР) ақпарат алуға ғана емес, өз бетінше басқа мемлекеттерге мәлімет беруге де жол ашады, әрі бұл өзара сенім мен өзаралық қағидаттарына негізделеді [110].
Халықаралық ынтымақтастық шеңберінде елдің ҚББ-сы шетелдік ҚББ-лармен олардың құқықтық мәртебесіне (әкімшілік, құқық қорғау, сот немесе өзге де) қарамастан ақпарат алмасуға, мұндай өзара іс-қимыл үшін тиісті құқықтық базаны қамтамасыз етуге, сондай-ақ ақпаратты сұрау бойынша да, спонтанды түрде де ұсынуға міндетті.
Сонымен қатар Қазақстан кірістерді жылыстату, терроризмді қаржыландыру және оларға байланысты предикаттық қылмыстарды талдау мен анықтауға қажетті қаржылық, әкімшілік және құқық қорғау ақпаратына жедел қолжеткізуді қамтамасыз ету жөніндегі міндеттемелерді өзіне алады.
Эгмонт тобына мүшелік ақпаратты қорғау және құпиялылық талаптарын сақтауды да көздейді. Оған Egmont Secure Web сияқты қорғалған байланыс арналарын пайдалану, деректерге қол жеткізуді тек уәкілетті қызметкерлермен шектеу, сондай-ақ ақпаратты сақтау, өңдеу және тарату жөніндегі қатаң рәсімдерді сақтау кіреді.
Сонымен қатар Қазақстанның ҚББ-сы талдау нәтижелерін ұлттық уәкілетті органдарға өз бетінше беруге, ал қажет болған жағдайда — ақпаратты ұсынған шетелдік ҚББ-мен келісу арқылы үшінші тараптарға жіберуді үйлестіруге құқылы.
Эгмонт тобына мүшелік Қазақстан Республикасына келесі мүмкіндіктерді береді:
– қылмыстық кірістерді жылыстату, терроризмді қаржыландыру және жаппай қырып-жою қаруын таратуды қаржыландыру фактілері бойынша шетелдік қаржылық барлау бөлімшелерімен жедел ақпарат алмасу;
– күдікті қаржылық операциялар туралы ақпаратты өз бастамасы бойынша (spontaneous) және сұрау салу негізінде (request-based) жіберу және қабылдау;
– Эгмонт тобы мен FATF үйлестіретін бірлескен аналитикалық және типологиялық зерттеулерге қатысу;
– ҚББ-лар арасындағы ақпарат алмасу қағидаттарына (Principles for Information Exchange between FIUs, 2025) сәйкес деректерді қорғау мен құпиялылық рәсімдерінің өзара танылуын дамыту.
Сонымен қатар, Эгмонт тобына мүшелік аясында Қазақстан Республикасының Қаржылық мониторинг агенттігі шетелдік ҚББ-лардан алынған ақпараттың тек қаржылық барлау мақсатында пайдаланылуын және оны тек уәкілетті ұлттық органдарға беруді қамтамасыз етеді. Бұл талаптар халықаралық деректерді қорғау және құпиялылық стандарттарына толық сәйкес келеді.
ТМД шеңберіндегі өңірлік ынтымақтастық: Қаржылық барлау бөлімшелері басшыларының кеңесі. Кірістерді жылыстатуға және терроризмді қаржыландыруға қарсы іс-қимылдың халықаралық сипаты мен қазіргі ауқымын ескере отырып, сондай-ақ осы саладағы өзара іс-қимылды үйлестіру қажеттілігіне байланысты, 2012 жылғы 5 желтоқсанда Ашхабад қаласында (Түрікменстан) Тәуелсіз Мемлекеттер Достастығына қатысушы мемлекеттердің басшылары ТМД мемлекеттері қаржылық барлау бөлімшелері басшыларының кеңесін құру туралы келісімге қол қойды. Кеңестің қызметі мен институционалдық мәртебесі ТМД шеңберінде қабылданған тиісті құжаттармен айқындалады [112].
Аталған Кеңес Тәуелсіз Мемлекеттер Достастығы шеңберінде қаржылық барлау бөлімшелері арасындағы өзара іс-қимылды қамтамасыз ететін өңірлік тетік ретінде қалыптасты және кірістерді жылыстату мен терроризмді қаржыландырудан туындайтын қатерлерге қарсы бірлескен тәсілдерді дамытуға бағытталған.
Қазіргі уақытта Кеңес құрамына жеті мемлекет кіреді: Армения Республикасы, Беларусь Республикасы, Қазақстан Республикасы, Қырғыз Республикасы, Ресей Федерациясы, Тәжікстан Республикасы және Өзбекстан Республикасы.
Кеңесті құрудың стратегиялық мақсаты – ТМД-ға қатысушы мемлекеттердің азаматтарын, қоғамын және мемлекеттік институттарын қылмыстық жолмен алынған кірістерді заңдастыру және терроризмді қаржыландыру салдарынан туындайтын қатерлерден қорғау үшін қаржылық барлау бөлімшелерінің әлеуетін үйлестіре пайдалану болып табылады. Осы мақсат аясында Кеңес қаржылық барлау органдары мен өзге де мүдделі мемлекеттік құрылымдар арасындағы өзара іс-қимылды ұйымдастыруға, ынтымақтастықтың басым бағыттарын айқындауға, ұлттық заңнамаларды жақындастыруға және ТМД шеңберінде қабылданған шешімдердің іске асырылуын қамтамасыз етуге бағытталған.
Функционалдық тұрғыдан алғанда, Кеңес FATF ұсынымдарын енгізуге жәрдемдесуге, қаржылық барлау ақпараттарымен алмасуды дамытуға, бірлескен типологиялық және аналитикалық зерттеулер жүргізуге, сондай-ақ тәжірибе алмасу мен кадрлық әлеуетті нығайтуға ықпал етеді. Кеңес өз құзыреті шеңберінде FATF-пен және FATF үлгісіндегі өңірлік топтармен өзара іс-қимыл жасайды, бұл ТМД мемлекеттері арасындағы КЖ/ТҚҚ жүйесінің жаһандық стандарттармен үйлесімді дамуына мүмкіндік береді.
Қазіргі геосаяси жағдайларда жекелеген мемлекеттердің қаржылық барлау бөлімшелерінің Эгмонт тобы шеңберіндегі өзара іс-қимылы шектеулі форматта жүзеге асырылуда. Осыған байланысты ТМД және Еуразиялық топ форматтарына қатысушы мемлекеттер арасында, оның ішінде Ресей Федерациясының қатысуымен, қаржылық барлау органдары арасындағы ақпарат алмасу өңірлік ынтымақтастық тетіктері арқылыда жүзеге асырылып отыр. Бұл, бір жағынан, Ресей Федерациясының өңір мемлекеттерімен сақталып отырған тығыз экономикалық және қаржылық байланыстарымен, екінші жағынан, трансшекаралық қаржылық ағындарға байланысты ортақ тәуекелдердің болуымен айқындалады. Мұндай форматтар қаржылық барлау ақпараттарымен алмасудың функционалды және құқықтық балама арналары ретінде маңызға ие.
Кеңестің негізгі жұмыс нысаны – жылына кемінде бір рет өткізілетін отырыстар. Кеңес отырыстарына бақылаушы мәртебесімен халықаралық ұйымдардың және ТМД-ға қатысушы емес мемлекеттердің қаржылық барлау бөлімшелерінің өкілдері қатыса алады. Қазіргі уақытта Кеңестің бақылаушысы ретінде Үндістан қатысады.
Кадрлық әлеуетті дамыту мақсатында ТМД Үкіметтері басшылары кеңесінің 2015 жылғы 30 қазандағы шешіміне сәйкес, Халықаралық қаржылық мониторинг оқу-әдістемелік орталығы (Мәскеу қ.) КЖ/ТҚҚ саласында ТМД-ға қатысушы мемлекеттердің базалық ұйымы ретінде айқындалды. Бұл құрылым өңірлік деңгейде мамандарды даярлау, қайта даярлау және біліктілігін арттыру арқылы КЖ/ТҚҚ жүйесінің институционалдық орнықтылығын қамтамасыз етуге бағытталған.
Осылайша, ТМД мемлекеттері қаржылық барлау бөлімшелері басшыларының кеңесі Еуразиялық топ және Эгмонт тобы шеңберіндегі жаһандық өзара іс-қимылды толықтыра отырып, ТМД мемлекеттері арасындағы КЖ/ТҚҚ саласындағы өңірлік ынтымақтастықтың маңызды институционалдық тетігі ретінде Қазақстан Республикасының халықаралық қаржылық қауіпсіздік архитектурасындағы қатысуын нығайтады.
Көпжақты қауіпсіздік алаңдарындағы КЖ/ТҚҚ мәселелерінің орны. Мамандандырылған КЖ/ТҚҚ құрылымдарынан (ЕАТ, Эгмонт тобы, Кеңес) бөлек, қылмыстық жолмен алынған кірістерді жылыстатуға және терроризмді қаржыландыруға қарсы іс-қимыл мәселелері Қазақстан Республикасы толыққанды мүше болып табылатын өңірлік қауіпсіздік ұйымдарының күн тәртібінде де қарастырылады.
Шанхай ынтымақтастық ұйымы (бұдан әрі-ШЫҰ) шеңберінде терроризмге, экстремизмге және трансұлттық ұйымдасқан қылмысқа қарсы іс-қимыл өңірлік қауіпсіздік ынтымақтастығының негізгі бағыттарының бірі болып табылады. Осы бағыттағы үйлестіруші институт ретінде ШЫҰ Аймақтық терроризмге қарсы құрылымы (бұдан әрі - АТҚҚ) қызмет атқарады. Бұл құрылым мүше мемлекеттердің уәкілетті органдары арасында терроризмге байланысты қатерлер туралы ақпарат алмасуды қамтамасыз етеді, бірлескен оқу-жаттығуларды ұйымдастырады және қауіпсіздік саласындағы практикалық операцияларды үйлестіруге ықпал етеді.
ШЫҰ құжаттарында терроризмнің, экстремизмнің және трансұлттық ұйымдасқан қылмыстың өзара байланысы бірнеше рет атап өтіледі. Бұл құбылыстардың өзара тәуелділігі, соның ішінде олардың қаржылық қамтамасыз етілу арналары өңірлік қауіпсіздікке елеулі қатер төндіретіні көрсетіледі. Атап айтқанда, ШЫҰ мемлекеттері терроризмге қарсы күрес барысында трансшекаралық қылмыстық желілердің қызметін, соның ішінде олардың қаржылық қамтамасыз етілу тетіктерін анықтау мен жолын кесу қажеттігін ерекше көрсетеді. Ұйым мемлекеттері терроризмнің барлық нысандары мен көріністерін айыптай отырып, халықаралық терроризммен күресті күшейту, террористік ұйымдардың трансшекаралық қозғалысын және оларды қаржыландыру арналарын анықтау бағытында бірлескен іс-қимылды дамытуға дайын екендігін мәлімдейді 
Практикалық деңгейде ШЫҰ шеңберіндегі ынтымақтастық терроризмге қарсы бірлескен оқу-жаттығулар, ақпараттық және талдамалық операциялар, сондай-ақ қауіпсіздік жағдайын тұрақты мониторингтеу арқылы жүзеге асырылады. Аймақтық терроризмге қарсы құрылым мемлекеттердің құқық қорғау және қауіпсіздік органдары арасындағы жедел ақпарат алмасуды қамтамасыз етеді және терроризммен байланысты қауіптердің алдын алу мен жолын кесу мақсатында үйлестірілген іс-шараларды жүзеге асырады[113].  
Сонымен қатар, ШЫҰ мемлекеттері терроризм, экстремизм және заңсыз есірткі айналымы арасындағы өзара байланысқа ерекше назар аударады. Ұйым құжаттарында есірткінің заңсыз айналымы, трансұлттық ұйымдасқан қылмыс және терроризм арасындағы байланыс өңірлік қауіпсіздікке елеулі қатер төндіретіні атап көрсетіледі, сондықтан мемлекеттер ақпарат алмасуды, техникалық ынтымақтастықты және ұлттық бақылау тетіктерін жетілдіруді жалғастыруға міндеттенеді [114]. 
Осы тұрғыдан алғанда, ШЫҰ КЖ/ТҚҚ саласындағы мамандандырылған халықаралық институт болып табылмайды. Алайда ұйым шеңберінде терроризмге және трансұлттық қылмысқа қарсы іс-қимыл бойынша қалыптасқан өңірлік қауіпсіздік тетіктері террористік ұйымдардың қаржылық базасын анықтау және заңсыз қаржылық ағындарды бақылау бағытындағы халықаралық күш-жігерді жанама түрде толықтырады. Бұл, өз кезегінде, қаржылық барлау органдары мен қауіпсіздік құрылымдары арасындағы ақпарат алмасудың институционалдық негізін кеңейтуге ықпал етеді.
Осылайша, ШЫҰ қызметі Қазақстан Республикасының КЖ/ТҚҚ саласындағы халықаралық ынтымақтастық жүйесінде қосымша қауіпсіздік платформасы ретінде қарастырылуы мүмкін. Ұйым шеңберіндегі терроризмге және трансұлттық ұйымдасқан қылмысқа қарсы бірлескен шаралар террористік құрылымдардың қаржылық арналарына қарсы күрестің өңірлік деңгейдегі кешенді тетіктерін қалыптастыруға мүмкіндік береді.
Ұжымдық қауіпсіздік туралы шарт ұйымы (бұлан әрі - ҰҚШҰ) шеңберінде қаржылық қауіпсіздік мәселелері дербес бағыт ретінде қарастырылмайды, алайда олар терроризмге, экстремизмге және трансұлттық ұйымдасқан қылмысқа қарсы іс-қимылдың кең ауқымды қауіпсіздік күн тәртібінің құрамдас бөлігі ретінде көрініс табады. ҰҚШҰ Жарғысына сәйкес, мүше мемлекеттер халықаралық терроризмге, экстремизмге, заңсыз есірткі айналымына, қару-жарақтың заңсыз таралуына және трансұлттық ұйымдасқан қылмысқа қарсы күресте өзара іс-қимылды үйлестіреді. Осы тұрғыдан алғанда, терроризмді қаржыландырумен байланысты қаржылық ағындарды анықтау және алдын алу мәселелері ұйымның қауіпсіздік саласындағы ынтымақтастық шеңберінде жанама түрде қарастырылады.
Осылайша, ҰҚШҰ КЖ/ТҚҚ саласындағы мамандандырылған институт болып табылмағанымен, өңірлік қауіпсіздік архитектурасының маңызды элементі ретінде терроризмге қарсы іс-қимыл шеңберінде қаржылық қауіпсіздік мәселелеріне жанама ықпал етеді.
ҰҚШҰ-ның практикалық қызметін талдау трансұлттық қауіптерге қарсы іс-қимылдың барған сайын кешенді сипатқа ие болып отырғанын көрсетеді. Атап айтқанда, есірткінің заңсыз айналымына қарсы бағытталған «Канал» өңірлік операциясы шеңберінде құқық қорғау және қауіпсіздік органдарымен қатар қаржылық мониторинг бөлімшелері де тартылып, күмәнді қаржылық операцияларды анықтау бойынша талдау жүргізілген. Мәселен, операция барысында ондаған мың қаржылық транзакцияларға мониторинг жасалып, заңсыз есірткі айналымымен байланысты күмәнді қаржылық операциялар анықталған. Бұл тәжірибе трансұлттық қылмыстық желілерді әшкерелеуде қаржылық ақпарат пен қаржылық барлау деректерінің маңызы артып келе жатқанын көрсетеді. Сонымен қатар операция жұмысына бақылаушы ретінде БҰҰ құрылымдары, Еуразиялық топ (ЕАТ), сондай-ақ басқа да халықаралық ұйымдардың өкілдері қатысқан. Бұл жағдай қауіпсіздік саласындағы өңірлік тетіктер мен халықаралық КЖ/ТҚҚ жүйесі арасындағы институционалдық өзара байланыстардың қалыптасып отырғанын айқындайды [115].
Аталған ұйымдардың Еуразиялық топ  жанындағы бақылаушы мәртебесі қауіпсіздік және қаржылық мониторинг күн тәртібіндегі өзара ақпараттандыру мен үйлестіруді қамтамасыз ететін қосымша институционалдық көпір ретінде қызмет атқарады. Осы мәртебе шеңберінде ЕАТ Хатшылығы  ШЫҰмен ҰҚШҰ-ның тиісті отырыстарына қатысады, онда қаралатын КЖ/ТҚҚ саласына қатысты мәселелер кейіннен ЕАТ-тың пленарлық отырыстарының күн тәртібіне шығарылып, қатысушы мемлекеттер арасында талқыланады.
Осылайша, мамандандырылған КЖ/ТҚҚ институттарымен қатар өңірлік қауіпсіздік ұйымдары да терроризм мен трансұлттық қылмыстың қаржылық негіздеріне қарсы күреске жанама түрде ықпал ете отырып, Қазақстан Республикасының халықаралық қаржылық қауіпсіздік жүйесіне интеграциялануын толықтыратын қосымша институционалдық алаңдар ретінде қызмет атқарады.
Аталған мамандандырылған институттармен қатар Қазақстан Республикасының КЖ/ТҚҚ саласындағы халықаралық ынтымақтастық географиясын кеңейтудің қосымша әлеуеті бар. 1992 жылы Қазақстан Республикасының бастамасымен құрылған Азиядағы өзара іс-қимыл және сенім шаралары кеңесі ( бұдан әрі - АӨСШК) – 27 мүше мемлекетті біріктіретін — елдің сыртқы саясатының негізгі инструменттерінің бірі болып табылады. Алайда бұл алаңның КЖ/ТҚҚ саласындағы ынтымақтастықты дамытудағы институционалдық мүмкіндіктері қазіргі уақытта толық пайдаланылмай отыр. Мәселен, АӨСШК-нің 2026 жылға арналған Сенім шараларын іске асыру жоспары шеңберінде мүше мемлекеттердің құқық қорғау және сараптамалық әлеуетін арттыруға бағытталған бірқатар оқу бағдарламалары көзделген. Олардың қатарында қылмыстық кірістерді жылыстатудың алдын алу, қаржылық қылмыстарға қарсы күрес және есірткі қылмыстарын криминалистикалық талдау мәселелеріне арналған семинарлар бар. Алайда бұл бастамалар КЖ/ТҚҚ саласындағы қаржылық мониторинг органдары арасындағы жүйелі институционалдық өзара әрекеттесуді қалыптастыруға бағытталмаған. Осы тұрғыдан алғанда, АӨСШК алаңы өңірлік деңгейде қаржылық барлау бөлімшелері арасындағы ақпарат алмасу мен тәжірибе бөлісуді дамыту үшін қосымша институционалдық мүмкіндіктер ұсына алады.
Осы тұрғыдан алғанда, АӨСШК алаңының КЖ/ТҚҚ саласындағы практикалық ынтымақтастық мүмкіндіктерін институционалдық тұрғыда нығайту Қазақстанның өңірлік қаржылық қауіпсіздік архитектурасындағы рөлін арттырудың перспективалы бағыты ретінде қарастырылады – бұл мәселе 3.5-бөлімде егжей-тегжейлі талданады.

2.3 Қазақстан Республикасының КЖ/ТҚҚ саласындағы халықаралық ынтымақтастықтың құқықтық және институционалдық трансформациясы
Қазақстанның КЖ/ТҚҚ саласындағы халықаралық ынтымақтастық тиімділігі халықаралық-құқықтық нормалардың ұлттық заңнамада қаншалықты толық және рәсімдік тұрғыда орныққанымен тікелей байланысты. Бұл, бір жағынан, халықаралық стандарттарға (FATF ұсынымдары, БҰҰ конвенциялары) сәйкестенуді көздесе, екінші жағынан, ұлттық құқықтық жүйенің иерархиясы мен құқық қолдану практикасының ерекшеліктерін ескеру қажеттігін білдіреді.
Қазақстан Республикасының Конституциясының 4-бабына сәйкес, ратификацияланған халықаралық шарттар ұлттық заңдардан басым қолданылады, алайда Конституциядан жоғары емес. Демек, халықаралық міндеттемелер нақты құқықтық тетікке айналуы үшін оларды ратификациялау ғана жеткіліксіз; олардың нормалары ұлттық құқықта іске асырылатындай деңгейде нақты имплементациялануы тиіс [116]. Осы тұжырым халықаралық ынтымақтастықтың құқықтық реттелуін бағалауда “ниет” емес, “нақты рәсім, өкілеттік және практика” өлшемінің басымдығын көрсетеді.
Қазақстан Республикасы БҰҰ-ның КЖ/ТҚҚ саласына ықпалы бар негізгі конвенцияларына қатысушы мемлекет ретінде қылмыстық кірістерді жылыстатуға және терроризмді қаржыландыруға қарсы іс-қимылдың ұлттық жүйесін қалыптастыру, халықаралық құқықтық көмек, активтерді іздеу және қайтару, сондай-ақ уәкілетті органдар арасындағы ақпарат алмасу мен өзара іс-қимылдың институционалдық негізін құру жөнінде міндеттемелер қабылдады. 
Тәуелсіздік кезеңінен бастап Қазақстанда КЖ/ТҚҚ саласындағы құқықтық база жүйелі түрде жаңартылып келеді. 2009 жылғы базалық заңға осы уақытқа дейін көптеген өзгерістер мен толықтырулар енгізілді; олардың елеулі бөлігі ұлттық нормаларды FATF стандарттарына жақындатуға және халықаралық ынтымақтастықтың құқықтық негізін нақтылауға бағытталды. Заңнамадағы мұндай үздіксіз жаңару — кездейсоқ құбылыс емес, керісінше КЖ/ТҚҚ тәуекелдерінің динамикасы мен халықаралық талаптардың эволюциясына берілген институционалдық жауап ретінде қарастырылады.
Осы зерттеу үшін 2020 және 2025 жылдар уақыттық шегі ретінде таңдалды. 2020 жыл Қазақстанның ЕАТ-тың өзара бағалау кезеңдерімен қатар, ұлттық жүйенің институционалдық орнығуымен сипатталса, 2025 жыл цифрландыру, трансшекаралық капитал ағымдары және активтерді қайтару құралдарын күшейту сияқты жаңа сын-қатерлерге жауап беретін реформаларымен ерекшеленеді. Осы екі кезеңді салыстыру халықаралық ынтымақтастықтың ұлттық құқықтық базасындағы өзгерістердің бағыты мен тереңдігін объективті бағалауға мүмкіндік береді.
Жүргізілген салыстырмалы-құқықтық талдау халықаралық ынтымақтастықтың ұлттық құқықтық базасы соңғы жылдары мынадай эволюциядан өткенін көрсетеді:
рұқсат беру және декларативтік нормалардан – жүйелі, рәсімдік тұрғыда құрылымдалған және институционалдық тұрғыда орныққан өзара іс-қимыл моделіне;
ақпарат алмасу мүмкіндігінен – өзара сенім, құпиялылық және басымдық қағидаттарына негізделген міндетті әрі екіжақты ақпарат алмасу форматына;
эпизодтық ынтымақтастықтан –  бірлескен тергеулер, бұғаттау/тәркілеу, конфискация және активтерді қайтаруды қамтамасыз ететін кешенді құқықтық негізге көшу.
Заңнаманың қазіргі (2025 ж.) редакциясы Қазақстанның халықаралық КЖ/ТҚҚ жүйесіне “қатысушы” ретінде ғана емес, функционалдық тұрғыда кіріккен субъект ретінде орныққанын көрсетеді. 
Бұл: уәкілетті органның (ҚББ/ҚМА) халықаралық ақпарат алмасуды үйлестірудегі орталық рөлінің нақтылануынан;
реттеушілердің шетелдік серіктестермен ақпарат алмасуына құқықтық негіздің кеңеюінен;
құқық қорғау органдары мен прокуратураның активтерді іздеу, бұғаттау, тәркілеу және қайтару механизмдеріндегі халықаралық интеграциясының артуынан;
FATF-тың 36–40 ұсынымдарына және ЕАТ стратегиялық құжаттарына сәйкестендірілген құқықтық тәсілдердің орнығуынан көрінеді.
Осылайша, талдау өзгерістерді жай тіркеумен шектелмей, қазақстандық халықаралық ынтымақтастық моделінің бірізді дамығанын, оның “құқықтық база → рәсім → практика” тізбегі арқылы институционалданғанын дәлелдеуге мүмкіндік береді.
Қазақстан Республикасының халықаралық ынтымақтастығының үш деңгейлі институционалдық моделі. 5-кестеде көрсетілгендей Қазақстанның халықаралық ынтымақтастық архитектурасын функционалдық тұрғыда түсіндіру үшін оны үш деңгейлі институционалдық модель ретінде көрсету орынды: (1) аналитикалық, (2) қадағалау және (3) құқық қорғау деңгейлері.

Кесте 5 - Қазақстан Республикасының КЖ/ТҚҚ саласындағы халықаралық ынтымақтастығының институционалдық деңгейлері

	Деңгей
	Органдар
	Мақсаты

	Аналитикалық
	ҚББ 
	Күдікті операцияларды анықтау және талдау

	Қадағалау 
	Реттеуші органдар 
	Қаржылық мониторинг 

	5- кестенің жалғасы 
	

	Деңгей
	Органдар
	Мақсаты

	
	
	субъектілерін бақылау

	Құқық қорғау 
	Құқық қорғау және арнаулы органдар
	Активтерді іздеу, бұғаттау, тәркілеу және қайтару



Бұл модель халықаралық ынтымақтастықтың “бір ғана органға” емес, өзара байланысты бірнеше институтқа сүйенетінін көрсетеді. Демек, тиімділік тек құқықтық нормалардың болуымен емес, осы деңгейлер арасында үйлесімділіктің және дерек алмасудың жүйелі ұйымдастырылуымен айқындалады.
6-кестеде көрсетілгендей,  Қазақстан Республикасының құқықтық базасының FATF 36–40 ұсынымдарына сәйкестігі. Халықаралық ынтымақтастықтың құқықтық өлшемін бағалауда FATF-тың 36–40 ұсынымдары негізгі өлшем болып табылады. Осы ұсынымдар шеңберінде ұлттық құқықта халықаралық шарттармен жұмыс, өзара құқықтық көмек, активтерді тәркілеу/қайтару, экстрадиция және халықаралық ынтымақтастықтың өзге нысандары (соның ішінде ҚББ–ҚББ және реттеуші органдардың өзара іс-қимылы) қамтылады.

Кесте 6 - Қазақстан Республикасының құқықтық базасының FATF  стандарттарына сәйкестігі (2025 жыл жағдайы бойынша)

	Халықаралық стандарт
	Норма мазмұны
	Сәйкестік

	FATF Rec. 36
	Халықаралық шарттар және құқықтық көмек
	Едәуір дәрежеде сәйкес келеді

	FATF Rec. 37
	Тергеу мен сот ісін жүргізуге жәрдемдесу
	Едәуір дәрежеде сәйкес келеді


	FATF Rec. 38
	Активтерді тәркілеу және қайтару
	Едәуір дәрежеде сәйкес келеді

	

FATF Rec. 39
	Экстрадиция
	Едәуір дәрежеде сәйкес келеді

	FATF Rec. 40 
	Халықаралық ынтымақтастық өзге нысандары (ҚББ–ҚББ, реттеушілер, т.б.)
	⚠️* Едәуір дәрежеде сәйкес келеді


* ⚠️ Едәуір  сәйкестік, тиімділікке әсер ететін институционалдық кемшіліктер бар.

Осыған байланысты Қазақстан Республикасының құқықтық базасы халықаралық міндеттемелерге едәуір дәрежеде сәйкес келеді, алайда бірқатар нормалар құқық қолдану тәжірибесін күшейту және халықаралық стандарттарға толық сәйкестігін қамтамасыз ету мақсатында қосымша жетілдіруді қажет етеді.
 Қазақстан кейсі: ЕАТ өзара бағалауы халықаралық ынтымақтастықтың нақты «әлсіз буындарын» қалай айқындады?
Қазақстанның КЖ/ТҚҚ саласындағы халықаралық ынтымақтастығының қазіргі ахуалын объективті бағалау үшін ЕАТ жүргізген соңғы өзара бағалау нәтижелері маңызды эмпирикалық негіз болып табылады [117]. Өзара бағалау логикасында екі қабат бағаланады:
1. техникалық сәйкестік (36–40 ұсынымдары);
2. тиімділік .
Бағалау қорытындылары бойынша Қазақстан халықаралық ынтымақтастықтың тиімділігі (ТН.2) бойынша Елеулі тиімділік (Substantial)  деңгейін алған. Бұл “нәтижеге жоғары деңгейде қол жеткізілген”, алайда “тиімділікке әсер ететін кемшіліктер бар” дегенді білдіреді. Техникалық сәйкестік тұрғысынан 36–40 ұсынымдары бойынша Едәуір дәрежеде сәйкес келеді (Largely Compliant) деңгейі көрсетілген.
А) Өзара құқықтық көмекті уақтылы және тиімді ұсыну
ЕАТ бағалауына сәйкес, Қазақстанда ӨҚК көрсету бойынша дамыған құқықтық және ұйымдық база бар. Орталық органдар сұрауларды үйлестіруде және орындауды бақылауда белсенді рөл атқарады. Бағалау материалдарында орындалу үлесінің жоғары екені және мерзімдердің салыстырмалы түрде қысқалығы көрсетілген. Бұл халықаралық ынтымақтастықтың институционалдық “тасымалдау қабілеті” бар екенін аңғартады.
Қазақстанның құзырлы органдары қылмыстардың трансшекаралық құрамдас бөлігін анықтаған жағдайда халықаралық тетіктерді белсенді қолданады. 7- кесте көрсеткендей, статистика жіберілген сұраулардың елдің тәуекел бейініне толық сәйкес келеді.

Кесте 7- Қазақстан Республикасынан жіберілген ӨҚК сұраулары бойынша қылмыс санаттары
	Қылмыс санаты
	Жалпы сұраулар үлесі (%)

	Мүлікке қарсы қылмыстар (алаяқтық, ұрлық, иемдену және талан-таражға салу, оның ішінде бюджет қаражаты) 
	32,9

	Экономикалық қызмет саласындағы қылмыстар
(салық төлеуден жалтару, экономикалық контрабанда және т.б.)
	 18,9

	Сыбайлас жемқорлық қылмыстары (бюджет қаражатын иемдену мен талан-таражды қоспағанда) 
	8,5

	Террористік және экстремистік бағыттағы қылмыстар 
	2,3

	Есірткінің заңсыз айналымы 
	3,6

	Жеке тұлғаға қарсы қылмыстар
(кісі өлтіру, зорлау, денсаулыққа зиян келтіру ) 
	22,7

	7-кестенің жалғасы
	

	Қылмыс санаты
	Жалпы сұраулар үлесі (%)

	Басқалары 
	11,1


Ескерту: кесте Қазақстан Республикасының КЖ/ТҚҚ саласындағы өзара бағалау есебі материалдары негізінде әзірленген.

Жіберілетін сұраулардың құрылымы (мүлікке қарсы қылмыстардың басымдығы – 32,9%, экономикалық қылмыстар – 18,9%, сыбайлас жемқорлық қылмыстары – 8,5%) ұлттық тәуекелдер бағасының басымдықтарымен толық сәйкес келеді.

Ә) ҚББ желісі арқылы ақпарат алмасудағы жүйелі тәсіл (ҚББ–ҚББ)
8; 9 кестелерде көрсетілгендей, Қаржылық барлау бөлімшелері деңгейінде Эгмонт желісі арқылы ақпарат алмасудың белгілі бір динамикасы қалыптасқаны байқалады. Дегенмен, өзара бағалау материалдарында бұл өзара іс-қимылдың негізінен сандық көрсеткіштер арқылы сипатталып, сапалық басқару және үйлестіру тетіктерінің жеткілікті деңгейде институционалданбағаны атап өтіледі.
Атап айтқанда, төмендегі жүйелік сипаттағы мәселелерге назар аударылады:
өз бастамасымен ақпарат жіберу үлесінің төмендігі;
кері байланыс (feedback) тетіктерінің тұрақты және формалданған сипат алмауы;
ұлттық деңгейдегі әртүрлі уәкілетті органдардың ҚББ арнасын біркелкі пайдаланбауы.

Кесте 8 - Эгмонт желісі арқылы  КЖ туралы ақпарат алмасу динамикасы
	Жыл
	Жіберілгені 
	Қабылданғаны 

	2017
	105
	95

	2018
	88
	104

	2019
	93
	121

	2020
	261
	136

	2021
	341
	65

	2022( 6 ай)
	302
	46

	Барлығы
	1190
	567


Ескерту: кесте Қазақстан Республикасының КЖ/ТҚҚ саласындағы өзара бағалау есебі материалдары негізінде әзірленген.

Кесте деректері Қазақстанның ҚББ–ҚББ ынтымақтастығында Эгмонт желісі арқылы ақпарат алмасу белсенді түрде жүзеге асырылатынын көрсетеді. Сонымен қатар, жіберілген сұраулар санының жоғары болуы бұл өзара іс-қимылдың көбіне сұрау салу негізінде жүзеге асатынын және проактивті ақпарат алмасу әлеуетінің толық көлемде іске асырылмағанын аңғартады.

Кесте 9 - Эгмонт желісі арқылы  ТҚ туралы ақпарат алмасу динамикасы
	Жыл
	Жіберілгені 
	Қабылданғаны 

	2017
	38
	20

	2018
	38
	10

	2019
	26
	6

	2020
	12
	12

	2021
	22
	13

	2022( 6 ай)
	23
	14

	Барлығы
	159
	75


Ескерту: кесте Қазақстан Республикасының КЖ/ТҚҚ саласындағы өзара бағалау есебі материалдары негізінде әзірленген.

Кесте деректері ҚББ–ҚББ ынтымақтастығы аясында терроризмді қаржыландыруға қатысты ақпарат алмасу көлемінің салыстырмалы түрде шектеулі екенін көрсетеді. Сонымен қатар, жіберілген сұраулар санының қабылданған ақпараттан жоғары болуы ақпарат алмасудың көбіне сұрау салу негізінде жүзеге асатынын және проактивті ақпарат алмасу әлеуетінің толық көлемде іске асырылмағанын аңғартады.
Сонымен қатар, кері байланыстың жүйелі түрде қолданылмауы алынған ақпараттың тиімділігін бағалау және оны кейінгі аналитикалық жұмыстарда пайдалану мүмкіндіктерін шектейді.
Аталған проблеманың мәнін Қазақстанның геосаяси орналасуы одан әрі тереңдетеді. Ел «Батыс Еуропа – Батыс Қытай», «Солтүстік – Оңтүстік», сондай-ақ Транскаспий халықаралық көлік дәліздерінің тоғысында орналасқан, бұл Қазақстан аумағын КЖ/ТҚҚ схемаларында транзиттік немесе аралық аймақ ретінде пайдалануды жеңілдетуі мүмкін [118;79]. Оңтүстік бағыт дәстүрлі түрде Ауғанстаннан келетін есірткі трафигімен байланысты болып келеді, ол қолма-қол ақша айналымымен және бейресми ақша аудару жүйелерін (хавала) қолданумен қатар жүреді; айтарлықтай қауіп ISIL-Khorasan ұйымының қызметінен туындайды – FATF деректеріне сәйкес, бұл ұйымды қаржыландыру криптовалюталар, хавала жүйелері және анонимді краудфандинг платформалары арқылы жүзеге асырылады [82]. Осы аясында ҚББ–ҚББ ынтымақтастығының реактивті сипаты ерекше проблемалы болып табылады: трансшекаралық қаржылық ағындарға қатысты ақпарат өз бастамасымен және уақтылы берілмесе, халықаралық ынтымақтастықтың нақты тергеулік нәтижеге алып келу мүмкіндігі іс жүзінде шектеледі. Бұл жағдай Қазақстан үшін көрші мемлекеттермен, ЕАТ және UNODC құрылымдарымен халықаралық үйлестіруді тереңдетудің өзектілігін айқындайды.
Б) Проактивтіліктің жеткіліксіздігі: өз бастамасымен ақпарат алмасудың төмен деңгейі
FATF стандарттарына сәйкес, қаржылық барлау бөлімшелерінің тиімділігі олардың шетелдік әріптестермен ақпарат алмасуды тек сұрау салуларға жауап беру арқылы ғана емес, өз бастамасымен де (spontaneous disclosure) жүзеге асыру қабілетімен айқындалады. Атап айтқанда, FATF-тың 29-ұсынымына берілген интерпретациялық ескертпеде ҚББ-лардың аналитикалық және операциялық ақпаратты сұрау бойынша да, сондай-ақ спонтанды түрде де тарата алуы халықаралық ынтымақтастықтың базалық қағидаты ретінде бекітілген.
Бағалау материалдарында өз бастамасымен ақпарат жіберу практикасының әлсіздігі және осы бағыттағы жұмысты жандандыру қажеттігі атап көрсетіледі.
Қаржылық барлау бөлімшесі  шетелдік әріптестерімен Эгмонт желісі арқылы тұрақты түрде өзара іс-қимыл жасайды. Алайда 2017–2022 жылдар аралығындағы статистикалық деректер ҚББ–ҚББ ынтымақтастығының негізінен реактивті сипатта екенін көрсетеді:
жіберілген сұраулар – 1349 (жылына орта есеппен 225);
қабылданған сұраулар – 642 (жылына орта есеппен 107);
ҚМА-ның орташа жауап беру уақыты – 28–30 күн (2021–2022 жж.).
Сонымен қатар, ҚМА-нің шетелдік әріптестерге жолдайтын сұрауларының шамамен 80%-ы бенефициарлық меншік иелерін анықтауға қатысты болып келеді, бұл халықаралық ынтымақтастық саласындағы негізгі сын-қатерлердің бірімен толық сәйкеседі.
Жіберілген және қабылданған сұраулар арасындағы мұндай дисбаланс, сондай-ақ өз бастамасымен ақпарат жіберу үлесінің салыстырмалы түрде төмен болуы проактивтілік деңгейінің шектеулі екенін көрсететін индикатор ретінде қарастырылуы мүмкін.
 Салғастырмалы талдау Қазақстан Республикасы, Өзбекстан Республикасы және Қырғыз Республикасында ҚББ–ҚББ халықаралық ынтымақтастығы аясында өз бастамасымен ақпарат беру (spontaneous disclosure) практикасының әркелкі деңгейде қалыптасқанын көрсетеді.
Қазақстан Республикасында спонтанды ақпарат алмасу көрсеткіштері қабылданған хабарламалардың айқын басымдығымен сипатталады. Салғастырмалы арақатынас 1 : 7,8 деңгейінде қалыптасқан, яғни Қазақстан өз бастамасымен жіберген әрбір бір хабарламаға шамамен 7,8 шетелдік спонтанды хабарлама сәйкес келеді. Бұл ҚББ–ҚББ өзара іс-қимылының негізінен реактивті сипатта жүзеге асырылатынын және проактивті ақпарат алмасу әлеуетінің толық іске асырылмағанын көрсетеді.
Өзбекстан Республикасында (2016–2020 жж.) спонтанды ақпарат алмасудың салыстырмалы көрсеткіші 1 : 5,3-ті құрайды, яғни өз бастамасымен жіберілген әрбір бір хабарламаға шамамен 5,3 шетелдік спонтанды хабарлама сәйкес келеді [119]. Бұл көрсеткіш Қазақстанмен салыстырғанда проактивті ақпарат беру үлесінің салыстырмалы түрде жоғары екенін, алайда халықаралық ынтымақтастықтың қабылдау бағыты мұнда да басым болып отырғанын аңғартады.
Қырғыз Республикасында (2012–2015 жж.) халықаралық ақпарат алмасу құрылымы теңгерімдірек сипатқа ие. Жиынтық деректер бойынша жіберілген және қабылданған сұраулардың арақатынасы шамамен 1 : 0,54-ті құрайды (немесе кері есептеуде 1 : 1,86). [120].  Бұл Қырғыз Республикасының ҚББ-ҚББ  ынтымақтастығында тек жауап беру емес, сонымен қатар шетелдік әріптестерге бастамашыл түрде жүгіну тәжірибесінің салыстырмалы түрде белсендірек екенін көрсетеді. Есеп материалдарында спонтанды ақпарат беру элементтерінің де қолданылатыны атап өтіледі.
Жалпы алғанда, салыстырмалы талдау Орталық Азия елдерінде ҚББ-ҚББ ынтымақтастығының негізінен сұрауларға жауап беру моделіне сүйенетінін, алайда Қырғызстан мен Өзбекстанда проактивті ақпарат алмасу тетіктерінің біртіндеп қалыптасып келе жатқанын көрсетеді. Бұл үрдіс FATF-тың ТН.2 (International Cooperation) өлшемдері тұрғысынан Қазақстан үшін халықаралық тәжірибені ескере отырып өз бастамасымен ақпаратт жолдау (spontaneous disclosure) механизмдерін институционалдық тұрғыдан күшейтудің өзектілігін айқындайды.
В) Кері байланыс жүйесінің жеткіліксіз институционалдануы
ЕАТ сарапшыларының ұсынымдарында Қазақстан Республикасында халықаралық ақпарат алмасу шеңберінде кері байланысты жүйелі түрде жинау, жинақтау және талдау тетіктерін нығайту қажеттігі атап көрсетіледі. Атап айтқанда, берілген ақпараттың шетелдік әріптестер үшін практикалық құндылығы туралы кері байланысты тұрақты негізде алу ҚББ-ҚББ ынтымақтастығының сапалық құрамдасын арттырудың маңызды шарты ретінде қарастырылады.
Қолданыстағы тәжірибе кері байланысты сұрату және оны институционалдық деңгейде талдау тетіктерінің жеткілікті деңгейде қалыптаспағанын көрсетеді. Бұл, өз кезегінде, халықаралық әріптестерге жолданған ақпараттың тергеу немесе сотқа дейінгі іс жүргізу барысында нақты қандай нәтижелерге алып келгенін жүйелі түрде бағалауды қиындатады. Нәтижесінде, «қай ақпарат шын мәнінде практикалық нәтиже берді?» деген сұраққа институционалдық деңгейде жинақталған әрі дәлелді жауап қалыптастыру мүмкіндігі шектеледі.
Осыған байланысты, кері байланыс механизмдерін жүйелеу және оларды ҚББ-ҚББ  өзара іс-қимылының стандартты элементі ретінде енгізу халықаралық ынтымақтастықтың тиімділігін арттырудың маңызды бағыттарының бірі болып табылады.
Г) Құқық қорғау органдарының халықаралық мүмкіндіктерді әркелкі пайдалануы
10-кестеде көрсетілгендей, бағалау материалдары құқық қорғау органдары арасында халықаралық ынтымақтастық арналарын пайдалану деңгейінің біркелкі еместігін көрсетеді. Бұл жағдай қолданыстағы құқықтық негіздің жеткілікті болуына қарамастан, халықаралық өзара іс-қимылдың нақты жүзеге асырылуы ведомствоаралық ұйымдастыру деңгейіне, институционалдық тәжірибеге және қалыптасқан кәсіби дағдыларға едәуір дәрежеде тәуелді екенін айқындайды.

Кесте 10 - 2017 – 2022 ж. 6 айы аралығында ҚМА-ға түскен сұраулардың ведомстволар бойынша бөлінісі
	Мемлекеттік орган
	Сұраулар саны
	Жылына орташа алғанда

	Экономикалық тергеу қызметі
	201
	37

	ҰҚК
	197
	36

	ІІМ 
	45
	8

	Сыбайлас жемқорлыққа қарсы агенттігі
	41
	7

	Бас прокуратура
	8
	1,5



Кесте деректері халықаралық сұраулардың негізгі бөлігін Экономикалық тергеу қызметі мен Ұлттық қауіпсіздік комитеті қалыптастыратынын көрсетеді. Ал өзге құқық қорғау органдарының халықаралық тетіктерді пайдалану қарқыны салыстырмалы түрде төмен болып отыр. Мұндай диспропорция халықаралық ынтымақтастық әлеуетінің барлық ведомстволар деңгейінде бірдей іске асырылмай отырғанын және ведомствоаралық тәжірибені теңестіру қажеттігін көрсетеді.
Сонымен қатар, өзара бағалау материалдары халықаралық ынтымақтастық тиімділігіне жанама түрде ықпал ететін тағы бір құрылымдық мәселені көрсетеді – КЖ/ТҚҚ саласындағы статистикалық деректердің жеткілікті деңгейде жүйеленбеуі. Қазіргі уақытта әртүрлі уәкілетті органдар халықаралық ынтымақтастыққа қатысты статистиканы өз құзыреті шегінде жүргізеді, алайда бұл деректер әрдайым бірыңғай форматта жинақталып, кешенді түрде ұсыныла бермейді.
Мұндай жағдай халықаралық ынтымақтастықтың нақты нәтижелерін жүйелі түрде өлшеуді, ведомствоаралық салыстырмалы талдауды жүргізуді, сондай-ақ шетелдік серіктестерге ұсынылатын ақпараттың толықтығы мен дәйектілігін қамтамасыз етуді белгілі бір дәрежеде қиындатуы мүмкін. Осыған байланысты КЖ/ТҚҚ саласындағы халықаралық ынтымақтастық көрсеткіштерін бірыңғай статистикалық база шеңберінде жүйелеу ведомствоаралық үйлестіруді күшейтудің маңызды бағыттарының бірі ретінде қарастырылуы мүмкін.
Д) Қадағалау органдарының халықаралық белсенділігінің шектеулілігі
Бағалау есептерінде БҚЕКТ субъектілеріне қадағалау жүргізетін уәкілетті органдардың КЖ/ТҚҚ саласында халықаралық ынтымақтастықты жүзеге асырмағаны атап көрсетіледі. Бұл қадағалау деңгейінде халықаралық өзара іс-қимыл тетіктерінің институционалдық тұрғыдан қалыптаспағанын көрсетеді. Аталған олқылық FATF-тың соңғы есебінде айқындалған жаңа тәуекел салалары – цифрлық платформалар, әлеуметтік желілер, финтех-компаниялар, краудфандинг қызметтері және виртуалды активтер қызметін көрсететін провайдерлер (VASP) – белсенді дамып жатқан жағдайда айрықша өзекті болып табылады; бұл салаларда анонимділік пен трансшекаралық операциялардың қарқынының артуы КЖ/ТҚҚ тәуекелдерінің күрделенуіне ықпал етуде [121]. Қаржы секторының қарқынды цифрлануы және финтех-экожүйенің дамуы аясында қадағалау органдарының халықаралық ынтымақтастыққа тартылмауы ұлттық реттеу тетіктерін жаһандық стандарттармен үйлестіруді іс жүзінде қиындатады.
Жалпы алғанда, қадағалау органдары деңгейінде халықаралық ынтымақтастықтың шектеулі болуы тәуекелге бағдарланған қадағалауды жүзеге асыру, де-рискинг үдерістерін бағалау, сондай-ақ трансшекаралық кәсіби топтар мен желілерге қатысты ақпарат алмасу сияқты маңызды бағыттарда халықаралық тәжірибені толық пайдалануға мүмкіндік бермей отыр.
Қаржы нарығын қадағалау функцияларын жүзеге асыратын реттеуші органдардың (Қазақстан Республикасының Ұлттық Банкі, Қаржы нарығын реттеу және дамыту агенттігі) халықаралық өзара іс-қимылы да шектеулі деңгейде қалып отыр. Ал БҚЕКТ субъектілерін қадағалайтын органдар (Әділет министрлігі, адвокаттар алқалары, нотариат органдары) КЖ/ТҚҚ бағыты бойынша халықаралық ынтымақтастыққа мүлде тартылмаған.
Аталған жағдай қадағалау жүйесінде халықаралық өлшемнің жеткіліксіз ескерілуін көрсетеді және қадағалау органдарының халықаралық желілерге, кәсіби платформаларға және ақпарат алмасу арналарына интеграциялану әлеуетінің іске асырылмағанын аңғартады.
Е) Активтерді қайтару тетіктерін пайдалану тұрақтылығының жеткіліксіздігі
Активтерді қайтару бойынша жекелеген табысты кейстер болғанымен, бағалау “жүйелі қолдану” мәселесіне назар аударады. Бұл бағыт халықаралық ынтымақтастықтың “нәтижеге бағдарланған” өлшемінде маңызды, өйткені активтерді бұғаттау/тәркілеу/қайтару нақты практикалық өнім ретінде қабылданады.
Осылайша, ЕАТ өзара бағалауы Қазақстанның халықаралық ынтымақтастығында екі параллель үрдісті айқын көрсетеді:
- Құқықтық және ұйымдастырушылық негіз бар және ол жұмыс істейді;
- Тиімділікті Жоғары  деңгейіне жеткізуді тежейтін негізгі факторлар: құқықтық емес, институционалдық-ұйымдастырушылық сипатта (проактивтілік, feedback, ведомствоаралық теңгерім, қадағалау деңгейі).
Аталған институционалдық кемшіліктердің мәнін өңірлік және ұлттық тәуекел контексі одан әрі тереңдетеді. ЕАТ елдерінің 2021–2023 жылдарға арналған Өңірлік тәуекелдер бағасы және 2024 жылғы Оперативтік жағдай жөніндегі шолуы өңір үшін ірі көлемдегі алаяқтық, цифрлық қылмыстар мен криптоактивтер арқылы терроризмді қаржыландыру, шотсыз ақша аудару жүйелері (хавала), сондай-ақ коммерциялық емес ұйымдар мен краудфандинг платформаларын пайдалану сияқты қатерлердің тән екенін айқындайды. Қазақстан Республикасының 2025 жылғы Ұлттық тәуекелдер бағасы бұл үрдістердің ұлттық деңгейде де өзекті екенін растайды: ақшаны жылыстату бойынша негізгі тәуекелдер ретінде алаяқтық және қаржылық пирамидалар (31 мыңнан астам жәбірленуші, 54 млрд теңге залал), наркотрафик, сыбайлас жемқорлық, фиктивті компаниялар мен «дроптарды» пайдалану және жоғары өтімді тауарлардың контрабандасы көрсетіледі [122]; терроризмді қаржыландыру саласында – цифрлық активтер, краудфандинг платформалары және хавала жүйелері. Осыған қоса, КЖ/ТҚҚ жүйесінің орнықтылығы халықтың қаржылық әлеуетіне де тәуелді: Дүниежүзілік банктің деректері өңір тұрғындарының қысқа мерзімді қаржылық шешімдерге бейімділігін, банк қызметтеріне қолжетімділіктің біркелкі еместігін және қаржылық сауаттылықтың төмен деңгейін атап көрсетеді [123] – бұл тәуекелі жоғары схемаларға тартылу ықтималдығын арттырады. Аталған тұжырымдар Дарон Аджемоғлуның инклюзивті институттардың әлеуметтік орнықтылықты арттыратыны туралы идеяларымен үндеседі [124]. Қазақстанның ҰТБ деректерін ЕАТ құжаттарымен салыстыру өңірде қолданылатын қылмыстық модельдердің құрылымдық ұқсастығын айқындайды және халықаралық ынтымақтастықтағы институционалдық олқылықтардың нақты тәуекелдік зардаптарға алып келетінін көрсетеді.
Ж) Бенефициарлық меншік иелерін айқындау мәселесі.  Қазақстанда заңды тұлғалардың ашықтығын қамтамасыз ету және бенефициарлық меншік иелерін айқындау мәселесі халықаралық стандарттар тұрғысынан маңызды бағыттардың бірі болып табылады. FATF стандарттарына сәйкес мемлекеттер заңды тұлғалардың нақты иелерін анықтауға мүмкіндік беретін сенімді және өзекті ақпараттың қолжетімділігін қамтамасыз етуі тиіс.
Қазақстан Республикасының өзара бағалау нәтижелері бенефициарлық меншік туралы ақпаратты қалыптастыру және қолжетімді ету саласында белгілі бір институционалдық негіздің қалыптасқанын көрсетеді. Сонымен бірге бағалау қорытындылары бұл ақпараттың дұрыстығын тексеру, өзектілігін қамтамасыз ету және шетелдік құрылтайшылар қатысқан жағдайда бенефициарларды анықтау мәселелерінде бірқатар шектеулердің сақталатынын көрсетеді. Аталған факторлар заңды тұлғаларды қылмыстық жолмен алынған кірістерді заңдастыру және терроризмді қаржыландыру мақсатында пайдалану тәуекелдерін арттыруы мүмкін.
Осыған байланысты бенефициарлық меншік туралы ақпараттың ашықтығы мен қолжетімділігі мәселесі Қазақстанның КЖ/ТҚҚ жүйесінің тиімділігіне ықпал ететін маңызды факторлардың бірі болып табылады. Атап айтқанда, қолданыстағы заңнамада бенефициарлық меншік иелерінің мемлекеттік тізілімінде қамтылған мәліметтерді халықаралық ынтымақтастық шеңберінде – банктік немесе коммерциялық құпия режиміне қарамастан –шетелдік құзыретті органдарға беруге тікелей рұқсат беретін норманың болмауы құқықтық белгісіздік тудырады. Бұл олқылық FATF-тың 24, 37 және 40-ұсынымдарына сәйкестік тұрғысынан шектеулер қалыптастырып, халықаралық ақпарат алмасудың практикалық тиімділігін төмендетуі мүмкін. Аталған мәселе халықаралық ынтымақтастық тетіктерін жетілдіру тұрғысынан кейінгі тарауда жеке қарастырылады.
Осылайша, талдау КЖ/ТҚҚ тәуекелдерінің жаһандық, өңірлік және ұлттық деңгейлерде өзара сабақтас екенін айқындайды. FATF, ЕАТ және Қазақстан Республикасының 2025 жылғы Ұлттық тәуекелдер бағасының деректері өңірде қолданылатын қылмыстық модельдердің құрылымдық ұқсастығын дәлелдейді: алаяқтық, наркотрафик, хавала, криптовалюталар және краудфандинг арқылы терроризмді қаржыландыру – барлығы трансшекаралық сипатқа ие және жедел халықаралық ақпарат алмасуды талап етеді. Дәл осы тұрғыдан ЕАТ өзара бағалауы айқындаған кемшіліктер – проактивтіліктің төмендігі, кері байланыс жүйесінің болмауы, қадағалау органдарының шектеулі белсенділігі – тек ұйымдастырушылық олқылықтар ретінде емес, нақты тәуекелдік зардаптары бар жүйелік мәселелер ретінде бағалануы тиіс. Бұл жағдай Қазақстан үшін халықаралық стандарттармен үйлестірілген, тәуекелге бағдарланған және институционалдық тұрғыдан орныққан КЖ/ТҚҚ тәсілін одан әрі нығайтудың өзектілігін көрсетеді.
ЕАТ-тың 2022–2023 жылдары жүргізген өзара бағалауы Қазақстан Республикасының халықаралық ынтымақтастығының жоғары тиімділік деңгейіне жетуіне кедергі келтіретін төрт негізгі проблеманы айқындады: халықаралық ақпарат алмасудағы проактивтіліктің төмендігі (өз бастамасымен ақпарат берудің жеткіліксіздігі); берілетін ақпараттың сапасын жақсартуға арналған кері байланыс жүйесінің болмауы; әртүрлі құзырлы органдардың халықаралық тетіктерді біркелкі пайдаланбауы; халықаралық ынтымақтастықтағы қадағалау органдарының шектеулі белсенділігі.
Аталған кемшіліктер құқықтық базаның немесе ақпараттық инфрақұрылымның техникалық олқылықтарынан емес, бар институционалдық және ұйымдастырушылық ресурстарды пайдалану ерекшеліктерінен туындайды. Сонымен қатар КЖ/ТҚҚ жүйесінің тиімділігі тек мемлекеттік органдардың институционалдық әлеуетіне ғана емес, қоғамдағы қаржылық мінез-құлыққа, азаматтардың қаржы жүйесіне деген сенім деңгейіне және заңды қаржылық арналарының пайдаланылу мәдениетіне де белгілі бір дәрежеде тәуелді болып табылады.
Осы тұрғыдан алғанда КЖ/ТҚҚ саласындағы саясат тек құқықтық және ұйымдастырушылық шаралармен шектелмей, қоғамдағы қаржылық тәртіп мәдениетін қалыптастыруға және қаржы жүйесіне деген институционалдық сенімді нығайтуға бағытталған тетіктермен де толықтырылуы тиіс. Мұндай тәсіл ғылыми әдебиетте қауіпсіздік мәселелерін қатаң бақылау шаралары арқылы емес, әлеуметтік сенім мен жауапты қаржылық мінез-құлықты қалыптастыру арқылы басқаруды көздейтін жұмсақ секьюритизация тұжырымдамасымен сабақтас қарастырылады.
Осыған байланысты көрсетілген институционалдық және ұйымдастырушылық мәселелерді еңсеру үшін жүйелі әрі теориялық тұрғыдан негізделген тәсілдерді қолдану қажеттілігі туындайды. Аталған проблемаларды ұлттық ақпараттық негіз концепциясы мен жұмсақ секьюритизация тәсілінің мүмкіндіктері тұрғысынан талдау және оларды шешуге бағытталған ғылыми негізделген ұсынымдар диссертациялық жұмыстың үшінші тарауында ұсынылады.


3 ҚАЗАҚСТАН РЕСПУБЛИКАСЫНЫҢ ҚЫЛМЫСТЫҚ ЖОЛМЕН АЛЫНҒАН КІРІСТЕРДІ ЖЫЛЫСТАТУҒА, ТЕРРОРИЗМДІ ҚАРЖЫЛАНДЫРУҒА ҚАРСЫ ІС-ҚИМЫЛ САЛАСЫНДАҒЫ ХАЛЫҚАРАЛЫҚ ЫНТЫМАҚТАСТЫҚТЫ ЖЕТІЛДІРУ МӘСЕЛЕЛЕРІ МЕН ПЕРСПЕКТИВАЛАРЫ

Екінші тарауда Қазақстан Республикасының қылмыстық жолмен алынған кірістерді заңдастыруға және терроризмді қаржыландыруға қарсы іс-қимыл саласындағы халықаралық ынтымақтастығының қазіргі жағдайына кешенді талдау жүргізілді. Талдау нәтижелері бұл бағыттағы ынтымақтастықтың институционалдық және құқықтық негіздері қалыптасқанымен, оның тиімділігіне әсер ететін бірқатар жүйелік мәселелердің бар екенін көрсетті.
Осыған байланысты үшінші тарау Қазақстан Республикасының КЖ/ТҚҚ саласындағы халықаралық ынтымақтастығын жетілдіру жолдарын негіздеуге арналған. Тарауда анықталған проблемаларды шешу үшін институционалдық және құқықтық тетіктерді жетілдіру, мемлекеттік органдар арасындағы үйлестіруді күшейту, ақпарат алмасу және талдау жүйелерін дамыту, сондай-ақ халықаралық әріптестік құралдарын тиімді пайдалану бағыттары қарастырылады.

3.1 Қазақстанның КЖ/ТҚҚ саласындағы халықаралық ынтымақтастығы: ұлттық ақпараттық негіз тұжырымдамасы арқылы бағалау және тиімділікті арттыру бағыттары
Қаржылық мониторинг, қадағалау және құқық қорғау жүйесінің органдары, қаржы институттары және қоғам бір-бірімен сенімге, ақпарат алмасуға және өзара қолдауға негізделген түрде жұмыс істейтін мемлекет институтционалдық тұрғыдан жетілген болып есептеледі. Мұндай жетілген институционалдық орта мемлекеттің ішкі тұрақтылығын күшейтіп қана қоймай, оның халықаралық деңгейдегі өзара іс-қимылын да анағұрлым пәрменді етеді.
Зерттеудің логикасына сәйкес, ҚББ-ның  халықаралық ынтымақтастықтағы тиімділігін айқындайтын негізгі фактор – ұлттық ақпараттық негіз .
Қазақстанның ҚББ-сы мемлекеттік деректер қоры мен ақпараттық жүйелерге реттелген әрі жедел қолжетімділікке ие, бұл қаржылық, әкімшілік және құқық қорғау деректерін қамтиды. Мұндай қолжетімділік халықаралық алмасуға дейінгі талдаудың толықтығын, тексерілуін және сенімділігін қамтамасыз етеді.
Ұлттық деңгейде қалыптасатын ақпарат ауқымы кең: жеке және заңды тұлғалар туралы деректер, бенефициарлық меншік иелері, қаржылық операциялар, активтердің шығу көздері мен олардың түпкілікті пайдаланушылары туралы мәліметтер. Бұл деректер қылмыстық жолмен алынған табыстарды жылыстатуға, терроризмді қаржыландыруға және онымен байланысты өзге де құқық бұзушылықтарға қатысы бар тұлғалар мен ұйымдарды анықтау үшін, сондай-ақ активтерді іздеу, бұғаттау және кейін тәркілеу үшін пайдаланылады.
Осылайша, уәкілетті орган, реттеушілер, құқыққорғау және өзге де мемлекеттік құрылымдар  және қаржылық сектор арасындағы өзара ұлттық ақпарат алмасудың   іс-қимыл контурын қалыптастырады. Дәл осы контур халықаралық ынтымақтастықтың берік іргетасы болып саналады.
Егер ел ішінде ақпарат уақтылы түспесе, қайталанса немесе бірыңғай стандарт бойынша біріктірілмесе, халықаралық шарттар болғанның өзінде шетелдік серіктестермен ақпарат алмасу формалды сипат алып, нәтижелілігі төмен болады. Керісінше, ұлттық деңгейде (ҚББ ↔ қаржылық сектор  ↔ реттеушілер ↔ құқық қорғау органдары) үйлесімді және жедел ақпараттық өзара іс-қимыл орнатылған жағдайда, аналитикалық жағынан толыққанды сұраулар қалыптастыруға және серіктестерге сенімді мәлімет ұсынуға мүмкіндік туады. Бұл Қазақстанға ғаламдық КЖ/ТҚҚ жүйесінің қатысушысы ретінде сенім деңгейін айтарлықтай арттырады.
Әдіснамалық ескерту ТН 2 және ТН 6 арақатынасы. FATF-тың өзара бағалау әдіснамасына сәйкес, ТН 2  халықаралық ынтымақтастықтың жалпы тиімділігін бағалауға бағытталған және ол ҚББ, құқыққорғау органдарын, қадағалау органдарын және өзге де құзырлы субъектілерді қоса алғанда, мемлекет ішіндегі барлық уәкілетті органдардың халықаралық өзара іс-қимылын қамтиды.
Ал ТН 6  қаржылық барлау бөлімшесінің функционалдық тиімділігін, атап айтқанда күмәнді қаржылық ақпаратты жинау, талдау және оны ұлттық әрі халықаралық серіктестерге уақтылы әрі қолданбалы құндылығы жоғары түрде ұсыну қабілетін сипаттайды.
Осылайша, ТН2 мен ТН6 бағалау объектілері бойынша дербес көрсеткіштер болып табылғанымен, олардың арасында функционалдық өзара байланыс бар. ҚББ-ның аналитикалық өнімінің сапасы, құрылымдалу деңгейі және проактивтілігі (ТН6) халықаралық ақпарат алмасудың практикалық құндылығына тікелей әсер етеді, ал бұл өз кезегінде халықаралық ынтымақтастықтың тиімділігін (ТН 2) айқындайды.
Сондықтан осы бөлімде халықаралық ынтымақтастықтың тиімділігіне (ТН2) берілген бағалауды түсіндіру барысында ҚББ-ның аналитикалық қызметіне (ТН6) қатысты мәселелерге жүгіну әдіснамалық тұрғыдан негізді болып табылады, өйткені олар халықаралық өзара іс-қимылдың нәтижелілігін айқындайтын ішкі факторлар ретінде қарастырылады.
Қазақстанның КЖ/ТҚҚ саласындағы халықаралық ынтымақтастығының заманауи үрдістері мен тиімділігі. Ұлттық ақпараттық негіз тұжырымдамасы арқылы өзара бағалау нәтижелерін түсіндіру. 2.3-бөлімде келтірілген ЕАТ өзара бағалауының нәтижелері Қазақстанның халықаралық ынтымақтастығын жақсарту үшін теориялық тұрғыдан қайта қарауды қажет етеді. 
КЖ/ТҚҚ саласындағы халықаралық ынтымақтастықтың тиімділігі ұлттық ақпараттық негіздің сапасына тәуелді. Ол үш өзара байланысты компоненттен тұрады:
- дереккөздердің толықтығы;
- технологиялық интеграция;
- талдамалық құзыреттер.
Сонымен бірге, дамыған ақпараттық инфрақұрылым болуы –халықаралық ынтымақтастықтың жоғары тиімділігіне жетудің қажетті, бірақ жеткіліксіз шарты.
ЕАТ өзара бағалауының нәтижелері осы тезисті эмпириялық түрде растайды.Тұжырымдаманың Қазақстан мысалында дәлелдері:
Қазақстанда дамыған ақпараттық инфрақұрылым бар, 2.1-бөлімде көрсетілгендей, ҚМА 16-дан астам мемлекеттік ақпараттық жүйелерге автоматтандырылған қолжетімділікке ие.
Бұдан бөлек, казіргі заманғы талдамалық құралдар қолданылады. Халықаралық сұрауларға орташа жауап беру уақыты – 28–30 күн (ЕАТ өңіріндегі ең жақсы көрсеткіштердің бірі).
ӨҚК сұрауларының дерлік 100% орындалады (99,04%). Демек, «Ақпараттық негіз» параметрі бойынша Қазақстан жоғары деңгейде тұр. Алайда, бағалаушы сарапшылар халықаралық ынтымақтастықтың тиімділігі Жоғары  емес, Елеулі  деңгейінде бағалаған.
Бұл айырмашылық ұлттық ақпараттық негізді пайдаланудағы кемшіліктермен түсіндіріледі. Аталған кемшіліктер үш негізгі мәселе аясында көрініс табады:
А) Проактивтілік мәселесі. Қолда бар деректер ҚББ ақпараттық ресурстармен қамтамасыз етілу деңгейінің жеткілікті екенін көрсетеді. ҚББ 16-дан астам мемлекеттік ақпараттық жүйеге қол жеткізеді, сондай-ақ қаржылық мониторинг субъектілерінен келіп түсетін күмәнді/ шекті операциялар туралы хабарламаларды  жүйелі түрде пайдаланады. Алынған ақпарат ұлттық деңгейде уәкілетті органдарға белсенді түрде таратылып отырады.
Сонымен бірге, бағалау материалдары трансұлттық элементтер анықталған жағдайларда ҚББ тарапынан шетелдік әріптестерге өз бастамасымен ақпарат жолдау практикасының шектеулі екенін көрсетеді. Өз бастамасымен жіберілген және алынған ақпарат арасындағы арақатынас 1 : 7,8 деңгейінде қалыптасқан, бұл ҚББ – ҚББ өзара іс-қимылының негізінен реактивті модельге сүйенетінін аңғартады. Бұл ретте ерекше назар аударуды қажет ететін жайт – терроризмді қаржыландыру бағыты бойынша спонтанды ақпарат алмасу мүлдем жүзеге асырылмаған. Өзара бағалау есебінде бұл факт тікелей тіркелген [117,  т.1181].
Осылайша, мәселе деректердің немесе ақпараттық инфрақұрылымның жеткіліксіздігінде емес, қолда бар ақпаратты халықаралық ынтымақтастықта пайдалану тәсілдерінде көрініс табады. Бұл жағдайға бірқатар факторлар ықпал етуі мүмкін.
Біріншіден, аналитикалық рәсімдер деңгейінде трансұлттық үлгілерді және шекарааралық қаржылық ағындарды алдын ала айқындайтын автоматтандырылған триггерлердің қолданылуы шектеулі болуы ықтимал.
Екіншіден, институционалдық тәжірибе тұрғысынан алғанда, аналитикалық жұмыста сұрауларға жауап беру логикасы басым болып, алдын ала ақпарат ұсынуға бағытталған проактивті тәсіл жеткілікті дәрежеде орнықпаған.
Үшіншіден, талдау әдіснамасында операцияларды мониторингілеуге (transaction monitoring) басымдық беріліп, мінез-құлықтық байланыстарды және қаржылық желілерді анықтауға бағытталған тәсілдер (behavioral analytics) шектеулі деңгейде қолданылуы мүмкін.
Жалпы алғанда, ҚББ-ның ақпараттық базасы жеткілікті дамығанымен, оны халықаралық ынтымақтастық шеңберінде проактивті түрде пайдалануға мүмкіндік беретін аналитикалық құралдар мен тәсілдерді одан әрі жетілдіру қажеттілігі байқалады.
Б) Институционалдық келісімділікке қатысты мәселе. Қолданыстағы институционалдық архитектура ҚМА халықаралық ақпарат алмасу үшін кең мүмкіндіктерге ие екенін көрсетеді. Атап айтқанда, ҚМА Эгмонт желісі арқылы 160-тан астам шетелдік қаржылық барлау бөлімшелерімен тікелей өзара іс-қимыл жасай алады.
Сонымен қатар, бағалау материалдары өзге құқық қорғау органдарының осы халықаралық арналарды пайдалану деңгейі салыстырмалы түрде төмен екенін көрсетеді. 2017–2022 жылдар аралығында халықаралық сұраулар саны Ішкі істер министрлігі тарапынан — 45, Сыбайлас жемқорлыққа қарсы қызмет тарапынан — 41, Бас прокуратура тарапынан — 8 сұрауды құраған.Нақтырақ айтқанда, бұл сандар құқыққорғау органдары тарапынан Агенттік арқылы санкцияланған сұраулар болып табылады [117, Кесте 2.14], яғни органдардың халықаралық арналарға тікелей және дербес жүгіну белсенділігін емес, ҚМА ресурстарын жанама пайдалану деңгейін көрсетеді.
 Бұл деректер ҚМА-да жинақталған ақпараттық және институционалдық әлеуеттің өзге құқық қорғау органдарының күнделікті тергеу тәжірибесіне толық көлемде интеграцияланбағанын көрсетеді. Мұндай жағдай бірқатар жүйелік факторлармен түсіндірілуі мүмкін. Бұл тұжырымды өзара бағалау есебінің авторлары да тікелей растайды: «ҚББ мүмкіндіктерін ең толық пайдаланатын орган – ҚМА Экономикалық тергеу қызметі, ал өзге құқық қорғау органдары ҚББ ресурстарын айтарлықтай төмен деңгейде пайдаланады» [117, т.1176].
Біріншіден, ведомствоаралық өзара іс-қимыл деңгейінде ІІМ, Сыбайлас жемқорлыққа қарсы қызмет және Бас прокуратура үшін Эгмонт желісі арқылы ақпарат алмасудың рәсімдері мен практикалық артықшылықтары жеткілікті дәрежеде институционалданбаған болуы ықтимал.
Екіншіден, халықаралық ынтымақтастықты жүзеге асыруда бірыңғай үйлестірілген стратегияның болмауы әрбір органның халықаралық өзара іс-қимылды дербес арналар арқылы құруына алып келеді, бұл ретте ҚББ-ның  мамандандырылған мүмкіндіктері толық көлемде пайдаланылмайды.
Үшіншіден, трансұлттық элементтері бар істерді анықтау барысында ІІМ мен Сыбайлас жемқорлыққа қарсы қызметтің ҚМА-га жүгінуін жүйелі түрде ынталандыратын немесе автоматты түрде іске қосылатын үйлестіру тетіктері жеткілікті деңгейде қалыптаспаған.
Жалпы алғанда, ҚМА-да қуатты ақпараттық және халықаралық өзара іс-қимыл әлеуеті болғанымен, институционалдық келісімділіктің жеткіліксіздігі бұл әлеуеттің бүкіл құқық қорғау жүйесінің тиімділігіне толық көлемде трансформациялануына кедергі келтіріп отыр.
В) Талдау сапасына қатысты мәселе. Қолда бар деректер Қазақстан Республикасының халықаралық сұрауларға, әдетте, жедел жауап беретінін көрсетеді: жауап беру мерзімі көп жағдайда 1–3 ай аралығында қалыптасады. Бұл халықаралық құқықтық көмек пен ақпарат алмасу рәсімдерінің ұйымдастырушылық тұрғыда орныққанын аңғартады.
Сонымен қатар, берілген ақпараттың шетелдік әріптестер үшін нақты практикалық құндылығы жөнінде жүйелі кері байланыс жинау тетіктерінің жеткілікті деңгейде қалыптаспағаны байқалады. Мұндай жағдайда Қазақстан тарапынан сұрау жолдаған мемлекеттерге қандай сипаттағы ақпарат ұсынылатынын жүйелі түрде айқындау мүмкіндігі шектеледі.
Бұл бақылауды өзара бағалау есебінің авторлары да тікелей растайды: сапа критерийлерін түсіну «негізінен өз тәжірибесіне сүйенеді және шетелдік юрисдикциялардың берілген жауаптарды қалай пайдаланатынын әрдайым ескермейді» [117, т.1138].
Атап айтқанда, ұсынылатын материалдардың:
– құрылымдалған қаржылық барлау өнімі (analyzed intelligence), яғни анықталған байланыстарды, мінез-құлықтық үлгілерді және аналитикалық қорытындыларды қамтитын ақпарат екені;
– немесе алдын ала талдаусыз берілетін бастапқы деректер (raw data), соның ішінде банк үзінділері мен тіркеу мәліметтері форматында ұсынылатыны нақты ажыратылмай қалады.
Кері байланыстың болмауы және «сапа контурының» әлсіздігі. Халықаралық ақпарат алмасуда жүйелі кері байланыстың болмауы бірқатар теріс салдарға әкеледі. Біріншіден, серіктестердің нақты ақпараттық қажеттіліктерін ескере отырып, аналитикалық әдіснаманы жетілдіру мүмкіндігі шектеледі. Екіншіден, аналитиктердің кәсіби дамуы баяулайды, өйткені ақпаратты қандай форматта, құрылымда және көлемде ұсынудың анағұрлым тиімді екені жөніндегі практикалық түсінік қалыптаспайды. Үшіншіден, халықаралық ынтымақтастықтың басым бағыттарын айқындауға арналған стратегиялық жоспарлау әлеуеті әлсірейді. Нәтижесінде ұлттық ақпараттық негіз көбіне халықаралық сұрауларды рәсімдік тұрғыда орындау құралы ретінде қолданылып, берілетін ақпараттың жоғары практикалық құндылығын қамтамасыз ететін толыққанды аналитикалық өнімге толық көлемде айналмай отыр [70].
Халықаралық тиімділік моделі. Өзара бағалау нәтижелері 1- тұжырымда ұсынылған модельдің қолданбалы жарамдылығын толық растайды, оған сәйкес халықаралық ынтымақтастықтың тиімділігі 11 - кестеде көрсетілгендей және төмендегі компоненттердің өзара көбейтіндісі ретінде айқындалады:
Халықаралық тиімділік = (Ақпараттық негіз × Институционалдық үйлесімділік × Аналитикалық құзыреттер)

Кесте 11 – Қазақстан Республикасының КЖ/ТҚҚ саласындағы халықаралық ынтымақтастық тиімділігінің көпкомпонентті моделі
	Компонент
	Деңгейі
	Негіздеме

	Информациялық негіз
	 High
	16+ интеграцияланған жүйе, автоматтандырылған қолжетімділік, жедел жауап беру уақыты


	Институционалдық  үйлесімділік
	Moderate 
	Фрагментация: ІІМ, Сыбайлас жемқорлыққа қарсы агенттік, БП, ҚМА ресурстарын жеткілікті пайдаланбайды


	Аналитикалық құзыреттер
	Moderate 
	Проактивтілік төмен (өз бастамасымен ақпарат беру 1:7,8), жүйелі feedback болмауы



Ескерту: Кесте Еуразиялық топтың Қазақстан Республикасына қатысты өзара бағалау есебі деректері негізінде, авторлық интерпретация және жинақтау арқылы құрастырылды.

Нәтиже:Жоғары деңгей× Орташа деңгей  × Орташа деңгей  = Елеулі тиімділік , алайда Жоғары тиімділік  деңгейіне жетпейді. Жоғары тиімділікке  қол жеткізу үшін келесі шарттың орындалуы қажет: Жоғары деңгей × Жоғары деңгей × Жоғары деңгей = Жоғары тиімділік .
Яғни, институционалдық үйлесімділікті және талдамалық құзыреттерді ақпараттық негіздің даму деңгейіне сәйкестендіріп жоғары деңгейге  көтеру талап етіледі.
Салыстырмалы талдау: 
12 - кестеде көрсетілгендей ұлттық ақпараттық негіз  тұжырымдамасы Қазақстан жағдайын ғана емес, сондай-ақ өңір мемлекеттерінің халықаралық ынтымақтастық тиімділігіндегі  айырмашылықтарды түсіндіруге мүмкіндік береді.

Кесте 12 - ТН 2  көрсеткіші бойынша салыстырмалы талдау
	Ел
	ТН2
	Ақпараттық негіз
	Институционалдық үйлесім
	Аналитикалық құзыреттер
	Негізгі проблемалар


	Қазақстан
	Жеткілікті 
	Жоғары 
	 Орташа
	 Орташа
	 Төмен 


	12-кестенің жалғасы
	
	
	

	Ел
	ТН2
	Ақпараттық негіз
	Институционалдық үйлесім
	Аналитикалық құзыреттер
	Негізгі проблемалар


	
	тиімді
	
	
	
	проактивтілік

	Грузия [ 125]
	Жеткілікті тиімді
	Орташа – жүйелер саны аз
	Елеулі
	 Елеулі
	Жақсы проактивтілік әлсіз инфрақұрылым

	Армения [126; 127]
	Орташа тиімді
	Орташа
	Төмен
	Орташа
	Үйлестіру әлсіз, ресурстар шектеулі


	Қырғызстан [118;128] 
	Төмен тиімді
	Төмен
	Төмен
	Төмен
	Барлық бағыттар бойынша жүйелік мәселелер


Ескерту: Институционалдық үйлесімділік пен аналитикалық құзыреттер деңгейлері FATF/MONEYVAL өзара бағалау есептерінде дербес индикатор ретінде бөлінбеген. Осы кестеде көрсетілген бағалар ТН2, ТН6 және IO7 бөлімдеріндегі сапалық тұжырымдарды жинақтау және авторлық аналитикалық интерпретация негізінде қалыптастырылды.

Қазақстан мен Грузия халықаралық ынтымақтастықтың тиімділігі бойынша бірдей бағалау алды – Елеулі тиімділік. Алайда бұл нәтижеге қол жеткізу тетіктері әртүрлі. Қазақстанда ақпараттық база әлдеқайда қуатты (16-дан астам интеграцияланған жүйе), ал Грузияда мұндай жүйелер саны шектеулі. Соған қарамастан, Грузия институционалдық үйлесімділік пен аналитикалық құзыреттердің, әсіресе өз бастамасымен ақпарат беру практикасының, жоғары деңгейін көрсетеді.
Бұл жағдай 1-тұжырымның эмпирикалық дәлелі болып табылады: институционалдық үйлесімділік пен аналитикалық құзыреттер ақпараттық ресурстардың шектеулі көлемін өтей алады. Керісінше, дамыған ақпараттық инфрақұрылым институционалдық үйлестіру әлсіз және аналитикалық құзыреттер жеткіліксіз болған жағдайда жоғары тиімділікке кепілдік бермейді.
Салыстырмалы талдау нәтижелері аналитикалық құзыреттердің халықаралық ынтымақтастық тиімділігіндегі шешуші рөлін айқын көрсетеді. Грузияның тәжірибесі инфрақұрылым шектеулі болса да, аналитикалық құзыреттер жоғары болған жағдайда жоғары нәтижеге қол жеткізуге болатынын дәлелдейді. Бұл тұжырым «аналитикалық құзыреттер» компонентінің мазмұнын – нені білдіретінін, неліктен оның «Орташа» деңгейі жүйелік мәселе екенін – FATF стандарттары тұрғысынан нақтылауды қажет етеді.
FATF  түсінігіндегі тиімді деректер аналитикасы: raw data → analyzed intelligence
FATF-тың цифрлық трансформацияға арналған зерттеулері халықаралық ынтымақтастықтағы «сапалы жауап» ұғымын тек рәсімдік жеделдікпен шектемей, берілетін ақпараттың аналитикалық тереңдігімен және қолданбалы құндылығымен байланыстырады. Атап айтқанда, Opportunities and Challenges of New Technologies for AML/CFT есебінде жаңа технологиялар КЖ/ТҚҚ шараларын жылдамырақ, арзанырақ және тиімдірек ете отырып, FATF стандарттарын іске асыру сапасын арттыра алатыны көрсетіледі. Бұл ретте деректерді өңдеудің заманауи тәсілдері тәуекелдерді дәлірек айқындауға, күмәнді белсенділікті анықтауды күшейтуге және құқық қолдану тиімділігін арттыруға мүмкіндік беретіні атап өтіледі [129].
Осы логикаға сәйкес, қаржылық барлау бөлімшелерінің аналитикалық қызметі жеке транзакцияларды механикалық түрде «сүзгіден өткізу» деңгейімен шектелмеуі тиіс. Керісінше, ол әртүрлі дереккөздерден алынған мәліметтерді кешенді түрде біріктіріп, байланыстарды, үлгілерді және тәуекел логикасын айқындайтын құрылымдалған барлау өнімін қалыптастыруға бағытталуы қажет. FATF халықаралық ынтымақтастық тұрғысынан бастапқы деректерді беру мен талданған барлау ақпаратын ұсыну арасындағы айырмашылықты нақты айқындайды: шетелдік серіктес үшін практикалық тұрғыдан ең құнды өнім көбіне өңделмеген деректер емес, дәл құрылымдалған және талданған барлау ақпараты болып табылады[70].
1) Деректерді интеграциялау және «толық картина» қалыптастыру
FATF жаңа технологиялардың негізгі әлеуетін деректердің көптүрлі көздерін — қаржылық және әкімшілік деректерді, құрылымдалған және құрылымдалмаған ақпаратты – біртұтас аналитикалық ортада өңдеу мүмкіндігімен байланыстырады. Мұндай тәсілде ҚББ үшін деректерді жинақтаумен қатар, оларды үйлесімді стандарттар негізінде біріктіру, сапасын тексеру және талдауға жарамды форматқа келтіру шешуші мәнге ие болады [125]. Бұл «толық картина» құрастыруға және жекелеген операциялар емес, олардың жүйелік өзара байланысын көруге мүмкіндік береді.
2) Транзакцияларды мониторингтеуден  мінез-құлықтық және желілік аналитикаға көшу
Тек ережелер мен шектерге  негізделген дәстүрлі Транзакцияларды мониторингтеу көбіне жекелеген операцияларды анықтаумен шектеліп, күрделі трансұлттық схемалардың құрылымын толық ашуға жеткіліксіз болып қалады. FATF цифрлық технологиялар туралы баяндамасында заманауи аналитикалық шешімдер күмәнді белсенділікті анықтаудың тиімділігін арттыра алатынын, соның ішінде үлгілерді тану, тәуекелді дәлірек бағалау және жалған ұқсастық санын қысқарту мүмкіндіктерін атап өтеді [129]. Осыған байланысты ҚББ аналитикасында мінез-құлықтық үлгілерді, қаржылық желілерді (контрагенттік байланыстар, «орталық түйіндер», делдалдар, номиналдар) және шекарааралық ағымдардың типологияларын жүйелі қолдану қажеттігі туындайды.
3) Коллаборативтік аналитика және деректерді біріктіріп талдау
FATF-тың келесі есебі қаржы ұйымдары мен жалпы КЖ/ТҚҚ жүйесіне заңсыз қаржы ағындарын динамикалық әрі нәтижелі анықтауға мүмкіндік беретінін көрсетеді. Мұндай тәсіл қылмыскерлердің әртүрлі институттар арасындағы «ақпараттық олқылықтарды» пайдалану мүмкіндігін азайтып, тәуекелдерді жүйелік деңгейде көруге жағдай жасайды [130]. Осы тұрғыдан алғанда, халықаралық ынтымақтастықтың құндылығы жекелеген сұрауларды орындаумен ғана емес, талдаудың ауқымы мен сапасын арттыратын ақпараттық-аналитикалық экожүйенің қалыптасуымен өлшенеді.
4) Құпиялылық пен деректерді қорғауды сақтай отырып тиімділікті арттыру
FATF коллаборативтік аналитиканың артықшылықтарымен қатар, мұндай тәсілдер деректердің құпиялылығы мен қорғалуына қойылатын талаптарды қатаң сақтай отырып іске асырылуы тиіс екенін ерекше атап өтеді. Осыған байланысты ҚББ-дағы тиімді аналитика тек технологиялық шешімдермен шектелмей, қолжетімділік деңгейлерін бөлу, аудит ізін сақтау, рұқсат етілген алмасу шектерін айқындау, сондай-ақ құқықтық кепілдіктер мен киберқауіпсіздік шараларын күшейту сияқты институционалдық механизмдермен қатар жүруі қажет [130].
Ұсынылған модель мен салыстырмалы талдау нәтижелері халықаралық ынтымақтастықтың тиімділігін арттыру үшін қандай компоненттерге басымдық беру қажет екенін айқын көрсетеді. Қазақстан жағдайында мәселе ақпараттық инфрақұрылымды одан әрі кеңейтуде емес, институционалдық үйлесімділік пен талдамалық құзыреттерді ақпараттық негіздің даму деңгейіне сәйкестендіруде жатыр. Осы тұжырымдар төменде ұсынылатын практикалық ұсынымдардың логикалық және әдіснамалық негізін құрайды.
Қазақстанның халықаралық ынтымақтастығының тиімділігін арттыру бағыттары
Жүргізілген талдау нәтижелеріне сүйене отырып, анықталған кемшіліктерді жою және халықаралық ынтымақтастық тиімділігін Жоғары тиімділік (High) деңгейіне жеткізуге мүмкіндік беретін нақты ұсынымдарды тұжырымдауға болады.
Бірінші бағыт:
Қазіргі уақытта Қазақстанның халықаралық ақпарат алмасу тәжірибесінде сұрау салуға жауап беру тетігі тиімді қолданылғанымен, өз бастамасымен ақпарат беру (spontaneous dissemination) институтының әлеуеті толық көлемде пайдаланылмай отыр. FATF ұсынымдары мен Эгмонт тобының қағидаттары қаржылық барлау бөлімшелерінің трансшекаралық тәуекелдер анықталған жағдайда шетелдік серіктестерге ақпаратты сұраусыз жолдау мүмкіндігін кеңінен пайдалануды көздейді.
Осыған байланысты ҚМА-ның ішкі қағидаларында аналитикалық материал дайындалған кезде оның халықаралық құрамдас бөлігін міндетті бағалау рәсімін бекіту ұсынылады. Егер талдау нәтижесінде операциялардың шетелдік юрисдикциялармен байланысы немесе трансұлттық қылмыстық қызмет белгілері анықталса, аналитик Эгмонт тобының қорғалған арналары арқылы тиісті шетелдік қаржылық барлау бөлімшесіне спонтанды ақпарат жіберу қажеттілігіне бағалау жүргізуі тиіс.
Сонымен қатар, спонтанды ақпарат алмасуды ҚМА қызметінің нәтижелілігін бағалау жүйесіне енгізу орынды болып табылады. Мұндай бағалау барысында:
өз бастамасымен жолданған хабарламалардың саны; 
олардың шетелдік серіктестер тарапынан практикалық пайдаланылуы; 
трансұлттық элемент анықталған сәттен бастап ақпарат жіберілгенге дейінгі уақыт;
сияқты көрсеткіштер ескерілуі мүмкін. 
Терроризмді қаржыландыру тәуекелдерінің ерекшелігін ескере отырып, спонтанды ақпарат алмасудың жеке рәсімін әзірлеу де орынды. Онда ақпаратты жіберудің өлшемшарттары, ақпарат көлемі мен құпиялылық талаптары, сондай-ақ қажет болған жағдайда ұлттық қауіпсіздік органдарымен алдын ала үйлестіру тәртібі айқындалуы тиіс.
Ұсынылған шаралар халықаралық ақпарат алмасудың проактивті сипатын күшейтуге, трансшекаралық тәуекелдерге ерте ден қоюға және Қазақстанның КЖ/ТҚҚ саласындағы халықаралық ынтымақтастығының тиімділігін арттыруға мүмкіндік береді.
Екінші бағыт : Кері байланыс жүйесін құру (feedback). Мақсат: халықаралық сұрауларды орындау нәтижелері бойынша кері байланыстың жүйелілігін арттыру және орындалған сұраулардың кемінде 70%-ы бойынша кері байланыс алу.
2.1. Кері байланысты сұрау рәсімін нормативтік тұрғыда бекіту
Халықаралық ақпарат алмасудың тиімділігін арттыру мақсатында кері байланыс алу тетігін институционалдандыру орынды болып табылады. Осыған байланысты Бас прокуратураның 2017 жылғы 2 қазандағы №112 нұсқаулығына тиісті өзгерістер енгізу ұсынылады.
Атап айтқанда, өзара құқықтық көмек шеңберінде жолданған сұрау орындалғаннан кейін белгілі бір уақыт өткен соң (мысалы, 90 күн) ақпараттың қалай пайдаланылғаны туралы follow-up сұрауын жолдау рәсімін бекіту ұсынылады. Мұндай тәсіл берілген ақпараттың практикалық нәтижелілігін бағалауға және халықаралық ынтымақтастықтың сапасын арттыруға мүмкіндік береді.
Бұл тәсілдің тиімділігін Қазақстанның өз тәжірибесі де растайды. Өзара бағалау есебінде Латвия тарапымен жүргізілген жұмыс оң үлгі ретінде келтіріледі: жіберілген жауаптардың сапасы мен толықтығын бірлесіп талқылау барысында екі мемлекеттің де тергеу нәтижелілігін арттырған бірлескен тергеу-жедел тобы құрылды [117, т.1137, Мысал 2.1]. Демек, ұсынылып отырған тетік Қазақстан үшін мүлдем жаңа емес – бұл бар тәжірибені жүйелі форматқа көшіру мәселесі.
2.2. Кері байланысты басқаруға арналған цифрлық құралдарды дамыту
Кері байланыс алу процесін жүйелеу және оның орындалуын бақылау мақсатында Бас прокуратураның «Кадағалау» ақпараттық жүйесінде және ҚМА-нің ішкі ақпараттық жүйелерінде арнайы функционалдық модуль әзірлеу орынды болып табылады.
Аталған модуль:
сұрауға жауап жолданғаннан кейін белгіленген мерзім өткен соң (мысалы, 90 күн) жауапты қызметкерге автоматты түрде еске салу жіберуді;
серіктес тарапқа жолданатын құрылымдалған сауалнаманы қалыптастыруды қамтуы тиіс.
Кері байланыс сауалнамасында, атап айтқанда, келесі аспектілерді бағалау ұсынылады:
ұсынылған ақпараттың толықтығы (1–5 балдық шкала бойынша);
ақпараттың уақтылылығы (1–5);
ақпараттың тергеу немесе талдау үшін пайдалығы (1–5);
нақты нәтижелердің болуы (қылмыстық іс қозғау, активтерді бұғаттау, конфискация, экстрадиция және т.б.);
қосымша пікірлер мен ұсыныстар (еркін форматта).
Аталған тетіктерді енгізу қаржылық барлау өнімінің сапасын арттыруға, аналитикалық әдіснаманы үздіксіз жетілдіруге және халықаралық серіктестермен өзара іс-қимылдың нәтижелілігін күшейтуге ықпал етеді.
Үшінші бағыт: Барлық құқық қорғау органдарының жұмысына ҚББ ресурстарын интеграциялау
Құқық қорғау органдарының халықаралық қаржылық барлау арналарының мүмкіндіктерін толық әрі тиімді пайдалануын қамтамасыз ету мақсатында Ішкі істер министрлігі, сыбайлас жемқорлыққа қарсы қызмет және ұлттық қауіпсіздік органдарының тергеушілері үшін жүйелі оқыту бағдарламаларын ұйымдастыру ұсынылады.
Аталған оқыту бағдарламасының мазмұны:
- Эгмонт желісінің институционалдық мүмкіндіктері және ҚББ арқылы халықаралық ынтымақтастықтың құқықтық және практикалық негіздері;
- Шетелдік қаржылық барлау бөлімшелері арқылы алынуы мүмкін ақпараттың түрлері мен шектері;
-  ҚМА халықаралық сұрау жолдау тәртібі;
- халықаралық ақпарат алмасу арналары қолданылған табысты тергеу тәжірибелерін талдау (case studies).
Оқытуды өткізу форматы ретінде:
- теориялық және практикалық элементтерді қамтитын екі күндік семинарлар;
- жыл сайын кемінде 50-60 тергеушіні қамтитын жүйелі оқыту. Нақты санды айқындау үшін құқыққорғау органдарының тергеушілерінің жалпы санына қатысты ведомстволық деректерді талдау қажет. Алайда бастапқы кезеңде жыл сайын кемінде 50-60 тергеушіні қамту – қолжетімді және өлшенетін мақсат ретінде ұсынылады;
- серіктес мемлекеттердің қаржылық барлау бөлімшелерінің өкілдері мен Еуразиялық топтың сарапшыларын тарту ұсынылады.
Аталған шаралар құқық қорғау органдарының ҚББ ресурстарын күнделікті тергеу тәжірибесіне енгізуіне, халықаралық қаржылық барлау арналарының әлеуетін толық пайдалануға және ведомствоаралық әрі халықаралық ынтымақтастықтың институционалдық үйлесімділігін арттыруға ықпал етеді.
Үйлестіру тетіктерін институционалдандыру. Оқыту шараларымен қатар институционалдық өзгерістер де қажет. Өзара бағалау есебі ІІМ, АПК және ГП тарапынан Эгмонт арналарын пайдалану деңгейінің салыстырмалы түрде төмен екенін тікелей тіркейді [117, т.1176]. Бұл жағдайды оқытумен ғана түзеу мүмкін емес – трансұлттық элементі бар іс қозғалған кезде тергеуші ҚМА-ға жүгінуді міндетті түрде қарастыруы тиіс деген талапты нормативтік деңгейде бекіту қажет. Мұндай талапты  тергеу стандарттарына немесе ішкі нұсқаулықтарына енгізу орынды болады. Осылайша оқыту мен нормативтік міндеттеме бірге жұмыс істейді: біріншісі білім береді, екіншісі оны күнделікті тәжірибеге айналдырады.
Осылайша, 3.1-бөлімде жүргізілген талдау бірқатар негізгі тұжырымдарды айқындады. Біріншіден, Қазақстанның КЖ/ТҚҚ саласындағы халықаралық ынтымақтастығының тиімділігі ақпараттық инфрақұрылымның дамуымен ғана емес, институционалдық үйлесімділік пен аналитикалық құзыреттердің деңгейімен де айқындалады. Екіншіден, өзара бағалау нәтижелері ұсынылған үш компонентті модельдің қолданбалы жарамдылығын эмпириялық түрде растайды: Қазақстан жоғары ақпараттық негізге қарамастан, институционалдық үйлесімділік пен аналитикалық құзыреттердің орташа деңгейі халықаралық ынтымақтастықтың тиімділігін «Елеулі» деңгейде ұстап отыр. Үшіншіден, салыстырмалы талдау институционалдық үйлесімділік пен аналитикалық құзыреттердің ақпараттық ресурстар тапшылығын өтей алатынын, ал дамыған инфрақұрылымның өзі жеткіліксіз үйлестіру мен аналитикалық әлсіздік жағдайында жоғары тиімділікке кепілдік бермейтінін көрсетеді. Осы тұжырымдар жиынтығы Қазақстанның КЖ/ТҚҚ саласындағы халықаралық ынтымақтастығын жүйелі түрде жетілдірудің концептуалдық және әдіснамалық негізін қалыптастырады.
Анықталған кемшіліктерді жою мақсатында аналитикалық триггерлерді дамыту, кері байланыс жүйесін құру және ҚББ ресурстарын барлық құқық қорғау органдарына интеграциялау бойынша үш практикалық бағыт ұсынылды.

3.2 КЖ/ТҚҚ саласындағы халықаралық ынтымақтастықтың тиімділігін арттырудағы құқықтық және процедуралық мәселелер
Қазақстан Республикасының КЖ/ТҚҚ саласындағы ұлттық заңнамасы ФАТФ стандарттарына техникалық сәйкестік тұрғысынан жоғары деңгейге ие болғанына қарамастан, халықаралық ынтымақтастықтың нақты тиімділігі бірқатар құқықтық шектеулермен тежелетіні дәлелденді.
Зерттеу нәтижесінде халықаралық ынтымақтастықты күшейту үшін екі басым нормативтік бағыт негізделді:
бенефициарлық меншік туралы ақпаратты халықаралық деңгейде жедел алмасу тетіктерімен тікелей құқықтық байланыстыру.
Халықаралық ынтымақтастық тиімділігінің факторы ретінде бенефициарлық меншіктің ашықтығын арттыру. Қазақстан Республикасының қолданыстағы заңнамасында бенефициарлық меншік иелері туралы ақпарат алмасу мәселелері бойынша уәкілетті органның халықаралық ынтымақтастығы нормативтік түрде көзделген. Атап айтқанда, ҚЖ/ТҚҚ туралы заңының 19-2-бабы уәкілетті органның шетелдік құзыретті органдармен өзара іс-қимылын, соның ішінде жеке тұлғаларды, ұйымдарды және бенефициарлық меншік иелерін айқындау мақсатында сұраулар жіберу, мәліметтер мен құжаттар алу мүмкіндігін тікелей бекітеді.
Дегенмен қолданыстағы заңнаманы жүйелі талдау халықаралық ақпарат алмасу кезінде бенефициарлық меншік иелерінің мемлекеттік тізілімінен алынған деректерді пайдалану немесе беру тәртібін тікелей және нақты регламенттейтін арнайы норманың жоқ екенін көрсетеді. ҚЖ/ТҚҚ туралы заңының 6-1-бабы бенефициарлық меншік иелері туралы мәліметтерге қолжетімділік ұлттық деңгейде айқындалғанымен, оларды халықаралық ынтымақтастық арналары арқылы қолданудың құқықтық механизмі арнайы бекітілмеген.  
Аталған жағдай FATF-тің жаңартылған талаптарында, атап айтқанда 24, 37 және 40-ұсынымдарына сәйкестік тұрғысынан құқықтық белгісіздік тудырады. FATF-тің 2023 жылғы бенефициарлық меншік иелері туралы нұсқаулығында құзыретті органдардың бенефициарлық меншік иелері туралы жеткілікті, дәл және өзекті ақпаратқа тиімді әрі уақтылы қол жеткізуімен қатар, мұндай ақпаратты халықаралық ынтымақтастық шеңберінде жедел алмасу мүмкіндігіне де ие болуы тиіс екені ерекше атап көрсетіледі. Осы талаптарды орындау бенефициарлық меншік иелері туралы ақпараттың тек ұлттық деңгейде жинақталуымен шектелмей, оны трансшекаралық қаржылық қылмыстарға қарсы іс-қимылда толыққанды пайдалануға мүмкіндік беретін құқықтық және институционалдық тетіктердің болуын көздейді [131].
Бұған қоса, FATF-тің мемлекетаралық өзара іс-қимылға қатысты халықаралық стандарттары ақпарат алмасудың банктік, коммерциялық немесе салықтық құпия режимдеріне тәуелді болмауы тиіс екенін тікелей айқындайды. FATF-тің 37 және 40-ұсынымдарына берілген түсіндірмелерде мемлекеттер халықаралық сұрауларды орындаудан олардың фискалдық сипатына сілтеме жасай отырып бас тарта алмайтыны, сондай-ақ банктік құпия туралы ұлттық заңнаманы халықаралық көмек көрсетуден бас тартудың негізі ретінде пайдалануға жол берілмейтіні нақты көрсетілген. Бұл талаптар халықаралық ынтымақтастықтың тиімділігі формалды құқықтық шектеулермен емес, нақты әрі уақтылы ақпарат алмасуды қамтамасыз ететін құқықтық тетіктердің болуымен айқындалатынын білдіреді [132].
Ал, халықаралық тәжірибеге сүйенсек, осы салыстырмалы талдау халықаралық тәжірибеде бенефициарлық меншік тізілімдері мен халықаралық ақпарат алмасуды тікелей байланыстыратын нақты заңнамалық шешімдердің қалыптасқанын көрсетеді.
Шетелдік үлгілерді салыстырмалы талдау бенефициарлық меншік иелерінің  тізімдері мен трансшекаралық ақпарат алмасу арасындағы заңнамалық «байланыстың» артықшылық емес, КЖ/ТҚҚ саласындағы озық халықаралық тәжірибенің қалыпты элементі екенін көрсетеді.
Еуропалық одақ (AMLD4/5; Регламент (ЕО) 2019/1153). ЕО-ның директивалық тәсілі құпиялылық, кәсіби немесе банктік құпия режимдері құзыретті органдар арасындағы, оның ішінде трансшекаралық ақпарат алмасуға кедергі болмауға тиіс екенін тікелей бекітеді. Бұл қаржылық барлау және қадағалау органдары үшін бенефициарлық меншік тізілімдерін және өзге дереккөздерді пайдалануда жедел қолжетімділік пен заңнамалық айқындықты қамтамасыз етеді [133].
Ұлыбритания (Money Laundering Regulations 2017, Reg. 52). Қадағалау органдарына, оның ішінде шетелдік әріптестермен, халықаралық ынтымақтастық пен ақпарат алмасуды жүзеге асыру бойынша позитивті міндет жүктелген. Егер алмасу ҚЖ/ТҚҚ мақсаттары үшін жүргізілсе, құпиялылық режимі кедергі ретінде қарастырылмайды. Осылайша, тізілімдерден немесе оларға ұқсас көздерден алынған мәліметтерді беру кезінде құқықтық дау тәуекелі жойылады [134].
Аустрия (Bankwesengesetz, §38 «Bankgeheimnis»). Классикалық «қатаң» банктік құпия режимі сақталғанымен, заңнамада құзыретті органдарға және халықаралық құқықтық көмек шеңберінде ақпаратты ашуға арналған нақты ерекшеліктер көзделген. Сот және әкімшілік практика ҚЖ/ТҚҚ мақсаттары үшін мұндай ашу банктік құпияны бұзу болып табылмайтынын растайды [135].
Швейцария (FINMASA / AMLA). Шетелдік қадағалау органдарымен әкімшілік өзара көмек көрсету режимі қадағалау туралы базалық заңнамаға және AMLA-ға тікелей енгізілген. Ақпаратты пайдалану мен құпиялылық шарттары сақталған жағдайда банктік құпия трансшекаралық алмасуға тосқауыл бола алмайды. Бұл тетік ҚЖ/ТҚҚ мақсаттары үшін заңды «алмасу дәлізі» ретінде қызмет етеді [136].
Беларусь және Қырғызстан. Беларусь Республикасының №165-З Заңы мен Қырғыз Республикасының №87 Заңының (2024 ж. редакциясы) нормалары қаржылық мониторинг органына ақпарат беруді құпияны бұзу деп танымайтынын тікелей бекітеді және халықаралық өзара іс-қимылдың негізгі форматтарын айқындайды. Бұл құпиямен қорғалатын мәліметтерді қоса алғанда, трансшекаралық алмасу үшін нақты құқықтық негіз қалыптастырады [137; 128].
Осы үлгілердің ортақ сипаты – халықаралық ақпарат алмасуға жалпы түрде рұқсат беру емес, керісінше:
- бенефициарлық меншік туралы тізілімдік деректердің ҚЖ/ТҚҚ мақсаттары үшін дереккөз бола алатынын;
- банктік, коммерциялық немесе өзге де құпия режимдері мұндай алмасуға кедергі келтірмеуге тиіс екенін көрсететін тікелей нормативтік нұсқаудың болуы.
Мұндай құқықтық құрылымдар құқық қолдану дауларының алдын алып, FATF-тің «жылдам, конструктивті және тиімді халықаралық ынтымақтастық» өлшемшарттарына толық сәйкес келеді.
Бенефициарлық меншік ашықтығын арттыру КЖ/ТҚҚ-ға қарсы іс-қимыл саласындағы халықаралық ынтымақтастық тиімділігінің негізгі факторларының бірі болып табылады. Қазақстан Республикасының ұлттық заңнамасын талдау уәкілетті органның шетелдік құзыретті органдармен өзара іс-қимылы үшін жалпы құқықтық база бар екенін көрсетті. Алайда трансшекаралық алмасу барысында бенефициарлық меншік иелерінің мемлекеттік тізілімінен алынған мәліметтерді пайдалану тәртібі нақты регламенттелмеген, бұл құқықтық белгісіздік тудырады.
FATF-тің 2023–2024 жылдардағы редакциядағы 24, 37 және 40 ұсынымдары ынтымақтастық тетіктерінің формалды түрде болуын ғана емес, сонымен қатар банктік, коммерциялық немесе салықтық құпиямен қорғалатын деректерге қол жеткізу мен оларды алмасудың тікелей заңнамалық кепілдіктерін талап етеді. Халықаралық тәжірибе  бенефициарлық меншік тізімдерін халықаралық алмасу тетіктерімен заңнамалық түрде байланыстыру ашықтықты, құқықтық айқындылықты және FATF бағалау критерийлеріне тұрақты сәйкестікті қамтамасыз ететінін растайды.
Осыған байланысты Қазақстан үшін бенефициарлық меншік иелерінің мемлекеттік тізіміндегі деректерді құпия режиміне қарамастан халықаралық ынтымақтастық шеңберінде пайдалануға тікелей рұқсатты нормативтік тұрғыда бекіту орынды. Мұндай нақтылау ішкі және халықаралық өзара іс-қимыл нормалары арасындағы олқылықты жойып, шетелдік серіктестердің сенімін арттыруға және FATF пен ЕАТ-тың техникалық әрі тиімділік критерийлері бойынша жоғары деңгейдегі сәйкестікті көрсетуге мүмкіндік береді.
Халықаралық тәжірибе тікелей құқықтық тұжырымдамалардың қажеттігін растайды. FATF-тің жаңартылған нұсқаулығы мемлекеттер құзыретті органдарды бенефициарлық меншік иелері туралы жеткілікті, дәл және өзекті мәліметтерге қол жеткізу және оларды трансшекаралық деңгейде тиімді алмасу өкілеттіктерімен қамтамасыз ететін заңнамалық бекітілген тетіктердің болуын талап ететінін атап көрсетеді.
Осыған сүйене отырып, анықталған құқықтық белгісіздікті жою және FATF стандарттарына толық сәйкестікті көрсету үшін Қазақстан Республикасының «ҚЖ/ТҚҚ-ға қарсы іс-қимыл туралы» Заңының 6-1 және 19-2 баптарын заңнамалық тұрғыда өзара байланыстыру орынды. Атап айтқанда, аталған баптарды мынадай мазмұндағы тікелей нормамен толықтыру ұсынылады:
«Уәкілетті орган шетел мемлекеттерінің құзыретті органдарына бенефициарлық меншік иелерінің мемлекеттік тізілімінде қамтылған мәліметтерді банктік, коммерциялық немесе салықтық құпия режиміне қарамастан, кірістерді заңдастыруға (жылыстатуға), терроризмді қаржыландыруға және жаппай қырып-жою қаруын таратуды қаржыландыруға қарсы іс-қимыл жөніндегі халықаралық ынтымақтастық мақсатында беруге құқылы».
Мұндай норманы енгізу бенефициарлық меншік иелерінің мемлекеттік тізілімінің деректерін трансшекаралық алмасуда пайдалануға нақты құқықтық негіз қалыптастырады, құпия немесе фискалдық шектеулерге сілтеме жасау арқылы ақпарат беруден бас тарту тәуекелін болдырмайды және FATF-тің «жылдам, конструктивті және тиімді ақпарат алмасу» критерийіне сәйкестікті қамтамасыз етеді.
FATF пен ЕАТ стандарттарына сәйкестікті бағалау кезінде «болжам – кепілдік емес» қағидасы қолданылады: сарапшылар заң шығарушының жалпы ниетін емес, құқық нормаларының нақты мәтінін және олардың практикалық қолданылуын бағалайды. Осы тұрғыдан алғанда, халықаралық ақпарат алмасудан бас тартуға тыйымның болмауы деректерді берудің заңдылығын автоматты түрде білдірмейді – оң бағалау үшін тікелей рұқсат беретін арнайы нормалардың болуы қажет.
Осы олқылықты жою 6-1-бапта көзделген бенефициарлық меншік иелерінің мемлекеттік тізілімі мен 19-2-бапта регламенттелген халықаралық ынтымақтастық тетіктері арасындағы тікелей құқықтық байланысты бекітіп, FATF-тің 24, 37 және 40 ұсынымдарына толық сәйкестікті қамтамасыз етеді.
Өз бастамасымен (спонтанды) ақпарат алмасуды құқықтық реттеуді жетілдіру
Қазақстан Республикасының КЖ/ТҚҚ Заңының 19-2-бабын уәкілетті органға қаржылық талдау барысында трансшекаралық қылмыстық қызмет белгілері анықталған жағдайда шет мемлекеттердің құзыретті органдарына өз бастамасымен ақпарат жіберу құқығын көздейтін нормамен толықтыру ұсынылады. Сонымен қатар, мұндай ақпарат алмасудың негіздерін, оны жүзеге асыру тәртібін, берілетін ақпараттың көлемін, құпиялылық талаптарын және алынған ақпаратты пайдалану шарттарын заңнамалық деңгейде нақтылау орынды.
Екінші тарауда жүргізілген салыстырмалы құқықтық талдау бірқатар шетел мемлекеттерінің заңнамасында қаржылық барлау бөлімшелеріне сұрау күтпей-ақ, өздерінің талдау нәтижесінде анықталған трансшекаралық күмәнді операциялар туралы ақпаратты шетелдік әріптестерге дербес бастамасымен жолдауға құқық берілгенін көрсетті. Мұндай тәсіл Эгмонт тобының қағидаттарына және FATF-тің 40-ұсынымында көзделген «жылдам, конструктивті және тиімді халықаралық ынтымақтастық» қағидатына толық сәйкес келеді. Практикада бұл қаржылық активтерді жедел бұғаттауға, активтердің басқа юрисдикцияларға шығарылуының алдын алуға және халықаралық тергеулердің тиімділігін арттыруға мүмкіндік береді.
Бұл бағыттың өзектілігі Еуразиялық топтың өзара бағалау нәтижелерімен де расталады. Бағалау есебінде Қазақстанда өз бастамасымен ақпарат алмасу тәжірибесінің шектеулі екені, ал терроризмді қаржыландыруға қарсы іс-қимыл бағытында бағаланған кезең ішінде мұндай ақпарат алмасу жағдайлары мүлдем тіркелмегені көрсетілген. Бұл жағдай халықаралық ынтымақтастықтың құқықтық негіздерін одан әрі жетілдіру қажеттігін және уәкілетті органның спонтанды ақпарат алмасу өкілеттіктерін заңнамалық деңгейде нақты бекітудің маңыздылығын айқындайды.
Зерттеу нәтижелері Қазақстан Республикасында халықаралық ынтымақтастықтың негізгі құқықтық институттары қалыптасқанын, алайда олардың тиімділігі жекелеген нормативтік олқылықтардың сақталуына байланысты толық деңгейде іске асырылмай отырғанын көрсетті. Атап айтқанда, бенефициарлық меншік иелері туралы мәліметтерді халықаралық ақпарат алмасу тетіктерімен тікелей байланыстыратын құқықтық нормалардың және уәкілетті органның өз бастамасымен ақпарат алмасу өкілеттіктерін нақты регламенттейтін заңнамалық негіздің жеткіліксіздігі халықаралық ынтымақтастықтың операциялық тиімділігін төмендетеді.
Осыған байланысты Қазақстан Республикасының «Қылмыстық жолмен алынған кірістерді заңдастыруға (жылыстатуға), терроризмді қаржыландыруға және жаппай қырып-жою қаруын таратуды қаржыландыруға қарсы іс-қимыл туралы» Заңының 6-1 және 19-2-баптарын өзара құқықтық байланыстыру, бенефициарлық меншік иелерінің мемлекеттік тізіліміндегі мәліметтерді халықаралық ынтымақтастық мақсатында пайдалану тәртібін тікелей бекіту және спонтанды ақпарат алмасудың құқықтық тетіктерін нақтылау ұсынылады. Аталған өзгерістер халықаралық ақпарат алмасудың құқықтық айқындылығын күшейтіп, Қазақстанның FATF-тің 24, 37 және 40-ұсынымдарына, сондай-ақ Еуразиялық топтың тиімділік критерийлеріне тұрақты сәйкестігін қамтамасыз етуге және халықаралық ынтымақтастықтың практикалық нәтижелілігін арттыруға ықпал етеді.

3.3 Халықаралық ынтымақтастықтың тиімділігінің негізгі шектеуі ретінде институционалдық асимметрия 
Автор халықаралық КЖ/ТҚҚ саласындағы ынтымақтастық ұлттық институттардың ішкі үйлесімділігінің тікелей жалғасы екенін атап көрсетеді. Мемлекеттің сыртқы өзара іс-қимылының тиімділігі оның ішкі органдары арасындағы сенім деңгейі мен үйлестіру сапасына тәуелді.
Дарон Аджемоғлу жазғандай, мемлекеттің беріктігі биліктің шоғырлануымен емес, институттар арасындағы теңгерім мен өзара сеніммен айқындалады. КЖ/ТҚҚ контекстінде бұл қағида ерекше көрініс табады: халықаралық ынтымақтастықтың сыртқы тиімділігі ұлттық органдардың ішкі келісімділігі мен ашықтығынан қалыптасады.
Зерттеу барысында Қазақстан Республикасының КЖ/ТҚҚ саласындағы халықаралық ынтымақтастығының тиімділігін шектейтін екі негізгі институционалдық фактор анықталды. Біріншіден, реттеуші мемлекеттік органдар арасындағы халықаралық өзара іс-қимыл тетіктерінің даму деңгейінде айқын институционалдық асимметрияның бар екені негізделді, бұл трансшекаралық қадағалау мен превентивтік шаралардың үйлесімді жүзеге асырылуына кедергі келтіреді.
Екіншіден, халықаралық ынтымақтастық нәтижелерін жүйелі түрде дәлелдеуге мүмкіндік беретін тұрақты статистикалық есептің болмауы халықаралық бағалау рәсімдерінде тиімділіктің толық көрініс табуына тосқауыл болатыны көрсетілді. Осылайша, зерттеуде алғаш рет институционалдық асимметрия мен статистикалық контурдың тұрақсыздығы халықаралық ынтымақтастықтың практикалық нәтижелілігін төмендететін өзара байланысты факторлар ретінде ғылыми тұрғыдан негізделді.
Қазақстан Республикасының КЖ/ТҚҚ бағыты бойынша халықаралық ынтымақтастықтағы реттеушілер арасындағы (реттеуші–реттеуші) өзара іс-қимылды үйлестіру және іске асыру мәселелері. FATF стандарттарына сәйкес, мемлекеттер уәкілетті органдардың шетелдік әріптестерімен мүмкіндігінше кең ауқымда халықаралық ынтымақтастықты жүзеге асыруын қамтамасыз етуге тиіс. Бұл ынтымақтастық қаржылық қадағалау және реттеу органдары арасындағы тікелей өзара іс-қимылды, сұрауларға жедел жауап беруді және қадағалау мақсатында ақпарат алмасуды қамтуы қажет [70].
2.3-бөлімде көрсетілгендей, Еуразиялық топтың  2023 жылғы өзара бағалау нәтижелері бойынша Қазақстан Республикасы КЖ/ТҚҚ саласында халықаралық ынтымақтастықты жүзеге асыру үшін жеткілікті деңгейде қалыптасқан нормативтік және ұйымдастырушылық базаға ие. Халықаралық стандарттарға формалды тұрғыда сәйкестік қамтамасыз етілгенімен, қадағалау органдарының халықаралық өзара іс-қимылға іс жүзінде қатысуында бірқатар жүйелі шектеулер анықталды. Бұл, әсіресе, қаржылық ұйымдар қатарына жатпайтын субъектілер – арнайы белгіленген қаржылық емес кәсіптер мен тұлғалар  субъектілеріне қатысты қадағалау сегментінде айқын көрініс тапқан.
ЕАТ өзара бағалау есебінде БҚЕКТ субъектілеріне бақылау жүргізетін уәкілетті орган – Қазақстан Республикасының Әділет министрлігі – КЖ/ТҚҚ саласында халықаралық ынтымақтастық тетіктерін іс жүзінде пайдаланбағаны атап өтіледі. Сонымен қатар қаржылық реттеушілер арасындағы халықаралық ақпарат алмасудың жеткіліксіз деңгейі де көрсетілген: атап айтқанда, 2018–2021 жылдар аралығында Қаржы нарығын реттеу және дамыту агенттігі  шетелдік әріптестерге небәрі 10 сұрау жолдап, 12 жауап алған. Бұл көрсеткіштер халықаралық қадағалау өзара іс-қимылының эпизодтық сипатта қалып отырғанын және жүйелі практикаға айналмағанын аңғартады.
Аталған деректер Қазақстан Республикасында КЖ/ТҚҚ саласындағы халықаралық ынтымақтастықтың шектелуі ең алдымен құқықтық базаның жеткіліксіздігімен емес, оның іске асырылуының фрагментарлығымен, сондай-ақ қадағалау жүйесіндегі институционалдық үйлесімнің жеткіліксіздігімен түсіндірілетінін көрсетеді. Нақтырақ айтқанда, реттеуші органдар арасындағы құқықтық және рәсімдік келісілмеушілік халықаралық деңгейде қадағалау ақпаратын уақтылы әрі мазмұнды алмасуға кедергі келтіріп отыр.
Бұл эмпирикалық байлам осы зерттеуде негізделген 2-позициямен тікелей сабақтас. Зерттеу шеңберінде Қазақстанның КЖ/ТҚҚ саласындағы халықаралық ынтымақтастығының тиімділігі (FATF әдіснамасы бойынша IO.2) қадағалау және превентивтік тетіктердің формалды түрде ғана емес, институционалдық тұрғыда келісілген әрі біріздендірілген жұмыс істеуіне тәуелді екені дәлелденді. Осы тұрғыдан алғанда, қадағалау (ТН.3) мен превентивтік шаралар (ТН.4) халықаралық ынтымақтастықтың дербес бағыттары емес, керісінше ТН.2 шеңберінде халықаралық өзара іс-қимылды қамтамасыз ететін функционалдық тетіктер ретінде қарастырылады.
Осы тарау аясында орталық мемлекеттік органдардың қолданыстағы нормативтік құқықтық актілеріне жүргізілген талдау регуляторлар арасындағы өзара іс-қимылда айқын институционалдық асимметрия бар екенін толық растайды. Қазақстан Республикасы Ұлттық банкі халықаралық деңгейде қадағалау ақпаратымен алмасу рәсімдерін егжей-тегжейлі реттейтін нормаларға ие болса, ҚНРДА, Қаржы министрлігі, Әділет министрлігі, Мәдениет және спорт министрлігі мен Бәсекелестікті қорғау және дамыту агенттігінің ведомстволық құжаттарында халықаралық ынтымақтастық мәселелері көбіне декларативті сипатта ғана бекітілген. Мұндай нормативтік бытыраңқылық көлденең институционалдық байланыстарды әлсіретіп, қадағалау практикасының үйлесімділігін төмендетеді.
Аталған жағдай FATF әдіснамасы бойынша ең алдымен қадағалау нәтижелілігіне қатыстыТН.3 шеңберінде берілген орташа бағалардан көрініс табады. Қадағалау органдарының халықаралық деңгейде келісілген және жүйелі өзара іс-қимылының жеткіліксіздігі өз кезегінде қаржылық ұйымдар мен БҚЕКТ субъектілеріне қолданылатын превентивтік шаралардың сапасына әсер етіп,ТН.4 аясындағы нәтижелердің шектеулі болуына жанама түрде ықпал етеді. Осылайша, қадағалау және превентивтік тетіктердегі үйлесімсіздік түпкі нәтижеде Қазақстан Республикасының КЖ/ТҚҚ саласындағы халықаралық ынтымақтастығының тиімділігін (ТН.2) тежейтін негізгі факторлардың біріне айналып отыр.
Сонымен қатар, ЕАТ өзара бағалауында анықталған қадағалау органдарының халықаралық аренадағы төмен белсенділігі институционалдық әлсіздікпен емес, ең алдымен реттеушілердің құқықтық және рәсімдік келісілмеушілігімен түсіндіріледі. Дәл осы фактор «регулятор–регулятор» желісі бойынша халықаралық ынтымақтастықтың практикалық іске асуын шектеп, нормативтік біріздендіру мен рәсімдік үйлестіру қажеттігін айқындайды. Бұл мәселе осы тараудың келесі бөлімдерінде одан әрі терең талдаудың өзегін құрайды.
Қылмыстық кірістерді жылыстатуға, терроризмді қаржыландыруға  қарсы іс-қимыл  саласындағы халықаралық ынтымақтастықтың негізгі бағыттарының бірі – қаржы секторының реттеушілері арасындағы өзара іс-қимыл. Халықаралық өзара іс-қимылдың үш арнасы – «қаржылық барлау – қаржылық барлау», «құқық қорғау органы – құқық қорғау органы» және «реттеуші – реттеуші» – ішінде соңғысы бүкіл жүйенің алдын алу (профилактикалық) негізін қалыптастырады. Дәл осы арна арқылы қадағалау мен реттеу тетіктері қаржылық мониторинг субъектілердің заңға қайшы қаржылық схемаларға тартылуына жол бермейтін тұрақты тосқауылдар қалыптастырып, «анықтаудан гөрі алдын алу» қағидатының орындалуын қамтамасыз етеді.
Реттеуші арасындағы өзара іс-қимыл қадағалаудың тиімділігін күшейтуге және стандарттарды үйлестіруге бағытталған бірқатар шаралар кешенін қамтиды:
– қаржылық мониторинг субъектілерінің қызметі мен ішкі бақылауы туралы қадағалау органдары арасындағы ақпарат алмасу;
– шетелдік реттеушілермен қадағалау рәсімдерін үйлестіру;
– бірлескен тексерулерге, инспекцияларға және тақырыптық шолуларға қатысу;
– тәуекелге негізделген қадағалау мен реттеудегі озық практикалармен алмасу.
Қазақстан Республикасының «Қылмыстық жолмен алынған кірістерді жылыстатуға және терроризмді қаржыландыруға қарсы іс-қимыл туралы» Заңының 19-3-бабына сәйкес, қаржылық мониторинг субъектілерінің қызметіне мемлекеттік бақылау жүргізетін мемлекеттік органдардың халықаралық ынтымақтастығы көрсетілген барлық бағыттарды қамтуы тиіс. Бұл норма мемлекетке қадағалау ақпаратымен алмасуға құқықтық және институционалдық жағдай жасау, деректердің құпиялылығын қамтамасыз ету және шетелдік регуляторлармен іс-қимылды үйлестіру жөнінде міндет жүктейді.
Алайда нормативтік ережелер мен ведомстволық актілерге жүргізілген қолданбалы талдау жекелеген қаржы нарығы реттеушілері арасында елеулі олқылықтар мен рәсімдік келіспеушіліктер бар екенін көрсетеді.
Ағымдағы жағдайды талдау. Орталық мемлекеттік органдардың –  Ұлттық банкінің, Қаржы нарығын реттеу және дамыту агенттігінің, Қаржы министрлігінің (оның ішінде Ішкі мемлекеттік аудит комитеті), Әділет министрлігінің, Мәдениет және спорт министрлігінің (оның құрамындағы Ойын бизнесін және лотерея қызметін реттеу комитеті), сондай-ақ Бәсекелестікті қорғау және дамыту агенттігінің  – қолданыстағы ережелері мен регламенттеріне жүргізілген талдау олардың халықаралық қатысу деңгейі мен өзара іс-қимыл тетіктерінің нормативтік тұрғыда реттелуінде елеулі айырмашылықтар бар екенін көрсетті.
Аталған органдардың ішінде тек Қазақстан Республикасы Ұлттық банкі ғана ҚЖ/ТҚҚ мәселелерін реттейтін Заңның 19-3-бабының мазмұнына толық сәйкес келетін, халықаралық ынтымақтастық тетіктерін егжей-тегжейлі регламенттейтін нормаларға ие. Орталық банктің ерекше құқықтық мәртебесі оған шетелдік орталық банктермен және қадағалау органдарымен тікелей ынтымақтастық орнатуға, құпиялылық қағидаттарын сақтай отырып қадағалау ақпаратымен алмасуға, сондай-ақ шарттық негізде халықаралық келісімдер жасасуға мүмкіндік береді. 13- кесте көрсеткендей, Қазақстан Республикасы Ұлттық банкі ұлттық қаржы жүйесінде халықаралық қадағалау және реттеуші өзара іс-қимылды қамтамасыз ететін негізгі институционалдық тірекке айналып отыр. Ал басқа  реттеушілер ҚЖ/ТҚҚ саласындағы халықаралық ынтымақтастыққа қатысты жалпы сипаттағы тұжырымдамалармен шектеледі. Оларда ҚЖ/ТҚҚ мәселелері бойынша ақпарат алмасу рәсімдері, деректерді пайдалану тәртібі немесе оларды қорғау тетіктері нақты көрініс таппаған. Министрліктер жанындағы комитеттер орталық мемлекеттік орган мәртебесіне ие болмағандықтан, Қазақстан Республикасының «Халықаралық шарттар туралы» Заңының 2-бабы бойынша өз бетінше халықаралық шарттар жасаса алмайды. Бұл олардың сыртқы құқықтық субъектілігін және шетелдік реттеушілермен тікелей өзара іс-қимыл жасау қабілетін айтарлықтай шектейді.

Кесте 13 – ҚЖ/ТҚҚ саласындағы реттеуші органдардың халықаралық ынтымақтастық тетіктерінің нормативтік регламенттелуі

	Орган реттеуші
	ҚМС
	ҚЖ/ТҚҚ қадағалау
бойынша тікелей норма
болуы
	Халықаралық ынтымақтастық (ведомство ережесінде көзделген нысандар)
	Ақпаратты пайдалану/
беру шектеулер 
(19-3-баптың 3-тармағына ұқсас)
	Негізгі нормативтік тіректер (дәйексөздер)

	ҰБ [138 ]
	Банктік және төлем секторы 
	Иә (қадағалау өкілеттіктері арқылы)
	Иә, тікелей: өзге елдердің орталық банктерімен және қадағалау органдарымен ынтымақтастық, қадағалау мақсатында құпия ақпарат алмасу
	Иә: «құпиялылықты сақтай отырып… құпия ақпарат алмасу туралы шарт негізінде»
	«…орталық банктермен ынтымақтастық жасайды… құпиялылықты сақтай отырып ақпарат алмасуға құқылы…»

	Ойын бизнесі мен лотерея қызметін реттеу  
	Ойын бизнесі және лотерея операторлары
	Иә: ҚЖ/ТҚҚ талаптарының сақталуын тікелей 
	Жалпы норма бар: «халықаралық ынтымақтастықты 
	Жоқ
	«…ҚЖ/ТҚҚ талаптарының сақталуын бақылау…»; комитеттің міндеттері мен 

	13-кестенің жалғасы
	
	
	

	Орган реттеуші
	ҚМС
	ҚЖ/ТҚҚ қадағалау
бойынша тікелей норма
болуы
	Халықаралық ынтымақтастық (ведомство ережесінде көзделген нысандар)

	Ақпаратты пайдалану/
беру шектеулер 
(19-3-баптың 3-тармағына ұқсас)
	Негізгі нормативтік тіректер (дәйексөздер)

	комитеті(МСМ жанында) [139; 140]
	
	бақылау
	қамтамасыз ету» (ҚЖ/ТҚҚ мазмұны ашылмаған)

	
	функциялары

	Бәсекелестікті қорғау және дамыту агенттігі (БҚДА) [141]
	Тауар биржалары 
	Жоқ (ведомство ережесінде ҚЖ/ТҚҚ тікелей көрсетілмеген)
	Иә: халықаралық ынтымақтастық және ЕАЭО шеңберіндегі өзара іс-қимыл (жалпы деңгейде)

	Жоқ
	«…бәсекелестікті қорғау саласындағы халықаралық ынтымақтастық…»; ЕАЭО органдарымен өзара іс-қимыл

	Әділет министрлігі  [142] 
	Нотариустар, адвокаттар және өзге де кәсіптік субъектілер 
	Кәсіби қызметті бақылау құзыреті бар, бірақ ҚЖ/ТҚҚ тікелей ашылмаған
	Халықаралық құқықтық көмек және жалпы халықаралық ынтымақтастық нормалары бар (ҚЖ/ТҚҚ-ға байланбаған)

	Жоқ
	Құрылымы мен жалпы функциялары; ҚЖ/ТҚҚ бойынша арнайы халықаралық ынтымақтастық нормалары анықталмаған

	13-кестенің жалғасы
	
	
	

	Орган реттеуші
	ҚМС
	ҚЖ/ТҚҚ қадағалау
бойынша тікелей норма
болуы
	Халықаралық ынтымақтастық (ведомство ережесінде көзделген нысандар)
	Ақпаратты пайдалану/
беру шектеулер 
(19-3-баптың 3-тармағына ұқсас)
	Негізгі нормативтік тіректер (дәйексөздер)

	Қаржы нарығын реттеу және дамыту агенттігі (ҚНРДА) [143]
	Қаржылық ұйымдардың кең ауқымы 
	Иә: қаржы ұйымдарын қадағалау құзыреті бар; ҚЖ/ТҚҚ – заң деңгейінде, ведомстволық ережеде жалпы түрде
	Қаржылық қадағалау саласындағы халықаралық функциялар бар (сақтандыру, нарықтар және т.б.), бірақ ҚЖ/ТҚҚ бойынша нақтыланбаған
	Жоқ
	Агенттіктің реттеуші функциялары; салалық халықаралық өкілеттіктер (іріктелген нормалар)

	ҚР ҚМ Ішкі мемлекеттік аудит комитеті (ІМАК) [144; 145]
	аудиторлық ұйымдар 
	ҚМ– иә: ҚЖ/ТҚҚ туралы заңда ақпарат алмасу көзделген; ІМАК – аудит және бақылау функциялары бар, ҚЖ/ТҚҚ қадағалауы тікелей көрсетілмеген
	ҚМ – «шетелдік мемлекеттік органдармен және халықаралық ұйымдармен ақпарат алмасу»; ІМАК – халықаралық ынтымақтастық нормалары көзделмеген
	Жоқ
	«…шетелдік мемлекеттердің мемлекеттік органдарымен ақпарат алмасуды жүзеге асырады…» (ҚМ); ІМАК бойынша–жалпы аудиттік міндеттер


Ескертпе. Кесте орталық мемлекеттік органдардың қолданыстағы «ведомство туралы ережелеріне» және ҚЖ/ТҚҚ саласындағы ұлттық заңнамаға жүргізілген талдау негізінде жасалды. Халықаралық ынтымақтастық пен ақпарат алмасу тек ведомстволық актілерде нақты және рәсімдік деңгейде бекітілген нормалар болған жағдайда бар деп бағаланды. 19-3-баптың 3-тармағында көзделген ақпаратты пайдалану және құпиялылық талаптарына ұқсас нормалардың болмауы халықаралық ынтымақтастықтың тиімділігін шектейтін фактор ретінде қарастырылды.

Мұндай жағдай ұлттық қадағалау жүйесінің ішінде нормативтік асимметрияның қалыптасуына алып келеді. Соның салдарынан функциялардың бытыраңқылығы, сондай-ақ реттеуші органдар арасындағы өзара іс-қимылдың бірыңғай стандарттарының болмауы байқалады, бұл шетелдік әріптестермен толыққанды әрі болжамды ақпарат алмасуға елеулі кедергі келтіреді. Аталған ахуал шетелдік қаржылық қадағалау органдары тарапынан сенім деңгейінің төмендеуіне ықпал етіп, Қазақстанның КЖ/ТҚҚ шараларын тиімді іске асыра алатын юрисдикция ретіндегі халықаралық беделіне теріс әсер етеді.
FATF пен ЕАТ-тың өзара бағалау есептерінде бұл мәселелер ТН.3 (қадағалау) және ТН.4 (превентивтік шаралар) көрсеткіштері бойынша берілген орта деңгейлі тиімділік бағаларынан көрініс табады. Атап айтқанда, есептерде реттеуші органдар арасындағы үйлесімділікті күшейту және өзара іс-қимыл рәсімдерін біріздендіру қажеттілігі тікелей атап өтіледі.
Осылайша, жүргізілген талдау «реттеуші–реттеуші» желісі бойынша өзара іс-қимылдың институционалдық құрылымы теңгерімсіз күйде қалып отырғанын айғақтайды. Негізгі нормативтік база мен халықаралық ынтымақтастық туралы жалпы декларациялар болғанымен, оларды іс жүзінде іске асыратын тетіктер бытыраңқы сипатта қалып отыр және FATF-тың 26, 27 және 40-ұсынымдарында көзделген қадағалау, уәкілетті органдардың өкілеттіктері мен халықаралық ынтымақтастық талаптарына сәйкес келетін үйлесімді деңгейге жете алмай отыр.
Осы тұрғыда келесі негізгі проблемалар анықталды:
Біріншіден, халықаралық ақпарат алмасудың ведомстволық рәсімдерінің жеткіліксіз регламенттелуі. ҚЖ/ТҚҚ туралы Заңның 19-3-бабы халықаралық ынтымақтастықтың негізгі нысандары мен қағидаларын белгілегенімен, көптеген реттеуші органдардың ведомстволық актілерінде ақпарат алмасудың рәсімдік тәртібі (мерзімдері, келісу алгоритмдері, электрондық арналарды пайдалану, жауапты құрылымдық бөлімшелер және орындау мониторингі) жеткілікті деңгейде нақтыланбаған.
Екіншіден, құпия ақпаратпен жұмыс істеудің ведомстволық рәсімдерінің біріздендірілмеуі. Қазақстан Республикасы Ұлттық банкін қоспағанда, өзге реттеуші органдардың актілерінде ҚЖ/ТҚҚ туралы Заңның 19-3-бабының 3-тармағына мазмұндық тұрғыдан балама болатын нормалар көзделмеген. Заңның 19-3-бабы алынған ақпаратты үшінші тұлғаларға шетелдік органның келісімінсіз беруге тыйым салатын жеткілікті құқықтық кепілдіктерді бекітеді. Алайда бұл талаптарды іске асырудың ішкі рәсімдері барлық реттеуші органдарда бірдей деңгейде регламенттелмеген, бұл халықаралық серіктестер үшін құқық қолданудың болжамдылығын төмендетуі мүмкін.
Үшіншіден, жауапкершіліктің фрагментациясы және ведомстволық оқшаулану. Министрліктер жанындағы комитеттер (мысалы, Қаржы министрлігінің Ішкі мемлекеттік аудит комитеті немесе Мәдениет және спорт министрлігінің Ойын бизнесін реттеу комитеті) халықаралық ынтымақтастықты тікелей жүзеге асыруға жеткілікті институционалдық дербестікке ие емес. Ведомстволар арасындағы келісу тетіктері әлсіз дамыған, қадағалау нәтижелерімен алмасу мен коммуникацияның бірыңғай рәсімдері қалыптаспаған.
Төртіншіден, халықаралық ынтымақтастыққа қатысты тұжырымдамалар мен тәсілдердің біріздендірілмеуі. Бірқатар ведомстволарда халықаралық ынтымақтастық конференциялар мен форумдарға қатысумен ғана байланыстырылса, басқаларында ол құқықтық көмек көрсету ретінде қарастырылады. Алайда ешбірінде халықаралық ынтымақтастық қадағалау ақпаратымен жүйелі түрде алмасу ретінде кешенді түрде түсіндірілмейді. Мұндай әркелкілік терминологиялық және функционалдық алшақтықты күшейтіп, FATF-тың тәуекелге негізделген стандарттарына бағдарланған бірыңғай қадағалау архитектурасын қалыптастыруға кедергі келтіреді.
Бесіншіден, жүйелі шарттық база жеткіліксіз . Қазақстандық реттеушілер мен олардың шетелдік әріптестері арасында ведомстволық деңгейде жасалған бірыңғай келісімдер немесе өзара түсіністік туралы меморандумдардың болмауы ақпарат алмасу кезінде құқықтық айқындықты төмендетеді. Нәтижесінде ақпарат алмасу көбіне жекелеген тәртіпте жүзеге асып, оның жүйелілігі мен тұрақтылығын әлсіретеді.
Алтыншыдан, деректер алмасудың жеткіліксіз цифрландырылуы және стандартталмауы. Халықаралық тәжірибе қорғалған цифрлық арналарды және стандартталған алмасу форматтарын (мысалы, XML-шаблондар немесе түрлі платформалар) пайдалануды көздейді. Қазақстанда мұндай шешімдер әзірге шектеулі түрде қолданылып, қадағалау үдерістерінің жеделдігін, технологиялық үйлесімділігін және интеграциясын төмендетіп отыр.
Осылайша, «реттеуші – реттеуші» желісі бойынша халықаралық ынтымақтастықтағы негізгі түйткіл құқықтық базаның болмауында емес, оны іске асырудың бытыраңқылығы мен бірізділігінің жеткіліксіздігінде жатыр. ҚЖ/ТҚҚ туралы Заңның 19-3-бабы және өзара іс-қимылдың институционалдық негізі болғанымен, аталған нормаларды барлық реттеуші органдарда үйлесімді және жүйелі қолдануды қамтамасыз ететін бірыңғай тетік қалыптаспаған.
Реттеушілер арасындағы үйлестірудің әлсіздігі, ақпарат алмасу рәсімдерінің ала-құлалығы және құпиялылыққа қатысты біріздендірілген тәсілдердің болмауы институционалдық алшақтықтар туындатады. Бұл алшақтықтар тұтас қадағалау жүйесін қалыптастыруға кедергі келтіріп, Қазақстанның халықаралық деңгейде тиімді әрекет ету қабілетін әлсіретеді.
КЖ/ТҚҚ саласында реттеушілер арасындағы өзара іс-қимылды біріздендірудің халықаралық тәжірибелері. Қадағалау органдары арасындағы фрагментация мәселесі Қазақстанға ғана тән құбылыс емес. Бірқатар юрисдикциялар «реттеуші – реттеуші» деңгейіндегі координацияның тиімді үлгілерін қалыптастырып, халықаралық ақпарат алмасу рәсімдерін, құпиялылық режимін және трансшекаралық сұрауларға жедел әрекет етуді институционалдық тұрғыда біріздендіре алды.
Осыған байланысты халықаралық тәжірибені талдау КЖ/ТҚҚ саласында реттеушілер арасындағы өзара іс-қимылды біріздендірудің әртүрлі институционалдық және құқықтық модельдерін айқындауға бағытталды. Шетелдік юрисдикциялар мысалдары қадағалау органдары арасындағы үйлестіруді күшейту, ақпарат алмасу рәсімдерін стандарттау және құпиялылық кепілдіктерін қамтамасыз ету бойынша қандай тетіктердің неғұрлым тиімді екенін салыстырмалы түрде бағалауға мүмкіндік береді. Бұл тәжірибелер Қазақстан жағдайында «регулятор–регулятор» желісі бойынша өзара іс-қимылды жетілдірудің ықтимал бағыттарын негіздеу үшін пайдаланылды.
Техникалық реттеулерді наднационалдық деңгейде үйлестіру моделі (Еуропалық Одақ). 2008 жылғы жаһандық қаржы дағдарысынан кейін Еуропалық Одақта қаржылық қадағалау жүйесін институционалдық тұрғыда күшейту мақсатында бірқатар жаңа қадағалау органдары құрылды. Атап айтқанда, Еуропалық банк органы, Еуропалық бағалы қағаздар және нарықтар органы, сондай-ақ Еуропалық сақтандыру және кәсіптік зейнетақы органы құрылып, ЕО-ның қадағалау архитектурасы түбегейлі жаңартылды [146; 133].
Аталған органдар міндетті түрде орындалатын техникалық стандарттарды қабылдау арқылы ұлттық реттеушілердің қызметін біріздендіреді, ал қадағалау органдарының коллегиялары трансшекаралық қаржы институттарына қатысты қадағалау іс-шараларын үйлестіруді қамтамасыз етеді.
Институционалдық консолидация моделі (Сингапур). Сингапурдың Валюталық басқармасы барлық қаржы секторлары үшін бірыңғай интеграцияланған регулятор ретінде әрекет етеді. Біртұтас құпиялылық ережелері, орталықтандырылған дерекқор және халықаралық сұрауларға арналған «бір терезе» қағидаты жоғары деңгейдегі институционалдық үйлесімділікті қамтамасыз етеді [147; 148].
 Горизонталдық координация моделі (Австралия). Австралияда мамандандырылған реттеушілер сақталғанымен, олардың өзара іс-қимылы міндетті өзара түсіністік меморандумдары және қаржылық қауіпсіздік жөніндегі үйлестіру комитеті арқылы біріздендірілген. Бұл тәсіл институционалдық құрылымды қайта ұйымдастырмай-ақ қадағалау үйлесімділігін арттыруға мүмкіндік береді [149].
Өңірлік гармонизация моделі (Парсы шығанағы елдерінің Ынтымақтастық кеңесі). GCC шеңберінде 2018 жылы КЖ/ТҚҚ бойынша Біртұтас негіздемелік бағдарлама қабылданып, онда халықаралық ынтымақтастықтың үлгілік нормалары мен стандартталған сұрау формалары белгіленді [150].
Қазақстан үшін ең оңтайлы бағыт – Австралиядағы горизонталдық координация моделін және Парсы шығанағы араб мемлекеттері тәжірибесіндегі өңірлік гармонизация элементтерін (ЕАТ аясында) ұштастыратын гибридтік тәсілді қалыптастыру. Бұл: ҚР Ұлттық банкі мен өзге қадағалау органдары арасындағы институционалдық асимметрияны азайтуға; халықаралық әріптестердің сенімін арттыруға мүмкіндік береді.
Қазақстан Республикасының құқық қорғау органдарының КЖ/ТҚҚ саласындағы халықаралық ынтымақтастығы. Құқық қорғау органдарының халықаралық өзара іс-қимылы – FATF стандарттары бойынша Қазақстанның міндеттемелерін орындаудың негізгі элементтерінің бірі. Ол трансұлттық қаржылық қылмыстарды анықтау, жолын кесу және тергеу үшін қажетті тетіктерді қамтамасыз етеді.
Қазақстан Республикасының құқық қорғау органдарының КЖ/ТҚҚ саласындағы халықаралық өзара іс-қимылының құқықтық негізі КЖ/ТҚҚ туралы Заңның 19-4-бабында бекітілген.
Аталған норма қылмыстық активтерді іздестіру, тұтқындау, тәркілеу және қайтару, сондай-ақ жедел-іздестіру қызметі, сотқа дейінгі тергеп-тексеру және сот ісін жүргізу шеңберінде ақпаратпен алмасу бойынша Қазақстанның құқық қорғау және арнайы органдары мен олардың шетелдік әріптестері арасындағы кешенді ынтымақтастық механизмін айқындайды.
19-4-бапқа сәйкес, Қазақстанның құқық қорғау органдарына:
– өзге мемлекеттердің уәкілетті органдарынан құқықтық көмек туралы сұраулар жолдау және алу;
– өздеріндегі мәліметтерді беру;
– қылмыстық активтерді іздеу, тұтқындау, тәркілеу және қайтару бойынша көмек көрсету;
– шетелдік органдардың сұраулары негізінде тергеу әрекеттерін жүргізу құқығы беріледі.
Сонымен қатар, халықаралық тергеулер жүргізу үшін бірлескен тергеу топтарын және ведомстволараралық жұмыс құрылымдарын құру мүмкіндігі көзделген.
Аталған ережелер «құқық қорғау органы – құқық қорғау органы» желісі бойынша тікелей құқықтық негіз қалыптастырып, FATF-тың 36–40 Ұсынымдарын іске асыруды күшейтеді және Қазақстанның активтерді қайтару, өзара құқықтық көмек және құқық қорғау органдарының халықаралық өзара іс-қимылы жүйесіне толыққанды интеграциялануына мүмкіндік береді.
Өзара құқықтық көмектің (бұдан әрі -ӨҚК) институционалдық архитектурасы. Халықаралық сұрауларды орындаудың кеңейтілген құқықтық базасын Қазақстан Республикасының Қылмыстық-процестік кодексінің ( бұдан әрі- ҚПК) 12-бөлімі құрайды. Бұл бөлім қылмыстық сот ісін жүргізу саласындағы халықаралық ынтымақтастықты реттейді. Қазақстан заңнамасы ақшаны жылыстату, предикаттық қылмыстар және терроризмді қаржыландыру істерін тергеуді қоса алғанда, өзара құқықтық көмек көрсету мен алу үшін қажетті барлық тетіктерді қамтиды.
ҚПК-ның 557–559-баптарына сәйкес, Қазақстан ӨҚК-ны халықаралық шарттар негізінде (557-бап) және өзара тиесілілік қағидаты бойынша (558-бап) көрсетеді. Осы жүйенің негізгі элементі – орталық органдар арасындағы құзыреттердің нақты бөлінуі:
– Қазақстан Республикасының Бас прокуратурасы сот санкциясын талап ететін іс жүргізу әрекеттері бойынша, сондай-ақ экстрадиция, үкімдерді орындау және активтерді қайтару мәселелерінде уәкілетті орган болып табылады;
– Жоғарғы Сот сот талқылауы кезеңіндегі өзара іс-қимылды үйлестіреді және шетелдік соттардан келіп түскен сұрауларды қарайды;
– Ішкі істер министрлігі, Қаржылық мониторинг агенттігі, Сыбайлас жемқорлыққа қарсы қызмет, Ұлттық қауіпсіздік комитеті сот санкциясын талап етпейтін іс жүргізу әрекеттері бойынша ӨҚКкөрсетеді.
Мұндай жүйе халықаралық ынтымақтастықтың икемділігі мен жеделдігін қамтамасыз етеді. Уәкілетті органдарға шетелдік әріптестерімен, сондай-ақ халықаралық және өңірлік ұйымдармен тікелей әрекеттесуге, қорғалған электрондық байланыс арналарын пайдалануға мүмкіндік береді.
Халықаралық өзара іс-қимылды практикалық іске асыру. 2019 жылдан бастап Қазақстан Республикасының құқық қорғау және арнайы органдары (Ұлттық қауіпсіздік комитеті, Ішкі істер министрлігі, Экономикалық тергеу қызметі) ТМД-ның Минск және Кишинёв конвенциялары шеңберінде өзара құқықтық көмек туралы сұрауларды тікелей жолдау және қабылдау құқығына ие болды. Бұл сұраулардың басым бөлігі Бас прокуратура арқылы өтетін алмасуды қысқартып, олардың орындалу жылдамдығын айтарлықтай арттырды.
Сонымен қатар, Бас прокуратура барлық сұрауларды – тіпті тікелей жолданатындарын да – үйлестіру, тіркеу және орындалуын бақылау функцияларын сақтап отыр. Осы мақсатта «Қадағалау» электрондық жүйесі пайдаланылады. Ол орындау мерзімдерін бақылауды, сұрауларды автоматты түрде бөлу мүмкіндігін және КЖ/ТҚҚ бағыты бойынша келіп түскен істерді басым тәртіпте қарауды қамтамасыз етеді.
Әр ведомствоның орталық және аумақтық деңгейлерде халықаралық ынтымақтастық мәселелеріне жауапты арнайы бөлімшелері бар (мысалы, Бас прокуратурада – Экстрадиция және халықаралық-құқықтық көмек басқармасы). Мұндай кадрлық құрылым халықаралық сұрауларды уақтылы және сапалы орындауға қажетті институционалдық ресурстардың жеткіліктілігін қамтамасыз етеді.
Өзара құқықтық көмек туралы сұраулар халықаралық шарттарға және ҚПК нормаларына сәйкестігі бойынша тексеріледі. Қосарлы қылмыстылықтың (double criminality) болмауы, егер сұрау мәжбүрлеу шараларын қолдануды талап етпесе, бас тартуға негіз болып табылмайды. Қажет болған жағдайда сұраулар қайтарылмай-ақ құзыретіне қарай қайта бағытталады, бұл бюрократиялық кідірістерге жол бермей, өзара іс-қимылдың тиімділігін арттырады.
Ақпараттық және коммуникациялық платформалар. Құқық қорғау органдарының жедел ақпарат алмасуы мен іс-қимыл координациясын қамтамасыз ету мақсатында Қазақстан келесі халықаралық және өңірлік желілерді пайдаланады:
– Egmont Secure Web қаржылық барлау бөлімшелері  арасындағы ақпарат алмасуға арналған мамандандырылған халықаралық желі болып табылады. Алайда аталған арна арқылы алынатын қаржылық барлау деректері одан әрі құқық қорғау органдарының тергеу қызметінде пайдаланылып, қылмыстық істерді қозғау, трансұлттық қаржылық схемаларды әшкерелеу және активтерді іздестіру жөніндегі шаралармен тікелей түйіседі. Осылайша, қаржылық барлау арнасы арқылы алынған ақпарат құқық қорғау органдарының халықаралық тергеулерімен функционалдық байланыста іске асырылады;
-CARIN (Еуропа) және ARIN-AP (Азия–Тынық мұхиты өңірі) желілері қылмыстық жолмен алынған активтерді анықтау, іздестіру және оларды қайтару рәсімдерін қолдауға бағытталған. Бұл платформалар арқылы алынған ақпарат құқық қорғау органдарының активтерді тәркілеу және қайтару жөніндегі іс-шараларымен тікелей байланысты іске асырылады;
– GlobE Network  – БҰҰ мен Дүниежүзілік банк аясында құрылған, трансшекаралық сыбайлас жемқорлық қылмыстарын тергеу және ұрланған активтерді қайтару бойынша бейресми жедел ақпарат алмасуға арналған жаһандық желі. Бұл арна құқық қорғау органдары арасындағы алдын ала үйлестіруді және ресми құқықтық көмек рәсімдерін жеделдетуге қызмет етеді;
– Интерполдың I-24/7 ақпараттық жүйесі – ұлттық орталық бюролар арасында жедел-іздестіру және тергеуге қажетті мәліметтермен нақты уақыт режимінде алмасуды қамтамасыз етеді. Бұл жүйе қылмыскерлерді іздестіру, қаржылық қылмыстарға қатысы бар тұлғаларды анықтау және трансұлттық тергеулерді үйлестіруде кеңінен қолданылады;
– OSINT-құралдар (open-source intelligence) және ашық деректер негізінде аналитикалық қолдау көрсететін өзге де арнайы байланыс арналары.
Сонымен қатар, Қазақстан Республикасының заңнамасы халықаралық тергеулер жүргізу үшін бірлескен тергеу және жедел топтарын құру мүмкіндігін қарастырады. Бұл ҚПК-ның 572 және 578-баптарына, сондай-ақ ТМД-ға қатысушы мемлекеттердің аумақтарында бірлескен тергеу-жедел топтарын құру және олардың қызметі тәртібі туралы 2015 жылғы Келісімге және Кишинёв конвенциясының 63-бабына негізделген.
Осылайша, Қазақстан құқық қорғау органдарының халықаралық өзара іс-қимылының ақпарат алмасуды, құқықтық көмекті, экстрадицияны, бірлескен тергеулерді және активтерді қайтаруды қамтитын институционалдық және нормативтік тұрғыда қалыптасқан жүйесіне ие. Бұл тетіктерді дамыту елдің КЖ/ТҚҚ бойынша халықаралық жүйеге терең интеграциялануын қамтамасыз етіп, тікелей өзара іс-қимылдың икемділігін Бас прокуратураның үйлестіруші рөлімен ұштастырады. Мұндай тәсіл FATF пен ЕАТ-тың озық тәжірибелеріне толық сәйкес келеді.
Статистикалық есеп жүргізу жүйесінің институционалдық тұрақсыздығы КЖ/ТҚҚ саласындағы халықаралық құқық қорғау ынтымақтастығының тиімділігін объективті бағалауға кедергі ретінде. Қазақстан Республикасы ЕАТ-тың соңғы өзара бағалау раундында (2022 ж.) FATF-тың 36–40 ұсынымдары бойынша жоғары техникалық сәйкестік көрсеткіштерін және ТН2 критерийлері бойынша жеткілікті тиімділікті көрсетті.
Құқық қорғау органдарының халықаралық өзара іс-қимылы FATF әдіснамасында, ең алдымен, ТН.2  шеңберіндегі нәтижелерді қамтамасыз ететін негізгі функционалдық арна болып табылады. Алайда бұл өзара іс-қимылдың мазмұны өзара құқықтық көмек, экстрадиция және тергеу әрекеттерімен қатар активтерді анықтау, тұтқындау, тәркілеу және қайтару тетіктерін қамтитындықтан, оның нәтижелері ТН.7 (ақшаны жылыстату фактілерін анықтау, тергеу және қылмыстық қудалау) және ТН.8 (конфискация) көрсеткіштері бойынша да дәлелдік база ретінде қарастырылады. Осы себепті бірыңғай статистикалық контурды институционалдандыру ТН.2 нәтижесін ғана емес, ТН.7 және ТН.8 бойынша нәтижелілікті де объективті түрде көрсетуге мүмкіндік береді.
ҚПК-ның 559-бабымен бекітілген халықаралық құқық қорғау ынтымақтастығының ұлттық жүйесі орталық органдар (Бас прокуратура, Жоғарғы Сот) мен мамандандырылған ведомстволар (ІІМ, ҚМА, ҰҚК, Сыбайлас жемқорлыққа қарсы агенттік,) арасында құзыреттердің нақты бөлінуін қамтамасыз етеді. Бұл шетелдік құзыретті органдармен көпарналы ынтымақтастық үшін институционалдық іргетас қалыптастырады.
Алайда халықаралық бағалау үшін консолидирленген статистика қалыптастыру процесі жүйелік қайшылықты айқындады: өзара құқықтық көмек тетіктерінің нақты нәтижелілігіне қарамастан, тұрақты жұмыс істейтін деректерді агрегаттау жүйесінің жоқтығы ведомствоаралық жұмыс топтарының бір реттік (ad hoc) күш-жігеріне тәуелділікті күшейтеді.
Мәселенің мәні: Статистикалық есепті дайындау үдеріске әр ведомствоның дербес есеп жүйесінен алынған ақпаратты қолмен біріктіруді талап етті. Бұл келесі институционалдық дисфункцияларды туындатты:
- Бастапқы деректердің әдіснамалық салыстырылмауы. Әртүрлі ведомстволар өзара құқықтық көмек туралы сұрауларды жіктеуде әртүрлі критерийлер қолданады. Мысалы, Ішкі істер министрлігі Минск және Кишинёв конвенциялары шеңберіндегі сұрауларды бөлек есептейді, ал Бас прокуратура оларды біртұтас санатқа біріктіреді. Мұндай айырмашылықтар қосарланған есеп жүргізу тәуекелін туындатады және деректерді қосымша верификациялауды қажет етеді.
- Автоматтандырылған алмасу тетіктерінің болмауы. Деректерді консолидациялау көп жағдайда қолмен жүргізілді, автоматтандырылған деректер алмасу жүйелері немесе бірыңғай цифрлық платформалар қолданылмады. Бұл уақыт шығынын айтарлықтай арттырды және үдерістің шектеулі санаттағы мамандардың құзыретіне тәуелді болуына әкелді.
- Деректерді жедел түрде ұсыну мүмкіндігінің болмауы. Нақты уақыт режіміндегі жүйелендірілген есептің жоқтығы стратегиялық жоспарлау мен ұлттық КЖ/ТҚҚ саясатын уақтылы түзету үшін қажетті ақпаратты жедел жинауды мүмкін етпейді.
- Институционалдық «амнезия» тәуекелі. Бағалау процесі барысында қалыптасқан, бірақ нормативтік құжаттарда бекітілмеген деректерді біріктірудің бейресми тәжірибелері тұрақты рәсімдерге айналмаған. Кадр ротациясы жағдайында жинақталған сараптамалық білімнің жоғалу қаупі пайда болады.
FATF әдіснамасы техникалық сәйкестік пен тиімділікті ажырата отырып, шын мәнінде ұсыныстарды объективті бағалаудың алғышарты ретінде жүйелендірілген статистикалық базаның болуын талап етеді. Алайда мұндай статистиканы тұрақты түрде қалыптастыру қабілетінің өзі де институционалдық тиімділіктің құрамдас бөлігі ретінде қарастырылуы тиіс, себебі халықаралық бағалау дискурсында «дәлелденбеген тиімділік» – «тиімділіктің жоқтығына» теңестіріледі.
Практикалық маңыздылығы, сипатталған институционалдық осалдық бірқатар тәуекелдерді қалыптастырады:
 Репутациялық тәуекелдер. Уақтылы және дәл статистиканың болмауы шетелдік әріптестердің сенімін төмендетеді және ұлттық жүйенің жеткіліксіз ашықтығы ретінде қабылдануы мүмкін.
 Ресурстарды тиімсіз бөлу тәуекелдері. Халықаралық сұраулардың саны мен түрлері бойынша нақты деректер болмаған жағдайда кадрлық және қаржылық жоспарлауды жүргізу қиын. Бұл кейбір ведомстволардың шамадан тыс жүктелуіне, ал басқаларының әлеуеті толық пайдаланылмауына әкеледі.
 Аналитикалық көрінудің шектеулігі. Актуалды статистика болмаған кезде органдар үрдістер мен проблемаларды ерте кезеңде анықтай алмайды, яғни реакция көбіне постфактум жасалады.
Жеке шешімдерге шамадан тыс тәуелділік тәуекелі. Халықаралық өзара іс-қимылдың тиімділігі жекелеген қызметкерлердің бастамашылдығына тәуелді болған жағдайда жүйе осал болып қалады және халықаралық сұраулар көлемі артқанда масштабталуы қиынға соғады.
Осылайша, бұл мәселелер деректерді реактивті түрде біріктіру моделінен  уақытылы және тұрақты мониторинг жүргізетін проактивті статистикалық жүйеге өтуді талап етеді. Мұны қамтамасыз ету үшін институционалдық шешімдер қажет:
– FATF бағалауына дайындық барысында қалыптасқан тәжірибелерді институционализациялау, яғни оларды тұрақты рәсімдер ретінде бекіту;
– статистикалық есептің бірыңғай стандарттарын және деректер алмасу форматтарын әзірлеу;
– ведомстволық базалар арасында автоматтандырылған деректер алмасуды қамтамасыз ететін тұрақты цифрлық консолидациялық платформаны құру;
– КЖ/ТҚҚ саласындағы ұлттық статистикалық контурдың координаторы ретінде Құқықтық статистика және арнайы есептер комитетінің институционалдық рөлін нақты айқындау.
Статистикалық есептің нормативтік базасы: әлеуеті және шектеулері. Заңнамада КЖ/ТҚҚ істері бойынша арнайы есеп жүргізуге қатысты тікелей нормалар болғанына қарамастан, қазіргі уақытта бірыңғай статистикалық контур деректердің қажетті толықтығы мен салыстырмалылығын қамтамасыз ете алмай отыр. Бұл нормативтік негіздің жеткіліксіздігін емес, ақпаратты жинау, келісу және верификациялау процестерін ұлттық деңгейде институционализациялау қажеттігін көрсетеді.
Қазақстан Республикасының «Мемлекеттік құқықтық статистика және арнайы есептер туралы» Заңының 12-бабына сәйкес, КЖ/ТҚҚ саласына тікелей қатысты үш негізгі есеп түрі көзделген:
– 16-тармақша – қылмыстық жолмен алынған ақша мен (немесе) өзге де мүлікті жылыстату және терроризмді қаржыландыру үшін жауапқа тартылған адамдардың есебі;
– 17-тармақша – тәркіленген мүлік пен Қазақстан Республикасына қайтарылған қаражаттың сомалары бойынша есеп;
– 18-тармақша – өзара құқықтық көмек және КЖ/ТҚҚ-қа байланысты өзге де халықаралық сұраулар бойынша есеп.
Бұл нормалар бірыңғай статистикалық мониторинг жүйесін құру үшін қажетті құқықтық іргетасты қалыптастырады. Алайда іс жүзінде бұл жүйе толық көлемде іске аспаған. Жекелеген ведомстволар өздерінің дербес базалары мен есептілігін жүргізеді, бірақ орталықтандырылған деректерді консолидациялау механизмі жоқ. Соның салдарынан ұлттық жүйенің нәтижелілігін салыстырмалы түрде бағалау, сондай-ақ оның FATF әдіснамасына сәйкестігін дәлелдеу мүмкіндігі шектеледі.
Ұлттық статистикалық контурды қалыптастыру жөніндегі ұсыныстар. Институционалдық операторды айқындау және статистика субъектілерін белгілеу. Статистикалық контурдың операторының функцияларын Қазақстан Республикасы Бас прокуратурасының Құқықтық статистика және арнайы есептер комитетіне (бұдан әрі - Құқықтық статистика комитеті) бекіту қажет. Бұл органды таңдау келесі факторлармен негізделеді:
Біріншіден, Құқықтық статистика комитеті «Мемлекеттік құқықтық статистика және арнайы есептер туралы» Заңның 12-бабы бойынша құқықтық статистиканы қалыптастыруға заңды мандатқа ие;
Екіншіден, комитет қылмыстық сот ісін жүргізу саласында ведомстволар арасындағы статистикалық деректер алмасуды үйлестіріп отыр, бұл оның құзыретін КЖ/ТҚҚ саласына кеңейту үшін институционалдық негіз қалыптастырады;
Үшіншіден, Құқықтық статистика комитетінің институционалдық бейтараптығы (бір мезгілде статистика субъектісі әрі пайдаланушысы болып табылатын құқық қорғау органдарынан айырмашылығы) деректер консолидациясының объективтілігін қамтамасыз етеді және мүдде қақтығысын болдырмайды.
КЖ/ТҚҚ саласындағы құқықтық статистика субъектілері болып мыналар белгіленуі тиіс:
– Қазақстан Республикасы Қаржылық мониторинг агенттігі  – қаржылық мониторинг материалдары, активтерді тоқтату және қайтару туралы деректер, Эгмонт желісі бойынша сұраулар алмасу;
– Құқық қорғау және арнайы органдар  – ҚР Қылмыстық кодексінің 218-бабы (ақшаны жылыстату) және 258-бабы (терроризмді қаржыландыру) бойынша тергеулер және сот үкімдері жөніндегі деректер;
– Қазақстан Республикасының Жоғарғы Соты – мүлікті тәркілеу және сот шешімдерінің орындалуы жөніндегі мәліметтер;
– Бас прокуратура / Әділет министрлігі – өзара құқықтық көмек, экстрадиция және шетелдік шешімдерді орындау туралы ақпарат.
Тиімділік көрсеткіштерін және бірыңғай есеп форматтарын айқындау. 14 кестеде көрсеткендей «Мемлекеттік құқықтық статистика және арнайы есептер туралы» Заңның 12-бабына сәйкес, статистикалық мониторинг жүйесі келесі үш дерек санатын тиісті көрсеткіштермен қамтуы тиіс.

Кесте 14-FATF нәтижелілік көрсеткіштері бойынша КЖ/ТҚҚ саласындағы негізгі статистикалық деректер
	Санат
	Негізгі көрсеткіштер
	Әдіснамалық түсіндірме

	Тергеу және жауапқа тарту (16-тармақ)
	 ҚР ҚК-нің 218 және 258-баптары бойынша қозғалған және аяқталған қылмыстық істер саны
• Айыптау үкімдерінің саны (жаза түрлері бойынша нақтылаумен)
• Жауапқа тартылған тұлғалар саны (жеке және заңды тұлғалар)
• Тергеудің орташа мерзімі

	Әдіснамалық түсіндірме:
Қылмыстық қудалау тиімділігін және FATF-тың ТН.7 критерийлеріне сәйкестігін көрсетеді.
Әдіснамалық талап: істер ведомстволар арасында берілген кезде олардың қайталанып есепке алынуын болдырмау үшін өндірістің бірегей нөміріне сүйену.


	Активтерді тәркілеу және қайтару (17-тармақ)
	• Тәркілеу туралы сот шешімдерінің саны
• Тәркіленген мүліктің жалпы құны (теңгемен және USD-пен)
	Әдіснамалық түсіндірме:
FATF-тың 4 және 38-Рекомендацияларын орындау индикаторы.
Әдіснамалық талап: ішкі 

	14-кестенің жалғасы
	

	Санат
	Негізгі көрсеткіштер
	Әдіснамалық түсіндірме

	
	• Шетелдік шешімдер бойынша қайтарылған активтердің құны
• Тәркілеу жөніндегі фактически орындалған шешімдердің үлесі (%)
	істер бойынша және өзара құқықтық көмек аясындағы тәркілеуді айқындап бөлу; заттай (вещественные) және қаржылық активтерді қатар есепке алу.

	Халықаралық ынтымақтастық (18-тармақ)
	• ӨҚК туралы жіберілген және алынған сұраулар саны (тергеу әрекеттері, экстрадиция, үкімдерді орындау түрлері бойынша нақтылаумен)
• Қанағаттандырылған, ішінара қанағаттандырылған және қайтарылған сұраулар саны
• Сұрауларды орындаудың орташа мерзімі (жұмыс күндерімен)
• Шетелдік шешімдер бойынша қайтарылған активтердің құны
	Әдіснамалық түсіндірме:
FATF-тың ТН.2 және 37–40-Рекомендацияларының орындалуын көрсетеді.
Әдіснамалық талап: сұраулар әртүрлі арналары арқылы өтетіндіктен (Бас прокуратура + ІІМ + ҚМА), олардың қайталанып есептелуіне жол бермеу үшін әр сұрауға бірегей идентификатор беру.



Деректер алмасудың бірыңғай форматы мына талаптарды көздеуі тиіс:
– ведомстволық жүйелер арасында деректер алмасуды автоматтандыруға мүмкіндік беретін бірыңғай электрондық форматтарды енгізу;
– метадеректерді міндетті түрде енгізу: сұраудың тіркелген күні, сұрау жіберуші ведомство, сұрау алушы ведомство, орындалу мәртебесі, орындалу мерзімі;
– берілетін деректерді мемлекеттік құпиялар мен дербес деректер туралы заңнама талаптарына сәйкес криптографиялық қорғауды қамтамасыз ету.
Консолидация платформасының технологиялық архитектурасы. Тұрақты әрекет ететін цифрлық платформаны құру келесі техникалық қағидаттарға негізделуі тиіс:
Автоматтандырылған деректер алмасу жүйелерін ведомстволық ақпараттық жүйелермен интеграциялау. Әрбір ведомство өзінің ішкі есепке алу ақпараттық жүйесін (мысалы, Бас прокуратурадағы «Қадағалау» жүйесі) сақтайды, бірақ агрегатталған деректерді ҚСжАЕК платформасымен стандартталған цифрлық интерфейстер арқылы автоматтандырылған түрде алмасуды қамтамасыз етеді. Бұл ведомстволардың есеп жүргізудегі институционалдық дербестігін ұлттық деңгейде статистиканы орталықтандырылған түрде консолидациялаумен ұштастыруға мүмкіндік береді.
Нақты уақыт режимінде визуализациясы бар дашбордтар (dashboard). Платформа уәкілетті пайдаланушыларға (құзыретті органдардың басшыларына, үйлестіруші құрылымдарға) келесі көрсеткіштерді бейнелейтін интерактивті дашбордтарға қолжеткізуді қамтамасыз етуі тиіс:
– халықаралық сұраулар динамикасы (айлар/тоқсанлар бойынша);
– сұраулардың түрлері мен серіктес мемлекеттер бойынша бөлінуі;
– орындау мерзімдері статистикасы және «тар орындарды» айқындау;
– қайтарылған активтердің құны, мүлік санаттары бойынша нақтыланған түрде.
Есептерді автоматты түрде қалыптастыру қажет. Жүйе FATF әдіснамасына сәйкес стандартталған есептерді бір батырманы басу арқылы автоматты тудыруы тиіс, бұл халықаралық бағалауға дайындық кезінде деректерді қолмен консолидациялау қажеттілігін жояды.
Деректер жинаудың мерзімділігі мен регламенті. Екі сатылы есептілік жүйесін енгізу ұсынылады:
– Жарты жылдық есептілік – динамиканы жедел мониторингтеу және аномалияларды анықтау үшін. Статистика субъектілері агрегатталған деректерді ҚСжАЕК-ке есепті жартыжылдықтан кейінгі айдың 15-іне дейін жолдайды. Бұл деректер ішкі стратегиялық жоспарлау үшін пайдаланылады және жарияланбайды.
– Жылдық есептілік – жиынтық нәтижелерді жариялау және оларды халықаралық серіктестерге ұсыну үшін. Қорытынды деректер есепті жылдан кейінгі жылдың 1 наурызына дейін қалыптастырылады және ҚСжАЕК-тің ресми веб-порталында дербестендірілмеген, агрегатталған түрде орналастырылады.
Бірізді есептілік күнтізбесі Бас прокуратура, ІІМ, ҰҚК,ҚМА және Жоғарғы Соттың бірлескен бұйрығымен бекітілуі тиіс, бұл есепті кезеңдерді үйлестіруге және әдіснамалық алшақтықтарды болдырмауға мүмкіндік береді.
Қазақстан Республикасы өңірдегі КЖ/ТҚҚ саласындағы халықаралық құқық қорғау ынтымақтастығының институционалдық және нормативтік жүйесі ең дамыған елдердің бірі болып табылады. Өзара іс-қимылдың көпарналы архитектурасы (дипломатиялық арналар, құзыретті органдардың тікелей сұраулары, Эгмонт (Egmont Secure Web), Интерпол (Interpol), CARIN, GlobE сияқты мамандандырылған желілер), КЖ/ТҚҚ туралы Заңның 19-4-бабында және ҚПК-ның 12-бөлімінде бекітілген, халықаралық сұрауларға жедел және икемді әрекет етуді қамтамасыз етеді. Бұл жайт ЕАТ-тың соңғы өзара бағалау раундында алынған техникалық сәйкестіктің жоғары бағаларымен расталады.
Сонымен қатар, жүйені одан әрі дамыту практикалық өзара іс-қимылдың нәтижелілігі мен оны өлшеу тетіктерінің тұрақтылығы арасындағы институционалдық теңгерімсіздікті жоюды талап етеді. Статистикалық деректерді консолидациялаудың тұрақты платформасының болмауы ведомствоаралық жұмыс топтарының бір реттік күш-жігеріне тәуелділікті күшейтеді, бұл институционалдық тұрақтылық қағидаттарына қайшы келеді және ұлттық КЖ/ТҚҚ жүйесінің тиімділігін стратегиялық басқару мүмкіндіктерін шектейді.
Статистикалық блокты институционалдандыруды аяқтау:
– Құқықтық статистика және арнайы есептер комитетінің институционалдық жауапкершілігін бекіту;
– бірыңғай есеп стандарттарын және деректер алмасу форматтарын әзірлеу;
– ведомстволық базалармен API-интеграциясы бар цифрлық платформаны енгізу;
– дедупликация және есептер қалыптастыру процесін автоматтандыру –
реактивті модельден (бағалаушылардың сұрауы бойынша статистика қалыптастыру) FATF-тың ТН2 және өзге де талаптарына сәйкес келетін проактивті және аналитикалық тұрғыдан басқарылатын жүйеге көшуге мүмкіндік береді.
Бұл Қазақстанның халықаралық ынтымақтастық жүйесінің тиімділігін болашақ бағалау циклдарында объективті дәлелдеуді ғана емес, сонымен бірге статистиканы ретроспективті есеп құралы емес, ақшаны жылыстатуға, терроризмді қаржыландыруға және жаппай қырып-жою қаруын таратуды қаржыландыруға қарсы ұлттық саясатты стратегиялық басқарудың құралынa айналдырады.
Осы компоненттің нығаюы Қазақстанның қаржылық қауіпсіздік және трансұлттық қылмысқа қарсы іс-қимыл саласындағы сенімді әрі ашық халықаралық әріптес ретіндегі жаһандық беделін күшейтеді.
Қаржыландыру және ұсынылып отырған платформаны техникалық іске асыру мәселелері осы зерттеудің аясынан тыс болғанымен, алдын ала бағалау Қазақстанда мұндай шешімді енгізуге қажетті базалық инфрақұрылымның ішінара қалыптасқанын көрсетеді. Бұл жағдай ұсынылған институционалдық және технологиялық тетіктерді енгізуге байланысты күрделі шығындарды едәуір төмендетуге мүмкіндік береді.
Осылайша, құқық қорғау органдарының халықаралық ынтымақтастығы Қазақстанда құқықтық және институционалдық тұрғыда қалыптасқанымен, оның тиімділігін тұрақты түрде дәлелдеудің негізгі әлсіз тұсы– консолидирленген статистиканың бірыңғай контурының болмауы. Бұл олқылық ТН.2 шеңберінде халықаралық ынтымақтастықтың нәтижелілігін, сондай-ақ активтерді тәркілеу мен қайтару (ТН.8) және қылмыстық қудалау (ТН.7) бағыттарындағы нәтижелерді жүйелі дәлелдеуді шектейді. Сондықтан статистикалық мониторингті институционалдандыру халықаралық бағалау талаптарын орындаудың ғана емес, ұлттық КЖ/ТҚҚ саясатын басқарудың да базалық құралы ретінде қарастырылуға тиіс.
Осы бөлімде жүргізілген талдау қаржылық қауіпсіздікті қамтамасыз ету тек жекелеген уәкілетті органның бақылау функциясымен шектелмеуі тиіс екенін көрсетеді. КЖ/ТҚҚ саласындағы тиімділік үздіксіз институционалдық тізбектің қалыптасуына тәуелді, мұнда әрбір мемлекеттік органның әрекеті өзге органның мандатында логикалық әрі функционалдық тұрғыда жалғасын табады.
Қаржылық мониторинг, реттеу және құқық қорғау тетіктері қазіргі таңда негізінен қалыптасқанымен, қаржылық қауіпсіздіктің әлеуметтік және мінез-құлықтық өлшемдері бұл тізбектің одан әрі кеңеюін талап етеді. Ағартушылық, коммуникация және профилактика функциялары қауіпсіздікті қамтамасыз етудің қосымша элементі емес, оның ажырамас бөлігі ретінде қарастырылуы тиіс.
Осы тұрғыда қаржылық қауіпсіздікті қамтамасыз етудегі «жұмсақ секьюритизация» тәсілі бақылауды әлсірету емес, керісінше қауіпсіздік архитектурасын институционалдық тұрғыда толықтыруды көздейді. Аталған тәсілдің теориялық және қолданбалы аспектілері төмендегі бөлімде жеке қарастырылады, бұл қаржылық қауіпсіздікті қамтамасыз етудің тұтас және көпдеңгейлі моделін қалыптастыруға мүмкіндік береді.

3.4 Қаржылық қауіпсіздіктің жұмсақ секьюритизациясы: бақылаудан қоғамды тартуға көшу
Алдыңғы бөлімдерде жүргізілген талдау Қазақстан Республикасындағы КЖ/ТҚҚ жүйесінің тиімділігі тек құқықтық және институционалдық тетіктермен шектелмейтінін көрсетті. Қолданыстағы тәсілдер негізінен қаржылық операцияларды бақылауға және құқық бұзушылықтарды анықтауға бағытталғанымен, қаржылық құқық бұзушылықтардың қалыптасуына әсер ететін әлеуметтік алғышарттар жеткілікті деңгейде ескерілмейді. Нәтижесінде жүйе басым түрде реактивті сипатта қалып, тәуекелдер олардың қаржылық көрінісі пайда болғаннан кейін ғана анықталады.
Бұл жағдай КЖ/ТҚҚ жүйесінің тиімділігі тек құқықтық сәйкестікпен емес, оның әлеуметтік және институционалдық орнықтылығымен айқындалатынын көрсетеді.
Халықаралық ынтымақтастықтың тиімділігі тек құқықтық механизмдерге ғана емес, ұлттық жүйенің ішкі орнықтылығына тәуелді. Егер әлеуметтік тұрақсыздық деңгейі жоғары болса және мемлекеттік органдардың әрекеті үйлестірілмесе, қаржылық тәуекелдер жүйелі түрде қалыптасып, оларды халықаралық деңгейде бақылау күрделене түседі.
Осыған байланысты диссертацияда қаржылық қауіпсіздікті қамтамасыз етудің балама тәсілі ретінде «жұмсақ секьюритизация» тұжырымдамасы ұсынылады. Оның концептуалдық негізін Копенгаген мектебі қалыптастырған милитаризацияланбаған қауіптерді секьюритизациялау тәсілі құрайды, бұл қаржылық қауіптерді тек құқықтық немесе операциялық деңгейде емес, олардың әлеуметтік қалыптасу алғышарттары деңгейінде қарастыруға мүмкіндік береді.
Ұсынылып отырған жұмсақ секьюритизация тұжырымдамасы шеңберінде секьюритизация актісін институционализациялау маңызды элемент ретінде қарастырылады. Копенгаген мектебінің классикалық тәсілінде қауіптің секьюритизациясы дискурсивті деңгейде, яғни белгілі бір субъектінің оны қауіп ретінде жариялауы арқылы жүзеге асырылса, ҚЖ/ТҚҚ саласындағы мемлекеттік басқару жағдайында бұл үдеріс институционалдық рәсімдеуді талап етеді. Осыған байланысты қаржылық мониторинг жөніндегі уәкілетті орган ұлттық тәуекелдерді бағалау  нәтижелері және өзге де талдамалық құралдар негізінде әлеуметтік-қаржылық тәуекелдердің жекелеген түрлерін ұлттық қауіпсіздікке қатер ретінде секьюритизациялау туралы бастама енгізуі ұсынылады. Аталған органның Қазақстан Республикасы Президентіне тікелей есептілігін ескере отырып, тиісті мәселені секьюритизациялау туралы түпкілікті шешімді Мемлекет басшысының қабылдауы орынды деп негізделеді. Мұндай шешім ведомствоаралық ресурстарды жұмылдыруға, тартылатын субъектілер шеңберін айқындауға және тәуекелдерді талдамалық анықтаудан оларды «whole-of-government» қағидаты негізінде жүйелі басқаруға көшуге институционалдық және легитимді негіз қалыптастырады.
Жұмсақ секьюритизация деп қаржылық қауіпсіздікті қамтамасыз етудің моделін түсінеміз, ол әлеуметтік тұрақтылықты сақтау мақсатында мемлекеттік органдардың, қаржы институттарының және қоғамның горизонтальды үйлестірілген өзара іс-қимылына негізделеді және қаржылық тәуекелдердің жүйелік түрде қалыптасуына жол бермеуге бағытталған.
Бұл тәсіл дәстүрлі КЖ/ТҚҚ модельдерінен принципті түрде ерекшеленеді. Егер классикалық жүйе күмәнді қаржылық операцияларды анықтауға және оларды тергеуге бағытталса, жұмсақ секьюритизация қаржылық құқық бұзушылықтардың докриминалдық кезеңіне назар аударады. Яғни, қаржылық құқық бұзушылықтар тек қаржылық операциялар деңгейінде емес, әлеуметтік мінез-құлық, қаржылық осалдық және тәуекелді шешім қабылдау үлгілері деңгейінде қалыптасады деген тұжырымға негізделеді.
Тарихи-философиялық дәстүрлерде (Аристотель, Әл-Фараби, Абай) қоғамдық тұрақтылықтың негізі жазалау емес, азаматтардың ішкі жауапкершілігі мен қоғамдық нормалардың беріктігі ретінде қарастырылған. Бұл тұжырым теориялық негіз ретінде қарастырылып, қазіргі КЖ/ТҚҚ жүйесінің қолданбалы мәселелерін түсіндіру үшін пайдаланылады. Жұмсақ секьюритизация тәсілінің қолданбалы мәні әлеуметтік тәуекелдердің қаржылық қауіптерге трансформациялану механизмін талдау арқылы ашылады. Мұндай тәуекелдердің бірі ретінде құмар ойындарға тәуелділікті қарастыруға болады. Құмар ойындарға тәуелділік азаматтардың қаржылық осалдығын арттырып, олардың қарыздық жүктемесінің өсуіне, жоғары тәуекелді қаржылық шешімдер қабылдауына және заңсыз қаржылық схемаларға тартылу ықтималдығының артуына алып келуі мүмкін.  Бұл қаржылық құқық бұзушылықтардың әлеуметтік  қаржылық құқық бұзушылықтардың қалыптасуында әлеуметтікфакторлардың маңызды рөл атқаратынын және оларды тек қаржылық мониторинг деңгейінде анықтау жеткіліксіз екенін көрсетеді.
Қазіргі реттеу тетіктері негізінен қаржылық операциялардың ашықтығын қамтамасыз етуге және құқық бұзушылықтарды анықтауға бағытталған. Сонымен қатар, цифрлық инфрақұрылым шеңберінде транзакциялық деректердің жинақталуы қамтамасыз етіледі. Алайда бұл деректер азаматтардың қаржылық мінез-құлқындағы теңгерімсіздіктерді ерте кезеңде анықтауға бағытталған жүйелі аналитикалық құрал ретінде толық пайдаланылмайды. Нәтижесінде қаржылық қауіптердің әлеуметтік және қаржылық көріністері арасында институционалдық үзіліс қалыптасады.
Осыған байланысты жұмсақ секьюритизация тәсілі қаржылық қауіпсіздік жүйесінде әлеуметтік және қаржылық тәуекелдерді интеграцияланған түрде қарастыруды көздейді. Бұл үшін әлеуметтік-қаржылық тәуекелдерді бағалаудың кеңейтілген аналитикалық тәсілін енгізу ұсынылады.
Жұмсақ секьюритизация тәсілінің маңызды элементі – ведомствоаралық горизонтальды үйлестіруді қамтамасыз ету. Қазіргі таңда қаржылық, әлеуметтік және мінез-құлықтық тәуекелдер әртүрлі мемлекеттік органдардың құзыреті шеңберінде қарастырылады және бірыңғай талдау жүйесіне біріктірілмеген. Осыған байланысты, мысалы: қаржылық мониторинг органы, қаржы нарығын реттеуші органдар, денсаулық сақтау және білім беру жүйесі, сондай-ақ қаржы ұйымдары мен азаматтық қоғам арасында тұрақты өзара іс-қимыл тетіктерін қалыптастыру қажеттігі туындайды. Бұл тәсіл мемлекеттік басқарудағы “whole-of-government” қағидатын іске асыруға мүмкіндік береді.
Сонымен қатар, жұмсақ секьюритизация азаматтардың қаржылық қауіпсіздікті қамтамасыз ету процесіне қатысуын кеңейтуді көздейді. Азаматтар тек бақылау объектісі емес, тәуекелдерді ерте анықтауға және алдын алуға қатысатын субъект ретінде қарастырылуы тиіс. Осыған байланысты қаржылық сауаттылықты арттыру, тәуекелдерді тану дағдыларын дамыту және кері байланыс арналарын институционализациялау маңызды бағыттар болып табылады.
Жұмсақ секьюритизация тәсілі қаржылық мониторинг жүйесін реактивті модельден превентивті модельге көшіруге мүмкіндік береді. Бұл ретте қаржылық мониторинг органы өз мандатын кеңейтпейді, бірақ тәуекел сигналдарын анықтайтын және оларды басқа мемлекеттік органдардың әрекеттерімен байланыстыратын үйлестіруші рөл атқарады.
Сонымен қатар, бұл тәсіл дәстүрлі бақылау және құқық қолдану тетіктерін алмастырмайды, керісінше оларды толықтырады. Жұмсақ секьюритизация қаржылық қауіпсіздік жүйесіне қосымша институционалдық деңгей ретінде енгізіледі және тәуекелдердің ерте кезеңде алдын алуға бағытталған.
Жұмсақ секьюритизация ұсынылып отырған тәсіл risk-based approach, compliance culture немесе public-private partnership сияқты кең таралған модельдерден ерекшеленеді. Аталған тәсілдер негізінен институционалдық мінез-құлық пен бақылау тетіктеріне бағытталса, жұмсақ секьюритизация қаржылық тәуекелдердің әлеуметтік қалыптасу кезеңіне назар аударады және азаматтардың мінез-құлқын өзгерту арқылы жүйелік тұрақтылықты қамтамасыз етуді көздейді.
Осылайша, қаржылық қауіпсіздіктің жұмсақ секьюритизациясы КЖ/ТҚҚ жүйесін «бақылау–жазалау» моделінен азаматтардың саналы қатысуына, әлеуметтік тәуекелдерді ерте анықтауға және ведомствоаралық үйлесімділікке негізделген кешенді модельге трансформациялауға мүмкіндік береді. Мұндай тәсіл ұлттық қаржылық қауіпсіздік жүйесінің орнықтылығын арттырып қана қоймай, халықаралық ынтымақтастықтың тиімділігін де күшейтеді, өйткені жүйенің ішкі сенімділігі мен болжамдылығы сыртқы серіктестермен өзара іс-қимыл сапасына тікелей әсер етеді.
Азаматтарды тәуекелдерді түсіну үдерістеріне тарту қоғам мен мемлекет арасындағы сенімнің жаңа өлшемін қалыптастырады: мемлекеттік органдар тек бақылаушы құрылымдар ретінде ғана емес, қауіпсіздікті қамтамасыз етудегі әріптестер ретінде қабылданады. Элинор Остром көпдеңгейлі басқару тетіктерінің тиімділігі қоғам ішіндегі сенім мен қатысу деңгейіне тікелей тәуелді екенін дәлелдейді [151], ал Амартя Сен қауіпсіздікті адамның әлеуетін дамыту арқылы қамтамасыз ету тұжырымдамасын ұсынады [152]. Дарон Аджемоғлудың инклюзивті институттар тұжырымдамасы да осы байламды растайды: берік институттар тек сенім, ашықтық және азаматтардың саналы қатысуы жағдайында ғана қалыптасады. Осы тұрғыдан қоғамдық сенім мен ішкі институционалдық үйлесімнің нығаюы Қазақстанның халықаралық серіктестер алдындағы сенімділігін де арттырады, өйткені халықаралық ынтымақтастықтың сапасы көбіне ұлттық жүйенің ішкі орнықтылығы мен болжамдылығына тәуелді.
Жұмсақ секьюритизация тәсілі бірқатар артықшылықтармен қатар белгілі бір шектеулер мен тәуекелдерді де қамтиды. Біріншіден, әлеуметтік және мінез-құлықтық факторларды қаржылық қауіпсіздік жүйесіне енгізу институционалдық үйлестірудің жоғары деңгейін талап етеді, бұл мемлекеттік органдар арасындағы ақпарат алмасу мен жауапкершілік бөлінісін нақты айқындауды қажет етеді.
Екіншіден, әлеуметтік тәуекелдерді бағалау кезінде прокси-көрсеткіштерді пайдалану олардың дәлдігі мен интерпретациясына қатысты әдіснамалық қиындықтар туындатуы мүмкін. Бұл тәуекелдерді дұрыс бағаламау немесе шамадан тыс интерпретациялау ықтималдығын арттырады.
Үшіншіден, азаматтардың қаржылық мінез-құлқына әсер ету тетіктерін дамыту мемлекеттік саясаттың әлеуметтік қабылдануына және сенім деңгейіне тікелей тәуелді. Осыған байланысты жұмсақ секьюритизация тәсілін іске асыру кезінде құқықтық кепілдіктер мен деректерді қорғау мәселелеріне ерекше назар аудару қажет.
Осы шектеулерді ескеру ұсынылған модельдің қолданбалы іске асырылуын неғұрлым теңгерімді және тиімді етуге мүмкіндік береді.
Жұмсақ секьюритизация тетігінің құрылымы. Жұмсақ секьюритизация тәсілін практикалық деңгейде іске асыру оның құрылымдық элементтерін айқындауды талап етеді. Диссертацияда ұсынылатын модель төрт өзара байланысты компоненттен тұрады.
Бірінші компонент – әлеуметтік тәуекелдерді ерте анықтау.
Бұл кезеңде қаржылық құқық бұзушылықтарға алып келуі мүмкін мінез-құлықтық және әлеуметтік факторлар айқындалады. Оларға, мысалға: құмар ойындарға тәуелділік, шамадан тыс қарыздық жүктеме, қаржылық сауаттылықтың төмен деңгейі сияқты тәуекелдер жатады.
Екінші компонент – ерте превентивті ықпал ету. Аталған тәуекелдер анықталғаннан кейін оларды құқық бұзушылық деңгейіне жеткізбей алдын алу шаралары жүзеге асырылады. Бұл ретте шектеу сипатындағы ғана емес, сонымен қатар ағартушылық, мінез-құлықты түзету және ақпараттық ықпал ету құралдары қолданылады.
Үшінші компонент – горизонтальды институционалдық үйлестіру. Жұмсақ секьюритизация классикалық вертикальды басқару моделінен ерекшеленіп, әртүрлі мемлекеттік органдар, қаржы институттары және әлеуметтік сектор субъектілері арасында желілік өзара іс-қимылды көздейді. Мұндай тәсіл қаржылық және әлеуметтік тәуекелдерді кешенді түрде қарастыруға мүмкіндік береді.
Төртінші компонент – әлеуметтік мінез-құлыққа әсер ету.
Бұл кезеңде азаматтардың қаржылық жауапкершілігін арттыру, тәуекелдерді тану қабілетін дамыту және девиантты мінез-құлыққа төзбеушілік қалыптастыруға бағытталған ұзақ мерзімді шаралар іске асырылады.
Жұмсақ секьюритизация тұжырымдамасы тікелей өлшенетін көрсеткіш емес, алайда ол операционализацияланатын аналитикалық модель ретінде қарастырылады. Яғни, оның жекелеген элементтері – әлеуметтік тәуекелдерді ерте анықтау, азаматтардың қаржылық тәуекелдерді тану және мінез-құлықты реттеу қабілетінің артуы және институционалдық үйлестіру – прокси-көрсеткіштер арқылы жанама түрде бағалануы мүмкін.Мұндай прокси-көрсеткіштер тікелей өлшеуге келмейтін күрделі әлеуметтік және мінез-құлықтық құбылыстарды жанама түрде бағалауға мүмкіндік береді және халықаралық тәжірибеде кеңінен қолданылады.
3.5 Қылмыстық жолмен алынған кірістерді жылыстатуға және терроризмді қаржыландыруға қарсы іс-қимыл саласындағы халықаралық ынтымақтастықты кеңейтудегі өңірлік институционалдық интеграция 
Алдыңғы бөлімдерде Қазақстан Республикасының КЖ/ТҚҚ саласындағы ұлттық жүйесі, сондай-ақ оның мамандандырылған халықаралық құрылымдармен – ЕАТ және Эгмонт тобы шеңберіндегі өзара іс-қимылы қарастырылды. Аталған форматтар қаржылық барлау ақпаратын алмасу, FATF стандарттарын енгізу, өзара бағалау және техникалық үйлестіру тұрғысынан КЖ/ТҚҚ жүйесінің институционалдық негізін құрайды.
Сонымен қатар, Қазақстан Республикасы толыққанды мүше болып табылатын өңірлік қауіпсіздік ұйымдарының қызметінде де КЖ/ТҚҚ проблематикасы жанама түрде көрініс табады. Мұндай ұйымдар, негізінен, терроризмге, экстремизмге, есірткінің заңсыз айналымына және ұйымдасқан қылмысқа қарсы іс-қимылдың операциялық және құқық қорғау аспектілеріне бағдарланған.
Атап айтқанда, ШЫҰ шеңберінде әрекет ететін Аймақтық терроризмге қарсы құрылым терроризмді қаржыландырумен байланысты қатерлерді анықтау және жолын кесу бойынша жедел ақпарат алмасу, кадрларды даярлау және бірлескен операцияларды үйлестіру тетіктерін іске асырады. ҰҚШҰ аясында терроризмді қаржыландыруға және есірткінің заңсыз айналымына қарсы іс-қимыл мәселелері уәкілетті органдар басшыларының үйлестіру форматтары арқылы қарастырылады.
Алайда аталған қауіпсіздік ұйымдарының қызметі негізінен күштік және операциялық өлшеммен шектеледі. Олардың институционалдық мандаты қаржылық мониторинг, күдікті қаржылық операцияларды жүйелі талдау, FATF стандарттарына негізделген тәуекелге бағдарланған тәсілді енгізу немесе қаржылық барлау органдары арасындағы тұрақты техникалық ынтымақтастықты қамтамасыз ету функцияларын қамтымайды.
Қазіргі жағдайда КЖ/ТҚҚ қатерлерінің трансшекаралық сипаты, қаржы нарықтарының жаһандануы және жеке сектордың кеңінен тартылуы тек операциялық өзара іс-қимылмен шектелмейтін, кеңейтілген институционалдық және диалогтық форматтарды талап етеді. Бұл қауіпсіздік ұйымдарының операциялық әлеуетін сақтай отырып, оны қаржылық қауіпсіздік саласындағы сенімге негізделген, икемді және стандарттарға бейімделген ынтымақтастық алаңдарымен толықтыру қажеттігін айқындайды.
Азиядағы өзара іс-қимыл және сенім шаралары жөніндегі кеңес 1992 жылы Қазақстан Республикасының бастамасымен құрылған және Азия кеңістігіндегі қауіпсіздік мәселелері бойынша диалог пен сенім шараларын дамытуға бағытталған көпжақты алаң болып табылады. Қазіргі уақытта АӨСШК 27 мүше мемлекетті біріктіреді, олардың қатарында Орталық Азиямен қатар Оңтүстік-Шығыс Азия, Таяу Шығыс және Парсы шығанағы елдері бар.
2021 жылғы 12 қазанда Сыртқы істер министрлері кеңесінің шешімімен бекітілген АӨСШК Сенім шаралары каталогының III.5-бөлімі («Қаржы») ұлттық заңнама мен халықаралық стандарттарға сәйкес күдікті қаржылық операциялар туралы ақпарат алмасу, сондай-ақ ақшаны жылыстатуға, терроризмді қаржыландыруға және жаппай қырып-жою қаруын таратуды қаржыландыруға қарсы іс-қимыл саласында ынтымақтастықты нығайту қажеттігін көздейді [153].
Бұл норма АӨСШК алаңында КЖ/ТҚҚ проблематикасының институционалдық деңгейде мойындалғанын көрсетеді, алайда қазіргі уақытта бұл бағыт декларациялық сипатта қалып отыр.
Сонымен қатар, АӨСШК қазіргі уақытта ЕАТ жанындағы бақылаушы мәртебесіне ие емес және қаржылық барлау бөлімшелері арасындағы тұрақты өзара іс-қимылды қамтамасыз ететін институционалдық тетіктер қалыптаспаған. Бұл АӨСШК әлеуетінің толық пайдаланылмауына әкеледі.
ЕАТ-та бақылаушы институтының құқықтық негізі. ЕАТ шеңберіндегі бақылаушылар институты ұсынылып отырған АӨСШК–ЕАТ ықпалдасуының құқықтық іске асырылу мүмкіндігін нақтылайтын маңызды тетік болып табылады. ЕАТ-тың бақылаушылармен өзара іс-қимыл саясатына сәйкес, мемлекеттер мен халықаралық ұйымдар Пленарлық отырыстың шешімі негізінде бақылаушы мәртебесін ала алады.
Бақылаушы мәртебесіне ие субъектілер ЕАТ-тың жұмыс топтары мен Пленарлық отырыстарының қызметіне қатысуға, ашық құжаттар мен шешімдерді алуға, өз ұстанымдарын білдіруге және бірлескен жобаларды бастамалауға құқылы. Сонымен қатар, олар ЕАТ қызметіне кадрларды даярлау, тәжірибе алмасу, типологиялық зерттеулер жүргізу және техникалық көмек көрсету арқылы нақты үлес қосады.
КЖ/ТҚҚ саласындағы өңірлік ынтымақтастықтың қолданыстағы институционалдық архитектурасын талдау көрсеткендей, мұндай өзара іс-қимыл форматы практикада бұрыннан қолданылып келеді. Атап айтқанда, Шанхай ынтымақтастық ұйымы мен Ұжымдық қауіпсіздік туралы шарт ұйымы ЕАТ жанындағы бақылаушы мәртебесіне ие болып, қаржылық қауіпсіздік мәселелері бойынша ақпарат алмасу және сараптамалық ынтымақтастық процесіне қатысады.
Осылайша, бақылаушы институты ЕАТ қызметіне қатысудың икемді және құқықтық тұрғыдан рәсімделген форматы ретінде әрекет етеді.
Осы тұрғыдан алғанда, АӨСШК-нің ЕАТ жанындағы бақылаушы мәртебесін алу ұсынысы жаңа институт құруды талап етпейді, керісінше қолданыстағы құқықтық тетікті пайдалануға негізделеді. Бұл ұсыныстың институционалдық тұрғыдан іске асырылуын шынайы әрі жүзеге асырылатын етеді.
АӨСШК–ЕАТ ықпалдасуы функционалдық толықтыру қағидатына негізделеді. ШЫҰ және ҰҚШҰ қауіпсіздік саласының операциялық аспектілеріне бағытталған болса, ЕАТ қаржылық мониторинг пен стандарттарды енгізуге маманданған.
АӨСШК осы екі бағытты біріктіретін диалогтық және сенім шаралары алаңы ретінде әрекет ете алады. Бұл қаржылық қауіпсіздік пен өңірлік қауіпсіздік арасындағы институционалдық алшақтықты жоюға мүмкіндік береді.
 Ұсынылып отырған формат қолданыстағы институттарды қайталамайды. Оның артықшылығы:
- кең географиялық қамту (Азия, Таяу Шығыс, Парсы шығанағы);
- қаржылық қауіпсіздік пен жалпы қауіпсіздік күн тәртібін байланыстыру;
- диалог және техникалық ынтымақтастықтың үйлесімі.
Бұл ЕАТ қызметін кеңейтіп, оны өңірлік қауіпсіздік архитектурасының бөлігіне айналдырады.
Ұқсас форматтар халықаралық тәжірибеде де қалыптасқан. Атап айтқанда, КЖ/ТҚҚ саласындағы жаһандық архитектурада FATF пен оның өңірлік топтары арасында көпдеңгейлі өзара іс-қимыл жүйесі жұмыс істейді, онда бақылаушы мәртебе мен өзара қатысу тетіктері кеңінен қолданылады. Сонымен қатар, Эгмонт тобы қаржылық барлау бөлімшелері арасында формальды институционалдық құрылымнан тыс желілік ынтымақтастық моделін қалыптастырған. Бұдан бөлек, БҰҰ Есірткі және қылмыс жөніндегі басқармасы және ЕҚЫҰ сияқты ұйымдар қаржылық қауіпсіздік мәселелерін өңірлік платформалар арқылы ілгерілетіп, мамандандырылған және қауіпсіздік бағытындағы құрылымдар арасындағы функционалдық байланысты қамтамасыз етеді.
Осы тәжірибе ұсынылып отырған АӨСШК–ЕАТ ықпалдасуының теориялық емес, қолданбалы және халықаралық практикаға сәйкес келетін модель екенін көрсетеді.
Ұсынылып отырған ықпалдасу халықаралық шарттарды қайта қарауды талап етпейді. Ол келесі құралдар арқылы жүзеге асырылуы мүмкін:
– бақылаушы мәртебе
– меморандумдар
– бірлескен жұмыс топтары
– ақпарат алмасу рәсімдері
Бұл халықаралық тәжірибеде кеңінен қолданылатын «жұмсақ құқық» құралдарына жатады.
Іске асыру тетіктері.
– АӨСШК тарапынан ЕАТ жанындағы бақылаушы мәртебесін алу;
– хатшылықтар деңгейінде тұрақты байланыс орнату;
– бірлескен семинарлар мен типологиялық жобалар;
– ЕАТ материалдарын АӨСШК алаңында пайдалану.
Күтілетін нәтижелер және стратегиялық мәні.
АӨСШК–ЕАТ ықпалдасуы:
– халықаралық ынтымақтастық географиясын кеңейтеді;
– сенім шараларын күшейтеді;
– қаржылық қауіпсіздік архитектурасын нығайтады;
Сонымен қатар, бұл Қазақстанға өңірлік үйлестіруші рөлін күшейтуге мүмкіндік береді.
Осылайша, АӨСШК мен ЕАТ арасындағы институционалдық ықпалдасу жаңа құрылым құруды емес, қолданыстағы тетіктерді тиімді пайдалануға негізделген көпдеңгейлі модель ретінде қарастырылады. Бұл тәсіл қаржылық қауіпсіздік саласындағы халықаралық ынтымақтастықтың тиімділігін жүйелік деңгейде арттыруға мүмкіндік береді.

















ҚОРЫТЫНДЫ

Жүргізілген диссертациялық зерттеу Қазақстан Республикасының қылмыстық кірістерді жылыстатуға және терроризмді қаржыландыруға қарсы іс-қимыл  саласындағы халықаралық ынтымақтастығының теориялық, құқықтық және институционалдық негіздерін кешенді түрде талдауға және оның тиімділігін айқындайтын жүйелік факторларды анықтауға мүмкіндік берді.
Зерттеу нәтижелері жаһандық қаржылық архитектураның трансформациялануы жағдайында халықаралық ынтымақтастықтың рөлі сапалық тұрғыдан өзгеріп, ол қосалқы құралдан мемлекеттік қаржылық қауіпсіздіктің жүйеқұраушы элементіне айналғанын көрсетеді. 
Зерттеу барысында ҚЖ/ТҚҚ саласындағы халықаралық ынтымақтастықтың қазіргі жүйесі FATF стандарттары, БҰҰ Қауіпсіздік Кеңесінің қарарлары және өңірлік құрылымдар тетіктері тоғысқан көпдеңгейлі режим ретінде қалыптасқаны дәлелденді.
Қазақстан Республикасы аталған жүйеге институционалдық тұрғыдан интеграцияланған және жалпы алғанда халықаралық талаптарға сәйкес келеді. Алайда жүргізілген талдау ұлттық жүйеде тиімділікті шектейтін бірқатар құрылымдық және функционалдық шектеулердің сақталып отырғанын көрсетті.
Ұлттық тәжірибені талдау нәтижесінде халықаралық ынтымақтастықтың тиімділігін шектейтін негізгі факторлар жүйеленді.
Біріншіден,зерттеу барысында Қазақстанның КЖ/ТҚҚ саласындағы халықаралық ынтымақтастығының негізгі проблемасы ұлттық ақпараттық негіздің жеткілікті дамығанына қарамастан, оның халықаралық деңгейде толық тиімділікке трансформацияланбауында екені анықталды. Басқаша айтқанда, ақпараттық инфрақұрылым, деректерге қолжетімділік және сұрауларға жедел жауап беру мүмкіндігі жоғары болғанымен, институционалдық үйлесімділіктің жеткіліксіздігі, проактивті ақпарат алмасудың әлсіздігі және аналитикалық өнім сапасы бойынша кері байланыстың жүйеленбеуі халықаралық ынтымақтастықтың тиімділігін «Жоғары» емес, «Елеулі» деңгейде ұстап отыр.
Осы мәселені шешу үшін диссертацияда халықаралық ынтымақтастықтың тиімділігін ұлттық ақпараттық негіз тұжырымдамасы арқылы күшейту ұсынылды. Оның шеңберінде үш негізгі бағыт негізделді: біріншіден, трансшекаралық тәуекелдерді ерте анықтауға арналған автоматтандырылған аналитикалық триггерлер мен спонтанды ақпарат алмасуды дамыту; екіншіден, халықаралық сұраулардың практикалық құндылығын арттыру үшін жүйелі кері байланыс (feedback) тетігін институционалдандыру; үшіншіден, ҚББ ресурстарын барлық құқық қорғау органдарының күнделікті тәжірибесіне енгізу арқылы ведомствоаралық үйлесімділікті күшейту. Мұндай тәсіл ұлттық ақпараттық негіздің әлеуетін толық ашуға, халықаралық ынтымақтастықтың сапасын арттыруға және оны «Елеулі» деңгейден «Жоғары тиімділік» деңгейіне жақындатуға мүмкіндік береді.
Екіншіден,  Қазақстан Республикасының КЖ/ТҚҚ саласындағы ұлттық заңнамасы FATF стандарттарына техникалық сәйкестік тұрғысынан жоғары деңгейге ие болғанына қарамастан, халықаралық ынтымақтастықтың нақты тиімділігі бірқатар құқықтық шектеулермен тежелетіні дәлелденді.
Атап айтқанда, бенефициарлық меншік туралы мәліметтерді трансшекаралық деңгейде жедел және толық алмасуды қамтамасыз ететін құқықтық механизмдердің жеткіліксіздігі анықталды.
Аталған жағдай FATF-тің 24, 37 және 40-ұсынымдарына сәйкестік тұрғысынан құқықтық белгісіздік туындатады. FATF-тің 2023 жылғы нұсқаулығына сәйкес, құзыретті органдар бенефициарлық меншік туралы жеткілікті, дәл және өзекті ақпаратқа қол жеткізумен қатар, оны халықаралық ынтымақтастық шеңберінде жедел алмасу мүмкіндігіне ие болуы тиіс.
Сонымен қатар, халықаралық тәжірибе (ЕО, Ұлыбритания, Аустрия, Швейцария, Беларусь және Қырғызстан) бенефициарлық меншік туралы ақпарат алмасудың құқықтық айқындығы оның тиімділігінің негізгі шарты екенін көрсетеді және мұндай алмасуға банктік немесе коммерциялық құпия режимі кедергі болмайтынын дәлелдейді.
Қазақстан Республикасының қолданыстағы заңнамасында халықаралық ынтымақтастықтың жалпы тетіктері көзделгенімен, бенефициарлық меншік иелерінің мемлекеттік тізіліміндегі деректерді трансшекаралық деңгейде пайдалану тәртібін нақты регламенттейтін арнайы құқықтық норма жоқ.
Осыған байланысты, зерттеу нәтижесінде бенефициарлық меншік туралы мәліметтерді халықаралық ынтымақтастық арналары арқылы пайдалануды нақтылайтын және уәкілетті органның өкілеттіктерін кеңейтетін «ҚЖ/ТҚҚ туралы» заңға нысаналы толықтырулар енгізу қажеттілігі ғылыми тұрғыдан негізделді.
Осылайша, Қазақстан үшін негізгі міндет – бенефициарлық меншік туралы деректердің формалды қолжетімділігін қамтамасыз етумен шектелмей, оларды халықаралық ынтымақтастық шеңберінде жедел әрі толық пайдалануға мүмкіндік беретін нақты құқықтық тетіктерді енгізу болып табылады.
Сонымен қатар, құқықтық шектеулерді еңсеру қажеттілігіне байланысты, зерттеу нәтижелері негізінде: ҚББ-ның ресми сұраусыз ақпарат алмасу мүмкіндігін заңнамалық бекіту және ұсынылған ақпараттың нәтижелері бойынша кері байланыс тетігін енгізу. Бұл шаралар өзара сенімді нығайтып, халықаралық ынтымақтастықтың тиімділігін арттыруға мүмкіндік береді.
Осылайша, ұсынылған құқықтық өзгерістер Қазақстанның халықаралық ынтымақтастық тиімділігін арттыруға және FATF әдіснамасы шеңберінде нәтижелілік көрсеткіштерін жақсартуға бағытталған.
Үшіншіден, халықаралық ынтымақтастықтың тиімділігін төмендететін фактор ретінде институционалдық асимметрия  ғылыми тұрғыдан негізделді.
Зерттеу нәтижелері көрсеткендей, Қазақстан Республикасында КЖ/ТҚҚ саласындағы халықаралық ынтымақтастықтың құқықтық базасы қалыптасқанымен, оны іске асыру тетіктері барлық уәкілетті органдар арасында біркелкі дамымаған. Әсіресе «реттеуші–реттеуші» деңгейіндегі өзара іс-қимылда институционалдық асимметрия бар: Ұлттық банк тарапынан халықаралық ақпарат алмасу рәсімдері егжей-тегжейлі реттелген болса, өзге реттеушілерде мұндай нормалар декларативті сипатта қалып отыр.
Сонымен қатар, халықаралық ынтымақтастық нәтижелерін дәлелдеуге мүмкіндік беретін бірыңғай статистикалық контурдың болмауы, деректердің ведомстволық бытыраңқылығы және олардың автоматтандырылмаған түрде консолидациялануы тиімділікті объективті бағалауды қиындатады.
Осыған байланысты зерттеу шеңберінде келесі институционалдық шешімдер ұсынылды:
– «ҚЖ/ТҚҚ туралы» заңның 19-3-бабын нақтылау арқылы барлық реттеуші органдар үшін халықаралық ақпарат алмасу рәсімдерін, мерзімдерін, форматтарын және құпиялылық кепілдіктерін біріздендіру;
– реттеуші органдар арасында қажет болған жағдайда ведомствоаралық келісімдер (меморандумдар) жүйесін қалыптастыру және «регулятор–регулятор» өзара іс-қимылдың стандартталған моделін енгізу;
– халықаралық ынтымақтастықты тек декларативті функция ретінде емес, қадағалау қызметінің міндетті құрамдас элементі ретінде ведомстволық актілерде нақты бекіту.
Сонымен қатар, халықаралық ынтымақтастықтың тиімділігін шектейтін фактор ретінде КЖ/ТҚҚ саласындағы статистикалық контурдың институционалдық тұрақсыздығы анықталды. Зерттеу барысында ведомстволық деңгейде деректерді жинау мен есепке алу жүйелерінің бытыраңқылығы, бірыңғай әдіснаманың болмауы және статистикалық ақпаратты консолидациялаудың автоматтандырылған тетіктерінің жеткіліксіздігі халықаралық ынтымақтастық нәтижелерін объективті бағалауға және FATF әдіснамасы шеңберінде тиімділікті дәлелдеуге кедергі келтіретіні негізделді.
Осыған байланысты зерттеу шеңберінде келесі шешімдер ұсынылды:
– КЖ/ТҚҚ саласындағы бірыңғай ұлттық статистикалық контурды қалыптастыру және оны институционалдық тұрғыда бекіту;
– Құқықтық статистика және арнайы есептер комитетін деректерді жинау, верификациялау және консолидациялау бойынша үйлестіруші орган ретінде айқындау;
– халықаралық ынтымақтастық, активтерді қайтару және қылмыстық қудалау бағыттары бойынша бірыңғай есеп стандарттары мен көрсеткіштер жүйесін енгізу;
– ведомстволық ақпараттық жүйелер арасында автоматтандырылған деректер алмасуды қамтамасыз ететін цифрлық платформаны енгізу;
– статистикалық деректерді қалыптастыруды бағалау кезеңіне тәуелді ad hoc тәсілден тұрақты мониторингке негізделген проактивті жүйеге көшіру.
Осылайша, статистикалық контурды институционалдандыру халықаралық ынтымақтастықтың нәтижелілігін дәлелдеудің ғана емес, оны стратегиялық басқарудың негізгі құралы ретінде негізделді.
Төртіншіден, зерттеу нәтижесінде ҚЖ/ТҚҚ жүйесінде қаржылық қауіпсіздікті қамтамасыз ету көбіне институционалдық бақылау мен санкциялық тетіктерге негізделіп, азаматтардың қаржылық мінез-құлқы, құқықтық мәдениеті және әлеуметтік осалдық факторлары жеткілікті деңгейде жүйелі түрде ескерілмейтіні анықталды. Бұл қаржылық және әлеуметтік тәуекелдер арасындағы байланыстың толық ашылмауына, тәуекелдерді ерте кезеңде анықтау мүмкіндігінің шектелуіне және институционалдық үйлесімділіктің әлсіреуіне алып келеді.
Осы мәселені шешу үшін диссертацияда қаржылық қауіпсіздіктің «жұмсақ секьюритизациясы» тұжырымдамасы ұсынылды, ол КЖ/ТҚҚ жүйесін тек бақылау механизмі ретінде емес, азаматтардың саналы қатысуына, қаржылық-құқықтық мәдениетті қалыптастыруға, сондай-ақ мемлекеттік органдар, жеке сектор және қоғам арасындағы үйлестірілген өзара іс-қимылға негізделген кешенді институционалдық экожүйе ретінде қарастыруды көздейді. Бұл тәсіл тәуекелдерді ерте анықтау мен алдын алу мүмкіндіктерін кеңейтіп, жүйенің ұзақ мерзімді тұрақтылығы мен халықаралық сенімділігін арттыруға бағытталған.
Сонымен қатар, ұсынылған тұжырымдаманың маңызды элементі ретінде секьюритизация актісін институционализациялау негізделді. Атап айтқанда, қаржылық мониторинг жөніндегі уәкілетті органның ұлттық тәуекелдерді бағалау нәтижелері негізінде жекелеген әлеуметтік-қаржылық тәуекелдерді ұлттық қауіпсіздік қатері ретінде секьюритизациялау туралы бастама енгізу мүмкіндігі және тиісті шешімді Мемлекет басшысының қабылдауы ұсынылды. Бұл тәсіл тәуекелдерді тек талдамалық деңгейде анықтаумен шектелмей, оларды мемлекеттік деңгейде тану мен жүйелі басқаруға көшіруге мүмкіндік береді.
Бесіншіден, АӨСШК-ге ЕАТ жанынан бақылаушы мәртебе беру арқылы КЖ/ТҚҚ саласындағы халықаралық ынтымақтастықты кеңейтудің геосаяси моделі негізделді. Зерттеу көрсеткендей, КЖ/ТҚҚ саласындағы қолданыстағы өңірлік қауіпсіздік ұйымдары негізінен операциялық және күштік өзара іс-қимылмен шектеледі, ал қаржылық мониторинг, тәуекелге бағдарланған талдау және FATF стандарттарына негізделген тұрақты техникалық ынтымақтастықты толық көлемде қамтымайды. Осы институционалдық алшақтықты еңсеру үшін диссертацияда АӨСШК мен ЕАТ арасындағы ықпалдасуды дамыту ұсынылды.
Бұл шешім АӨСШК-нің кең географиялық қамтылуын және Қазақстанның аталған алаңды құрудағы бастамашы рөлін пайдалана отырып, КЖ/ТҚҚ саласындағы ынтымақтастық географиясын дәстүрлі еуразиялық кеңістіктен тыс Оңтүстік-Шығыс Азия мен Парсы шығанағы елдеріне дейін кеңейтуге мүмкіндік береді. Осыған байланысты АӨСШК-нің ЕАТ жанындағы бақылаушы мәртебесін ілгерілету, екі ұйым хатшылықтары арасындағы рәсімдік байланыстарды жолға қою, бірлескен сараптамалық кездесулер өткізу және ЕАТ-тың типологиялық материалдарын АӨСШК алаңында пайдалану ұсынылды. Мұндай ықпалдасу халықаралық ынтымақтастықты тек саяси декларациялар деңгейінде емес, қаржылық қауіпсіздік саласындағы нақты институционалдық және практикалық мазмұнмен толықтыруға мүмкіндік береді.
Зерттеудің практикалық маңыздылығы ұсынылған шешімдердің қолданбалы бағыттылығымен сипатталады.
Зерттеу нәтижелері КЖ/ТҚҚ саласындағы ұлттық заңнаманы жетілдіруде, уәкілетті органдардың халықаралық өзара іс-қимыл тетіктерін дамытуда, қаржылық мониторинг жүйесінің аналитикалық әлеуетін арттыруда және халықаралық бағалау рәсімдеріне дайындық барысында пайдаланылуы мүмкін.
Атап айтқанда, ұсыныстар Қаржылық мониторинг агенттігінің, Ұлттық банктің, қаржы нарығын реттеу органдарының және өзге де мемлекеттік құрылымдардың қызметінде практикалық мәнге ие.
Зерттеудің теориялық маңызы халықаралық ынтымақтастықты түсіндіретін жаңа институционалдық тәсілді ғылыми айналымға енгізумен анықталады.
Ұсынылған ұғымдар мен категориялар — «жұмсақ секьюритизация», «ұлттық ақпараттық негіз», «тиімділіктің статистикалық контуры», «институционалдық асимметрия» — қаржылық қауіпсіздік теориясының дамуына үлес қосады және КЖ/ТҚҚ саласындағы халықаралық ынтымақтастықты кешенді талдауға мүмкіндік береді.
Осы зерттеудің ғылыми жаңалығы КЖ/ТҚҚ саласындағы халықаралық ынтымақтастықты тек құқықтық немесе институционалдық механизм ретінде қарастырумен шектелмей, оның тиімділігі ұлттық ақпараттық негіздің дамуына, құқықтық айқындықтың деңгейіне, мемлекеттік органдар арасындағы институционалдық үйлесімділікке және қоғамдағы әлеуметтік тұрақтылыққа тәуелді өзара байланысты көпдеңгейлі жүйе ретінде кешенді түрде негіздеуде көрінеді.
Авторлық тәсіл халықаралық ынтымақтастықты дербес құрал ретінде емес, ұлттық қаржылық қауіпсіздік жүйесінің ішкі сапалық параметрлерімен тікелей байланысты динамикалық құрылым ретінде қарастыруға мүмкіндік береді. Бұл өз кезегінде КЖ/ТҚҚ саласындағы тиімділікті тек формалды сәйкестік немесе жекелеген институционалдық көрсеткіштер арқылы емес, ақпараттық, құқықтық, институционалдық және әлеуметтік факторлардың өзара ықпалы арқылы бағалауға негіз қалайды.
Сонымен қатар, зерттеу шеңберінде халықаралық ынтымақтастықтың нәтижелілігі оның сыртқы форматтарына ғана емес, ұлттық жүйенің ішкі ұйымдастырылу сапасына тәуелді екені дәлелденіп, оны кешенді институционалдық экожүйе ретінде түсіндіру ұсынылады. Бұл тәсіл КЖ/ТҚҚ саласындағы ғылыми дискурсты кеңейтіп, халықаралық ынтымақтастықты талдаудың жаңа теориялық және қолданбалы парадигмасын қалыптастыруға мүмкіндік береді.
Жүргізілген талдау көрсеткендей, КЖ/ТҚҚ саласындағы халықаралық ынтымақтастықтың тиімділігі жекелеген элементтердің жетілдірілуіне ғана емес, олардың өзара байланысы мен үйлесімділігіне тәуелді. Осы тұрғыдан алғанда, ұсынылған тәсілдер жүйесі құқықтық, институционалдық, ақпараттық және әлеуметтік факторларды біріктіретін кешенді модель ретінде қарастырылады.
Қорытындылай келе, Қазақстан Республикасының КЖ/ТҚҚ саласындағы халықаралық ынтымақтастығы тұрақты даму динамикасын көрсеткенімен, оның тиімділігін арттыру институционалдық үйлесімділікті тереңдетуді, құқықтық базаны жетілдіруді және халықаралық өзара іс-қимыл тетіктерін сапалық жаңа деңгейге көтеруді талап етеді.
Осылайша, зерттеуде ұсынылған теориялық тәсілдер мен практикалық ұсынымдар Қазақстан Республикасының КЖ/ТҚҚ саласындағы халықаралық ынтымақтастығын сапалық жаңа, институционалдық тұрғыдан орнықты деңгейге көтеруге, халықаралық серіктестер алдындағы сенімділігін нығайтуға және ұлттық қаржылық қауіпсіздік жүйесінің тұрақтылығын арттыруға бағытталған.

